
JEEVES ȘI SPIRITUL FEUDAL 


Capitolul 1 

Pe când stăteam în cada din baie, săpunindu-mi meditativ 
un picior şi cântând, dacă îmi amintesc bine, mâinile palide pe 
care le-am iubit lângă Shalimar, mi-aş minţi cititorii dacă aş 
spune că mă simţeam prea zglobiu. Seara care mă aştepta 
promitea să fie una dubioasă, dăunătoare şi pentru oameni, şi 
pentru necuvântătoare. Mătuşa mea Dahlia îmi scrisese din 
reşedinţa ei de la ţară, Brinkley Court din Worcestershire, pentru 
a-mi cere o favoare, mai precis, să iau cina în oraş cu nişte 
cunoştinţe de-ale ei, un cuplu pe nume Trotter. 

Erau, a zis ea, jigodii de primă clasă şi orsă mă 
plictisească de moarte, dar era neapărat necesar să fie unşi cu 
vechiul balsam, pentru că tocmai negocia o afacere foarte 
delicată cu partea masculină a schemei, iar într-un moment de 
genul ăsta contează orice ajutor, cât de mic. „Nu mă lăsa baltă, 
frumosul şi mărinimosul meu Bertie”, aşa se încheia scrisoarea, 
pe un ton implorator emoţionant. 

Ei bine, Dahlia e mătuşa mea cea cumsecade şi 
merituoasă, a nu se confunda cu mătuşa Agatha, cea care ucide 
şobolani cu dinţii şi îşi devorează odraslele, aşa încât, atunci 
când spune „Nu mă lăsa baltă”, eu n-o las baltă. Dar, după cum 
ziceam, în nici un caz nu aşteptam cu nerăbdare chiolhanul. 
Nutream convingerea că un blestem se abătuse asupra mea. 

Şi pe deasupra asta se întâmpla într-un moment când deja 
aveam moralul scăzut din cauza faptului că Jeeves era plecat în 
concediul lui estival de vreo două săptămâni. În fiecare an, cam 


pe la începutul lui iulie, el îşi abandonează ustensilele, 
chiulangiul, şi se duce la Bognor Regnis pentru a pescui creveţi, 
lăsându-mă într-o stare similară cu aceea a poeţilor ălora pe 
care eram obligaţi să-i citim la şcoală şi care mereu se 
văicăreau că le mor gazelele. Căci fără omul ăsta pe post de 
mână dreaptă alături de el, Bertram Wooster devine doar o 
umbră a ceea ce era înainte şi nu-i capabil să facă faţă nici unui 
afurisit de Trotter. 

Meditând sumbru la Trotterii ăştia, oricine ar fi fost ei, 
tocmai mă apucasem să mă frec pe cotul stâng şi trecusem la 
Ah, dulce mister al vieţii, când reveria mi-a fost întreruptă de 
sunetul unor paşi uşori venind dinspre dormitor, şi m-am ridicat 
în picioare, vigilent şi, cum s-ar zice, ca pe ghimpi, cu mâna 
încleştată pe săpun. Dacă păşea cineva uşor în iatacul meu, 
asta nu putea să însemne, credeam eu, bineînţeles cu excepţia 
cazului în care un hoţ ar fi trecut întâmplător pe acolo, decât că 
stâlpul casei se întorsese din vacanţă, fără îndoială bronzat şi în 
formă. 

O tuse domoală mi-a sugerat că raţionamentul meu 
fusese plin de agerime, aşa că am glăsuit. 

— Tu eşti, Jeeves? 

— Da, domnule. 

— Din nou acasă? 

— Da, domnule. 

— Bine-ai venit în Berkeley Mansions, 3a, Londra, cartierul 
WI, am spus eu, simţindu-mă ca un păstor când o oaie rătăcită 
se prelinge înapoi în turmă. Te-ai distrat bine? 

— Foarte bine, mulţumesc, domnule. 

— Trebuie să-mi povesteşti cum a fost. 

— Sigur, domnule, când doriţi. 

— Pun pariu că o să mă fascineze. Ce faci acolo? 

— Tocmai aţi primit o scrisoare, domnule. O puneam pe 
măsuţa de toaletă. Luaţi cina acasă, domnule? 

— Nu, în oraş, fir-ar să fie! O întâlnire pe nevăzute cu 
niscaiva felii de gorgonzola, sponsorizată de mătuşa Dahlia. Aşa 
încât, dacă vrei să te duci la club, dă-i bătaie. 

După cum am mai menţionat şi în altă parte a memoriilor 
ăstora, Jeeves e membru al unui club destul de simandicos 
pentru majordomi şi valeţi, care se numeşte Junior Ganymede şi 
care se găseşte pe undeva pe Curzon Street, iar eu ştiu că, după 


ce a lipsit din metropolă, el o să ardă de nerăbdare să o şteargă 
repejor într-acolo ca să bea cot la cot cu băieţii şi să-şi 
reînnoade legăturile cu ei sau chestii din astea. Când plec 
pentru o săptămână sau două, întotdeauna prima mea mişcare 
e să mă duc direct la Trântori. 

— Imi închipui că o să fii întâmpinat cu urale de toţi 
membrii, cu un refren cunoscut sau un cha-cha-cha la modă, am 
spus eu. Ai zis ceva despre o scrisoare pentru mine? 

— Da, domnule. A fost adusă acum câteva clipe de un 
curier special. 

— Crezi că e importantă, nu? 

— Aşa s-ar presupune, domnule. 

— Atunci mai bine deschide-o şi citeşte-mi conţinutul. 

— Prea bine, domnule. 

A urmat un antract de vreun minut şi jumătate, în 
decursul căruia, proasta dispoziţie fiindu-mi straşnic ameliorată 
acum, am interpretat Rostogoleşte butoiul afară, lubesc o 
puicuţă şi In fiecare zi aduc trei violete, în ordinea descrisă. La 
momentul potrivit, vocea lui a pătruns prin tăblia de lemn a uşii. 

— Scrisoarea este extrem de lungă, domnule. Aş putea să 
vă prezint esenţa ei? 

— Dă-i drumul, Jeeves. Eu sunt gata. 

— Este de la un anumit domn Percy Gorringe, domnule. 
Sărind peste chestiunile de interes secundar şi concentrându- 
mă asupra esenţialului, domnul Gorringe vrea să împrumute de 
la dumneavoastră o mie de lire. 

Am zvâcnit vârtos, iar săpunul mi-a ţâşnit din mână şi a 
căzut cu o bufnitură înfundată pe covoraşul din baie. Fără un 
avertisment prealabil pentru a-mi îndulci şocul, cuvintele lui m- 
au descumpănit pe moment. Nu se-ntâmplă prea des să te 
confrunţi cu o chestie care să-ţi frapeze urechea într-un 
asemenea hal, întrucât cinci lire până miercurea viitoare era 
tariful obişnuit. 

— Spui că. Ce, Jeeves? O mie de lire? Dar cine e 
împieliţatul ăsta? Nu cunosc nici un Gorringe. 

— Din mesajul lui am înţeles că dumneavoastră şi 
gentlemanul acesta nu v-aţi întâlnit niciodată, domnule. Dar 
menţionează că este fiul vitreg al unui anumit domn L. G. 
Trotter, care este o cunoştinţă de-a doamnei Travers. 


Am încuviinţat din cap. Nu prea folosea la nimic, 
bineînţeles, căci Jeeves nu mă putea vedea. 

— Da, cu asta are dreptate, am recunoscut. Mătuşa Dahlia 
îl cunoaşte pe Trotter. El e tipul cu care m-a rugat ea să merg la 
adăpătoare diseară. Până aici, nimic deosebit. Dar nu înţeleg de 
ce faptul că e fiul vitreg al lui Trotter i-ar da dreptul lui Gorringe 
ăsta să-şi închipuie că poate să mi se urce în cap şi să se 
servească din portofelul meu. Adică, aici nu se aplică „Fiii tăi 
vitregi, cum ar fi L. G. Trotter, sunt şi fiii mei vitregi”. La naiba, 
Jeeves, dacă începi să te laşi stors de bani de fii vitregi, unde 
ajungi? Se duce vorba prin familie că eşti o sursă bună de venit, 
iar după aia toate surorile, verişorii, mătuşile, nepoţii şi unchii se 
îmbulzesc să aibă pretenţii de la tine, câţiva dintre ei rănindu-se 
în învălmăşeală. lese un adevărat măcel. 

— Există mult adevăr în spusele dumneavoastră, 
domnule, dar se pare că gentlemanul nu caută chiar un 
împrumut, ci mai degrabă o investiţie. Işi doreşte să vă ofere 
ocazia de a contribui cu bani la producţia dramatizării romanului 
lady-ei Florence Craye, Burniţa. 

— A, deci asta era? Inţeleg. Da, încep să pricep modul lui 
de a gândi. 

Florence Craye asta e. păi, presupun că ai putea să spui 
despre ea că e un soi de verişoară vitregă de-a mea sau 
verişoară până la un punct sau ceva de genul ăsta. E fiica 
lordului Worplesdon, iar bătrânul W., într-o perioadă de nebunie 
trecătoare, s-a căsătorit de curând cu mătuşa mea, Agatha, en 
secondes noces, cum cred că se zice. E o fată din aia 
intelectuală, cu dovleacul burduşit până la refuz cu micile celule 
cenuşii, iar cam cu vreun an în urmă, poate pentru că era 
doldora de focul divin sau mai degrabă pentru că avea nevoie 
de ceva să-i abată gândurile de la mătuşa Agatha, a scris 
romanul ăsta, care a fost bine primit de elita intelectuală, 
renumită pentru plăcerea cu care devorează asemenea 
tâmpenii odioase. 

— Tu ai citit Burniţa? Am întrebat, recuperându-mi 
săpunul. 

— Am răsfoit-o, domnule. 

— Ce părere ai despre ea? Dă-i drumul, Jeeves, nu te sfii. 
Cuvântul începe cu p. 


— Ei bine, domnule, nu voi merge atât de departe încât 
să-i atribui adjectivul la care îmi închipui că vă gândiţi 
dumneavoastră, dar mie mi s-a părut o lucrare destul de 
imatură, lipsită de valoare semnificativă. Preferinţele mele 
personale înclină mai curând înspre Dostoievski şi marii ruşi. Cu 
toate acestea, povestea nu este complet neinteresantă şi este 
foarte posibil să atragă publicul iubitor de teatru. 

Am meditat o vreme. Încercam să-mi amintesc ceva, dar 
nu ştiam prea bine ce anume. Apoi mi-am dat seama. 

— Dar nu înţeleg, am spus. Imi aduc aminte că mătuşa 
Dahlia mi-a zis că Florence i-a spus că un manager i-a preluat 
piesa şi are de gând să o pună în scenă. Bietul fraier indus în 
eroare, mi-amintesc că am spus. Păi, dacă-i aşa, oare de ce 
Percy se repede să mi se bage-n suflet în felul ăsta? Pentru ce 
vrea o mie de lire? Asta-i un mister profund, Jeeves. 

— Acest lucru este explicat în scrisoarea gentlemanului, 
domnule. Se pare că unul dintre sindicatele care finanţează 
riscanta afacere şi care a promis suma în cauză nu mai poate 
să-şi respecte obligaţiile. Aceasta, cred, se întâmplă frecvent în 
lumea teatrului. 

Am meditat din nou, lăsând umezeala din burete să mi se 
prelingă pe bust. Mai apăruse o problemă. 

— Dar de ce nu i-a zis Florence lui Percy să se ducă şi să-şi 
încerce norocul cu Stilton Cheesewright? Adică, pentru că e 
logodită cu el. Ai fi zis că Stilton, fiind legat de ea cu lanţurile 
iubirii, ar fi fost alesul poporului. 

— Probabil că domnul Cheesewright nu dispune de-o mie 
de lire, domnule. 

— Într-adevăr. Înţeleg unde baţi. Pe când eu am, vrei să 
spui? 

— Întocmai, domnule. 

Situaţia se lămurise oareşicum. Acum, că aflasem toate 
faptele, îmi dădeam seama că mişcarea lui Percy avea la bază 
principii solide. Când încerci să faci rost de-o mie de lire, lucrul 
principal, bineînţeles, e să te duci la cineva care are o mie de 
lire şi, fără îndoială, aflase de la Florence că mă lăfăi în bănet. 
Dar făcuse o greşeală când presupusese că eram cel mai mare 
gogoman de pe lumea asta şi că aveam obiceiul să arunc în 
dreapta şi-n stânga cu sume imense de bani, de parcă ar fi fost 
seminţe pentru păsări. 


— Tu ai sponsoriza o piesă, Jeeves? 

— Nu, domnule. 

— Nici eu. O să-i răspund cu un ferm noile prosequi, cred, 
şi o să-mi păstrez banii în vechiul cufăr din lemn de stejar, ce 
zici? 

— Fără doar şi poate că v-aş recomanda acest lucru, 
domnule. 

— Bine. Îl trimit la plimbare pe Percy. Să-şi pună pofta-n 
cui. lar acum să trecem la o chestiune mai urgentă. In timp ce 
mă îmbrac, îmi prepari şi mie un cocktail întăritor? 

— Cu siguranţă, domnule. Un martini sau o specialitate 
de-a mea? 

— A doua variantă. 

Am glăsuit cu o voce sigură. Nu numai faptul că mă 
aştepta o seară petrecută în compania unui cuplu pe care 
mătuşa Dahlia, dintotdeauna o judecătoare fină a caracterelor, 
L-a descris ca jigodii mi-a influenţat decizia. Aveam nevoie de 
un întăritor şi din alt motiv. 

În ultimele câteva zile, când Jeeves trebuia să se întoarcă 
din clipă în clipă, îmi intrase binişor în cap că, atunci când o să 
vină momentul revederii, eu o să am nevoie de-o chestie destul 
de drastică pentru a mă încuraja să-mi iau inima-n dinţi în 
perspectiva unei dezbateri care o să mă pună la grea încercare 
şi care o să-mi ceară toată fermitatea şi voinţa pentru a câştiga. 
Dacă voiam să ies triumfător din asta, atunci trebuia să mă 
folosesc de toate resursele şi să explorez toate alternativele. 

Ştii cum e când doi bărbaţi puternici trăiesc în proximitate, 
dacă proximitate e cuvântul pe care îl caut. Apar divergente. 
Voinţele se ciocnesc. Subiectele de dispută apar brusc şi se 
apucă să facă tumbe. Nimeni nu era mai conştient ca mine de 
faptul că un asemenea subiect era programat să-şi facă debutul 
în clipa când o să înot în apele lui teritoriale, iar nişte martini-uri 
simple, credeam eu, în ciuda nenumăratelor lor merite, n-or să- 
mi fie suficiente ca să mă susţină pe tot parcursul corvoadei cu 
care mă confruntam. 

Eram într-o dispoziţie destul de tensionată pe când mă 
ştergeam şi mă îmbrăcam. Şi, dacă probabil aş exagera 
spunând că, vreun sfert de oră mai târziu, când am intrat în 
camera de zi, tremuram ca varga, fără îndoială că mă simţeam 
totuşi oareşicum agitat. Când Jeeves a intrat cu shakerul, m-am 


năpustit asupra lui, aidoma unei foci care se repede la o felie de 
peşte, şi mi l-am turnat pe gât fără să mă opresc măcar pentru 
a spune „Ete na”. 

Efectul a fost miraculos. Sentimentul de teamă mi-a pierit, 
fiind urmat de-o senzaţie mută de putere dincolo de cuvinte. N- 
aş putea-o descrie mai bine decât spunând că, în vreme ce focul 
îmi curgea prin vene, Wooster, cerbul cel sperios şi timid, s-a 
preschimbat instantaneu în Wooster, bărbatul cu o voinţă de 
fier, gata de orice. Ce anume adaugă Jeeves în specialităţile 
astea ale lui n-am descoperit niciodată, dar forţa lor de a-ţi 
creşte moralul este extraordinară. Trezeşte tigrul din noi. Păi, ca 
să-ţi faci o idee, mi-amintesc că odată, după doar unul singur, 
am lovit cu pumnul în masă şi i-am spus mătuşii mele Agatha să 
nu mai vorbească tâmpenii. Şi nu sunt convins că nu zisesem de 
fapt „tâmpenii afurisite”. 

— Unul dintre cele mai bune şi mai strălucite de-ale tale, 
Jeeves, am spus eu, umplându-mi iarăşi paharul. Săptămânile 
petrecute printre creveţi nu ţi-au răpit iscusinţa. 

N-a replicat. Vorbele păreau să-i fi fost şterse de pe buze 
şi mi-am dat seama, după cum prevăzusem că o să se întâmple, 
că privirea îi fusese atrasă de ceea ce se afla deasupra gurii 
mele. Era o privire fixă, îngheţată şi dezaprobatoare, asemenea 
celei pe care un mesean mofturos, care nu se dă în vânt după 
omizi, şi-ar fi îndreptat-o asupra uneia descoperite în porţia lui 
de salată, iar eu am ştiut că ciocnirea între voințe în vederea 
căreia îmi făcusem curaj era pe punctul de a-şi iţi chipul pocit. 

Am glăsuit suav, dar ferm. În asemenea împrejurări nimic 
nu poate depăşi fermitatea suavă şi, mulţumită specialităţii 
ăleia dătătoare de viaţă, am fost în stare să fiu suav şi ferm ca 
naiba. In camera de zi nu exista nici o oglindă, dar, dacă ar fi 
fost şi m-aş fi zărit în ea, n-am nici un dubiu că aş fi văzut o 
chestie teribil de asemănătoare cu un senior arogant din vechiul 
regim, pe punctul de a spune personalului domestic unde a sărit 
calul. 

— Se pare că ţi-a atras atenţia ceva, Jeeves. Am vreo pată 
de funingine pe nas? 

Atitudinea lui a continuat să fie glacială. Există momente 
când arată exact ca o guvernantă, iar acum venise unul dintre 
ele. 


— Nu, domnule. E pe buza dumneavoastră superioară. O 
pată închisă la culoare, aidoma supei de carne cu curry. 

Am încuviinţat cu nonşalanţă din cap. 

— A, da, am făcut. Mustaţa. La asta te referi, nu-i aşa? Mi- 
am lăsat-o de când ai plecat. Destul de fercheşă, nu crezi? 

— Nu, domnule, nu cred. 

Mi-am umezit buzele cu specialitatea, încă suav până-n 
măduva oaselor. Mă simţeam puternic şi autoritar. 

— Îţi displace flecuşteţul ăsta? 

— Da, domnule. 

— Nu crezi că-mi dă o anumită alură? O. cum să-i spun? 
Un soi de scânteie poznaşă? 

— Nu, domnule. 

— Mă jigneşti şi mă dezamăgeşti, Jeeves, am zis, sorbind 
vreo două înghiţituri şi devenind din ce în ce mai suav. Ţi-aş 
putea înţelege atitudinea dacă obiectul supus examinării ar fi 
fost o chestie stufoasă şi dată cu ceară pe vârfuri, ca a unui 
sergent-major, dar e doar smocul delicat de vegetaţie cu care 
David Niven câştigă de ani de zile aplauzele mulțimilor. Când îl 
vezi pe David Niven pe ecran, nu sări în sus de groază, nu-i aşa? 

— Nu, domnule. Mustaţa îi vine foarte bine domnului 
Niven. 

— Dar mie nu? 

— Nu, domnule. 

În asemenea momente un bărbat îşi dă seama că singura 
lui metodă, dacă vrea să-şi păstreze respectul de sine, e să-şi 
scoată mâna de catifea din mănuşa de fier, sau, mai bine zis, 
viceversa. Într-o situaţie din asta, slăbiciunea e fatală. 

Vreau să spun, există nişte limite, ba chiar nişte limite 
bine definite, iar eu eram de părere că depăşise limitele astea 
cu vreo doi kilometri, în opinia mea, nimeni nu-L întrece pe 
Jeeves când vine vorba de judecata lui cu privire la şosete, 
pantofi, cămăşi, pălării şi cravate, dar al naibii să fiu dacă 
aveam de gând să-i permit să-şi bage nasul şi să încerce să-i 
stilizeze faţa lui Wooster. Mi-am terminat specialitatea şi am 
grăit cu o voce calmă şi echilibrată. 

— Îmi pare rău, Jeeves. Speram să mă susţii şi să 
colaborezi cu mine, dar, dacă nu eşti în stare să găseşti o cale 
de a mă susţine şi de a colabora, aşa să fie. Insă orice ar fi, o să 
rămân în statu-quo. În statu-quo rămân oamenii, nu-i aşa? Am 


trecut printr-o grămadă de chinuri şi m-am dat peste cap să-mi 
las mustata asta să crească, şi nu-mi propun să o ciopârţesc 
doar pentru că anumite persoane pe care n-o să le numesc - 
pline de prejudecăţi nu recunosc un lucru bun când îl văd. J'y 
suis, j'y restel, Jeeves, am spus, devenind un picuţ parizian. 

Ei bine, după manifestarea asta splendidă de dârzenie a 
mea, presupun că unui tip nu-i rămâneau prea multe de spus, în 
afară de „Prea bine, domnule” sau ceva de genul ăsta, dar, 
întâmplător, n-a avut timp să zică nici măcar atât, căci abia îmi 
ieşise de pe buze ultimul cuvânt, când soneria de la intrare 
ţârâi. Jeeves pâlpâi afară şi, o clipă mai târziu, pâlpâi din nou 
înăuntru. 

— Domnul Cheesewright, anunţă el. 

Şi pe uşă intră tropăind silueta mătăhăloasă a individului 
la care se referise. Ultima persoană pe care m-aş fi aşteptat să o 
văd şi, la drept vorbind, cam ultima pe care îmi doream s-o văd. 

1. Capitolul 2 

Nu ştiu dacă ai avut şi tu aceeaşi experienţă ca mine, dar 
eu dintotdeauna am crezut că există anumiţi indivizi a căror 
simplă prezenţă mă face să nu mă simt în largul meu, să râd 
nervos, să mă joc cu cravata şi să mă bălăngăn stânjenit pe 
picioare. Sir Rodderick Glossop, eminentul doctor de nebuni, 
până când mi s-a oferit ocazia să-i pot străpunge faţada 
respingătoare şi să-i descopăr latura mai bună şi mai blândă, a 
fost unul dintre ei. J. Washburn Stoker, cu obiceiul lui de a răpi 
oamenii pe iahtul său şi de a se fâţâi de colo-colo dându-şi aere 
de pirat în apele teritoriale spaniole, este altul. lar al treilea e G. 
D'Arcy („Stilton”) Cheesewright ăsta. 

N-o să-l vezi niciodată pe Bertram Wooster în cea mai 
bună formă când se află între patru ochi cu el. 

Luând în considerare faptul că ne cunoşteam, cum s-ar 
spune, încă de pe vremea când eram de-o şchioapă, căci am 
fost colegi de facultate la Eton şi la Oxford, ar fi trebuit să fim ca 
Damon şi cum-ii-zice, dar nici vorbă de aşa ceva. Eu în timpul 
unei conversații de regulă mă refer la el ca la „pacostea aia de 
Stil ton”, pe când el, am fost informat de unele surse în general 
de încredere, nu face nici un secret din mirarea şi îngrijorarea lui 
că încă mai sunt în afara zidurilor lui Colney Hatch sau ale 
vreunei instituţii similare. Când ne întâlnim, apare întotdeauna o 


anume înţepeneală şi ceea ce Jeeves ar numi o uniune 
imperfectă a sufletelor. 

Unul dintre motivele pentru care se întâmplă chestia asta 
e, cred eu, că Stilton a fost poliţist. S-a înscris în forţele de 
ordine după ce a plecat de la Oxford, în ideea de a ajunge într-o 
poziţie înaltă în Scotland Yard, un lucru pe care mulţi flăcăi pe 
care-i cunoşti îl fac în ziua de azi. E adevărat, şi-a predat cufărul 
şi a plecat fluierând puţin după aceea, căci unchiul lui a vrut ca 
el s-o apuce pe alt drum în viaţă, dar sticleţii ăştia, chiar şi după 
ce au ieşit la pensie, nu scapă niciodată pe deplin de atitudinea 
aia gen „Unde ai fost în noaptea de cincisprezece iunie?” şi 
rareori nu izbuteşte, când dăm nas în nas, să mă facă să mă 
simt ca un beţivan din lumea interlopă, reţinut pentru un 
interogatoriu cu privire la vreun jaf recent. 

Mai pune şi faptul că unchiul ăsta al lui îşi câştigă pâinea 
cea de toate zilele lucrând ca judecător într-unul din tribunalele 
penale ale Londrei şi o să înţelegi de ce îl evit cât se poate de 
mult şi ţin morţiş să fie în altă parte. Un bărbat sensibil dă înapoi 
în faţa perspectivei de a sta în spaţii închise împreună cu un ex- 
poliţai cu sânge de judecător curgându-i prin vene. 

Prin urmare, în atitudinea mea, pe când mă ridicam să-L 
întâmpin, un observator atent ar fi remarcat ceva mai mult 
decât o nuanţă de Cărui-fapt-îi-datorez-onoarea-acestei-vizite. 
Nu reuşeam să-mi închipui ce avusese de gând când îmi 
invadase intimitatea în felul ăsta şi alt lucru care mă băgase în 
ceaţă era de ce, după ce o invadase, stătea zgâindu-se la mine 
aşa sumbru şi belicos, de parcă la vederea mea s-ar fi simţit 
revoltat şi rănit în părţile sensibile. Ca şi cum aş fi fost o 
oareşice scursoare a societăţii, pe care o prinsese cu mâţa-n sac 
când îi strecura un gram de cocaină altei scursori. 

— Ho! Făcu el şi doar chestia asta ar fi fost de-ajuns să-i 
sugereze unui martor ocular inteligent, dacă ar fi existat 
vreunul, că petrecuse o perioadă de timp în forţele de ordine. 
(Unul dintre primele lucruri pe care le învaţă tânărul recrut de la 
mahării din Yard e să spună „Ho!”.) Eram sigur, continuă el, 
încreţindu-şi fruntea. Te îmbuibi cu cocktailuri, hă? 

În momentul ăsta, în condiţii normale, fără îndoială că aş fi 
râs nervos, m-aş fi jucat cu cravata şi m-aş fi bălăngănit pe 
picioare, dar cu două specialităţi de-ale lui Jeeves în burtă, sub a 


căror vrajă puternică încă mă mai aflam, nu numai că am rămas 
neînfricat, dar am replicat destul de ager, punându-L la punct. 

— Nu reuşesc să te înţeleg, ofiţer, am spus eu cu răceală 
în voce. Corectează-mă dacă greşesc, dar cred că la ora asta un 
gentleman englez are obiceiul să se înfrupte cu o tărie mică. Bei 
şi tu cu mine? 

Buza i se zbârci. Foarte neplăcut. Sticleţii ăştia sunt destul 
de nesuferiţi chiar şi când îşi lasă buzele în statu-quo. 

— Nu, nu beau, replică el laconic şi agresiv. Eu, unul, nu 
vreau să-mi stric sănătatea. Ce efect crezi că or să aibă chestiile 
astea asupra ochilor şi stăpânirii tale de sine? Cum îţi închipui că 
o să obţii punctaj dublu la o aruncare dacă te încăpăţânezi să te 
ameţeşti cu băuturi tari? Mi se rupe sufletul. 

Acum m-am prins. Se gândea la concursul de darts. 

Concursul anual de darts e unul dintre cele mai 
importante evenimente de la Clubul Trântorilor. Intotdeauna 
izbuteşte să aţâţe instinctele sportive ale membrilor săi, 
făcându-i să dea cu toţii năvală şi să se bulucească pentru a 
cumpăra bilete de zece lire, cu rezultatul că suma din caniotă e 
mereu uriaşă. De data asta Stilton trăsese numele meu şi, 
întrucât Horace Pendlebury-Davenport, câştigătorul de anul 
trecut, s-a dus şi s-a însurat, iar apoi, la sugestia nevestei lui, s- 
a retras din club, eu devenisem acum favoritul, fiind unul dintre 
finaliştii de anul trecut. „Wooster”, umbla vorba, „e cel mai tare. 
Ţinteşte minunat.” 

Aşa încât presupun că într-un fel era normal ca, aspirând, 
dacă totul mergea strună, să câştige vreo cincizeci şi şase de 
lire şi zece şilingi, Stilton să aibă senzaţia că misiunea lui în 
viaţă era să aibă grijă ca eu să mă menţin în cea mai bună 
formă. Dar asta nu făcea mai suportabil faptul că stătea 
necontenit cu ochii pe mine. Încă de când îşi văzuse biletul şi 
descoperise că avea pe el numele Wooster, iar apoi aflase că 
eram favoritul fierbinte al turneului, el manifestase faţă de mine 
atitudinea unui oficial din Borstal bătut la cap să-L ţină sub 
supraveghere pe un delincvent juvenil neobişnuit de talentat. La 
club avea un stil ameninţător de a-mi da târcoale, adulmecându- 
mi rapid paharul şi aruncându-mi o privire acuzatoare 
combinată cu o inhalare bruscă şi şuierătoare a aerului în piept, 
iar acum iată-L făcând la fel chiar la mine acasă. Era mai rău 
decât să mă trezesc că am iarăşi un costum de mic lord pe 


mine, părul cârlionţat şi o infirmieră cu privire pătrunzătoare 
alături, urmărindu-mi fiecare mişcare, ca un afurisit de uliu. 

Tocmai eram pe punctul să zic cât de profund îmi repugna 
să fiu spionat în felul ăsta, când şi-a reluat spusele. 

— Am venit în seara asta să discut serios cu tine, Wooster, 
a zis el, încruntându-se într-un mod teribil de dezagreabil. Sunt 
şocat de felul nepăsător şi frivol în care tratezi tu turneul ăsta 
de darts. Mi se pare că nu iei nici cele mai elementare măsuri 
pentru a-ţi asigura victoria în ziua cea mare. Vechea poveste, 
zău aşa. Prea multă încredere în tine. Toţi tontălăii ăştia îţi zic 
întruna că sigur o să câştigi, iar tu le sorbi cuvintele de pe buze 
de parcă ar fi un cocktail din ăla de-al tău blestemat. Păi, lasă- 
mă să-ţi spun că te îmbeţi cu apă rece. Am trecut întâmplător 
pe la Trântori în după-amiaza asta, iar Freddie Widgeon arunca 
la ţintă, uimindu-şi audiența cu o performanţă care-ţi tăia 
respiraţia. Precizia lui era senzaţională. 

Am fluturat o mână şi am clătinat din cap. De fapt, 
presupun, ai putea spune că m-am făcut foc şi pară. Mă lovise în 
amorul propriu. 

— Ptiu! Am făcut eu, manifestându-mi disprețul. 

— Hă? 

— Am spus „Ptiu!”. Referindu-mă la F. Widgeon. Îi ştiu 
stilul pe dinafară. Spectaculos, dar lipsit de rezistenţă. Individul 
n-o să se ridice nici la nivelul prafului de pe roţile carului meu 
triumfal. 

— Asta s-o crezi tu. După cum spuneam şi mai devreme, 
ai prea multă încredere în tine. Poţi să afli de la mine că Freddie 
e un concurent foarte periculos. Ştiu întâmplător că se 
antrenează cu stricteţe de săptămâni întregi. S-a lăsat de fumat 
şi face câte o baie rece în fiecare dimineaţă. Tu ai făcut azi- 
dimineaţă o baie rece? 

— Sigur că nu. La ce crezi că foloseşte robinetul pentru 
apă caldă? 

— Faci exerciţii suedeze înainte de micul dejun? 

— Nici prin cap nu-mi trece. Lasă excesele astea în seama 
suedezilor, zic eu. 

— Nu, spuse Stilton cu amărăciune în voce. Nu faci decât 
să te destrăbălezi, să chefuieşti şi să bei. Am auzit că aseară ai 
fost la petrecerea aia a lui Tocătură Potter-Pirbright. Probabil că 


te-ai împleticit până acasă pe la trei dimineaţa, trezindu-ţi toţi 
vecinii cu ţipetele tale de beţivan. 

Mi-am ridicat o sprânceană trufaşă. Persecuţia asta 
poliţienească era intolerabilă. 

— Doar nu te-oi fi aşteptat de la mine, am spus eu cu 
răceală în voce, să lipsesc de la cina de adio a unui prieten din 
copilărie, care pleacă la Hollywood peste o zi sau două şi e 
posibil să lipsească ani întregi din lumea civilizată?! Tocătură ar 
fi fost îndurerat până-n străfunduri dacă m-aş fi eschivat. Şi nu 
era trei dimineaţa, era două şi jumătate. 

— Ai băut? 

— Doar o înghiţitură. 

— Ai fumat? 

— Doar o ţigară. 

— Nu te cred. Bag mâna-n foc, dacă s-ar putea afla 
adevărul, spuse morocănos Stilton, încruntându-se şi mai abitir, 
că te-ai coborât la nivelul jivinelor din câmpie. Bag mâna-n foc 
că ai chefuit ca un marinar dintr-un bistrou din Marsilia. lar din 
faptul că ai un papion în jurul gâtului şi o vestă albă lipită de 
burta ta scârboasă înţeleg că în clipa asta plănuieşti să te duci 
în curând la o altă orgie de nedescris. 

Am scos un râset potolit. Cuvântul mă amuza. 

— Orgie, hă? Le fac cinste la cină unor prieteni de-ai 
mătuşii Dahlia, iar ea m-a avertizat să renunţ la vechiul vin 
regesc pentru că oaspeţii mei sunt abstinenţi. Când proprietarul 
o să ne umple ochi pocalul, o să fie cu limonadă, zeamă de orz 
sau poate cu suc de lămâie verde. Aşa că asta e orgia ta de 
nedescris. 

Asta, după cum mă aşteptam, a avut ca efect atenuarea 
intransigenţei lui, dacă intransigenţă e cuvântul pe care-L caut. 
N-a devenit binevoitor, pentru că nu era în stare de aşa ceva, 
dar a devenit, pe cât îi stătea în fire, aproape binevoitor. Practic 
a zâmbit. 

— Minunat, spuse el. Minunat. Foarte mulţumitor. 

— Mă bucur că eşti încântat. Păi, noapte bună. 

— Abstinenţi, hă? Păi, asta-i excelent. Dar evită 
mâncărurile grase şi sosurile şi ai grijă să te culci devreme. Ce 
ai zis? 

— Am spus noapte bună. Fără îndoială că te bate gândul 
să pleci. 


— Nu plec. Se uită la ceasul de mână. De ce naiba întârzie 
întotdeauna femeile? Zise el ţâfnos. Ar fi trebuit să ajungă aici 
de mult. l-am spus de-o mie de ori că, dacă există un singur 
lucru care să-L înfurie pe unchiul Joe, ăla e să te aştepte cu 
supa. 

Abordarea asta a subiectului celuilalt sex m-a lăsat 
perplex. 

— E o ea? 

— Florence. Mă întâlnesc aici cu ea. Luăm cina împreună 
cu unchiul meu. 

— Ah, înţeleg. Măi să fie. Deci Florence o să apară 
mintenaş pe aici, nu-i aşa? Minunat, minunat, minunat. 

Am vorbit cu multicel patos şi căldură, încercând să 
insuflu o undă de veselie în dezbateri şi numaidecât mi-am dorit 
să n-o fi făcut, căci a dârdâit ca un pacient paralitic şi mi-a 
aruncat o privire pătrunzătoare, iar eu mi-am dat seama că 
abordasem un subiect periculos. Mă pusesem brusc într-o 
situaţie destul de delicată. 

Unul dintre lucrurile care făceau dificilă înfiriparea unei 
prietenii frumoase între G. D'Arcy Cheesewright şi mandea 
consta în faptul că nu demult, din nefericire, mă amestecasem 
în viaţa lui sentimentală. Înfuriată de-o poantă pe care o făcuse 
pe marginea filosofiei moderne înțelepte, întrucât filosofia 
modernă înţeleaptă era, practic, o amică intimă de-a ei, 
Florence îi dăduse cât ai zice peşte papucii şi împotriva voinţei 
mele, dar aparent conform dorințelor ei se logodise cu mine. lar 
asta L-a făcut pe Stilton, un bărbat stăpânit de pasiuni 
vulcanice, să-şi exprime dorinţa de a-mi smulge mădularele şi 
de-a juca tontoroiul pe rămăşiţele mele. De asemenea a mai 
pomenit şi despre faptul că mi-ar bate faţa ca pe o omletă şi ar 
unge cu ea tot cartierul West End din Londra. 

Din fericire, înainte ca lucrurile să ajungă la asemenea 
extreme odioase, iubirea şi-a reluat munca la vechea tarabă, cu 
rezultatul că mi s-a anulat candidatura şi că pericolul a dispărut, 
însă el n-a reuşit să treacă niciodată peste episodul ăsta 
supărător. De atunci încoace, monstrul cu ochii verzi dăduse 
mereu târcoale mai mult sau mai puţin prin preajma-i, gata să 
treacă la acţiune cât ai bate din palme, iar el se grăbise să-mi 
pună eticheta de şarpe care pândeşte din iarbă şi căruia i-ar 
prinde bine să stai multicel cu ochii pe el. 


Aşa încât, deşi eram neliniştit, nu m-am mirat că acum mi- 
a aruncat privirea aia pătrunzătoare şi a glăsuit cu un mărâit 
gutural, aidoma unui tigru bengal care îşi arată colții culiului de 
la micul dejun. 

— Cum adică minunat? Eşti chiar atât de nerăbdător s-o 
vezi? 

Mi-am dat seama că aici era nevoie de tact. 

— De fapt, nu chiar nerăbdător, am spus eu cu o voce 
blajină. E prea mult spus. Doar că mi-ar plăcea să-i aflu opinia 
despre mustaţa asta a mea. E o fată cu gusturi alese şi sunt 
gata să-i accept verdictul. Cu puţin timp înainte să vii tu, Jeeves 
mi-a criticat oareşicum distructiv podoaba facială şi m-a zguduit 
un picuţ. Apropo, tu ce crezi despre ea? 

— Cred că e înfiorătoare. 

— Înfiorătoare? 

— Revoltătoare. Arăţi ca un corist în turneu cu un teatru 
de revistă. Dar spuneai că lui Jeeves nu-i place? 

— Aşa s-ar părea. 

— Păi, atunci o să fii nevoit să ţi-o razi. Slavă Domnului! 

Am înţepenit. Îmi repugnă părerea, atât de larg răspândită 
în cercul meu de cunoştinţe, că eu sunt doar un terchea-berchea 
în casa mea, supunându-mă poruncilor lui Jeeves, aidoma unui 
linguşitor de vedete de la Hollywood. 

— O să mi-o rad peste cadavrul meu! Rămâne acolo unde 
e, pironită locului. Praf în ochi pentru Jeeves, dacă îmi dai voie 
să folosesc expresia asta. 

A ridicat din umeri. 

— Păi, cum vrei tu, presupun. Dacă nu te deranjează să fii 
urât ca naiba. 

Am înţepenit şi mai şi. 

— Ai spus cumva urât ca naiba? 

— Urât ca naiba am spus. 

— Aha, deci aşa, nu? Am ripostat eu şi se prea poate, dacă 
n-am fi fost întrerupţi, ca schimbul de replici să se fi încins, căci 
încă mai eram sub influenţa revigorantă a specialităţilor ălora şi 
n-aveam nici un chef să tolerez răspunsuri obraznice. 

Dar, înainte de a apuca să-i spun că era un dobitoc bătut 
în cap, incapabil de a recunoaşte un lucru frumos şi deosebit 
nici dacă l-ar fi primit pe o ţepuşă, soneria de la uşă ţârâi, iar 
Jeeves anunţă sosirea lui Florence. 


Capitolul 3 

Tocmai mi-a trecut prin cap, gândindu-mă la ce am spus 
până acum, că în paragraful ăla unde am descris-o pe scurt cam 
pe la începutul naraţiunii ăsteia, dacă-ţi aminteşti - se prea 
poate să fi făcut o gafă care să-ţi fi dat o impresie greşită despre 
Florence Craye. Afirmând că e o fată intelectuală, care scrie 
romane şi se bate pe burtă cu băieţii cu capete bombate din 
cartierul boem al Londrei, este posibil să-ţi fi invocat în minte 
imaginea unei chestii scunde şi bondoace, cu pete de cerneală 
pe bărbie, aşa cum se întâmplă cu multe membre ale păturii 
culte dintr-o naţiune. 

Dar nici vorbă de aşa ceva. E înaltă, mlădioasă şi chipeşă, 
cu un profil superb şi părul blond platinat, şi ar putea să fie, 
după felul cum arată, vedeta haremului unui sultan sus-pus. Am 
cunoscut bărbaţi puternici care s-au îndrăgostit nebuneşte de ea 
la prima vedere şi rareori se plimbă prin străinătate fără ca 
turiştii americani să fluiere după ea. 

Năvăli înăuntru ca o boare, înţolită la patru ace, iar Stilton 
o întâmpină cu o privire glacială aţintită asupra ceasului de 
mână. 

— Deci până la urmă ai reuşit să vii, spuse el cu 
grosolănie. Era şi timpul, fir-ar să fie. Ai uitat, presupun, că pe 
unchiul Joe îl apucă pandaliile dacă te aşteaptă cu supa. 

La poanta asta m-aş fi aşteptat la un răspuns arogant, 
întrucât ştiam că e o fată neînfricată, dar ea a ignorat dojana şi 
mi-am dat seama că ochii ei, care sunt strălucitori şi căprui la 
culoare, erau aţintiţi asupra mea şi licăreau bizar. Nu ştiu dacă 
ai văzut vreodată o persoană de sex feminin adolescentă, cum o 
numesc ei, zgâindu-se extaziată la Humphrey Bogart la cinema, 
însă ea manifesta o atitudine foarte asemănătoare. Mai mult 
decât o nuanţă de Trezire a Sufletului, dacă mă-nţelegi. 

— Bertie! Chelălăi ea, bâţâind din toate mădularele. 
Mustaţa! E încântătoare! De ce ai ţinut-o ascunsă atâta amar de 
ani? E minunată, îţi dă o înfăţişare atât de elegantă. Te schimbă 
complet. 

Ei bine, după recenziile proaste pe care le primise în 
ultima vreme bătrâna excrescenţă, ai fi zis că o laudă excesivă 
de genul ăsta mi-ar fi convenit de minune. Adică, deşi artistul 
trăieşte pentru arta lui, cum s-ar spune, şi nu-L interesează 
laudele sau criticile publicului sau alte chestii din astea, nu-i 


strică niciodată să-şi lipească un articol în album, nu-i aşa? Dar 
pe mine mă lăsa rece, mai ales în zona picioarelor. M-am trezit 
că-mi alunecă privirea în direcţia lui Stilton, să văd cum 
reacţionează la asta, şi m-am îngrijorat observând că îl lovise 
puternic. 

Rănit în amorul propriu. Asta era expresia pe care o 
căutam. Categoric, părea rănit în amorul propriu, aidoma unui 
mesean care a muşcat dintr-o stridie stricată, şi nu-i deloc sigur 
că-L învinovăţeam, căci iubita lui nu numai că mă bătuse uşurel 
pe obraz cu o mână afectuoasă, dar mă mai şi sorbea din ochi 
cu o asemenea admiraţie holbată, încât orice logodnic martor la 
scena de faţă ar fi putut pe bună dreptate să fie scuzat dacă se 
înfierbânta niţeluş pe la ceafă. lar Stilton, bineînţeles, după cum 
am zis deja, e un tip care ar putea să-i dea vreo doi biscuiţi lui 
Othello şi să-i ia locul în dormitor de-o mie de ori. 

Mie mi se părea că, dacă nu se luau imediat măsurile 
cuvenite, şi-ar putea dezlănţui pasiunile vulcanice, aşa încât m- 
am grăbit să schimb subiectul. ă 

— Povesteşte-mi despre unchiul tău, Stilton, am zis. li 
place multicel supa, nu-i aşa? Se cam dă în vânt după bulion, ei? 

Stilton emise doar un grohăit, asemenea unui porc 
nemulţumit de porţia zilnică, drept care am mai schimbat o dată 
subiectul. 

— Cum merge Burniţa? Am întrebat-o pe Florence. Incă se 
mai vinde binişor? 

O nimerisem cu spusele mele. A zâmbit. 

— Da, merge splendid. Tocmai a apărut o nouă ediţie. 

— Asta-i bine. 

— Ştiai că a fost dramatizată? 

— Hă? A, da. Da, am auzit despre asta. 

— Îl cunoşti pe Percy Gorringe? 

Am tresărit niţeluş. Propunându-mi, ca să zic aşa, să-i 
distrug lui Percy pofta de viaţă, servindu-i un refuz necruţător 
până mâine înainte de apusul soarelui, aş fi preferat să nu 
discut despre el. Am spus că numele mi se părea oarecum 
familiar, de parcă l-aş fi auzit pe undeva în legătură cu ceva. 

— El a dramatizat-o. Şi a făcut o treabă superbă. 

Aici, Stilton, care părea să aibă alergie la Gorringe-i, a 
fornăit cam mitocăneşte. Sunt două lucruri care îmi displac la G. 
D'Arcy Cheesewright ăsta. Unu, obiceiul său de a face „Ho!” şi 


doi, tendinţa asta a lui ca, atunci când e emoţionat, să scoată un 
sunet ca de bizon care îşi trage copita dintr-o mlaştină. 

— Avem un regizor care o s-o pună în scenă şi care deja a 
găsit actori şi toate cele, dar, din nefericire, a apărut un 
obstacol. 

— Nu mai spune?! 

— Da. Unul dintre sponsori ne-a lăsat baltă şi mai avem 
nevoie de-o mie de lire. Însă o să fie în regulă. Percy mă asigură 
că poate să obţină banii. 

Incă o dată am tresărit şi încă o dată Stilton a fornăit. 
Întotdeauna e dificil să clasifici fornăiturile, dar cred că ăsta, al 
doilea, L-a depăşit pe primul în agresivitate la milimetru. 

— Păduchele ăla? Făcu el. N-ar putea să obţină nici doi 
penny. 

Asta, fireşte, era o declaraţie îndrăzneață. Ochii lui 
Florence scăpărară. 

— Nu-ţi permit să zici că Percy e un păduche. E foarte 
atrăgător şi foarte deştept. 

— Cine spune asta? 

— Eu. 

— Ho! Făcu Stilton. Atrăgător, hă? Pe cine atrage? 

— Nu contează pe cine atrage. 

— Enumeră trei persoane pe care le-a atras până acum. Și 
deştept? Poate că are suficientă inteligenţă încât să-şi deschidă 
gura când vrea să mănânce, dar nu mai multă. E un gargui 
bătut în cap. 

— Nu-i un gargui. 

Bineînţeles că-i un gargui. Ai de gând să te uiţi în ochii mei 
şi să negi că are perciuni scurţi? 

— De ce să nu aibă perciuni scurţi? 

— Presupun că aşa şi trebuie dacă e un păduche. 

— Dă-mi voie să-ţi spun. 

— Hai, hai, o întrerupse cu brutalitate Stilton şi o îmbrânci 
afară din cameră. 

Pe drum spre ieşire, îi aminti încă o dată de lipsa de 
entuziasm a unchiului Joseph când e lăsat să aştepte pe cineva 
cu supa. 

Un Bertram Wooster meditativ, cu fruntea brăzdată de 
multicele riduri, se înapoie pe scaunul lui şi îşi aprinse ţigara cu 
un chibrit. Şi o să-ţi spun şi de ce eram meditativ şi ridat. 


Recentul fragment de dialog dintre cei doi tineri mă neliniştise 
îngrozitor. 

lubirea e o plantă delicată care are nevoie permanent de 
îngrijiri şi hrană, iar asta nu se poate face când fornăi la obiectul 
adoraţiei ca o explozie de gaze şi spui că prietenii ei sunt 
păduchi. Aveam impresia tulburătoare că n-o să mai treacă mult 
şi alianţa Stilton-Florence o să se fâsâie iarăşi şi cine putea să 
spună că, într-o asemenea eventualitate, ultima, ieşită iar pe 
piaţă, n-o să se decidă să se agaţe iar de mine? Imi amintesc ce 
s-a întâmplat ultima oară şi, aşa cum a zis tipul ăla, cine se arde 
cu ciorbă suflă şi-n iaurt. 

Vezi tu, necazul cu Florence era că, deşi, după cum am 
declarat, e fără doar şi poate nurlie şi bine dotată pentru postul 
de fotomodel, mai e, aşa cum am mai zis, şi intelectuală până-n 
măduva oaselor, iar un tip obişnuit, aşa cum sunt eu, ar face 
bine să se ţină cât mai departe de ea cu putinţă. 

Ştii cum e cu femeile astea emancipate, serioase, 
deştepte şi cu personalitate puternică. Nu-şi pot lăsa bărbatul în 
pace. Vor să se proţăpească în spatele lui şi să împingă. Abia îşi 
scutură orezul din plete în maşina care îi duce în luna de miere, 
că îşi şi trag jambierele şi se apucă să-şi modeleze partenerul de 
trai la bine şi la rău, iar dacă există ceva care să mă scoată din 
ţâţâni, atunci acel ceva e să fiu modelat. În ciuda criticilor 
vrăjmaşe venite din multe părţi, iar numele mătuşii Agatha e cel 
care-mi vine pe buze, mie îmi place Bertram Wooster aşa cum e. 
Lasă-L în pace, zic eu. Nu încerca să-L schimbi, căci îşi poate 
pierde savoarea. 

Chiar şi pe vremea când eram doar logodiţi, mi-aduc 
aminte, femeia asta mi-a smuls din mână o carte polițistă 
captivantă, ordonându-mi să citesc în schimb o chestie complet 
sinistră scrisă de un individ pe nume Tolstoi. Gândindu-mă la ce 
orori ar putea să apară după ce preotul o să-şi facă treaba, iar 
ea o să capete dreptul legal de a-mi scoate peri albi şi de a mă 
băga în mormânt cu tot cu ei, imaginaţia mi-a luat-o razna. Un 
Bertram Wooster spăşit şi temător se întinse câteva clipe mai 
târziu după pălărie şi pardesiu şi plecă la Savoy ca să vâre 
mâncare pe gâtul Trotter-ilor. 

Chiolhanul, după cum prevăzusem, n-a izbutit să-mi ridice 
deloc moralul. Mătuşa Dahlia nu greşise când afirmase că 
oaspeţii mei or să se dovedească a fi nişte jigodii ieşite din 


comun. L. G. Trotter era un bărbat scund cu mutră de 
nevăstuică, care n-a scos un cuvinţel pe tot parcursul mesei 
pentru că, de fiecare dată când încerca s-o facă, astrul desfătării 
sale îl reducea la tăcere; doamna Trotter era o luptătoare de 
categorie grea, cu nasul coroiat, care sporovăia întruna în 
special despre o femeie pe care n-o plăcea, pe nume 
Blenkinsop. Şi eu n-aveam nimic care să mă ajute să fac faţă 
dezbaterilor în afară de urmele prăpădite şi din ce în ce mai 
îndepărtate ale specialităţilor ălora ale lui Jeeves. Am simţit o 
uşurare profundă când într-un final s-au retras, iar eu am fost 
liber să mă împleticesc până la Trântori pentru întăritorul după 
care tânjeam cu atâta ardoare. 

Cum obiceiul aproape unanim al membrilor era să 
participe la vreun spectacol muzical după cină, când am ajuns 
am găsit salonul fumătorilor aproape gol şi nu exagerez când 
spun că, cinci minute mai târziu, cu o ţigară între buze şi un 
clondir plin ochi lângă mine, un calm profund m-a învăluit. Nervii 
încordaţi mi s-au destins. Sufletul afumat îşi găsise odihna. 

Bineînţeles, asta nu putea să dureze. Niciodată nu se 
întâmplă aşa ceva când vine vorba de clipele de acalmie din 
bătăliile vieţii. Vine un moment când ai sentimentul ăla lugubru 
că nu eşti singur, ca şi acum, şi, uitându-mă în jur, m-am trezit 
că mă holbez la G. D'Arcy Cheesewright. 

Capitolul 4 

Cheesewright ăsta, probabil ar fi trebuit să spun asta mai 
devreme, e o secătură care, încă din leagăn, s-a dedicat cu 
devoțiune exerciţiilor acvatice. A fost căpitanul echipei de 
canotaj la Eton. A vâslit patru ani pentru Oxford, în fiecare vară 
o şterge pe furiş în perioada când se ţine Henley Regatta şi 
năduşeşte din răsputeri alături de coechipierii lui, reprezentanţi 
ai Clubului Leander. lar dacă o să se ducă vreodată la New York, 
n-am nici un dubiu că o să cheltuiască o avere ca să dea din 
lopeţi încoace şi-ncolo pe lacul din Central Park la douăzeci şi 
cinci de cenți tura. Rareori îşi lasă vâsla din mână. 

Păi, nu poţi face o chestie din asta fără să-ţi dezvolţi 
muşchii, iar toată treaba asta cu sclavia pe galere L-a făcut 
extraordinar de 

1. Întrecere de canotaj pe Tamisa care s-a ţinut pentru 
prima oară în anul 1839 şi care se desfăşoară până în ziua de 
azi sub tutela Casei Regale. 


Voinic. Are pieptul lat aidoma unui butoi, iar muşchii 
braţelor sale vânjoase sunt tari ca nişte răngi de fier. Îmi 
amintesc că odată Jeeves povestea despre una dintre 
cunoştinţele lui, un tip voinic cât alţii zece, iar descrierea asta i 
s-ar potrivi de minune lui Stilton. Arată ca un luptător în ring. 

Fiind un tip cu vederi lărguţe şi dându-mi seama că mare 
e grădina Domnului, până acum îi privisem întotdeauna cu o 
indulgență binevoitoare muşchii. Sunt de părere că, dacă un tip 
vrea să fie musculos, atunci n-are decât. Baftă, îi spun eu. Dar în 
clipa trimiterii la tipar nu-mi plăcea că, pe lângă faptul că 
muşchii i se umflau în toate părţile, se mai şi zgâia la mine 
oareşicum sinistru, cu aerul unui diavol din ăla cu securea care 
umblă mereu de colo-colo, căsăpind câte şase inşi dintr-o 
lovitură. Evident, îl întărâtase ceva şi n-aş exagera prea mult 
dacă aş spune că, surprinzându-i privirea, m-am ofilit pe scaun. 

Gândindu-mă că supărarea îi fusese pricinuită de faptul că 
mă găsise reparându-mi țesuturile cu o picătură din substanţa 
recomandată, tocmai eram pe punctul să spun că elixirul din 
mâna mea era pur medicinal şi că îmi fusese prescris de un 
eminent medic de pe Harley Street, când a glăsuit. 

— Numai dacă m-aş putea hotărî! 

— În ce privinţă, Stilton? 

— Dacă să-ţi rup gâtul scârbos sau nu. M-am mai ofilit un 
picuţ. Mi se părea că sunt singur cu un ucigaş descreierat într- 
un salon pustiu pentru fumători. Există un anumit soi de nebuni 
faţă de care am obiecţii şi cel mai puţin îmi plac ucigaşii 
descreieraţi care măsoară un metru şi douăzeci în jurul pieptului 
şi au bicepşi pe măsură. Degetele, am remarcat eu, îi zvâcneau, 
iar ăsta e întotdeauna un semn rău. „Ah, cât mi-aş dori să am 
aripi de porumbel” mi-ar exprima succint sentimentele pe când 
încercam să nu mă uit la ele. 

— Să-mi rupi gâtul scârbos? M-am interesat eu, sperând 
să obţin mai multe informaţii. De ce? 

— Nu ştii? 

— N-am nici cea mai vagă idee. 

— Ho! 

Aici îşi luă o pauză ca să îndepărteze o muscă ce intrase 
agale pe fereastra deschisă şi i se încâlcise printre corzile 
vocale. După ce puse mâna pe creatură, continuă: 

— Wooster! 


— Încă-s aici, bătrâne. 

— Wooster, spuse Stilton şi, dacă nu scrâşnea din dinţi, 
atunci nu sunt eu în stare să-mi dau seama când cineva 
scrâşneşte din dinţi, ce-ai avut în cap când ţi-ai lăsat mustaţa 
aia a ta să crească? De ce ţi-ai lăsat mustață? 

— Păi, cam greu de spus, bineînţeles. Uneori aşa îţi vine. 
Preţ de-o clipă m-am scărpinat în bărbie. Am crezut că o să 
îmbunătăţească lucrurile, presupun, am îndrăznit eu să-mi dau 
cu părerea. 

— Sau ai avut un alt motiv? Face parte dintr-o conspirație 
subtilă să mi-o furi pe Florence? 

— Dragul meu Stilton! 

— Mie mi se pare foarte dubios. Ştii ce s-a întâmplat chiar 
adineauri, când am plecat de la unchiul meu? 

— Nu, îmi pare rău. Pentru mine, personal, e un mister. 

A mai scrâşnit din câţiva dinţi. 

— Îţi spun eu. Am condus-o acasă pe Florence cu un taxi şi 
tot drumul a bătut câmpii despre mustaţa aia a ta. Mi-a venit să 
vomit ascultând-o. 

Am cochetat cu ideea de a spune ceva de genul că fetele 
sunt aşa cum sunt şi că trebuie să te aştepţi ca ele să-şi 
găsească niscaiva motive simple să se entuziasmeze, dar am 
hotărât că mai bine mă abţin. 

— Când am coborât în faţa uşii ei şi m-am răsucit înspre 
ea după ce am plătit taxiul, am descoperit că se uita 
concentrată la mine, cercetându-mă din toate unghiurile, cu 
ochii aţintiţi asupra feţei mele. 

— Şi asta, fireşte, ţi-a plăcut, nu? 

— Taci. Nu mă întrerupe. 

— S-a făcut. Voiam să spun că probabil a fost foarte 
plăcut. 

Preţ de-o clipă medită sumbru. Orice s-ar fi întâmplat în 
timpul întâlnirii ăleia dintre amorezi, se putea vedea că 
amintirea chestiei îl aţâţa aidoma unei doze de săruri. 

— O secundă mai târziu, spuse el şi făcu o pauză, 
luptându-se cu sentimentele lui. O secundă mai târziu, continuă 
el, recăpătându-şi darul vorbirii, ea mi-a adus la cunoştinţă că îşi 
doreşte să-mi las şi eu mustață. A spus că - citez dacă un bărbat 
are o faţă mare şi rozalie şi un cap ca un dovleac, o chestie 
micuță pe lângă buza de sus deseori izbuteşte să amelioreze de 


minune moştenirea ereditară. Crezi că am capul ca un dovleac, 
Wooster? 

— Nicidecum, bătrâne. 

— Nu-i ca un dovleac? 

— Nu, nu-i ca un dovleac. Poate un picuţ ca domul 
catedralei St Paul. 

— Ei bine, cu asta mi L-a comparat şi mi-a zis că, dacă l-aş 
despica în mijloc cu un smoc de păr, uşurarea pietonilor şi 
conducătorilor auto ar fi imensă. E ţicnită. În ultimul an la Oxford 
am avut mustață şi arăta înfiorător. Cam la fel de scârbos ca a 
ta. Mustaţă, ce să-ţi spun! Exclamă Stilton, chestie care m-a 
surprins, căci nu bănuisem că ar şti expresii precum „ce să-ţi 
spun”. „Nu mi-aş lăsa mustață nici pentru a-i face pe plac unui 
bunic muribund”, i-am zis eu. „Cu mustață aş arăta ca un 
cretin”, am spus eu. „Aşa arăţi fără ea”, a zis ea. „Chiar aşa?” 
am întrebat eu. „Da, chiar aşa”, a spus ea. „Ho!” am făcut eu, 
iar ea a zis: „Ba eu îţizicHoţie!”. 

Dacă ar fi adăugat „Şi mai şi”, atunci, fără îndoială că ar fi 
fost şi mai dur, dar trebuie să recunosc că am fost destul de 
impresionat de performanţa lui Florence, dacă mă luam după 
cum îmi fusese descrisă în dialogul de mai sus. Mi se părea 
destul de pişcătoare şi virulentă. Presupun că fetele învaţă 
chestii înţepătoare de genul ăsta la ultimele şcoli absolvite. lar 
Florence, nu trebuie să pierdem din vedere asta, se învârtise 
multicel în ultima vreme prin cercuri boeme ateliere din 
Chelsea, camere de intelectuali din Bloomsbury şi alte locuri 
similare unde darul de a da replici spirituale e ţinut tot timpul la 
mare preţ. 

— Deci asta a fost, continuă Stilton, după ce, preţ de-o 
clipă, medită sumbru. Discuţia s-a încins, am schimbat cuvinte 
fierbinţi şi n-a trecut multă vreme până când ea mi-a restituit 
inelul şi mi-a spus că s-ar bucura dacă i-aş da înapoi cât de 
repede pot scrisorile pe care mi le-a trimis. 

Am ţâţâit. În mod surprinzător, m-a rugat să nu mai ţâţâi, 
aşa că m-am oprit din ţâţâit, explicându-i că motivul pentru care 
am făcut asta e că povestea lui tragică mă emoţionase profund. 

— Mi se rupe sufletul pentru tine, am spus. 

— Zău? 

— Foarte tare. 

— Ho! 


— Te îndoieşti de compasiunea mea? 

— Poţi băga mâna-n foc că mă îndoiesc de compasiunea 
ta afurisită. Adineauri ţi-am zis că încerc să-mi dau seama de 
ceva şi acel ceva e următorul lucru. Ai prevăzut ce-o să se 
întâmple? Creierul tău viclean de maniac a întrezărit ce o să se 
întâmple sigur dacă îţi laşi mustață şi i-o arăţi lui Florence? 

Am încercat să râd nonşalant, dar ştii cum e cu râsetele 
astea nonşalante, nu ies totdeauna cum ţi-ai fi dorit. Chiar şi mie 
mi s-a părut că e mai degrabă o gargară. 

— Am dreptate? La asta te-ai gândit cu creierul tău 
viclean de maniac? 

— Sigur că nu. De fapt n-am creier viclean de maniac. 

— Dar Jeeves are. El ar fi putut fi autorul complotului. 
Jeeves a fost cel care a ţesut pânza de păianjen în care m-a 
prins? 

— Dragul meu! Jeeves nu ţese pânze de păianjen în care 
să prindă pe cineva. | s-ar părea un gest de familiaritate. In 
afară de asta, ţi-am zis că el e capul mişcării care se opune 
mustăţii mele. 

— Înţeleg ce zici. Da, dacă mă gândesc mai bine, înclin să- 
L achit pe Jeeves de acuzaţia de complicitate. Dovezile arată că 
tu ai conceput planul de unul singur. 

— Dovezi? Cum adică dovezi? 

— Când eram la tine acasă, iar eu am spus că o aştept pe 
Florence, am observat o chestie semnificativă te-ai luminat la 
faţă. 

— Banu. 

— Să mă scuzi. Ştiu când o faţă se luminează şi când nu 
se luminează. Te-aş putea citi ca pe o carte. Îţi spuneai în sinea 
ta: „Acum e momentul! Acum o să i-o bag sub nas!”. 

— Nicidecum. Dacă m-am luminat la faţă şi tare mă 
îndoiesc de aşa ceva - asta a fost fiindcă m-am gândit că, în 
clipa când o să vină, tu o să pleci. 

— Voiai să plec? 

— Da. Îmi luai din timpul de care aveam nevoie în alte 
scopuri. 

Era plauzibil, fireşte, şi mi-am putut da seama că ÎI 
zguduisem. Şi-a trecut o mână ca un jambon, brăzdată de 
chinurile vâslitului, peste frunte. 


— Păi, va trebui să mă gândesc la asta. Da, da, va trebui 
să mă gândesc la asta. 

— Ţi-aş sugera să te duci şi să te apuci chiar acum. 

— Bine. O să fiu scrupulos de corect. O să cântăresc una- 
alta. Dar dacă îmi dau seama că suspiciunile mele sunt 
îndreptăţite, o să ştiu atunci ce am de făcut. 

Şi cu vorbele astea de rău augur, se retrase, lăsându-mă 
binişor cocoşat sub povara suferinţei. Căci, pe lângă faptul că, 
dacă unui tip cu un temperament impulsiv ca al lui Stilton îi intră 
în scăfârlie că i-ai ţesut pânze de păianjen ca să-L prinzi, se 
poate produce practic orice mutilare sau violenţă, mi s-a mai 
făcut şi pielea de găină când m-am gândit că Florence scăpase 
iar în libertate. Cu inima grea mi-am terminat whisky-ul cu sifon 
şi m-am împleticit până acasă. „Wooster”, o voce părea să-mi 
şoptească în ureche, „lucrurile încep să se încingă, amice.” 

Când am ajuns în camera de zi, Jeeves vorbea la telefon. 

— Imi pare rău, zicea el şi am remarcat că era la fel de 
suav şi ferm cum fusesem şi eu la recenta noastră întrevedere. 
Nu, vă rog, n-are nici un rost să continuăm discuţia. Teamă mi-e 
că trebuie să acceptaţi faptul că decizia mea este definitivă. 
Noapte bună. 

Din faptul că nu a vârât pe ici, pe colo o mulţime de 
„domnule”, am presupus că discutase cu vreun prieten de-al lui, 
deşi din tonul lui tăios probabil nu cu unul care era voinic cât 
alţii zece. 

— Ce-a fost asta, Jeeves? Am întrebat. O mică ciondăneală 
cu unul dintre băieţii de la club? 

— Nu, domnule. Vorbeam cu domnul Percy Gorringe, care 
a sunat cu puţin timp înainte ca dumneavoastră să intraţi pe 
uşă. Prefăcându-mă că sunt dumneavoastră, i-am comunicat că 
nu-i pot onora cererea de-o mie de lire. M-am gândit că în acest 
mod v-aş scuti de-o neplăcere şi un deranj. 

Trebuie să spun că mă impresionase. După ce fusese 
învins în ciocnirea aia dintre voinţele noastre, te-ai fi putut 
aştepta de la el să fie furios şi să n-aibă nici un chef să facă vreo 
chestie feudală pentru tânărul lui stăpân. Dar Jeeves şi cu mine, 
deşi avem divergenţele noastre cum ar fi subiectul buzei de sus 
- nu le lăsăm să ne macine prea mult. 

— Mulţumesc, Jeeves. 

— Pentru puţin, domnule. 


— Ce noroc că te-ai întors la ţanc ca să mă ajuţi la nevoie. 
Te-ai simţit bine la club? 

— Foarte bine, domnule. 

— Mai bine decât m-am simţit eu la al meu. 

— Domnule? 

— Acolo am dat nas în nas cu Stilton şi era într-o dispoziţie 
greu de suportat. Spune-mi, Jeeves, voi ce faceţi la clubul ăsta 
al tău, Junior Ganymede? 

— Păi, domnule, mulţi dintre membri joacă serios bridge. 
Şi conversaţia rareori nu izbuteşte să fie deosebit de 
interesantă. lar dacă cineva îşi doreşte o distracţie mai frivolă, 
există şi registrele clubului. 

— Reg. A, da, îmi amintesc. 

Poate că şi tu îţi aminteşti, dacă erai prin preajmă când 
relatam peripeţiile de la Totleigh Towers, reşedinţa de la ţară a 
lui sir Watkyn Bassett, când registrul ăsta al clubului mi-a 
permis să trag o chelfăneală zdravănă forţelor malefice 
întruchipate de Roderick Spode. Conform regulii unsprezece a 
clubului Junior Ganymede, poate-ţi aminteşti, membrilor li se 
cere să furnizeze detalii intime cu privire la şefii lor, pentru a fi 
incluse în volum, iar din paginile lui a reieşit că Spode, care era 
un soi de dictator amator, aflat la conducerea unei şlehte pe 
nume Şorturile Negre, ai cărei membri se fâţâiau de colo-colo în 
pantaloni scurţi negri de fotbalist, zbierând, Meil, Spode!”, crea 
pe ascuns modele de lenjerie intimă pentru femei, ce se vindeau 
în magazinul Eulalie Soeurs. Înarmat cu informaţia asta, n-am 
întâmpinat, fireşte, vreo dificultate în a-i micşora puterea cu 
două trepte. Dictatorii ăştia nu vor să se afle despre ei o chestie 
din asta. 

Dar, deşi registrul clubului îmi folosise în împrejurarea aia, 
nu eram deloc de acord cu el. Cariera mea fusese în multe 
privinţe una pestriță şi nu-mi surâdea deloc să mă gândesc că 
toate amănuntele unor episoade pe care aş prefera să le îngrop 
în uitare îi făceau zilnic să se tăvălească de râs pe o grămadă de 
valeţi şi majordomi. 

— N-ai putut să distrugi materialul despre Wooster din 
registrul ăla al clubului, nu-i aşa, Jeeves? 

— Teamă mi-e că nu, domnule. 

— Conţine material care poate fi descris ca fiind o bombă. 

— Foarte adevărat, domnule. 


— Dacă s-a dus vorba despre el şi a ajuns la urechile 
mătuşii mele Agatha? 

— Nu trebuie să vă faceţi griji din pricina asta, domnule. 
Toţi membrii înţeleg pe deplin că discreţia absolută este sine 
qua non. 

— În orice caz, m-aş simţi mai fericit dacă pagina aia. 

— Acele unsprezece pagini, domnule. 

— Dacă acele unsprezece pagini ar fi încredințate 
flăcărilor. Mă fulgeră un gând. În registrul ăla există şi ceva 
despre Stilton Cheesewright? 

— Există unele lucruri. 

— Compromiţătoare? 

— Nu în adevăratul sens al cuvântului, domnule. Servitorul 
lui personal raportează doar că are obiceiul, când e emoţionat, 
să exclame „Ho!” şi că face exerciţii suedeze în pielea goală în 
fiecare dimineaţă înainte de micul dejun. 

Am oftat. Nu sperasem cu adevărat să existe ceva şi 
totuşi eram dezamăgit. Întotdeauna am susţinut pe bună 
dreptate, cred eu că nimic nu detensionează o situaţie dificilă 
mai mult decât un micuţ şantaj murdar şi ar fi fost agreabil să 
mă duc la Stilton şi să-i spun: „Cheesewright, îţi cunosc 
secretul!” şi să-L văd cum se pierde cu firea. Dar nu-ţi poţi 
împlini menirea cine ştie ce în privinţa asta dacă partea adversă 
nu face decât să spună „Ho!” şi să-şi înnoade trunchiul şi 
mădularele înainte de a se înfige în omletă. Era evident că în 
cazul lui Stilton nu puteam obţine acelaşi triumf moral pe care îl 
obţinusem în cazul lui Roderick Spode. 

— Of, bine, am spus eu cu resemnare în voce, dacă aşa 
stau lucrurile, asta e, nu? 

— Aşa se pare, domnule. 

— Nu pot face decât să-mi ţin capul sus şi să mă ţin cât de 
tare se poate. Cred că mă duc la culcare cu o carte educativă. Ai 
citit Misterul racului roz de Rex West? 

— Nu, domnule, nu m-am bucurat de această experienţă. 
A, scuzaţi-mă, domnule, uitasem. Lady Florence Craye a vorbit 
cu mine la telefon cu puţin timp înainte ca dumneavoastră să 
intraţi pe uşă. Înălţimea Sa ar fi încântată dacă aţi suna-o. Vă 
voi aduce telefonul, domnule. 

Am rămas perplex. Nu înţelegeam nimic. Bineînţeles, nu 
exista nici un motiv pentru care să nu-şi dorească să o sun, dar, 


pe de altă parte, nu găseam nici un motiv pentru care să-şi 
dorească aşa ceva. 

— N-a zis ce vrea? 

— Nu, domnule. 

— Ciudat, Jeeves. 

— Da, domnule. Un moment, înălţimea Voastră. Vi-L dau 
pe domnul Wooster. 

Am luat de la el instrumentul şi am salutat-o. 

— Bertie? 

— Aici. 

— Sper că nu eşti în pat. 

— O, nu. 

— Aşa mă gândeam şi eu. Bertie, îmi faci un serviciu? 
Vreau să mă duci într-un club de noapte în seara asta. 

— Hă? 

— Un club de noapte. Unul mai ieftin. Adică vulgar şi 
chestii din astea. Pentru cartea pe care o scriu. Atmosfera. 

— A, da, am spus, lămurindu-mă. Ştiam totul despre 
chestia asta cu atmosfera. 

Soţia lui Bingo Little, faimoasa romancieră Roşie M. Banks, 
e la modă ca ultimul tip de pistol, aşa cum deseori îmi spune 
Bingo. În mod frecvent îl trimite să ia notite despre una sau alta, 
aşa încât să aibă muniţie din belşug pentru următorul capitol. 
Pare-mi-se, dacă eşti romancier, trebuie să descrii corect 
atmosfera, altfel cititorii se apucă să-ţi trimită scrisori pline de 
reproşuri care încep cu „Dragă doamnă, ştiaţi că.?”. 

— Scrii ceva despre un club de noapte? 

— Da. Tocmai am ajuns la partea unde eroul meu se duce 
într-unul, iar eu nu am fost niciodată decât în cluburi 
respectabile, unde merge toată lumea, şi nu vreau o chestie din 
asta. Am nevoie de ceva mai. 

— Vulgar? 

— Da, vulgar. 

— Vrei să mergi în seara asta? 

— Neapărat în seara asta pentru că mâine plec la 
Brinkley. 

— A, te duci să stai cu mătuşa Dahlia? 

— Da. Ei bine, poţi veni? 

— O, categoric. Cu plăcere. 


— Bine. D'Arcy Cheesewright, zise Florence, iar eu i-am 
remarcat chestia-aia-cum-iîi-spune metalică din voce, ar fi 
trebuit să mă ducă, dar nu mai e dispus să o facă. Aşa că am 
fost nevoită să apelez la tine. 

Ar fi trebuit, m-am gândit eu, să se exprime cu mai mult 
tact, dar am trecut peste asta. 

— S-a făcut, am zis. O să trec să te iau pe la unsprezece şi 
jumătate. g 

Eşti surprins? ţi spui în sinea ta: „Haide, măi Wooster, ce-i 
asta?”, întrebându-te de ce m-am lăsat târât la un chiolhan pe 
care l-aş fi putut evita? Chestia poate fi explicată cu uşurinţă. 

Vezi tu, mintea mea ageră a ochit instantaneu că acum 
era posibil să-mi fac un bine. După ce o înmuiam pe fata asta cu 
mâncare şi băutură, cine ştie dacă nu izbuteam o reconciliere 
între ea şi bucata aia de brânză cu care până în seara asta îşi 
planificase să se îndrepte către grilajul altarului, evitând astfel 
ameninţarea care se profilează la orizontul lui Wooster câtă 
vreme ea rămânea liberă şi necuplată cu nimeni? Nutream 
convingerea că nu era nevoie decât de câteva cuvinte 
binevoitoare din partea unui om de lume plin de compasiune şi 
aveam de gând să i le servesc din belşug. 

— Jeeves, am spus, o să ies iar în oraş. Asta înseamnă că 
o să trebuiască să termin altă dată Misterul racului roz, dar nu 
se poate altfel. De fapt, îmi închipui că i-am aflat secretul. Dacă 
nu mă-nşel, cel care L-a omorât pe sir Eustace Willoughby, Bart, 
era majordomul. 

— Chiar aşa, domnule? 

— După ce am examinat în amănunt indiciile, aşa cred. 
Toată chestia aia menită să îndrepte bănuielile asupra vicarului 
nu mă păcăleşte nici o secundă. Sună tu, te rog, la Stridia 
Bălţată şi rezervă o masă pe numele meu. 

— Nu prea aproape de orchestră, domnule? 

— Ai mare dreptate, Jeeves. Nu prea aproape de 
orchestră. 

Nu ştiu de ce, dar zilele astea nu prea mă mai dau în vânt 
după cluburile de noapte. Presupun că am îmbătrânit. Dar încă 
mai sunt membru în vreo şase asemenea cluburi, inclusiv Stridia 
Bălţată, unde i-am dat instrucţiuni lui Jeeves să-mi rezerve o 
masă. 


Bătrânul local a avut o existenţă oareşicum zbuciumată de 
când m-am înscris în el şi din când în când primesc câte un 
bileţel politicos de la proprietarii lui, în care sunt anunţat că şi-a 
schimbat încă o dată numele sau adresa. După ce a avut parte 
de-o razie pe vremea când se numea Brânza Fierbinte, a devenit 
Hotarul îngheţat, iar după încă o razie, a abordat pentru un timp 
o firmă pe care, în mijlocul zăpezii şi gheții, scria în mod bizar 
Crevetele Speriat. De aici şi până la Stridia Bălţată a fost, 
bineînţeles, doar un pas. In tinereţea mea fierbinte, mi-am 
petrecut destule nopţi destul de agreabile sub acoperişul lui în 
diverse forme şi m-am gândit că, dacă îşi păstrase ceva din 
vechea atmosferă, atunci ar fi fost îndeajuns de vulgar încât să-i 
convină lui Florence. Din câte îmi aminteam, se mândrea cu 
vulgaritatea lui. De-aia şi făceau sticleţii mereu razii în el. 

Am luat-o de la apartamentul ei la unsprezece şi jumătate 
şi am găsit-o într-o dispoziţie sumbră, cu buzele ţuguiate şi ochii 
zgâindu-se în gol cu un soi de licărire dură. Fără îndoială că ceva 
de genul ăsta întotdeauna urmează după o răfuială însufleţită cu 
drăguţul. Pe parcursul drumului, în taxi, a rămas tăcută ca 
mormântul, iar din felul în care piciorul ei bătea uşurel şi 
necontenit în podeaua vehiculului, mi-am dat seama că se 
gândea la Stilton. Fireşte, n-aş fi putut spune dacă se zvârcolea 
sau nu în chinuri sufleteşti, dar mi se părea foarte posibil să fie 
aşa. Urmând-o în bodegă, mă simţeam în general optimist. Mi se 
părea că, cu puţin noroc, aveam să mă bucur de succes în 
misiunea care mă aştepta adică să o înduioşez cu niscaiva 
cuvinte bine alese şi să-i dau un brânci părţii ei mai bune, 
aducând-o la suprafaţă. 

Trebuie să mărturisesc că, ţinând cont de chestia asta, 
atunci când ne-am aşezat pe scaune şi m-am uitat în jurul meu, 
m-am gândit că nu mi-ar fi stricat o lumină mai slabă şi un tout 
ensemble mai romantic, dacă tout ensemble e expresia pe care 
o caut. De asemenea, m-aş fi lipsit şi de mirosul destul de 
puternic de heringi afumaţi care plana asupra aşezământului 
precum o pâclă. Dar se poate spune că, pe lângă neajunsurile 
astea, pe scena unde se afla orchestra, un bărbat cu adenoizi 
cânta printr-un megafon şi, aidoma tuturor bărbaţilor care cântă 
prin megafoane în ziua de azi, debita din el chestii care ar fi 
înduioşat chiar şi cel mai împietrit suflet. 


E ciudat. Cunosc unul sau doi autori de texte pentru 
cântece şi consider că se numără printre cele mai vesele 
cunoştinţe ale mele, mereu cu zâmbetul pe buze, puşi pe glume 
ghiduşe şi aşa mai departe. Dar, de îndată ce pun stiloul pe 
hârtie, întotdeauna adoptă un punct de vedere sumbru. Adică 
toate chestiile alea cu Ne-răcim-unul-de-celălalt-îmi-zdrobeşti- 
inima. Chestia pe care tipul ăsta o transmitea acum prin 
megafon era despre un tip care plângea pe pernă pentru că fata 
pe care o iubea se mărita a doua zi, dar şi ăsta era şpilul sau 
hiba nu cu el. Asta nu-i plăcea. Situaţia îl îngrijora. lar megafonul 
storcea fiecare picătură de suc din aranjamentul ăsta. 

Cu siguranţă, unii tipi ar fi profitat de avantajul dat de 
scârboşenia asta remarcabilă şi ar fi intrat cât ai bate din palme 
în ceea ce Jeeves numeşte mediaş res, dar eu, deştept cum 
sunt, ştiam că trebuie să-i acord un răgaz ca lucrurile astea să-şi 
facă efectul. Aşa încât, după ce am comandat peşte afumat şi o 
sticlă din ceea ce probabil se va dovedi a fi otravă de şobolani, 
am început conversaţia pe un ton mai reţinut, întrebând-o cum îi 
iese noul roman. Scriitorilor, mai ales celor de sex feminin, le 
place să te ţină la curent cu aşa ceva. 

Ea a spus că iese foarte bine, dar merge greu, pentru că e 
o muncitoare conştiincioasă şi lentă, care meditează multicel 
între paragrafe şi care nu-şi cruţă nici un efort ca să găsească 
cuvântul cu care să exprime ce-şi doreşte să spună. Ca şi 
Flaubert, a zis ea, iar eu am spus că era pe drumul cel bun. 

— Asta a fost mai mult sau mai puţin şi metoda mea când 
am scris chestia aia pentru Budoar. 

Mă refeream la săptămânalul pentru cei cu o educaţie 
rafinată Budoarul unei doamne, al cărui patron sau patroană 
amabilă şi populară e mătuşa Dahlia. II conduce deja de vreo 
trei ani, spre enervarea măricică a unchiului Tom, soţul ei, care 
trebuie să achite facturile. La cererea ei am contribuit şi eu 
odată cu un articol sau cu o „bucată”, aşa cum spun jurnaliştii 
despre „Cu ce se îmbracă un bărbat dichisit”. 

— Deci mâine pleci la Brinkley, am continuat. O să-ţi placă 
acolo. Aer proaspăt, teren cu pietriş, apă curentă proprie, 
mâncarea lui Anatole şi aşa mai departe. 

— Da. Şi, bineînţeles, o să fie minunat să o cunosc pe 
Daphne Dolores Morehead. 

Era un nume de care nu auzisem. 


— Daphne Dolores Morehead? p 

— Autoarea de romane. O să fie acolo. li admir atât de 
mult opera. Apropo, înțeleg că scrie un foileton pentru Budoar. 

— A, da? Am întrebat eu, intrigat. Mereu îţi place să auzi 
despre activitățile altor colegi scriitori. 

— Probabil că a costat-o o avere pe mătuşa ta. Daphne 
Dolores Morehead cere foarte mulți bani. Nu-mi pot aminti cât 
vrea pentru o mie de cuvinte, dar parcă o sumă imensă. 

— Probabil că o duce bine bătrâna albitură. 

— Aşa cred. 

Vorbea apatică, de parcă şi-ar fi pierdut orice interes față 
de Budoarul unei doamne. Gândurile ei, fără îndoială, se 
întorseseră la Stilton. Aruncă o privire posomorâtă prin încăpere. 
Acum începuse să se umple, iar ringul de dans era doldora de 
topârlani înfiorători de ambele sexe. 

— Ce oameni oribili! Spuse ea. Trebuie să spun că mă 
surprinde că te învârţi prin astfel de locuri, Bertie. Toate sunt 
aşa? 

l-am cântărit întrebarea. 

— Păi, unele sunt mai bune, altele mai rele. Despre ăsta 
aş zice că e mediu. Vulgar, bineînţeles, dar tu ai spus că vrei 
ceva vulgar. 

— O, nu mă plâng. O să-mi iau notițe utile. E exact genul 
de local în care mi-L închipui pe Rollo în noaptea aia. 

— Rollo? 

— Eroul romanului meu. Rollo Beaminster. 

— A, înţeleg. Da, bineînţeles. O ţine în chefuri, nu-i aşa? 

— E într-o dispoziţie periculoasă. Nesăbuită. Disperată. A 
pierdut-o pe fata iubită. 

— Hopa! Am făcut eu. Mai povesteşte-mi despre asta. 

Am glăsuit cu însufleţire şi vigoare, căci, orice ai spune 
despre Bertram Wooster, nu poţi să zici că nu recunoaşte o 
oportunitate de a intra în subiect când i se oferă aşa ceva. Dă-i 
replica, iar el o să se ocupe de restul. Mi-am smucit laringele. 
Peştele afumat şi sticla îşi făcuseră deja apariţia, iar eu am luat 
o înghiţitură din primul şi o sorbitură din ultima. Aveau un gust 
ca uleiul de păr. 

— Într-un mod ciudat, mi-ai stârnit interesul, am spus. A 
pierdut-o pe fata iubită, nu-i aşa? 


— Ea i-a spus că nu mai vrea niciodată să-L vadă sau să-i 
vorbească. 

— Bine, bine. Asta-i întotdeauna o lovitură urâtă pentru un 
tip. 

i — Aşa că el se duce la clubul ăsta de noapte ieftin. 
Incearcă să uite. 

— Dar pun pariu că nu reuşeşte. 

— Nu, de pomană. Se uită în jurul lui la chestiile ţipătoare 
şi vulgare şi simte cât de superficial e totul. Cred că îl pot folosi 
pe chelnerul ăla de acolo în scena cu clubul de noapte, pe cel cu 
ochii umezi şi coşul ăla de pe nas, spuse ea, mâzgălind ceva pe 
spatele notei de plată. 

M-am întremat cu o sorbitură adâncă din substanţa 
necunoscută din sticlă şi m-am pregătit să fac presiuni asupra 
ei. 

— Întotdeauna e o greşeală, am spus, începând să fac pe 
omul de lume plin de compasiune, ca tipii să le piardă pe fete şi, 
viceversa dacă ăsta-i cuvântul pe care-L caut - fetele să-i piardă 
pe tipi. Nu ştiu ce crezi tu despre asta, dar mie mi se pare căe o 
idee tâmpită să-i dai papucii bărbatului viselor tale doar fiindcă 
v-aţi dondănit puţintel. Sărutaţi-vă şi împăcaţi-vă, cum spun eu 
mereu. În seara asta l-am văzut pe Stilton la Trântori, am zis, 
punându-mă pe treabă. 

Înţepeni pe loc şi luă o înghiţitură rezervată de peşte 
afumat. Vocea ei, după ce marfa cobori sub cală, iar ea izbuti să 
vorbească, era rece şi metalică. 

— A, da? 

— Era într-o dispoziţie periculoasă. 

— A, da? 

— Nesăbuită. Disperată. Se uita în jurul lui în salonul 
fumătorilor de la Trântori şi mi-am putut da seama că simţea ce 
superficial era salonul fumătorilor. 

— A, da? 

Păi, presupun că, dacă în momentul ăsta ar fi apărut 
cineva şi mi-ar fi spus: „Hei, bună, Wooster, cum îţi merge? Faci 
progrese?”, ar fi trebuit să-i dau un răspuns negativ. „Deloc 
vizibile, Wilkinson” sau Banks sau Smith sau Knatchbull- 
Huguessen sau ce nume o fi fost, aş fi spus eu. Aveam 
sentimentul neliniştitor că luasem plasă. Oricum, am perseverat. 


— Da, era într-o dispoziţie teribilă. Mi-a lăsat impresia că 
nu i-ar lipsi mult să se ducă în Munţii Stâncoși ca să împuşte urşi 
grizzly. Nu-i un gând prea plăcut. 

— Adică în cazul când îţi plac urşii grizzly? 

— Mă gândeam mai degrabă dacă îţi plac Stilton-ii. 

— Mie nu. 

— Zău? Păi, dacă s-ar înscrie în Legiunea Străină? 

— L-aş încuraja. 

— Doar nu ţi-ar plăcea să te gândeşti că mărşăluieşte prin 
nisipul fierbinte fără nici o cârciumă la orizont, în timp ce Riff-ii, 
sau cum s-or numi ăia, trag în el din toate direcţiile. 

— Ba da. Dacă aş vedea vreun Riff că încearcă să-L 
împuşte pe D'Arcy Cheesewright, i-aş ţine pălăria şi l-aş îmboldi. 

Încă o dată am avut senzaţia că nu fac nici un progres. 
Chipul ei, am remarcat eu, era rece şi dur, aidoma peştelui meu 
afumat, care, fireşte, fusese neglijat pe parcursul schimbului 
ăstuia de replici, şi am început să înţeleg cum se simțeau tipii 
ăştia din Sfânta Scriptură după o şedinţă cu năpârca cea surdă. 
Nu-mi pot aduce aminte toate detaliile, deşi la şcoala particulară 
pe care am urmat-o am câştigat odată un premiu pentru 
cunoştinţele din Biblie, dar îmi amintesc că au avut o sarcină ca 
naiba de obositoare încercând să o vrăjească şi, după ce au 
asudat în ultimul hal, n-au obţinut nimic. De obicei aşa se 
întâmplă, cred eu, cu năpârcile surde. 

— Îl cunoşti pe Horace Pendlebury-Davenport? Am 
întrebat, după o pauză lunguţă în care am trudit fiecare la 
peştele nostru afumat. 

— Cel care s-a căsătorit cu Valerie Twistleton? 

— Da, ăsta-i tipul. Fostul campion la darts de la Clubul 
Trântorilor. 

— L-am cunoscut. Dar de ce-ai adus vorba de el? 

— Pentru că subliniază morala şi înfrumuseţează 
povestirea. În timpul logodnei lor, el şi cu Valerie au avut o 
ceartă cam de acelaşi calibru cu aceea care a avut loc între tine 
şi Stilton şi au fost cât p-aci să se despartă pentru totdeauna. 

Îmi aruncă o privire îngheţată. 

— Chiar trebuie să vorbim despre domnul Cheesewright? 

— Mie mi se pare că e subiectul principal din noaptea 
asta. 

— Mie nu şi cred că o să mă duc acasă. 


— Ah, nu încă. Vreau să-ţi povestesc despre Horace şi 
Valerie. Au avut cearta asta despre care vorbesc şi a fost cât p- 
aci, după cum spuneam, să se despartă pentru totdeauna, dacă 
o femeie care, după spusele lui Horace, arăta de parcă ar fi avut 
o crescătorie de prepelicari nu i-ar fi împăcat. Le-a istorisit o 
poveste emoţionantă, care le-a topit inimile. A zis că odată a 
fost îndrăgostită de un tip şi că s-a certat cu el din cauza unui 
fleac, iar el s-a răsucit pe călcâie, a plecat în statul federativ 
Malacca şi s-a însurat cu o văduvă a unui proprietar de plantație 
de cauciuc. Şi în fiecare an de atunci, la ea acasă soseşte un 
buchet simplu de violete albe cu o bucată de hârtie pe care 
scrie „Ar fi putut fi”. Nu ţi-ar plăcea să se întâmple una ca asta 
cu tine şi cu Stilton, nu-i aşa? 

— Ba mi-ar plăcea la nebunie. 

— Nu te trece un junghi când te gândeşti că, poate chiar 
în clipa asta, el face ture pe la companiile navale, interesându- 
se despre voiajele spre statul Malacca? 

— Sunt închise la ora asta. 

— Păi, atunci mâine-dimineaţă la prima oră. Lăsă jos 
cuțitul şi furculita şi îmi aruncă o privire stranie. 

— Bertie, eşti un tip extraordinar, spuse ea. 

— Hă? Cum adică extraordinar? 

— Toate aiurelile astea pe care le spui, încercând să mă 
împaci cu D'Arcy. Nu că nu te-aş admira pentru asta. Cred că e 
minunat din partea ta. Dar toată lumea spune că, deşi ai un 
creier de păuniţă, eşti bunătatea şi generozitatea întruchipate. 

Ei bine, aici m-am simţit în dezavantaj, căci, necunoscând 
niciodată vreo păuniţă, nu eram în stare să estimez inteligenţa 
acestei păsări de curte, dar ea vorbise de parcă i-ar fi lipsit 
niţeluş materia cenuşie, iar eu eram pe punctul de a o întreba la 
cine naiba se referă când zice „toată lumea”, când ea continuă: 

— Tu vrei să te însori cu mine, nu-i aşa? Am fost nevoit să 
mai iau o sorbitură de substanţă din sticlă înainte de a putea să 
vorbesc. Una din întrebările alea la care e dificil să răspunzi. 

— Hm, categoric, am spus, căci îmi doream cu ardoare ca 
seara să fie un succes. Bineînţeles. Cine n-ar vrea? 

— Şi totuşi tu. 

Nu reuşi să treacă de cuvântul „tu”, căci în acest moment, 
pe neaşteptate, aşa cum se petrec întotdeauna chestiile astea, 
bodega a fost invadată de poliţişti. Formaţia se opri în mijlocul 


unui acord. O tăcere bruscă se pogori peste încăpere. Bărbaţi cu 
maxilare pătrăţoase ţâşniră prin podea, iar unul, care părea să 
conducă echipa, se proţăpi în mijlocul camerei şi, cu o voce ca 
de taur, spuse tuturor să rămână pe scaune. Imi aduc aminte că 
mă gândeam cât de la ţanc a venit toată chestia adică s-a 
dezlănţuit într-un moment când conversaţia căpătase o 
întorsătură scârboasă şi ameninţa să devină stânjenitoare. Am 
auzit lucruri dure despre forţele de ordine londoneze mai ales de 
la Tocătură Potter-Pirbright şi de la alţii în dimineaţa de după 
întrecerea anuală de canotaj dintre Oxford şi Cambridge - dar 
un om cu judecată imparţială e nevoit să admită că există 
anumite ocazii când dau dovadă de un tact deloc neglijabil. 

Fireşte, nu eram alarmat. Mai trecusem prin chestii din 
astea de multe ori, cum s-ar zice, şi ştiam ce avea să se 
întâmple. Aşa încât, observând că oaspetele meu imita binişor o 
pisică pe cărămizi încinse, m-am grăbit să-i spulber neliniştea. 

— Nu-i nevoie să te ambalezi, am spus. Aici n-ai de ce să 
verşi lacrimi, să te tânguieşti sau să-ţi smulgi părul din cap, am 
adăugat, folosind una dintre poantele lui Jeeves de care îmi 
amintisem întâmplător. Totul e în regulă. 

— Dar n-or să ne aresteze? 

Am râs cu nonşalanţă. Ce ţi-e şi cu novicii ăştia! 

— Absurd. Nu-i absolut nici un pericol în privinţa asta. 

— De unde ştii? 

— E o chestie fumată pentru mine. Pe scurt, uite care e 
procedura. Ne adună pe toţi şi o ştergem în formaţie ordonată 
spre secţia de poliţie în dube. Acolo ne strângem în sala de 
aşteptare, ne dăm numele şi adresa, adoptând o anumită 
atitudine faţă de detalii. Eu, de exemplu, spun în general că mă 
cheamă Ephraim Gadsby din Nasturtiums, Jubilee Road, 
Streatham Common. Nu ştiu de ce. Pur şi simplu din instinct. Tu, 
dacă te laşi îndrumată de mine, o să fii Matilda Bott din Churchill 
Avenue 365, East Dulwich. După ce se încheie formalităţile, o să 
fim liberi să plecăm, lăsându-L pe proprietar să se confrunte cu 
îngrozitoarea măreție a Justiţiei. 

Ea refuză să se lase consolată. Asemănarea cu o pisică pe 
cărămizi încinse se accentua şi mai şi. Deşi primise instrucţiuni 
de la tipul cu voce de taur să rămână pe scaunul ei, ţâşni de 
parcă fusese împunsă prin el cu o ţeapă. 

— Sunt sigură că n-o să se întâmple asta. 


— Ba da, dacă n-au schimbat între timp regulile. 

— Trebuie să te prezinţi în faţa tribunalului. 

— Nu, nu. 

— Ei bine, eu n-am de gând să risc. Noapte bună. 

Şi, luând-o liniştită la sănătoasa, se năpusti spre ieşirea de 
serviciu, care nu se afla departe de masa noastră. lar un poliţist 
din apropiere, lătrând ca un copoi, plecă în urmărirea ei. 

Dacă în clipa asta am acţionat cu bun-simţ e o întrebare la 
care n-am fost niciodată în stare să răspund. Uneori mă gândesc 
că da, cugetând că şi un cavaler precum Bayard ar fi făcut la fel 
în locul meu, uneori că nu. Pe scurt, ce s-a întâmplat a fost că, 
pe când jandarmul trecea vertiginos pe lângă mine, am întins un 
picior, făcându-L să ia o trântă cum nu s-a mai văzut. Florence s- 
a retras, iar gardianul păcii, după ce şi-a desprins gheata stângă 
de urechea dreaptă cu care se încâlcise temporar, s-a ridicat şi 
m-a anunţat că sunt arestat. 

Întrucât în momentul ăla mă ţinea strâns cu o mână de 
ceafă, iar cu cealaltă de turul pantalonilor, n-am găsit nici un 
motiv să mă îndoiesc de spusele cinstitului flăcău. 

Mi-am petrecut noaptea în ceea ce se cheamă o temniţă 
blestemată, iar a doua zi dis-de-dimineaţă am fost adus în faţa 
judecătorului de la curtea penală de justiţie din Vinton Street, 
fiind acuzat că am atacat un ofiţer al Legii şi l-am împiedicat să- 
şi execute îndatoririle, o exprimare destul de corectă, presupun. 
Îmi era groaznic de foame şi aveam nevoie să mă bărbieresc. 

Era prima oară când îl vedeam pe tipul din Vinton Street, 
căci până acum fusesem întotdeauna clientul rivalului lui 
profesional din Bosher Street, dar Zărghitul Fotheringay-Phipps, 
care i-a fost prezentat în dimineaţa de întâi ianuarie a unui an, 
mi-a spus că e un individ pe care-i bine să-L eviţi, iar adevărul 
spuselor lui m-a picnit acum în toată splendoarea lui. Mi se 
părea, pe când stăteam şi-L ascultam pe sticlete cum deapănă 
firul povestirii, că Zărghitul, descriindu-L pe Solon ăsta ca pe un 
ou tare înzestrat cu multe dintre însuşirile mai puţin adorabile 
ale unui mahăr sus-pus din Inchiziția Spaniolă, a subestimat, în 
loc să exagereze realitatea. 

Nu-mi plăcea deloc cum arată bătrânul buboi. Avea o 
atitudine severă, iar pe parcursul povestirii, faţa lui, din câte se 
părea, înţepenea şi se întuneca, devenind din ce în ce mai 


amenințătoare. Îmi tot arunca priviri fulgerătoare prin pince-nez 
şi chiar un om cu cea mai slabă vedere îşi putea da seama că 
polițistul se bucura de toată simpatia publicului şi că cetăţeanul 
distribuit în rolul bătăuşului din tratamentul ăsta era prizonierul 
Gadsby. Căpătam din ce în ce mai mult impresia că prizonierul 
Gadsby era pe cale s-o ia pe coajă şi că ar fi avut noroc dacă nu 
ajungea pe Insula Diavolului. 

Insă, când chestia cu J'accuse a luat sfârşit, iar eu am fost 
întrebat dacă am ceva de spus, mi-am dat toată silinţa. Am 
recunoscut că în împrejurarea despre care sporovăiam, eu am 
întins un picior, făcându-L pe ofiţer să execute o tumbă, dar am 
protestat zicând că a fost doar un accident, fără nici un arriere- 
penseel din partea mea. Am spus că m-am simţit cam înţepenit 
după ce am şezut multicel la masă şi că mi-am dorit doar să-mi 
dezmorţesc muşchii de la picioare. 

— Ştiţi cum e când vrei să te dezmorţeşti, am spus. 

— Tare mă bate gândul, răspunse judecătorul, să te 
dezmorţesc până nu mai poţi. Pentru multă vreme. 

1. Gând ascuns (fr.) 

Părându-mi-se pe bună dreptate o glumă, am emis un 
cordial şi zgomotos hohot de râs, pentru a-i arăta că aveam o 
inimă bună, iar un individ băgăreţ din mijlocul sălii de judecată a 
zbierat „Linişte!”. Am încercat să explic că mă tăvăleam de râs 
datorită isteţimii înălţimii Sale, dar a ţâţâit iarăşi spre mine să 
tac, iar înălţimea Sa s-a manifestat din nou. 

— Însă, continuă el, aranjându-şi pince-nez-ul, ţinând 
seama că sunteţi tânăr, voi fi îngăduitor. 

— A, minunat! Am făcut eu. 

— O amendă minunată, replică partenerul meu de 
scheciuri comice, care părea să cunoască toate răspunsurile, 
aşa e. Zece lire. Următorul. 

Mi-am plătit datoria faţă de Societate şi am şters-o. 

Jeeves îşi câştiga salariul săptămânal făcându-şi de lucru 
cu o oareşice sarcină domestică atunci când am ajuns în 
bătrânul meu cămin. A aruncat un ochi iscoditor înspre mine, iar 
mie mi s-a părut că îi datoram o explicaţie. Fireşte, îl 
surprinsese să descopere că nu era nimeni la mine în cameră şi 
că nu dormisem în patul meu. 


— O mică problemă azi-noapte cu trepăduşii Legii, Jeeves, 
am zis. Un picuţ de chestie din aia gen învinuitul-a-plecat-între- 
ei-cu cătuşele-la-mâini. 

— Într-adevăr, domnule? Foarte supărător. 

— Da, nu prea mi-a plăcut, dar judecătorul cu care tocmai 
am dezbătut în detaliu chestiunea s-a distrat de minune. l-am 
adus o rază de soare în viaţa lui monotonă. Ştiai că magistraţii 
ăştia sunt nişte actori pricepuţi de comedie? 

— Nu, domnule. Nu mi-a fost adus la cunoştinţă acest 
lucru. 

— Gândeşte-te la Groucho Marx şi o să prinzi ideea. O 
poantă după alta şi toate pe seama mea. 

Eu am fost omul de nădejde şi toată experienţa mi s-a 
părut tare neplăcută, mai ales că nu mâncasem la micul dejun 
nimic din ceea ce un gurmand conştiincios ar fi putut considera 
a fi mic dejun. 

— Ai petrecut vreodată noaptea la răcoare, Jeeves? 

— Nu, domnule. Am avut noroc în această privinţă. 

— Îţi dă o mare poftă de mâncare. Aşa că, dacă nu te 
superi, sări în ajutorul meu şi fă-ţi de lucru cu tigaia. Presupun 
că avem ouă în casă, nu? 

— Da, domnule. 

— Aş vrea vreo cincizeci, ochiuri, cu probabil acelaşi 
număr de kilograme de costiţă. Şi pâine prăjită. Probabil că 
patru pâini o să-mi ajungă, dar fii pregătit să cântăreşti mai 
multă dacă e nevoie. Şi nu uita de cafea să zicem şaisprezece 
ibrice. 

— Prea bine, domnule. 

— lar după aia, am spus cu o undă de amărăciune în voce, 
presupun că o să te duci fuga-fuguţa la Junior Ganymede să-mi 
treci micul necaz în registrul clubului. 

— Teamă mi-e că n-am altă opţiune, domnule. Regula 
unsprezece este foarte strictă. 

— Păi, presupun că n-ai ce-i face dacă aşa trebuie. N-aş 
vrea să fii târât într-un careu de majordomi şi să ţi se taie 
nasturii. Registrul ăla al clubului, Jeeves. Eşti absolut sigur că nu 
există nimic la litera „C” sub „Cheesewright”? 

— Nimic în afară de ce am schiţat aseară, domnule. 


— Şi asta mă ajută de mă-ndoaie! Am exclamat eu 
posomorât. Nu mă dau în lături să-ţi spun că Cheesewright ăsta 
a devenit o ameninţare. 

— Într-adevăr, domnule? 

— Şi sperasem că ai putea găsi în registrul clubului vreo 
chestie care mi-ar permite să-i dejoc planurile. Totuşi, dacă nu 
poţi, asta e, bineînţeles. Bine, grăbeşte-te şi fă-te încoace cu 
micul dejun. 

Dormisem doar pe apucate pe patul din scânduri pe care 
catadicsise Gestapo-ul din Vinton Street să-L pună la dispoziţia 
clienţilor săi, aşa că, după ce m-am înfruptat dintr-o masă 
copioasă, m-am vârât în aşternut. Aidoma lui Rollo Beaminster, 
voiam să uit. Probabil că trecuse binişor de ora prânzului, când 
țârâitul telefonului m-a smuls dintr-un somn fără vise. Simţindu- 
mă binişor revigorat, mi-am tras pe mine un halat şi m-am dus 
la aparat. 

Era Florence. 

— Bertie, scheună ea. 

— Alo? Parcă ai zis că azi te duci la Brinkley. 

— Tocmai plecam. Am sunat să te întreb cum te-ai 
descurcat după ce am plecat azi-noapte. 

Am scos un râset lipsit de umor. 

— Nu chiar atât de bine, am replicat. Am fost luat de 
poliţie. 

— Ce? Mi-ai zis că n-or să te aresteze. 

— Nu te arestează de obicei. Dar azi-noapte au făcut-o. 

— Acum eşti în regulă? 

— Am o înfăţişare cam pleoştită. 

— Dar nu înţeleg. De ce te-au arestat? 

— E o poveste lungă. În esenţă, am remarcat că ardeai de 
nerăbdare să pleci, aşa că, observând că un sticlete se repezise 
după tine fugind cât îl ţineau picioarele, am întins un călcâi, 
făcându-L să se împiedice şi să-şi piardă interesul pentru 
urmărire. 

— Doamne sfinte! 

— Mi s-a părut că fac cea mai prudentă chestie. Dacă mai 
întârziam o clipă, te-ar fi înşfăcat de turul pantalonilor şi 
bineînţeles că nu ne puteam permite una ca asta. 
Deznodământul afacerii a fost că mi-am petrecut noaptea într-o 


celulă şi o dimineaţă cam grea împreună cu magistratul din 
Vinton Street în curtea penală. Însă îmi revin binişor. 

— Of, Bertie! 

Părând puternic impresionată, mi-a mulţumit convulsiv, iar 
eu i-am spus Pentru puţin. Apoi icni brusc, de parcă ar fi primit 
un pumn în cel de-al treilea nasture de la vestă. 

— Ai spus cumva Vinton Street? 

— Exact. 

— Of, Dumnezeule! Ştii cine e magistratul ăla? 

— Habar n-am. N-am făcut schimb de cărţi de vizită. Noi, 
cei din sala de judecată, îi spunem înălţimea Voastră. 

— E unchiul lui D'Arcy! 

Am drăcuit. Mă uluise multicel. 

— Nu mai spune?! 

— Zău. 

— Cine, ăla căruia îi place supa? 

— Da. Închipuie-ţi că, după ce am luat cina cu el aseară, 
aş fi apărut în boxa acuzaților în faţa lui azi-dimineaţă! 

— Jenant. Greu de ştiut ce să spui. 

— D'Arcy nu m-ar fi iertat niciodată. 

— Hă? 

— Ar fi rupt logodna. N-am priceput. 

— Cum adică? 

— Cum adică ce? 

— Cum adică ar fi rupt logodna? Am crezut că e deja 
ruptă. 

Scoase ceea ce cred că se cheamă de obicei un râset 
şopotitor. 

— A, nu. M-a sunat azi-dimineaţă şi a dat înapoi. lar eu l- 
am iertat. De azi îşi lasă mustață. 

M-am simţit profund uşurat. 

— Păi, asta-i minunat, am zis, iar ea a făcut Of, Bertie, iar 
eu am întrebat-o cum de zice ea Of, Bertie şi ea mi-a explicat că 
se gândea că sunt atât de generos şi cavaler. 

— Nu mulţi în locul tău, dacă ar simţi ce simţi tu pentru 
mine, s-ar purta aşa ca tine. 

— E în regulă. 

— Sunt foarte impresionată. 

— Nu te mai gândi la asta. Deci lucrurile sunt iarăşi ca 
înainte, nu-i aşa? 


— Da. Aşa că ai grijă să nu-i sufli nici un cuvinţel despre 
faptul că am fost acolo cu tine. 

— Bineînţeles că nu. 

— D'Arcy e atât de gelos. 

— Exact. Nu trebuie să afle niciodată. 

— Niciodată. Păi, dacă ar afla vreodată până şi faptul că ți- 
am telefonat acum, l-ar apuca pandaliile. 

Tocmai eram pe cale să râd îngăduitor şi să afirm că 
Jeeves ar spune despre asta că e o eventualitate neglijabilă, 
cum naiba să afle vreodată că ne-am bătut pe burtă, când 
privirea mi-a fost atrasă de un obiect mare din raza mea vizuală. 
Mi-am răsucit bătrânul bostan vreo câţiva centimetri, chestie 
care mi-a permis să văd că obiectul ăsta mare era silueta 
umflată a lui G. D'Arcy Cheesewright. Nu auzisem soneria de la 
uşă şi nu simţisem când a intrat, dar fără doar şi poate că se 
afla aici, bântuind încă o dată prin casă ca o stafie din partea 
locului. 

Era momentul să fiu ager. Nimănui nu-i surâde să aibă 
prin salon indivizi pe care îi apucă pandaliile. Mai mult, aveam 
mari dubii că, dacă ar fi descoperit cine era la celălalt capăt al 
firului, s-ar fi mărginit numai la pandalii. 

— Sigur, Tocătură, am spus. Bineînţeles, Tocătură. Înţeleg, 
Tocătură. Dar acum trebuie să pun capăt convorbirii, căci 
prietenul nostru comun, Cheesewright, tocmai a intrat pe uşă, 
Tocătură. La revedere, Tocătură. Am pus receptorul în furcă şi 
m-am răsucit către Stilton. Era Tocătură, am zis. 

Nu comentă în nici un fel informaţia asta, ci rămase 
încruntându-se ameninţător la mine. Acum că fusesem pus la 
curent cu legătura de rudenie dintre el şi gazda mea din Vinton 
Street, puteam să disting şi asemănarea dintre membrii familiei. 
Şi unchiul, şi nepotul aveau acelaşi fel de a-şi miji ochii şi de a te 
fulgera cu privirea pe sub sprâncenele stufoase. Singura 
diferenţă era că, pe când primul te pătrundea până în străfundul 
sufletului printr-un pince-nez fără rame, ultimul nu purta nimic 
la ochi. 

Preţ de-o clipă am avut impresia că emoția musafirului 
meu se datora faptului că mă găsise la ora asta târzie în pijama 
şi halat, ţinută care, purtată la ora trei după-amiază, te pune 


întotdeauna pe gânduri. Dar se părea că lucrurile nu stăteau 
aşa. Erau chestiuni mai serioase la ordinea zilei. 

— Wooster, spuse el cu o voce hodorogită aidoma 
expresului de Cornwall care trece printr-un tunel, unde ai fost 
azi-noapte? 

Trebuie să recunosc că întrebarea m-a buimăcit. Ba chiar 
preţ de-o clipă m-am clătinat pe picioare. Apoi mi-am adus 
aminte că nu exista nici o dovadă împotriva mea şi mi-am 
recăpătat forţele. 

— A, Stilton, am spus voios, intră, intră. O, dar deja ai 
intrat, nu-i aşa? Păi, ia loc şi spune-mi toate noutăţile. E o zi 
frumoasă, nu-i aşa? O să găseşti o grămadă de oameni cărora 
nu le place Londra în iulie, dar mie îmi place la nebunie. 
Întotdeauna mi s-a părut că te atrage într-un fel. 

Părea că face parte dintre cei pe care nu-i interesează 
Londra în iulie, căci nu manifestă nici o tendinţă de a continua 
subiectul. Doar scoase un fornăit din ăla de-al lui. 

— Unde ai fost azi-noapte, păduche nenorocit? Spuse el şi 
am remarcat că avea faţa congestionată, muşchii obrazului îi 
zvâcneau, iar ochii, aidoma stelelor, îi ieşeau din orbite. 

Am făcut o încercare de a fi calm şi nonşalant. 

— Azi-noapte? Am făcut eu, cugetând. la să vedem, adică 
în noaptea de douăzeci şi doi iulie, nu-i aşa? Hmm. Ha. In 
noaptea de. 

Înghiţi de vreo două ori în sec. 

— Văd că ai uitat. Dă-mi voie să-ţi împrospătez memoria. 
Ai fost la un club de noapte ieftin cu Florence Craye, logodnica 
mea. 

— Cine, eu? 

— Da, tu. lar în dimineaţa asta ai stat în boxa acuzaților în 
tribunalul penal din Vinton Street. 

— Eşti sigur că te referi la mine? 

— Foarte sigur. Am primit informaţia de la unchiul meu, 
care e judecător acolo. A venit azi la prânz la mine în 
apartament şi la plecare a văzut o fotografie cu tine pe perete. 

— N-am ştiut că ai o fotografie de-a mea pe perete, 
Stilton. Sunt impresionat. 

Continua să fiarbă. 

— Era o fotografie de grup, spuse el laconic, iar tu erai 
întâmplător în ea. S-a uitat la ea, a pufnit strident şi a zis: „îl 


cunoşti pe tânărul ăsta?”. l-am explicat că facem parte din 
acelaşi club, aşa că nu te pot evita tot timpul, dar că relaţiile 
noastre se rezumă doar la asta. Am mai spus că, dacă ar fi după 
mine, nu te-aş atinge nici cu un par de trei metri, când a 
continuat. Încă pufnind, a spus că se bucură că nu sunt prieten 
bun cu tine pentru că nu eşti deloc genul de tip cu care i-ar 
plăcea să creadă că se trage de şireturi vreun nepot de-al lui. A 
zis că ai apărut în faţa lui azi-dimineaţă sub acuzaţia că ai 
atacat un poliţist, care a declarat că te-a arestat fiindcă i-ai pus 
piedică în timp ce fugea după o fată cu părul platinat într-un 
club de noapte. 

Mi-am ţuguiat buzele. Sau mai bine zis am încercat asta, 
dar se pare că ceva nu era tocmai în regulă cu maşinăria. Totuşi 
am glăsuit plin de curaj şi agerime. 

— Zău? Am făcut? Eu, personal, aş înclina să nu dau prea 
multă crezare cuvintelor unui poliţist care îşi petrece timpul 
fugărind fete cu părul platinat prin cluburi de noapte. lar în ce-L 
priveşte pe unchiul tău şi poveştile lui nebuneşti cum că m-aş fi 
prezentat în faţa lui ei bine, ştii şi tu cum sunt judecătorii. Sunt 
specia cea mai primitivă de vieţuitoare ale bălților. Dacă un tip 
n-are creier şi iniţiativă să vândă ţipari gelatinoşi, atunci îl fac 
judecător. 

— Adică atunci când a vorbit despre fotografia cu tine, s-a 
înşelat şi de fapt doar semeni puţin cu tipul ăla? 

Am fluturat o mână. 

— Nu neapărat doar semăn puţin. Londra e plină de 
indivizi care arată ca mine. Am o înfăţişare foarte comună. Mi s- 
a zis că există un tip pe nume Ephraim Gadsby unul dintre acei 
Gadsby-i ordinari din Streatham care e pur şi simplu dublura 
mea. Bineînţeles că o să ţin cont de asta când o să analizez 
problema dacă să-L dau în judecată sau nu pentru defăimare şi 
calomnie pe unchiul ăsta al tău şi probabil o să decid ca sentinţa 
să fie ponderată din compasiune. Dar ar fi o faptă caritabilă să-L 
avertizezi pe bătrânul fiu de burlac să aibă mai multă grijă pe 
viitor cum îşi dă drumul la gură. Există limite pentru cât poate 
să îndure cineva. 

Medită sumbru vreo patruzeci şi cinci de secunde. 

— Păr platinat, aşa a spus polițistul, observă el la sfârşitul 
pauzei. Fata avea părul platinat. 

— Fără îndoială că îi venea foarte bine. 


— Mie mi se pare foarte semnificativ că Florence are părul 
platinat. 

— Nu văd de ce. Sute de fete îl au aşa. Dragul meu Stilton, 
pune-ţi întrebarea dacă e probabil ca Florence să fi fost într-un 
club de noapte ca. Cum ai spus că se numea? 

— N-am spus. Dar cred că se numea Stridia Bălţată. 

— A, da, am auzit de el. Din câte ştiu, nu-i un loc prea 
drăguţ. Mi se pare incredibil ca ea să se ducă la o bombă ca 
asta. O fată intelectuală şi pretențioasă ca Florence? Nu, nu. 

Stilton reflectă. Mi se părea că îl convinsesem. 

— Aseară a vrut s-o duc într-un club de noapte, spuse el. 
Era ceva legat de un material pentru noua ei carte. 

— lar tu ai refuzat-o aşa cum se cuvine? 

— Nu, de fapt i-am spus c-o duc. Apoi am avut cearta aia 
aşa că, bineînţeles, totul a picat. 

— lar ea, bineînţeles, s-a dus acasă să se culce. Ce altceva 
ar fi putut să facă o englezoaică dulce? Mă surprinde că poţi să 
bănuieşti măcar o secundă că ea ar fi putut să se ducă fără tine 
într-un local dubios ca ăsta. Mai ales că e un loc unde, după cum 
am înţeles din povestirea ta, echipaje de poliţişti fugăresc 
necontenit de colo-colo fete cu părul platinat şi unde probabil că 
se întâmplă şi lucruri mai rele spre dimineaţă. Nu, Stilton, 
abandonează gândurile astea care, ca să zic aşa, nu sunt demne 
de tine şi. A, uite-L pe Jeeves, am spus, remarcând cu uşurare 
că tipul de milioane, care tocmai se prelinsese în cameră, căra 
bătrânul şi familiarul shaker. Ce ai acolo, Jeeves? Una dintre 
specialităţile tale? 

— Da, domnule. Mi-am închipuit că domnului 
Cheesewright i-ar surâde o băutură răcoritoare. 

— Cred că i-ar prinde bine acum. Nu mă alătur ţie, Stilton, 
pentru că, după cum ştii, având în vedere că în curând începe 
turneul de darts, zilele astea mă antrenez cam tot timpul, dar 
trebuie să insist să guşti unul dintre amestecurile astea superbe 
de-ale lui Jeeves. Ai fost nervos. Ingrijorat. Tulburat. Şi asta o să 
te pună pe picioare. A, apropo, Jeeves? 

— Domnule? 

— Mă întreb dacă-ţi aminteşti când am venit acasă aseară, 
după ce am pălăvrăgit cu domnul Cheesewright la Trântori, că 
ţi-am spus că mă duc direct la culcare cu o carte educativă. 

— Fireşte, domnule. 


— Misterul racului roz, parcă, nu? 

— Întocmai, domnule. 

— Cred că am spus ceva de genul că abia aştept să mă 
apuc de ea, nu? 

— Din câte îmi amintesc, aţi folosit chiar aceste cuvinte, 
domnule. Aţi zis că numărați minutele până vă ghemuiţi cu 
volumul în cauză. 

— Mulţumesc, Jeeves. 

— Pentru puţin, domnule. 

Se prelinse afară din cameră, iar eu m-am răsucit înspre 
Stilton, întinzându-mi mâinile într-un oareşice gest larg. Cred că 
niciodată în viaţă n-am fost mai înclinat să spun „Voila!”. 

— Ai auzit? Am întrebat. Dacă nici asta nu-mi lasă 
caracterul fără nici o pată, e greu să-mi dau seama ce altceva ar 
mai fi. Dar dă-mi voie să te ajut cu specialitatea ta. O să ţi se 
pară o raritate foarte revigorantă. 

E o chestie ciudată la specialităţile astea ale lui Jeeves, şi 
anume una comentată de mulţi cheflii, cum că deşi, aşa cum am 
menţionat mai devreme, trezesc în tine tigrul adormit, merg şi 
pe dos. Adică, dacă tigrul din tine nu doarme, ci din contră, e 
treaz şi gata de orice, îl potolesc. Intri ca un leu, tragi o duşcă şi 
ieşi ca un mieluşel. Evident, imposibil de explicat. Poţi doar să 
descrii ce se întâmplă. _ 

Aşa a fost acum şi cu Stilton. In faza de pre-specialitate 
fusese înfierbântat şi pus pe rele, intrigi şi buclucuri, după cum 
spune tipul ăla, dar s-a preschimbat într-un om mai bun şi mai 
amabil chiar sub ochii mei. Pe la jumătatea primei stacane, 
recunoştea extrem de amical că mi-a făcut o nedreptate. Poate 
că oi fi fost cel mai desăvârşit dobitoc care a scăpat de vigilenţa 
vânătorilor de talente din Colney Hatch, a spus el, dar era 
evident că nu o dusesem pe Florence la Stridia Bălţată. Şi mare 
baftă aveam că n-o dusesem, a adăugat el, căci, dacă ar fi fost 
aşa, mi-ar fi rupt coloana vertebrală în trei locuri. Pe scurt, totul 
foarte prietenos şi cordial. 

— Întorcându-ne la punctul iniţial al discuţiei noastre, 
Stilton, am zis eu, schimbând subiectul după ce am căzut de 
acord că unchiul lui, Joseph, era un cap sec care se uită cruciş şi 
care ar face bine să consulte un oftalmolog, am observat că, 
referindu-te la Florence, ai folosit expresia „logodnica mea”. Pot 


să presupun că porumbelul s-a ţinut de şotii de aseară de când 
nu te-am mai văzut? 

Încuviinţă din cap. 

— Da, spuse el. Am făcut anumite concesii şi am cedat în 
anumite privinţe. Aici mâna i se abătu până la buza de sus şi o 
expresie de suferinţă îi apăru temporar pe faţă. Azi-dimineaţă 
ne-am împăcat. 

— Minunat! 

— Te bucuri? 

— Bineînţeles. 

— Ho! 

— Hă? 

Mă ţintui cu privirea. 

— Wooster, nu te mai preface. Ştii că şi tu eşti îndrăgostit 
de ea. 

— Absurd. 

— Absurd pe naiba! Nu te gândi că ai putea să mă 
păcăleşti. O adori pe fata aia şi sunt înclinat să cred că toată 
povestea asta cu mustaţa a fost un complot malefic de-al tău ca 
să mi-o furi. Ei bine, nu pot să zic decât că, dacă te prind 
vreodată că o vrăjeşti şi încerci să-i denaturezi sentimentele, o 
să-ţi rup şira spinării în patru locuri. 

— Credeam că ai zis trei. 

— Nu, patru. In orice caz, o să fie departe de tine o vreme, 
mă bucur să spun. Astăzi se duce în vizită la mătuşa ta, doamna 
Travers, în Worcestershire. 

Uimitor cum doar o vorbă nepăsătoare te poate arunca în 
bucluc. A fost cât p-aci să spun: Da, mi-a zis, chestie care 
bineînţeles că ar fi fost fatală. În ultima clipă am izbutit să o 
înlocuiesc cu „A, da?”. 

— Se duce la Brinkley, nu-i aşa? Şi tu? 

— O să mă duc după ea peste câteva zile. 

— Nu pleci împreună cu ea? 

— Fii serios. Doar nu crezi că am intenţia să apar în public 
în primele zile când începe să-mi crească afurisita aia de 
mustață pe care o vrea ea. O să rămân în camera mea până 
când porcăria începe să mijească puţin. La revedere, Wooster. 
N-o să uiţi ce ţi-am spus despre coloana ta vertebrală? 

L-am asigurat că o să ţin minte, iar el şi-a terminat 
specialitatea şi s-a retras. 


Capitolul 8 

Zilele care au urmat m-au surprins în cea mai bună formă, 
aproape incredibil de plin de zvăc şi fermecându-i pe toţi cu 
zâmbetul meu strălucitor şi cu ştrengăriile mele vioaie. In timpul 
perioadei ăsteia de glorie, dacă glorie e cuvântul pe care-L caut, 
n-aş exagera dacă aş spune că am renăscut precum o floare 
stropită cu apă. 

A fost de parcă o mare greutate mi s-a ridicat de pe suflet. 

Doar cei care trebuie să îndure chinul de a-L vedea pe G. 
D'Arcy Cheesewright cum se materializează permanent din 
senin şi se furişează prin spatele lor, respirându-le în ceafă, pe 
când se destind în fumoar, pot înţelege pe deplin uşurarea pe 
care o simţi când poţi să te cufunzi într-un scaun şi să comanzi 
un revigorant, ştiind că locul e complet lipsit de dezastrul ăsta 
permanent. Sentimentele mele, presupun, erau în mare 
asemănătoare cu acelea pe care le-ar fi avut Mary dacă s-ar fi 
uitat peste umăr într-o dimineaţă şi nu l-ar mai fi găsit pe 
mieluşel printre cei prezenţi. 

lar apoi bing tocmai când îmi spuneam în sinea mea că 
asta-i viaţa, au apărut toate telegramele alea. 

Prima care a sosit mi-a parvenit la reşedinţa mea exact 
când îmi aprinde am ţigara de după micul dejun, iar eu am 
privit-o cu ceva din disconfortul nervos al cuiva pus în faţa unei 
bombe cu ceas. Telegramele au fost atât de des mesagerii sau 
vestitorii sau cum le-o zice unor crize crâncene din viaţa mea, 
încât am ajuns să mă uit chiorâş la ele, întrebându-mă dacă nu 
cumva o să iasă vreo chestie din plicuri şi-o să mă muşte de 
picior. Dacă vă amintiţi, cu o telegramă a dat Destinul prima 
lovitură în episodul sinistru cu sir Watkyn Bassett, Roderick 
Spode şi cana de argint pentru smântână, pe care mătuşa 
Dahlia mi-a poruncit să o şterpelesc din colecţia primului la 
Totleigh Towers. 

Şi atunci nu-i de mirare că, pe când cugetam la asta 
uitându-mă chiorâş la ea, după cum spuneam - mă întrebam în 
sinea mea dacă temeliile ladului nu erau pe cale să se zgâlţâie 
din nou. 

Totuşi obiectul zăcea în faţa mea şi mi s-a părut, cântărind 
argumentele pro şi contra, că nu aveam decât o singură soluţie, 
şi anume s-o deschid. 


Am procedat întocmai. Trimisă de la Brinkley-în- 
combinaţie-cu-Snodsfield-în-the-Marsh, era semnată „Travers”. 
Asta însemna că era opera fie a mătuşii Dahlia, fie a lui Thomas 
P. Travers, soţul ei, un moşulică simpatic cu care se măritase la 
a doua strigare cu câţiva ani în urmă. Din faptul că începea cu 
cuvintele „Bertie, vierme ce eşti” am dedus că prima fusese aia 
care luase stiloul de la poştă în mână. Unchiul Tom e mai 
rezervat în exprimare decât femela acestei specii. În general el 
îmi spune „Băiatul mieu”. 

Aceasta era esenţa mesajului: 

Bertie, vierme ce eşti, prezenţa ta necesară imediat. Lasă 
totul şi vino aici rapid, pregătit pentru vizită lungă. Nevoie 
urgentă de tine ca să încurajezi individ cu perciuni. Te pup. 
Travers. 

Am meditat la asta tot restul dimineţii şi în drum spre 
Trântori pentru masa de prânz i-am expediat răspunsul meu, o 
scurtă cerere de lămuriri: 

Ai spus perciuni sau whisky1? Te pup. Wooster. 

La întoarcere am mai găsit una de la ea: 

Perciuni, dobitocule. Fiul unui cutărică are perciuni scurţi, 
dar bine conturaţi. Te pup. Travers. 

Chestia bizară cu memoria e că deseori nu reuşeşte să 
evoce lucrul dorit. În străfundul minţii mele ascundeam o vagă 
impresie că pe undeva, la un moment dat, auzisem pe cineva că 
pomeneşte de perciuni scurţi într-un anumit context, dar nu 
izbuteam să dibuiesc cine. îmi scăpa. Aşa încât, punând în 
aplicare 

1. Joc de cuvinte: whiskers „perciuni” (engl.) vechea 
strategie sănătoasă de a apela la stilou pentru a obţine 
informaţii, am ieşit şi am expediat următorul mesaj: 

Care fiu cu perciuni scurţi al lui cutărică este ăsta şi de ce 
are nevoie de încurajări? Telegrafiază toate detaliile, căci acum 
sunt în ceaţă, zăpăcit şi buimac. Te pup. Wooster. 

A replicat cu afecțiunea sa abundentă, care-i face pe mulţi 
din anturajul său să se ţină cu nădejde de pălării când o apucă 
pandaliile: 

Ascultă, pată ruşinoasă ce eşti. De ce naiba mă pui să 
cheltuiesc o avere pe telegrame din astea? Crezi că sunt făcută 
din bani? Nu te interesează pe tine care fiu cu perciuni scurţi al 
lui cutărică e sau de ce are nevoie de încurajări. Tu vino doar 


cum îţi spun şi grăbeşte-te. A, apropo, du-te la Aspinall's pe 
Bond Street, ia colierul ăla de perle al meu de la ei şi adu-L 
încoace. Ai priceput? Aspinall's. Bond Street. Colier de perle. Te 
aştept mâine. Te pup. Travers. 

Puţintel zguduit, dar încă ţinându-mi capul sus, i-am 
răspuns următoarele: 

Am înţeles toată chestia cu Aspinall's Bond Street colier 
de perle, dar treci cu vederea peste faptul că nu-i chiar atât de 
simplu cum crezi tu să vin la Brinkley în momentul de faţă. Sunt 
tot soiul de complicaţii. Tot felul de dedesubturi, dacă mă- 
nţelegi. Toată treaba necesită o gândire profundă. O să 
cântăresc cu grijă problema şi o să-ţi transmit decizia mea. Te 
pup. Wooster. 

Vezi tu, deşi Brinkley Court e al doilea cămin al meu şi 
merită cinci stele în catalog, fiind cartierul general al lui 
monsieur Anatole, bucătarul francez al mătuşii Dahlia pe scurt, 
un loc către care m-aş duce în goana mare, dacă aş fi invitat, 
topăind şi chiuind - îmi luase doar o secundă să-mi dau seama 
că în condiţiile actuale existau grave obiecţii împotriva vizitei 
mele acolo. Nici nu-i nevoie să spun că mă refer la faptul că 
Florence se afla la moşie, iar Stilton urma şi el să sosească în 
curând. 

Asta mă făcuse să ezit. Cine putea spune că ultimul, 
găsindu-mă la moşie, n-o să tragă imediat concluzia că mă 
dusesem învârtindu-mă până acolo pe urmele primei, aidoma 
tânărului Lochivar care vine dinspre apus? lar dacă i-ar trăsni 
asta prin cap, m-am întrebat eu în sinea mea, care ar fi 
consecinţele? Ultimele lui cuvinte referitoare la coloana mea 
vertebrală încă îmi mai erau proaspete în minte. Ştiam că e un 
tip care îşi alege cu grijă cuvintele şi pe ale cărui promisiuni te 
puteai bizui de obicei, iar dacă zisese că avea de gând să-mi 
rupă şira spinării în patru locuri, atunci puteai fi sigur că exact în 
patru locuri o să mi-o şi rupă. 

Am avut o seară agitată şi zbuciumată. Fără nici un chef 
de chiolhanuri la Trântori. M-am întors devreme acasă şi îmi 
reîmprospătam cunoştinţele despre Misterul racului roz, când a 
sunat telefonul, iar sistemul meu nervos era atât de zdruncinat, 
încât am sărit până în tavan la auzul ţârâitului. Abia am izbutit 
să mă împleticesc până la aparat şi să ridic receptorul din furcă. 


Vocea care a răsunat la celălalt capăt al firului era a 
mătuşii Dahlia. 

Ei bine, când spun că a răsunat, poate că ar fi le mot juste 
să zic că a bubuit. Copilăria şi tinereţea petrecute fugărind 
vulpile britanice indiferent de vreme, sub auspiciile clubului 
Quorn and Pitchley, i-au conferit mătuşii ăsteia o culoare 
cărămizie şi o vigoare uluitoare a corzilor vocale. Eu, unul, 
niciodată n-am urmărit vulpi, dar se pare că, dacă faci aşa ceva, 
îţi petreci o grămadă de timp zbierând peste arătură pe vijelie, 
iar asta devine un obicei. Dacă mătuşa Dahlia are vreun defect, 
atunci ăla e că are tendinţa să vorbească cu tine faţă în faţă 
într-o sufragerie micuță de parcă i s-ar adresa unui amic aflat la 
distanţă de jumătate de kilometru, pe care L-a luat la ochi că se 
avântă înaintea ogarilor. Altfel, e o persoană îndesată şi jovială, 
cu o conformaţie similară cu a lui Mae West, şi toată lumea, 
inclusiv subsemnatul, o îndrăgeşte. Dintotdeauna am fost în 
relaţii pe deplin cordiale. 

— Alo, alo, alo! Tună ea. (Chestia aia cu vânătoarea s-a 
manifestat, după cum vezi.) Tu eşti, Bertie, scumpule? 

Am spus că nimeni altul. 

— Atunci ce-oi avea în cap, porc ţepos şi bătut în cap ce 
eşti, când faci atâta pe inabordabilul? Tu şi cântăritul tău al 
problemei! N-am mai auzit în viaţa mea asemenea aberaţii. 
Trebuie să vii aici imediat, asta dacă nu vrei să-ţi ajungă 
blestemul mătuşii până-n pragul uşii cu poşta de mâine. Dacă 
mai sunt nevoită să mă descurc fără nici un ajutor cu afurisitul 
ăla de Percy, o să cedez nervos. 

A făcut o pauză să-şi tragă răsuflarea, iar eu i-am puso 
întrebare. 

— Percy e tipul cu perciunii? 

— Da, el. A aruncat un val gros de tristeţe peste toată 
regiunea. Parcă aş trăi în ceaţă. Tom spune că, dacă nu se face 
nimic în legătură cu asta, o să ia măsuri. 

— Dar ce s-a întâmplat cu individul? 

— E îndrăgostit nebuneşte de Florence Craye. 

— A, înţeleg. Şi îl deprimă gândul că e logodită cu Stilton 
Cheesewright? 

— Întocmai. E negru de supărare. Se mişcă de colo-colo ca 
un somnambul melancolic, de parcă ar fi Hamlet. Vreau să vii şi 
să-i distragi atenţia. la-L la plimbare, dansează-i, spune-i poveşti 


hazlii. Fă orice să-i aduci zâmbetul pe chipul ăla cu perciuni şi 
ochelari cu ramă de baga. 

Îi înţelegeam punctul de vedere, fireşte. Nici o gazdă nu-şi 
doreşte un Hamlet în casă. Dar ce nu izbuteam să pricep era 
cum de un tip ca ăla a ajuns să polueze aerul curat din Brinkley. 
Ştiam că bătrâna rubedenie era destul de pretențioasă în 
materie de oaspeţi. Nici măcar unii miniştri n-au reuşit să vină la 
conac fără invitaţie. l-am spus asta, iar ea mi-a replicat că exista 
o explicaţie extrem de simplă. 

— i-am zis că sunt în mijlocul unor negocieri de afaceri cu 
Trotter. Am aici toată familia: tatăl vitreg al lui Percy, L. G. 
Trotter, mama lui Percy, doamna Trotter, şi Percy însuşi. Eu 
aveam nevoie doar de Trotter, dar mi i-a băgat pe gât şi pe 
doamna T. şi pe Percy. 

— Înţeleg. Adică la pachet, cum s-ar zice. M-am întrerupt 
plin de groază. Memoria mi se înapoiase pe tronul ei şi acum îmi 
dădusem seama de ce îmi sunase atât de familiar chestia aia cu 
perciunii scurţi. Trotter? Am zbierat eu. 

Mătuşa Dahlia chiui pe un ton dojenitor: 

— Nu mai ţipa aşa. Aproape că mi-ai spart timpanul. 

— Dar ai zis Trotter? 

— Bineînţeles că am spus Trotter. 

— Numele lui Percy ăsta nu e Gorringe? 

— Fără îndoială că ăsta e. O recunoaşte. 

— Atunci îmi pare teribil de rău, bătrână scumpă, dar mi-e 
imposibil să vin. Chiar deunăzi sus-numitul Gorringe a încercat 
să mă uşureze de-o mie de lire pe care s-o investească în piesa 
aia de teatru pe care o face după cartea lui Florence, iar eu l-am 
uşuit ca pe o găină. Îţi poţi da seama ce jenantă ar fi o întâlnire 
faţă în faţă cu el. Nu l-aş putea privi în ochi. 

— Dacă asta te îngrijorează, las-o baltă. Florence mi-a 
spus că a făcut rost de mia aia din altă parte. 

— Păi, dracu' să mă ia. De unde i-a săltat? 

— Ea nu ştie. E secretos. l-a zis doar că e în regulă, că are 
banii şi că pot continua. Aşa că nu-i nevoie să te simţi stânjenit 
de-o întâlnire cu el. Şi ce dacă crede că eşti un păduche de 
primă clasă? Nu asta credem cu toţii? 

— Ai oareşicare dreptate. 

— Atunci vii? 


Mi-am muşcat buza cam nehotărât. Mă gândeam la 
Stilton. 

— Păi, zi odată, tâmpitule, spuse rubedenia cu asprime în 
voce. De ce taci atâta? 

— Meditam. 

— Nu mai medita şi dă-mi vestea cea bună. Dacă te ajută 
să iei o decizie, pot să-ţi spun că Anatole e acum în cea mai 
bună formă. 

Am zvâcnit. Dacă aşa stăteau lucrurile, atunci aş fi fost 
nebun să nu fac parte din anturajul care se încolonează în jurul 
mesei festive. 

Până în momentul de faţă am pomenit doar în treacăt de 
acest Anatole, iar acum profit de ocazie ca să spun că artrebui 
să guşti din produsele lui ca să le apreciezi cum se cuvine, căci 
nu există cuvinte care să-i descrie pe deplin uluitoarea 
măiestrie. După ce una din mesele de prânz ale lui Anatole ţi s-a 
topit în gură, te deschizi la vestă şi te laşi pe spate, respirând 
greoi şi simțind că viaţa nu mai are ce să-ţi ofere, iar atunci, 
înainte de a-ţi da seama pe ce lume eşti, îţi mai apare în faţa 
ochilor şi o cină de-a lui, chiar şi mai strălucită. Şi toată starea 
asta de fapt constituie cea mai apropiată versiune a Raiului la 
care orice om rezonabil ar putea tânji. 

În consecinţă, m-am gândit că, indiferent cu câtă 
vehemenţă s-ar exprima Stilton şi s-ar împlini pe sine însuşi 
prinzându-mă. Ei bine, nu chiar mână în mână cu femeia pe care 
o iubea, dar fără îndoială dându-i târcoale, trebuia să-mi asum 
riscul de a trezi fiara din el. Fireşte, niciodată nu poate să-ţi facă 
plăcere când te trezeşti făcut chiseliţă de un Othello cântărind o 
sută de kile, care mai ţopăie şi în ritmul melodiei Shuffle Offto 
Buffalol pe rămăşiţele tale împrăştiate, dar dacă atunci eşti 
îndopat cu timbale aux ris de veau Toulousaine2 al lui Anatole, 
disconfortul, cu siguranţă, ţi se diminuează. 

— Vin, am spus. 

— Bravo. Dacă mi-L iei pe Percy de pe cap, o să fiu liberă 
să mă concentrez asupra lui Trotter. Şi o să am nevoie de 
fiecare gram de concentrare dacă vreau să închei afacerea asta. 

— Ce afacere ai cu el? Nu mi-ai zis. Şi la o adică, cine-i 
Trotter ăsta? 

— L-am cunoscut la Agatha acasă. E un prieten de-al ei. 
Deţine o grămadă de jurnale în Liverpool şi vrea să-şi deschidă o 


filială în Londra. Aşa că încerc să-L conving să cumpere 
Budoarul. 

Eram uimit. Chiar ultimul lucru de pe lume la care m-aş fi 
aşteptat. Întotdeauna presupusesem că Budoarul unei doamne 
era lumina ochilor ei. Mă consterna să aflu că se gândea 

1. Cântec american vesel despre un cuplu care pleacă în 
luna de miere. 

2. Timus de vițel î la Toulouse la ceaun (fr.) să-L vândă. 
Era ca şi cum aş fi auzit că Rodgers se hotărâse să-L vândă pe 
Hammerstein. 

— Dar de ce naiba? Credeam că-L iubeşti ca pe copilul 
tău. 

— Aşa e, dar mă descurajează corvoada să mă tot duc la 
Tom şi să încerc să scot bani de la el ca să-L susţin. De fiecare 
dată când încep să mă rog de el ca să-mi dea încă un cec, el 
spune: „Dar încă nu are profit?”, iar eu zic: „Nu, iubitule, încă nu 
are profit”. lar el face: „Hm!”, adăugând că, dacă lucrurile 
continuă aşa, atunci până de Crăciun o să devenim muritori de 
foame. E prea mult pentru mine. Mă simt ca una din femeile 
alea care târăsc după ele bebeluşi pe stradă şi care vor să-ţi 
vândă flori uscate. Aşa că, atunci când l-am întâlnit pe Trotter la 
Agatha acasă, am hotărât că el va fi omul care o s-o preia, dacă 
iscusinţa umană o va face cu putinţă. Ce-ai zis? 

— Am spus: „O, ah”. Eram pe cale să adaug că-i păcat. 

— Da, e păcat, dar n-am cum s-o evit. Tom e pe zi ce trece 
mai dificil de convins. Zice că mă iubeşte cu ardoare, dar i-a 
ajuns până-n gât. Ei bine, atunci te aştept mâine. Nu uita de 
colier. 

— O să-L trimit pe Jeeves după el mâine-dimineaţă. 

— Bine. 

1. Duo vestit de compozitori americani care între anii 1940 
şi 1960 a compus mai multe operete jucate pe Broadway, de 
exemplu Oklahoma! Şi The Sound of Music. 

Cred că ar mai fi spus ceva, dar în momentul ăsta o voce 
feminină din culise zise: „Tre-e-e-e-i minute”, iar ea puse 
receptorul în furcă cu ţipătul ascuţit al unei femei care se teme 
că o s-o jupoaie de încă vreo două lire sau cât o fi. 

Jeeves se prelinse înăuntru. 

— A, Jeeves, am făcut eu, mâine o să mergem la Brinkley. 

— Prea bine, domnule. 


— Mătuşa Dahlia mă vrea acolo ca să-i insuflu un pic de 
spirit de petrecere vechiului nostru amic, Percy Gorringe, care în 
momentul de faţă infestează bodega. 

— Intr-adevăr, domnule? Mă întreb, domnule, dacă aţi 
putea să-mi permiteţi să mă întorc la Londra de azi într-o 
săptămână, după-amiază. 

— Sigur, Jeeves, sigur. Ai vreun chef? 

— Este masa oficială lunară la clubul Junior Ganymede, 
domnule. Am fost rugat să o prezidez. 

— Acceptă neapărat, Jeevez. O onoare binemeritată. 

— Mulţumesc, domnule. Bineînţeles că mă voi înapoia în 
aceeaşi zi. 

— Fără îndoială că o să ţii un discurs, nu? 

— Da, domnule. Discursul este esenţial pentru cel care 
prezidează. 

— Pun pariu că o să-i faci praf. A, Jeeves, aproape că 
uitasem. Mătuşa Dahlia vrea să-i aduc colierul. E la Aspinall's pe 
Bond Street. 

Te târăşti tu până acolo şi îl iei mâine-dimineaţă? 

— Sigur, domnule. 

— Şi încă ceva ce aproape că uitasem să-ţi spun. Percy a 
făcut rost de mia aia de lire. 

— Într-adevăr, domnule? 

— Probabil că a apelat la cineva cu o ureche mai receptivă 
decât mine. Mă întreb cine-i gogomanul. 

— Da, domnule. 

— Vreun tâmpit, presupun. 

— Fără îndoială, domnule. 

— Şi totuşi aşa e. Asta dovedeşte ce obişnuia să spună 
răposatul Barnum despre faptul că se naşte câte unul din 
oamenii ăia la fiecare două minute. 

— Întocmai, domnule. Mai aveţi nevoie de mine, domnule? 

— Nu, nu mai am. Noapte bună, Jeeves. 

— Noapte bună, domnule. Mă voi ocupa de bagaje mâine- 
dimineaţă. 

Capitolul 9 

A doua zi se aşternea un amurg tihnit când, după o 
călătorie agreabilă prin provincia zâmbăreaţă, am virat maşina 
cu două locuri prin poarta de la Brinkley Court şi am luat-o la 
picior să-mi anunţ gazda că urcasem la bord. Am găsit-o în 


odaia ei confortabilă sau în bârlog, destinzându-se cu o ceaşcă 
de ceai şi o Agatha Christie. Când mi-am făcut apariţia, a 
aruncat o privire scurtă mustăţii mele, dar, în afară de faptul că 
a zvâcnit ca o nimfă surprinsă pe când se îmbăia şi că a 
bolborosit ceva de genul: „Vrei să-i omori pe toţi cu faţa asta?”, 
n-a făcut nici un comentariu. Ai fi putut rămâne cu impresia că 
se păstra pentru mai târziu. 

— Bună, reptilă, spuse ea. Ai ajuns, nu-i aşa? 

— lată-mă aici, am răspuns, cu părul strâns în coadă şi 
gata înţolit. Un călduros „Bună să-ţi fie inima”, bătrână 
rubedenie. 

— Şi ţie la fel, cap sec. Presupun că ai uitat să aduci 
colierul, nu? 

— Eşti departe de adevăr. Uite-L. E cel pe care ţi L-a dat 
de Crăciun unchiul Tom, nu-i aşa? 

— Aşa e. îi place să mă vadă că-L port la cină. 

— Cui nu i-ar plăcea? Am zis galant. | l-am înmânat şi mi- 
am luat o felie de pâine prăjită cu unt. Ei bine, e plăcut să fiu 
iarăşi în vechea casă. Înţeleg că stau în camera mea obişnuită, 
nu? Şi ce mai e pe la Brinkley Court? Anatole e bine? 

— Cum nu se poate mai bine. 

— Tu pari destul de sprinţară. 

— O, sunt în regulă. 

— Dar unchiul Tom? 

O umbră trecu peste chipul ei strălucitor în amurg. 

— Tom e încă un pic demoralizat, bietul de el. 

— Adică din cauza lui Percy, nu? 

— Într-adevăr. 

— Nu s-a petrecut nici o schimbare în melancolia lui 
Gorringe ăsta? 

— Sigur că nu. A fost mai rău decât oricând de când a 
sosit Florence. Tom se crispează de fiecare dată când îl vede, 
mai ales la masă. Spune că, atunci când e nevoit să-L vadă pe 
Percy cum dă deoparte, fără ca măcar să o guste, mâncarea 
gătită de Anatole, îi vine sângele-n cap şi-L apucă indigestia. Ştii 
ce stomac sensibil are. 

Am bătut-o uşurel pe mână. 

— Fii optimistă, am zis. O să-L înveselesc eu pe Percy. 
Freddie Widgeon mi-a arătat deunăzi o şmecherie cu două 
dopuri şi o bucată de sfoară, nu se poate să nu aducă zâmbetul 


chiar şi pe cea mai chinuită faţă. l-a nenorocit pe flăcăii de la 
Trântori. Fără îndoială că-mi poţi pune la dispoziţie două dopuri, 
nu? 

— Şi douăzeci dacă vrei. 

— Bine. Am luat o prăjitură cu glazură roz. Gata cu Percy. 
Ce-i cu restul personalului? Mai e cineva pe aici în afară de 
şleahta Trotter şi Florence? 

— Deocamdată nu. Tom vorbeşte ceva despre cineva pe 
nume lord Sidcup care o să treacă pe la noi pentru cină înainte _ 
de a-şi continua drumul spre băile cu apă sărată din Droitwich. Il 
cunoşti? 

— N-am auzit de el. Pentru mine e o carte închisă. 

— E un individ pe care Tom L-a cunoscut la Londra. Se 
pare că-i oareşicum expert în argintărie veche, iar Tom vrea să-i 
arate colecţia. 

Am încuviinţat din cap. Ştiam că unchiul ăsta era foarte 
ahtiat să colecţioneze argint vechi. Apartamentele lui din 
Brinkley Court şi din casa de pe Charles Street sunt doldora de 
lucruri cu care n-aş vrea să fiu văzut nici mort. 

— Presupun că lordul ăsta, Sidcup, e un fel de maestru, 
cum s-ar zice, nu? 

— Ceva de genul ăsta. 

— Ah, bine, mare-i grădina Domnului, nu-i aşa? 

— Mâine o să vină şi amicul Cheesewright, iar poimâine, 
Daphne Dolores Morehead aia. E romancieră. 

— Ştiu. Florence mi-a povestit despre ea. Înţeleg că ai 
cumpărat un foileton de la ea. 

— Da. Am crezut că e o mişcare deşteaptă să sărez mina. 

Pe asta n-am priceput-o. Mi se părea că am o mătuşă care 
vorbeşte în dodii. 

— Cum adică să sărezi mina? Ce mină? E prima oară când 
aud de vreo mină. 

Cred că, dacă n-ar fi avut gura plină cu pâine prăjită unsă 
cu unt, ar fi plescăit din limbă, căci imediat după ce şi-a golit 
gâtlejul cu o înghiţitură rapidă, a vorbit impacientată, de parcă o 
exasperase faptul că îmi lua atâta timp s-o înţeleg. 

— Eşti chiar un mare dobitoc, tinere Bertie. N-ai auzit 
niciodată de expresia „a turna sare în mină”? E o precauţie 
cunoscută în afaceri. Când ai o mină falsă pe care vrei s-o vinzi 
unui gogoman, presari câteva grame de aur în ea şi chemi 


gogomanul să vină şi să cerceteze proprietatea. El vine 
învârtindu-se, vede aurul, crede că mina e numai bună şi se 
întinde după carnetul de cecuri. Am lucrat pe acelaşi principiu. 

Încă nu mă prinsesem şi i-am spus-o, iar de data asta 
plescăi din limbă. 

— Nu înţelegi, tontălăule? Am cumpărat foiletonul pentru 
a ridica revista în ochii lui Trotter. Vede anunţul că o să apară în 
ea opera lui Daphne Morehead şi e teribil de impresionat. „La 
naiba!” îşi spune în sinea lui. „Daphne Dolores Morehead şi câte 
şi mai câte! Budoarul unei doamne sigur e tare!” 

— Dar tipii ăştia nu vor să vadă registre, cifre şi alte 
chestii înainte să scoată gologanii? 

— Nu şi dacă au avut parte de mâncarea lui Anatole 
vreme de-o săptămână sau mai mult. De asta l-am invitat să 
vină aici. 

Am înţeles ce voia să spună şi raţionamentul ei mi s-a 
părut corect. Există ceva în mesele de prânz şi de seară ale lui 
Anatole care îţi înmoaie şi îţi subminează judecata logică. După 
ce se înfruptase din ele atâta vreme, presupuneam că L. G. 
Trotter se găsea într-un soi de ceaţă trandafirie, dorindu-şi să 
săvârşească fapte caritabile şi să se poarte ca un cercetaş. Dacă 
tratamentul continua câteva zile, probabil că avea s-o implore 
să-i facă un serviciu şi să accepte o sumă dublă faţă de cât îi 
cerea ea. 

— Foarte ager din partea ta, am zis. Da, cred că eşti pe 
drumul cel bun. Anatole ţi-a dat rognons aux montagnes1? 

— Şi selle d'agneau aux laitues ă la Grecque2. 

— Atunci cred că lucrul e ca şi făcut. Mai rămâne doar să- 
ţi sărbătoreşti victoria. Dar uite o chestie care mă nedumereşte, 
am spus. Florence mi-a zis că Morehead e una dintre cele mai 
scumpe femei-scrib şi că e nevoie să arunci în ea cu o droaie de 
pungi cu aur ca să accepte să semneze pe linia punctată. Am 
dreptate? 

1. Rinichi ca la munte (fr.) 

2. Spată de miel cu lăptuci a la Grecque (fr.) 

— Da. 

— Atunci cum mama dracu', am spus eu, intrând în 
subiect cu perspicacitatea mea obişnuită, ai reuşit să scoţi 
metalul preţios necesar de la unchiul Tom? Anul ăsta nu şi-a 
plătit impozitul pe venit? 


— Ba poţi băga mâna-n foc că da. Îmi închipui că i-ai auzit 
tipetele de la Londra. Sărăcuţul, cât de mult suferă în asemenea 
ocazii. 

A glăsuit adevărul. Unchiul Tom, deşi are bani cu ghiotura, 
căci până să iasă la pensie fusese unul dintre acei prinți ai 
negustorilor care scot o grămadă de profit din Orient, se opune 
cu îndârjire oamenilor diabolici de la fisc, nelăsându-i să se 
înfigă şi să-şi ia partea. Săptămâni întregi după ce l-au despărţit 
de banii lui câştigaţi cu sudoarea frunţii, are înclinația să se 
retragă prin colţuri şi să stea cu capul în mâini, bolborosind 
despre ruină, tendinţa sinistră a legislaţiei socialiste şi unde o să 
mai ajungem dacă se continuă în felul ăsta. 

— Cu siguranţă că aşa-i, am aprobat-o. Un suflet 
zbuciumat, ei? Şi totuşi, în ciuda chestiei ăsteia, tu ai izbutit să 
şterpeleşti de la el o mică avere. Cum ai reuşit? Din ce mi-ai 
spus aseară la telefon, am rămas cu impresia că zilele astea e 
într-o dispoziţie şi mai puţin generoasă. Mi-ai invocat în minte 
imaginea unui om care îşi lasă urechile pe spate şi refuză să 
intre în joc, aidoma măgarului lui Buridan. 

— Ce ştii tu despre măgarul lui Buridan? 

— Eu? Il ştiu pe măgarul lui Buridan de la cap la coadă. Ai 
uitat că pe vremea când eram elev la instituţia educaţională a 
reverendului Aubrey Upjohn din Bramley-on-Sea am câştigat 
odată premiul pentru cunoştinţe din Biblie? 

— Pun pariu că ai trişat. 

— Ba deloc. Triumful meu a fost pe deplin meritat. Dar, 
întorcându-ne de unde am plecat, cum l-ai făcut pe unchiul Tom 
să sperie moliile din carneţelul lui? Probabil că a fost nevoie să 
apelezi la o găleată de vicleşuguri feminine, nu? 

Nu-mi place să spun despre o mătuşă iubită că a chicotit, 
dar fără îndoială că sunetul care i-a ieşit de pe buze semăna 
extrem de bine cu un chicotit. 

— O, m-am descurcat. 

— Cum? 

— Nu contează cum, pecingine de tinerel băgăreţ. M-am 
descurcat. 

— Inţeleg, am zis, lăsând-o baltă. Ceva îmi sugera că nu 
dorea să ciripească informaţia. Şi cum merge afacerea Trotter? 

Pare-mi-se că atinsesem un punct sensibil. Chicotitul îi 
pieri de pe buze, iar faţa ei după cum spuneam, care avea 


mereu o nuanţă roşiatică prinse o culoare mai intensă de violet 
aprins. 

— Să i se băşice afurisitele de maţe! Exclamă ea, vorbind 
cu însufleţirea ei explozivă, care odinioară îi făcuse pe colegii ei 
din Quorn şi Pitchley să zvâcnească spasmodic în şa. Nu ştiu ce 
se întâmplă cu fiul ăsta al ladului. Stă aici îmbuibat cu nouă 
prânzuri şi opt cine de-ale lui Anatole mişunând printre sucurile 
lui gastrice şi refuză să treacă la fapte concrete. Eu zic hăis. 

— De ce naiba faci asta? 

— Şi el zice cea. Evită problema. Eu îmi încordez toţi nervii 
să-L fac să spună lucrurilor pe nume, dar nu pot să-L 
îmbrobodesc. Nu spune nici da, nici nu. 

— E un cântec care se cheamă aşa. Sau mai degrabă Ea 
n-a zis da şi ea n-a zis nu. Îl cânt o grămadă în baie. Uite cum 
sună. 

M-am apucat să fredonez refrenul cu o voce plăcută de 
bariton, dar am încetat când am primit o Agatha Christie peste 
osul frontal. Bătrâna rubedenie părea că trăsese de la şold, 
asemenea cuiva dintr-un film western de mâna a doua. 

— Nu te juca cu nervii mei, Bertie dragă, spuse ea cu 
blândeţe în voce şi căzu în ceea ce părea o reverie. Ştii care 
cred eu că-i hiba? Continuă ea ieşind din transă. Cred că 
măicuţa Trotter e vinovată pentru faptul că el nu cooperează. 
Dintr-un motiv sau altul, ea nu vrea ca el să încheie afacerea şi 
i-a zis să n-o facă. E singura explicaţie la care mă pot gândi. 
Când l-am întâlnit acasă la Agatha, vorbea de parcă n-ar mai fi 
rămas decât să discutăm condiţiile, dar în ultimele zile a devenit 
foarte rezervat, de parcă ar fi acţionat conform unor ordine de 
sus. Când le-ai făcut cinste la cină deunăzi, ţi s-a părut cumva 
că e ţinut sub papuc? 

— Foarte tare. A plâns de fericire când ea i-a adresat un 
zâmbet şi dârdâia de frică dacă se încrunta la el. Dar de ce să 
nu fie de acord ca el să cumpere Budoarul? 

— Nu mă întreba. E un mister total. 

— Doar n-ai iritat-o în vreun fel de când a venit aici, nu? 

— Nicidecum. Am fost fermecătoare. 

— Şi totuşi asta e, ei? 

— Exact. Şi totuşi asta e, la naiba, fir-ar să fie! 


Am scos un oftat compătimitor. Am o inimă gingaşă, uşor 
de zdrobit, iar imaginea băbuţei ăsteia simpatice care suferea 
din cauza celor întâmplate mi-o zdrobise ca o tonă de cărămizi. 

— Nasol, am zis. Speram la lucruri mai bune. 

— Şi eu, încuviinţă ea. Eram sigură că foiletonul Morehead 
o să aibă efectul dorit. 

— Bineînţeles, poate că se gândeşte încă. 

— E adevărat. 

— Un tip care întoarce o problemă pe toate părţile în 
minte normal că zice cea. 

— Şi hăis? 

— Poate şi hăis. Cu greu te-ai putea aştepta de la el să 
facă altceva. 

Fără îndoială că ne-am fi apucat să dezbatem subiectul 
mai în profunzime, supunând hăisurile şi ceaurile astea ale lui L. 
G. Trotter unei analize amănunțite, dar în clipa asta uşa se 
deschise şi se iţi un chip ros de griji, un chip desfigurat pe 
ambele părţi laterale de perciuni scurţi, iar pe mijloc de ochelari 
cu ramă de baga. 

— Hei, făcu chipul deformat de suferinţă, aţi văzut-o pe 
Florence? 

Mătuşa Dahlia răspunse că nu a avut onoarea asta de la 
masa de prânz încoace. 

— Am crezut că e cu dumneavoastră. 

— Nue. 

— Ah, icni faţa, încă trecând prin toată gama de emoţii şi 
începu să se retragă. 

— Hei! Urlă mătuşa Dahlia, atrăgându-i atenţia înainte de 
a dispărea de tot. Se duse la birou şi luă un plic galben-deschis. 
Telegrama asta a sosit chiar adineauri pentru ea. Vrei să i-o dai 
dacă o vezi? Şi dacă tot eşti aici, ţi-L prezint pe nepotul meu, 
Bertie Wooster, mândria Piccadilly-ului. 

Ei bine, nu m-aş fi aşteptat de la el ca, după ce îmi afla 
identitatea, să ţopăie prin cameră în poante, şi nici n-a făcut-o. 
Mi-a aruncat o privire lungă şi plină de reproşuri, asemănătoare 
în esenţă cu aceea pe care o gânganie neagră i-o aruncă unui 
bucătar când acesta presară insecticid peste el. 

— Am corespondat cu domnul Wooster, spuse el cu 
răceală în voce. De asemenea, am vorbit şi la telefon. 


Se răsuci şi plecă, zgâindu-se la mine plin de reproş până 
la final. Era evident că Gorringe-ii nu uită prea uşor. 

— Asta era Percy, zise mătuşa Dahlia. l-am replicat că îmi 
dădusem şi eu seama. 

— Ai observat ce expresie avea când a rostit „Florence”? 
Ca a unui răţoi muribund pe furtună. 

— Dar tu ai observat, am întrebat-o la rândul meu, ce 
expresie avea când ai zis „Bertie Wooster”? Ca a cuiva care 
găseşte un şoarece mort într-o halbă de bere. Nu-i un tip 
bonom. Nu-i genul meu. 

— Nu. Cu greu ai putea presupune că până şi o mamă l-ar 
putea privi fără să-i fie greață, nu-i aşa? Şi totuşi e lumina 
ochilor măicuţei Trotter. Îl iubeşte la fel de mult pe cât o urăşte 
pe doamna Alderman Blenkinsop. A pomenit de doamna 
Alderman Blenkinsop la cina aia a ta? 

— De mai multe ori în timpul mesei. Cine e? 

— Cea mai mare rivală a ei în societatea din Liverpool. 

— Au rivale în societate la Liverpool? 

— Poţi să bagi mâna-n foc că da, hoarde întregi. Am 
înţeles că d-alde Trotter şi d-alde Blenkinsop sunt la concurenţă 
cine să fie regina neîncoronată a societăţii liverpooliene. Uneori 
una dintre ele o depăşeşte cu vreo două degete pe cealaltă, 
alteori ailaltă. Ca treaba aia despre care citeam pe vremuri, cu 
luptele pe viaţă şi pe moarte pentru supremație între primii 
patru sute de oameni din New York de pe vremuri. Dar de ce-ţi 
spun tocmai ţie toate astea? Tu artrebui să fii afară, fugărindu-L 
sub lumina amurgului pe Percy şi înveselindu-L cu povestirile 
tale deocheate. Ştii multe povestiri deocheate, presupun. 

— A, categoric. 

— Atunci dă-i bătaie, băiete. Încă o dată rezistaţi loviturii 
decisive a inamicului, dragi prieteni, ori o să fiţi puşi la zid 
alături de morţii Angliei. luhuu! Şo! Muşcă-L! Adăugă ea, 
revenind la jargonul de pe terenul de vânătoare. 

Păi, când mătuşa Dahlia îţi spune să-i dai bătaie, îi dai 
bătaie dacă-ţi cunoşti interesul, însă nu eram într-o dispoziţie 
prea vioaie pe când îmi croiam drum spre spaţiile deschise. 
Expresia aia a lui Percy îmi sugerase că avea să fie un 
interlocutor dificil. Exista în ea o mare parte din asprimea pe 
care o remarcasem la unchiul lui Stilton Cheesewright, Joseph, 


în timpul întrunirii noastre din tribunalul penal de pe Vinton 
Street. 

În consecinţă, am simţit o oareşice satisfacţie când, 
ajungând în spaţiu deschis, n-am descoperit nici o urmă de-a lui. 
Uşurat, am abandonat urmărirea şi m-am apucat să mă plimb 
pe ici, pe colo, luând câte o gură de aer curat. Şi nu luasem prea 
multe când iacătă-L, dând ocol unui rododendron chiar în faţa 
mea. 

Capitolul 10 

Dacă n-ar fi fost perciunii, nu cred că l-aş fi recunoscut. Nu 
trecuseră decât vreo zece minute de când îşi vârâse capul în 
vizuina mătuşii Dahlia, dar, în intervalul ăsta scurt de timp, 
toată înfăţişarea i se schimbase. Nu mai era răţoiul abătut pe 
furtună de care mă despărţisem atât de recent, ci devenise 
voios şi zglobiu. Avea un aer degajat, un zâmbet strălucitor, iar 
în atitudinea lui exista o tendinţă zdravănă să se apuce să 
danseze step în orice clipă. Era de parcă şi-ar fi petrecut o 
grămadă de vreme urmărind şmecheria aia a lui Freddie 
Widgeon cu două dopuri şi o bucată de sfoară. 

— Bună, bună, Wooster, ţipă el plin de optimism şi ai fi zis 
că, văzându-L pe Bertram prin preajma-i, se binedispusese 
pentru toată ziua. Ai ieşit la plimbare, hă? 

Am spus Da, ieşisem să mă plimb, iar el a zâmbit radios, 
de parcă ar fi crezut că n-aş fi putut face un lucru mai admirabil 
şi mai înţelept. „Ce tip deştept, Wooster ăsta”, părea el că 
spune. „lese din când în când la plimbare.” 

Aici urmă o scurtă pauză, timp în care el mă privi 
drăgăstos şi îşi bălăngăni puţintel picioarele în maniera cuiva 
care încearcă niscaiva paşi de dans. Apoi zise că e o seară 
frumoasă, iar eu am confirmat. 

— Apusul de soare, spuse el arătându-mi-L. 

— Foarte interesant, am încuviinţat eu, căci întreaga boltă 
cerească părea cuprinsă de flăcări multicolore. 

— Văzându-L, spuse, îmi amintesc de-o poezie pe care am 
scris-o acum câteva zile pentru Parnassus. Doar un flecuşteţ pe 
care l-am încropit. Poate ţi-ar plăcea să o auzi. 

— A, categoric. 

— Se cheamă Caliban în amurg. 

— Ce-i în amurg? 

— Caliban. 


Îşi drese vocea şi începu. 

Stăteam cu un om Urmărind soarele cum coboară. Aerul 
era plin de miresmele susurânde ale verii. 

Şi o boare temerară cânta ca un corn de vânătoare, Dintr- 
un văzduh ce ardea mocnit spre apus, Un cer purpuriu, de 
ametist, aur şi sepia Şi albastru, cum albaştri erau ochii Elenei 
Unde şedea ea Privind dintr-un turn înalt din Uium Peste 
corturile elene ascunse în umbra de jos. lar el, Acel bărbat de 
lângă mine, A căscat gura ca un animal tâmp şi tembel Şi a 
spus: „Hei, Apusul ăsta de soare Oare Nu-ţi aminteşte De o felie 
De vită friptă în sânge?”. 

Işi deschise ochii pe care îi închisese pentru a intona 
morceau-ull cu mai multă eficacitate. 

— Amar, fireşte. 

— Ah, teribil de amar. 

— Mă simţeam plin de amărăciune când l-am scris. Cred 
că-L cunoşti pe un tip pe nume Cheesewright. La el m-am 
gândit. In realitate, n-am văzut nici un apus de soare împreună, 
dar mi s-a părut că e exact genul de chestie pe care ar fi spus-o 
privind un apus de soare, dacă mă-nţelegi. Am dreptate? 

— Cam ai. 

— Un nătărău lipsit de suflet, nu crezi? 

— Total lipsit de suflet. 

— N-are nici un sentiment mai nobil? 

— Niciunul. 

— Aş greşi dacă aş spune că e un idiot cu un cap plin de 
tărâţe? 

— Câtuşi de puţin. 

— Da, spuse el, a scăpat. 

— Cine? 

1. Fragment (fr.) 

— Florence. 

— Aha. De ce a scăpat? 

Mă privi speculativ, gâfâind uşurel, aidoma unei cratiţe cu 
fiertură de orz pe punctul de a da în clocot. Suntun tip în stare 
să observe şi să deducă, iar mie mi se părea clar, văzându-L 
cum sfârâie, că în viaţa lui se întâmplase destul de recent ceva 
ce îl agitase aidoma unui medicament efervescent, nelăsându-i 
decât două opţiuni: (a) să explodeze pe loc sau (b) să-şi 
descarce emoţiile reţinute asupra primei făpturi umane care ar 


fi venit lângă el. Fără îndoială că ar fi preferat ca fiinţa asta 
umană să fie diferită de Wooster, dar închipuie-ţi că nu le poţi 
avea pe toate şi că acum nu-şi permitea să fie pretenţios. 

— Wooster, zise, punându-şi o mână pe umărul meu, pot 
să te întreb ceva? Ţi-a zis mătuşa ta că o iubesc pe Florence 
Craye? 

— Da, mi-a pomenit de asta. 

— Aşa m-am gândit şi eu. Nu se poate spune că eo 
femeie discretă, deşi bineînţeles că are multe calităţi 
nemaipomenite. Am fost obligat să-i fac confidenţe imediat 
după ce am ajuns aici, pentru că m-a întrebat de ce mama naibii 
umblu de colo-colo arătând ca un peşte mort. 

— Sau ca Hamlet? 

— Ca Hamlet sau ca un peşte mort. Asta nu-i important. l- 
am mărturisit că arăt aşa din cauza faptului că sunt îndrăgostit 
nebuneşte de Florence şi că am aflat de logodna ei cu idiotul de 
Cheesewright. Mă simţisem, i-am explicat eu, de parcă aş fi 
primit o lovitură năprasnică în cap. 

— Ca sir Eustace Willoughby. 

— Poftim? 

— În Misterul racului roz. Cineva L-a pocnit în bibilică într-o 
seară în bibliotecă şi, dacă mă-ntrebi pe mine, eu cred că a fost 
majordomul. Dar te-am întrerupt. 

— Aşa e. 

— Îmi cer scuze. Spuneai că te-ai simţit de parcă ai fi 
primit o lovitură năprasnică în cap. 

— Întocmai. Lovitura m-a zdruncinat puternic. 

— Probabil că a fost un şoc teribil. 

— Da. M-a lăsat perplex. Dar acum. Îţi aminteşti 
telegrama aia pe care mătuşa ta m-a pus să i-o dau lui 
Florence? 

— A, da, telegrama. 

— Era de la Cheesewright, care rupe logodna. 

N-aveam de unde să ştiu, fireşte, cum arăta când se 
simţea zdruncinat de-o lovitură, dar m-aş fi mirat dacă ar fi 
reuşit o performanţă mai bună decât a mea la auzul acestor 
cuvinte. Amurgul îmi jucă în faţa ochilor de parcă l-ar fi apucat 
tremuriciul, iar o pasăre din apropiere, care ieşise în căutarea 
viermelui de seară, preţ de-o clipă se preschimbă în două 
păsări, amândouă pâlpâitoare. 


— Hă! Am bolborosit eu, bălăngănindu-mă pe picioare. 

— Da. 

— A rupt logodna? 

— Exact. 

— Of, fir-ar al naibii! De ce? Clătină din cap. 

— Ah, asta n-aş putea să-ţi spun. Ştiu doar că am găsit-o 
pe Florence în curtea de vite, mângâind o pisică între urechi, m- 
am dus la ea şi am zis: „Uite o telegramă pentru tine”, iar ea a 
replicat: „Zău? Presupun că e de la D'Arcy”. Am dârdâit la auzul 
numelui şi, pe când eu dârdâiam, ea a deschis plicul. Era o 
telegramă lungă, dar ea n-a citit decât primele cuvinte şi a scos 
un țipăt ascuţit. „Veşti proaste?” m-am interesat eu. Ochii i-au 
scăpărat şi o expresie îngheţată şi plină de mândrie i-a apărut 
pe chip. „Deloc”, a răspuns ea. „O veste minunată, D'Arcy 
Cheesewright a rupt logodna.” 

— Fir-ar al naibii! 

— Bine spus „Fir-ar al naibii!”. 

— Nu ţi-a spus mai multe? 

— Nu. A zis una sau două chestii tăioase despre 
Cheesewright, cu care eu am fost total de acord, şi apoi a 
pornit-o agale spre grădina de legume. lar eu am venit aici de-a 
dreptul plutind de fericire, după cum îţi poţi închipui. Critic aspru 
tendinţa modernă de a vorbi în argou, dar nu mi-e ruşine să 
mărturisesc că îmi spuneam în sinea mea: „A-ntâia!”. Scuză-mă, 
Wooster, acum trebuie să te las. N-am stare. 

Şi cu aceste cuvinte, el plecă zburdând ca un armăsar, 
lăsându-mă să fac faţă de unul singur noii situaţii. 

Am făcut asta, cuprins de-o sumbră presimţire a 
pericolului. lar dacă mă întrebi: „De ce, Wooster? Fără doar şi 
poate că lucrurile stau binişor, nu? Ce contează că s-a anulat 
nunta fetei cu Cheesewright, dacă Percy Gorringe e pregătit şi 
arde de nerăbdare să-i preia greaua sarcină omului alb?”. lar eu 
răspund: „Ah, dar nu l-ai văzut pe Percy Gorringe”. Adică, nu mi- 
o puteam închipui pe Florence, oricât de dărâmată ar fi fost de 
ruperea relaţiei cu Stilton, acceptând atenţiile unui bărbat care 
poartă de bunăvoie perciuni scurţi şi scrie poezii despre apusuri 
de soare. Mult mai probabil mi se părea că, având deja nunta 
aranjată şi un partener în minus, o să se întindă iarăşi după 
veteran - adică sărăcuţul de Bertram. Asta făcuse şi altădată, 
iar chestiile astea tind să devină un obicei. 


Nu izbuteam în ruptul capului să-mi imaginez ce ar fi putut 
provoca fuga asta a lui Stilton. Toată chestia era absurdă. Când 
îl văzusem ultima oară, dacă ţi-aminteşti, prezenta toate 
semnele că lubirea îl prinsese în mrejele ei de mătase. Fiecare 
cuvinţel pe care îl rostise la acea ultimă întâlnire a noastră 
sugerase asta fără nici cea mai mică urmă de îndoială. Adică, la 
naiba, nu te duci şi le spui oamenilor că o să le rupi şira spinării 
în patru locuri dacă îi dau târcoale obiectului adoraţiei tale, dacă 
nu simţi mai mult decât o pasiune trecătoare pentru afurisita aia 
de fată. 

Deci oare ce se întâmplase pentru a stinge lampa aia a 
iubirii şi alte chestii din astea? 

S-ar fi putut oare ca, m-am întrebat eu în sinea mea, 
chinul de a-şi lăsa mustaţa aia să se fi dovedit a fi prea mult 
pentru el? Oare se uitase în oglindă după vreo trei zile a treia zi 
e mereu punctul sensibil şi simţise că extazul nupţial nu merita 
această tentativă îndrăzneață? Pus să aleagă între femeia pe 
care o iubea şi o buză de sus cheală, a cedat şi rezultatul a fost 
că buza a repurtat o victorie zdrobitoare? 

Cu intenţia de a afla amănuntele direct de la sursă, am 
zbughit-o spre grădina de legume, unde, dacă te puteai bizui pe 
Percy, se afla acum Florence, probabil bătând-o cu pasul în lung 
şi-n lat, cu capul plecat. 

Era acolo şi avea capul plecat, deşi nu o bătea cu pasul în 
lung şi-n lat. Stătea aplecată peste un tufiş de agrişe, mâncând 
agrişe şi părând sleită de puteri. Văzându-mă, îşi îndreptă 
umerii, iar eu am intrat în res fără nici un preambul. 

— Ce-i cu chestiile alea pe care le-am auzit de la Percy 
Gorringe? Am întrebat-o. 

Inghiţi o agrişă cu un icnet înverşunat care-i sugera 
expresiv zbuciumul sufletesc, iar eu mi-am dat seama, aşa cum 
mă şi aşteptasem după discuţia cu Percy, că era furioasă în 
ultimul hal. Avea înfăţişarea unei fete care şi-ar fi dat întreaga 
alocaţie pentru rochii în schimbul privilegiului de a-L altoi pe G. 
D'Arcy Cheesewright în cap cu umbrela de soare. 

Am continuat: 

— Spune că chitul a crăpat. 

— Poftim? 

— Tu şi Stilton. Conform spuselor lui Percy, chitul nu mai e 
ce-a fost. Mi-a zis că Stilton a rupt logodna. 


— Aşa e. Bineînţeles, sunt încântată. 

— Încântată? Îţi place cum stau lucrurile? 

— Fireşte. Ce fată n-ar fi încântată, trezindu-se pe 
neaşteptate că a scăpat de un bărbat cu o faţă rozalie şi un cap 
care pare umflat cu pompa de bicicletă? 

Mi-am pus mâinile în cap. Sunt un tip destul de perspicace 
şi îmi puteam da seama că ăsta nu era limbajul iubirii. Adică, 
dacă ai auzi-o pe Julieta spunând o chestie ca asta despre 
Romeo, ai ridica din sprâncene niţeluş îngrijorat şi te-ai întreba 
dacă tânărul cuplu o duce bine. 

— Dar aseară, când l-am văzut ultima oară, părea perfect 
în regulă. Aş fi jurat că, deşi fără nici o tragere de inimă, se 
împăcase cu gândul de a-şi lăsa mustață. 

Se aplecă şi culese încă o agrişă. 

— N-are nimic de-a face cu mustăţile, spuse ea, ieşind din 
transă. Toată chestia e din pricina faptului că D'Arcy 
Cheesewright e un vierme mârşav, monstruos, făţarnic, târâtor, 
un spion dubios şi dezgustător, continuă scuipând cuvintele 
printre dinţii încleştaţi. Ştii ce a făcut? 

— Habar n-am. 

Se revigoră cu încă o agrişă şi reveni la aerul de deasupra 
tufişului, scoțând niscaiva flăcări fumegânde pe nări. 

— S-a furişat ieri până la clubul ăla de noapte şi a făcut 
investigaţii. 

— Uf, fir-ar al naibii! 

— Da. N-ai fi zis că un om ar putea să se înjosească într- 
atât, dar i-a mituit pe unii şi i s-a permis să arunce o privire în 
registrul şefului de sală, unde a văzut că în seara aia fusese 
rezervată o masă pe numele tău. Asta i-a confirmat bănuielile 
mârşave. A aflat că am fost acolo cu tine. Presupun, spuse 
Florence, cufundându-se iarăşi în tufişul de agrişe şi apucându- 
se să-L jumulească de conţinut, că oricine se alege cu o minte 
bolnavă şi suspicioasă ca asta dacă e poliţai. 

Nu exagerez nici un picuţ când spun că eram îngrozit. Dar 
mai mult decât atât, eram uluit. Pentru mine a fost o revelaţie 
că un zevzec cu capul balonat ca al lui Stilton a fost în stare să 
facă o muncă de detectiv atât de eficientă. Mereu îi 
respectasem muşchii, bineînţeles, dar presupusesem că 
talentele lui se rezumau la a trânti la pământ un bou dintr-o 
singură lovitură. Nici măcar o clipă nu îi atribuisem o abilitate de 


a judeca raţional, care până şi pe Hercule Poirot l-ar fi lăsat fără 
suflu şi l-ar fi făcut să icnească un „Ete na!”. Asta dovedeşte că 
nu trebuie să subestimezi niciodată pe cineva numai fiindcă şi-a 
dedicat viaţa ocupaţiei de a înmuia vâslele în râuri şi de a le 

scoate iarăşi, probabil cel mai aiurit mod de a-ţi petrece timpul. 

Fără îndoială, după cum zisese şi Florence, viclenia lui 
complet neprevăzută era efectul faptului că fusese, chiar dacă 
numai pentru scurt timp, membru al poliţiei. S-ar presupune că, 
după ce unui novice i se repartizează uniforma şi ghetele 
regulamentare, mahării îl iau deoparte şi îl învaţă câteva chestii 
care i-ar putea fi de folos în meserie. Stilton, mi se părea vădit, 
îşi învățase bine lecţia şi, din câte se vede, probabil era în stare 
să măsoare pete de sânge şi să adune scrum de ţigară. 

Însă am acordat doar o atenţie trecătoare aspectului 
ăstuia al problemei. Gândurile mele se concentrau pe un lucru 
mult mai însemnat şi mai urgent, după cum ar spune Jeeves. Mă 
refer la poziţia acum că aflasem totul lui B. Wooster, care mi se 
părea dubioasă ca naiba. Florence, după ce se săturase de 
agrişe, o luase la picior, iar eu am oprit-o cu un „Hei!” piţigăiat. 

— Telegrama aia, am spus. 

— Nu vreau să vorbesc despre asta. 

— Eu da. Scria acolo şi despre mine? 

— O, da. Destule. 

Am înghiţit de vreo două ori şi mi-am trecut un deget pe 
sub guler. Mă gândisem eu că aşa stăteau lucrurile. 

— A făcut vreo aluzie la planurile lui în ce mă priveşte? 

— A zis că are de gând să-ţi rupă şira spinării în cinci 
locuri. 

— În cinci locuri? 

— Cred că a spus cinci. Nu cumva să-L laşi, zise ea cu 
înflăcărare şi mi s-a părut agreabil, bineînţeles, să ştiu că nu era 
de acord cu el. Să rupă el şiri ale spinării?! N-am mai auzit 
niciodată una ca asta. Ar trebui să-i fie ruşine. 

Şi o porni înspre casă, mergând aidoma unei regine dintr-o 
tragedie într-una din dimineţile ei proaste. 

Ce l-am auzit pe Jeeves că numeşte un peisaj scânteietor 
pălea din ce în ce mai tare şi se apropia ora când bat gongurile 
ca să te îmbraci pentru cină. Dar, deşi ştiam cât de nesăbuit e 
să întârzii la una dintre cinele lui Anatole, nu izbuteam să mă 
mobilizez ca să mă duc să mă îmbrac la ţol festiv. Mă preocupau 


atât de multe lucruri, încât am mai zăbovit într-un soi de transă. 
Creaturi înaripate ale nopţii veneau învârtindu-se să-mi arunce o 
privire şi apoi se duceau tot învârtindu-se, dar eu am rămas 
încremenit, adâncit în gânduri. Un om urmărit de un gangster 
precum D'Arcy Cheesewright are nevoie de toată gândirea de 
care dispune. 

Şi atunci, brusc, din bezna care mă învăluia, neagră ca 
smoala de la un capăt la altul, răsări o sclipire de lumină. Se 
întinse, luminând întreg orizontul, iar eu mi-am dat seama că, în 
general, nu stăteam atât de rău. 

Vezi tu, până acum nu izbutisem să ochesc faptul că 
Stilton n-avea nici cea mai mică idee că eram la Brinkley. 
Crezând că sunt în metropolă, acolo urma să-şi desfăşoare 
raziile. O să treacă pe la apartament, o să sune la uşi, n-o să 
primească nici un răspuns şi o să se retragă descumpănit. O să 
bântuie pe la Trântori, aşteptându-se să trec pe acolo şi, până la 
urmă, când o să vadă că nu apar, o să se târâie şi din club, încă 
o dată descumpănit. „Omul nu vine”, o să zică el, fără îndoială 
scrâşnind din dinţi şi o să-i prindă bine mai mult de-o grămadă. 

Şi, fireşte, după cele întâmplate, nu exista nici o şansă să 
vină în vizită la Brinkley. Un tip care şi-a rupt logodna nu vine la 
reşedinţa de la ţară unde ştie că se află fata în cauză. Păi, adică, 
te întreb şi pe tine. Normal că nu. Dacă la ora actuală exista 
vreun loc pe Pământ despre care puteai să fii convins că o să fie 
lipsit cu desăvârşire de orice Cheesewright, atunci ăsta era 
Brinkley Court, Brinkley-încombinaţie-cu-Snodsfield-în-the- 
Marsh, Worcestershire. 

Profund uşurat, mi-am luat picioarele la spinare şi m-am 
grăbit să mă duc la mine în cameră cu un cântec pe buze. 
Jeeves era acolo, nu chiar cu cronometrul în mână, dar categoric 
clătinând niţeluş din cap din pricina întârzierii tânărului său 
stăpân. Sprânceana lui stângă tremura vizibil când am intrat. 

— Da, ştiu că am întârziat, Jeeves, am spus, apucându-mă 
să-mi lepăd îmbrăcămintea. M-am dus să mă plimb. 

A acceptat îngăduitor explicaţia. 

— Înţeleg, domnule. M-am gândit şi eu că, având în 
vedere că e o seară atât de frumoasă, probabil că vă delectaţi 
cu o plimbare prin grădină. l-am spus domnului Cheesewright 
că, fără îndoială, acesta este motivul absenței dumneavoastră. 


Capitolul 11 îmbrăcat pe jumătate cu cămaşa, am 
încremenit, ca unul dintre indivizii ăia din basmele vechi care 
aveau obiceiul să vorbească cu magicieni când încă nu le venise 
rândul şi care deveneau ţinta unor vrăji. Imi ciulisem urechile, 
aidoma unui terier sârmos, şi nu-mi prea venea să cred că 
auzisem bine. 

— Domnul Chuch? Îmi clănţăniră mie dinţii-n gură. Ce-i 
asta, Jeeves? 

— Domnule? 

— Nu te înţeleg. Spui. Îmi spui că. Chiar afirmi că Stilton 
Cheesewright se află aici? 

— Da, domnule. A sosit de puţină vreme cu maşina. L-am 
găsit aici, aşteptându-vă. Şi-a exprimat dorinţa să vă vadă şi a 
părut mâhnit că lipsiţi atât de mult. Până la urmă, întrucât se 
apropia ora mesei, a plecat. Speră, am înţeles eu din remarcile 
lui, să ia legătura cu dumneavoastră după terminarea mesei. 

Rămas fără grai, m-am strecurat în cămaşă şi am început 
să-mi leg cravata. Dârdâiam, în parte de frică, dar mai ales de 
indignare îndreptăţită. Când spun că mi se părea prea de tot, nu 
exagerez cine ştie ce. Adică, ştiam eu că D'Arcy Cheesewright 
are obrazul gros, că-i un soi de ins care, aşa cum spusese Percy, 
s-ar uita la un apus de soare şi ar vedea doar o uşoară 
asemănare cu o felie de friptură de vită în sânge, dar fără doar 
şi poate că te-ai putea aştepta chiar şi de la inşi cu obrazul gros 
să aibă un dram de delicateţe şi de bun-simţ sau alte chestii din 
astea. Pe de-o parte să rupă logodna cu Florence, iar pe de altă 
parte să vină pe capul ei mi se părea, aşa cum i s-ar fi părut 
oricărui tip finuţ, că depăşeşte orice limită. 

— E oribil, Jeeves! Am zbierat. Idiotul ăsta cu capul ca un 
dovleac habar n-are ce se cuvine şi ce nu? N-are nici un pic de 
tact sau de delicateţe? Eşti conştient de faptul că în seara asta, 
prin intermediul unei telegrame, despre care am toate motivele 
să spun că e o adevărată bombă, a rupt relaţiile cu lady 
Florence? 

— Nu, domnule, nu am fost informat. Domnul 
Cheesewright nu m-a onorat cu încrederea lui. 

— Probabil că s-a oprit en route să compună mesajul, căci 
a ajuns doar puţin înainte de venirea lui. Închipuie-ţi, să faci aşa 
ceva printr-o telegramă, cred că funcţionarul de la poştă în viaţa 
lui n-a mai râs atâta. Şi apoi să mai ai şoriciul să dai buzna aici! 


Asta, Jeeves, înseamnă că mai torni şi gaz pe foc. Nu vreau să 
fiu rigid, dar n-am decât un cuvânt pentru D'Arcy Cheesewright, 
şi anume „grosolan”. La ce te holbezi? Am întrebat eu, 
observând că avea o privire expresivă pironită asupra mea. 
Glăsui cu o asprime reţinută: 

— Papionul dumneavoastră, domnule. Teamă mi-e că nu e 
acceptabil. 

— Acum e momentul să discutăm despre papioane? 

— Da, domnule. Ar trebui să aibă o formă perfectă de 
fluture, iar dumneavoastră n-aţi nimerit-o. Cu permisiunea 
dumneavoastră, îl aranjez eu. 

A procedat întocmai şi sunt nevoit să spun că s-a 
descurcat de minune, dar eu am continuat să-mi manifest 
iritarea. 

— Jeeves, îţi dai seama că viaţa mea e în pericol? 

— Într-adevăr, domnule? 

— Te asigur. Nenorocitul ăla de scandalagiu. La G. D'Arcy 
Cheesewright mă refer. Şi-a exprimat formal intenţia de a-mi 
rupe şira spinării în cinci locuri. 

— Într-adevăr, domnule? Dar de ce? l-am prezentat 
faptele, iar el şi-a exprimat opinia că situaţia era tulburătoare. l- 
am aruncat o privire din aia de-a mea. 

— Chiar aşa ţi se pare, Jeeves? 

— Da, domnule. Foarte tulburătoare. 

— Ho! Am icnit eu, imitându-L niţeluş pe Stilton şi eram pe 
cale să-i spun că, dacă nu-i dă prin cap un cuvânt mai potrivit să 
descrie ceea ce era probabil cea mai înfiorătoare harababură 
care se dezlănţuise în istoria omenirii, o să fiu încântat să-i 
procur pe banii mei un dicţionar de-al lui Roger, când a răsunat 
gongul şi a trebuit să o şterg la troacă. 

Retrospectiv privind lucrurile, nu consider acea primă cină 
la Brinkley Court ca fiind una dintre cele mai agreabile reuniuni 
mondene la care am participat. Ironia a făcut ca, având în 
vedere circumstanţele, Anatole, vrăjitorul oalelor şi cratiţelor, să 
creeze una dintre operele sale de căpătâi. Furnizase mesenilor, 
dacă nu mă-nşală memoria: 

Le caviar frais. 

Le consommé aux pommes d'amourl Les sylphides a la 
creme d'Ecrevisses2 Le barbun prăjit. 


Le pasăre nu ştiu de care cu cartofi prăjiţi Le îngheţată şi, 
bineînţeles, les fructe şi le cafea, dar, din punctul de vedere al 
lui Wooster, ar fi putut să fie şi tocătură cu carne de vită din 
conservă. Nu zic că nici măcar n-am gustat din ea, aşa cum 
povestise mătuşa Dahlia că făcea Percy cu raţia lui zilnică, dar 
felurile de mâncare s-au preschimbat unul după altul în cenuşă 
la mine în gură. Imaginea lui Stilton de partea cealaltă a mesei 
mi-a micşorat simţitor apetitul. 

Presupun că era doar o închipuire de-a mea, dar părea să 
fi crescut multicel şi în lungime, şi în lăţime de când nu-L mai 

1. Supă de roşii (fr.) 

2. Homar cu cremă de raci (fr.) văzusem, iar jocul de 
expresii de pe chipul lui de culoarea somonului sugera cu multă 
acuratețe gândurile care îi ocupau mintea, cum s-ar zice. Pe 
parcursul mesei mi-a aruncat între opt şi zece priviri 
amenințătoare, dar, în afară de-o remarcă de la sfârşit cum că 
spera să schimbe două vorbe cu mine mai târziu, nu mi-a vorbit. 

Şi, de fapt, n-a vorbit cu nimeni. A manifestat tot timpul 
atitudinea unui surdo-mut cu intenţii ucigaşe. Femela Trotter, 
care şedea în dreapta lui, a încercat să-L amuze, povestindu-i 
despre comportamentul dubios al doamnei Alderman Blenkinsop 
la un recent bazar al bisericii, dar el s-a mărginit să-i răspundă 
căscând gura la ea, asemenea unui animal tâmp şi tembel, cum 
ar fi zis Percy, şi înfigându-se tăcut în mâncare. 

Şezând lângă Florence, care a vorbit foarte puţin, dara 
afişat o atitudine îngheţată şi trufaşă, făcând gogoloaie din 
pâine, am avut din plin răgazul să cuget în timpul festinului şi, 
când a fost adusă cafeaua, deja îmi concepusem planurile şi îmi 
perfecţionasem strategia. Când, în final, mătuşa Dahlia a fluierat 
ca sexul mai sensibil să se care şi să-i lase pe bărbaţi cu vinul 
de Porto, am profitat de plecarea lor pentru a executa o 
manevră silenţioasă şi furişată, ieşind prin uşile de sticlă în 
grădină şi găsindu-mă deja departe, în câmp deschis, înainte ca 
prima membră a procesiunii să păşească peste pragul uşii. Dacă 
mişcarea asta deşteaptă a adus un țipăt răguşit pe buzele lui 
Stilton nu pot spune cu certitudine, dar mi se pare că am auzit 
ceva ce suna ca urletul unui lup cenuşiu american care şi-a lovit 
laba într-o piatră. Fără a catadicsi să mă întorc şi să-L întreb 
dacă a spus ceva, mi-am croit drum pe moşia întinsă. 


În alte condiţii nu că s-ar întâmpla vreodată aşa ceva - 
probabil că m-aş fi bucurat nespus de plimbarea asta de după 
cină, căci aerul era încărcat cu miresme foşnitoare şi o briză 
temerară cânta, aidoma unei goarne dintr-un văzduh presărat 
din belşug cu stele. Dar, pentru a aprecia o grădină luminată de 
stele, trebuie să ai o minte destul de destinsă, iar a mea era mai 
departe decât oricând de-o asemenea performanţă. 

Ce să fac? Mă întrebam eu în sinea mea. Mi se părea că 
acţiunea cea mai prudentă, dacă îmi doream să-mi păstrez 
preţioasa-mi şiră a spinării intactă, ar fi fost să mă sui în maşina 
mea cu două locuri a doua zi dis-de-dimineaţă şi să mă duc cât 
văd cu ochii. Pentru a rămâne în statu-quo, era limpede, trebuia 
să dau dovadă de-o agerime greţoasă, căci doar cea mai 
neobosită vigilenţă a mea mi-ar fi dat speranţa că l-aş fi putut 
evita pe Stilton şi zădărnici planurile sinistre. Îmi dădeam seama 
că aş fi fost nevoit să-mi petrec o mare parte a timpului gonind 
ca un cerb sau ca o ciută tânără peste dealurile unde cresc 
ierburi aromate, după cum îmi aminteam că l-am auzit odată pe 
Jeeves că spune, iar Wooster-ii detestă să se coboare la nivelul 
cerbilor şi ciutelor, fie ele tinerele sau mai în vârstă. Avem şi noi 
mândria noastră. 

Tocmai luasem hotărârea că a doua zi o să mă topesc ca 
gheaţa de pe piscurile munţilor şi o să mă duc în America, 
Australia, insulele Fiji sau pe altundeva o vreme, când 
miresmele foşnitoare de vară au fost amplificate de aroma 
pătrunzătoare a unui trabuc şi am observat că de mine se 
apropia o siluetă neclară. După un moment de încordare, când 
am presupus că era Stilton şi mi-am luat inima-n dinţi ca să mă 
apuc de chestia aia pe care o fac cerbii sau ciutele tinere, am 
identificat-o. Era unchiul Tom, care o pornise la hoinăreala de 
seară. 

Unchiul Tom se dă în vânt după hoinăreli prin grădină. Un 
bărbat cu păr cărunt şi o faţă ca o alună nu că ar avea vreo 
legătură cu asta, fireşte, eu doar o menţionez în treacăt - îi 
place să se învârtească printre tufişuri şi flori şi dimineaţa, şi 
seara, mai cu seamă seara, căci suferă un picuţ de insomnie, iar 
vraciul tribului îi spusese că o gură de aer proaspăt, înainte de 
a-şi băga cornu-n fân, o să-i aducă alinare. 

Văzându-mă, se opri niţeluş pentru a cere actele la 
control. 


— Tu eşti, Bertie, băiete? 

Am confirmat, iar el s-a deplasat până la mine, pufăind. 

— De ce ai plecat de lângă noi? Întrebă el, referindu-se la 
evadarea mea precipitată din sufragerie. 

— A, aşa am avut chef. 

— Păi, n-ai pierdut cine ştie ce. Ce adunătură! Tipul ăla, 
Trotter, îmi face greață. 

— A, da? 

— Fiul lui vitreg, Percy, îmi face greață. 

— A, da? 

— Şi individul ăla, Cheesewright, îmi face greață. Toţi îmi 
fac greață, zise unchiul Tom. 

Nu se numără printre gazdele de tipul hangii-joviali-care- 
apar-pe-scenă-în-actul-întâi. Îi priveşte cu o aversiune prost 
mascată pe cel puţin nouăzeci şi patru la sută dintre oaspeţii de 
pe moşie şi îşi petrece majoritatea timpului evitându-i. 

— Cine L-a invitat aici pe Cheesewright? Dahlia, presupun, 
deşi n-o să aflăm niciodată. O tânără halcă de pacoste 
dăunătoare cum nu s-a mai văzut. Dar ea deseori face chestii 
din astea. Ba chiar o invită şi pe sora ei, Agatha. Apropo de 
Dahlia, Bertie, băiatul mieu, mă îngrijorează. 

— Te îngrijorează? 

— Extrem de tare. Cred că suferă dintr-un motiv sau altul. 
Nu ţi s-a părut că se poartă cam ciudat de când ai venit aici? 

Am reflectat. 

— Nu, nu cred, am zis. Mi s-a părut la fel ca de obicei. 
Cum adică ciudat? 

Flutură un trabuc îngrijorat. El şi rubedenia vârstnică 
formează un cuplu iubitor şi unit. 

— A fost chiar adineauri, când am trecut pe la ea prin 
cameră s-o întreb dacă i-ar plăcea să vină la plimbare. A spus 
Nu, nu crede că o să vină, pentru că, atunci când iese seara din 
casă, mereu înghite molii, musculiţe şi alte chestii şi n-are 
impresia că aşa ceva i-ar prinde bine după o cină copioasă. ŞI 
discutam lejer despre una-alta când dintr-odată păru că se 
simte slăbită. 

— Vrei să zici că a leşinat? 

— Nu. Nu spun că a leşinat. A continuat să rămână la 
verticală. Dar s-a clătinat, punându-şi mâna pe creştet. Era 
palidă ca o stafie. 


— Ciudat. 

— Foarte ciudat. M-a îngrijorat. Nu mi se pare deloc în 
regulă. 

Am meditat. 

— Nu cumva ai zis ceva care a supărat-o? 

— Imposibil. Vorbeam despre tipul ăsta, Sidcup, care vine 
mâine să se uite la colecţia mea de argintărie. Nu-L cunoşti, nu-i 
aşa? 

— Nu. 

— E un dobitoc bătut în cap, spuse unchiul Tom, care 
crede că majoritatea celor din anturajul lui sunt dobitoci bătuţi 
în cap, dar se pare că ştie o grămadă despre bijuterii, argintărie 
veche şi alte chestii din astea. Şi oricum o să vină doar la cină, 
slavă Domnului, adăugă el în stilul lui ospitalier. Dar îţi 
povesteam despre mătuşa ta. După cum spuneam, s-a clătinat 
şi s-a făcut palidă ca o stafie. Problema e că a exagerat. Revista 
aia a ei, „Cămaşa de noapte a cucoanei” sau cum i-o spune. O 
epuizează teribil. Ce aiureală cretină. Ce i-o trebui un 
săptămânal? Eu aş fi mulţumit dacă i-ar vinde-o individului 
ăstuia, Trotter, şi ar scăpa de toată drăcovenia, căci, pe lângă 
faptul că o epuizează îngrozitor, mă mai costă şi o avere. Bani, 
bani, bani, nu se mai termină odată. 

Apoi, o vreme, vorbi cu o înflăcărare remarcabilă despre 
impozite pe venit şi suprataxe şi, după ce stabili cu mine o 
întâlnire de probă la coada de la cantina săracilor, îşi luă 
picioarele la spinare şi pieri în noapte. lar eu, gândindu-mă că 
deja se făcuse târziu şi că mai sigur ar fi să mă retrag la mine în 
cameră, m-am dus într-acolo. 

Pe când mă apucasem să mă îmbrac cu ceva mai 
confortabil, continuam să meditez la ce îmi spusese el despre 
mătuşa Dahlia. Mă simţeam buimac. Bineînţeles, la cină 
fusesem distrat şi preocupat de altceva, dar chiar şi aşa, mă 
gândeam eu, aş fi remarcat dacă ar fi dat vreun semn că o 
năpădise vreo suferinţă zdrobitoare sau ceva de genul ăsta. Din 
câte-mi aminteam, ea păruse că se înfruptă din diferitele feluri 
din meniu cu zvâcul ei obişnuit. Şi totuşi unchiul Tom zisese că 
era palidă ca o stafie, o chestie care cerea un oareşice efort, 
având în vedere roşeaţa feţei sale. 

Ciudat, ca să nu zic misterios. 


Încă mai reflectam, întrebându-mă ce-ar fi crezut despre 
asta Osborne Cross, detectivul din Misterul racului roz, când am 
fost smuls din meditaţie de clanţa uşii, care s-a răsucit. După 
care a urmat un bubuit puternic în lemn şi mi-am dat seama cât 
de precaut am fost când am încuiat uşa înainte de a mă pregăti 
de culcare. Căci vocea care a glăsuit acum era a lui Stilton 
Cheesewright. 

— Wooster! 

M-am ridicat, lăsând din mână Racul, în care fusesem pe 
punctul să mă afund, şi mi-am apropiat buzele de gaura cheii. 

— Wooster! 

— İn regulă, amice, am spus eu cu răceală în voce. Te-am 
auzit de prima oară. Ce vrei? 

— Să schimb două vorbe cu tine. 

— Păi, al dracu' să fiu dacă o să vorbesc cu tine. Lasă-mă 
în pace, Cheesewright. Vreau să fiu singur. Am o uşoară durere 
de cap. 

— N-o să mai fie uşoară dacă te prind. 

— Ah, dar nu mă poţi prinde, am ripostat eu cu agerime şi, 
înapoindu-mă pe scaunul meu, mi-am reluat studiile literare, 
plăcut impresionat de mine însumi că îl biruisem în dezbateri. 

Mi-a aruncat câteva apelative peiorative prin tăblia de 
lemn, a mai bubuit şi a mai zgâlţâit un picuţ uşa şi până la urmă 
a şters-o, fără îndoială bolborosind blesteme oribile. 

Cu vreo cinci minute mai târziu s-a auzit o altă ciocănitură 
în uşă, de data asta atât de blândă şi de discretă, încât nu mi s- 
a părut deloc dificil să o identific. 

— Tu eşti, Jeeves? 

— Da, domnule. 

— Un moment. 

Traversând camera să-i dau drumul înăuntru, m-am mirat 
când am descoperit că mi se cam fleşcăiseră membrele 
inferioare. Duelul verbal cu recentul meu musafir mă zguduise 
mai mult decât bănuisem. 

— Adineauri a venit în vizită Stilton Cheesewright, Jeeves, 
am zis. 

— Într-adevăr, domnule? Sper că rezultatul a fost 
satisfăcător. 

— Da, l-am cam buimăcit pe bietul om. Îşi închipuise că 
poate să pătrundă în sanctuarul meu fără nici o stavilă sau 


oprelişte şi s-a prăbuşit la pământ când a găsit uşa încuiată. Dar 
episodul m-a lăsat oareşicum lipsit de vlagă şi m-aş bucura dacă 
ai putea să-mi faci rost de un whisky cu sifon. 

— Sigur, domnule. 

— Aş vrea să-L prepari cum trebuie. Cine era amicul ăla al 
tău despre care vorbeai deunăzi, a cărui tărie era cât a altor 
zece? 

— Un gentleman pe nume Galahad, domnule. Dar vă 
înşelaţi presupunând că este prieten cu mine. Este un personaj 
dintr-o poezie a răposatului lord Alfred Tennyson. 

— Nesemnificativ, Jeeves. Nu voiam să spun decât că 
vreau ca whisky-ul ăsta cu sifon să aibă tăria altor zece. Nu te 
sfii să torni. 

— Prea bine, domnule. 

A plecat în misiunea lui caritabilă, iar eu m-am apucat 
iarăşi cu nădejde de Rac. Dar abia începusem să adun indicii şi 
să interoghez suspecți, când am fost din nou întrerupt. Un pumn 
încleştat pocnise în portal cu un sunet bubuitor şi deranjant. 
Presupunând că musafirul era Stilton, eram pe punctul să mă 
ridic în picioare şi să-L apostrofez prin gaura cheii, ca mai 
devreme, când de-afară pătrunse până la mine o exclamaţie 
atât de extravagantă şi de savuroasă, încât n-ar fi putut ieşi 
decât de pe buzele cuiva care luase lecţii printre ogari şi vulpi. 

— Mătuşă Dahlia? 

— Deschide uşa! 

Am procedat întocmai, iar ea a intrat valvârtej în cameră. 

— Unde-i Jeeves? Întrebă ea, atât de vădit scoasă din 
ţâţâni, încât am privit-o cu multă îngrijorare. 

După ce îmi povestise unchiul Tom despre clătinatul său, 
nu-mi plăcea agitația asta înfrigurată a ei. 

— S-a întâmplat ceva? Am întrebat. 

— Poţi să bagi mâna-n foc că s-a întâmplat ceva, Bertie, 
spuse bătrâna rubedenie, cufundându-se în şezlong şi arătând 
de parcă dintr-un moment într-altul va începe să facă spume la 
gură. Am încurcat-o şi doar Jeeves poate să-mi salveze numele 
ca să nu fie târât în noroi. Adu-mi-L pe individ şi lasă-L să-şi 
pună la contribuţie mai mult ca niciodată creierul ăla al lui. 

Capitolul 12 

Am încercat să o liniştesc cu o bătaie uşoară pe mot. 


— Jevees se întoarce cât ai bate din palme, am zis, şi fără 
îndoială că o să le aranjeze pe toate cu o singură fluturare a 
baghetei sale magice. Spune-mi, bătrână salcie tremurândă, 
care-i baiul? 

A înghiţit în sec aidoma unui tăuraş rănit. Rareori mai 
văzusem o mătuşă atât de nervoasă. 

— Tom! 

— Unchiul cu numele ăsta? 

— Câţi Tomi crezi că sunt în bodega asta, pentru numele 
lui Dumnezeu? Replică ea cu o revenire a energiei obişnuite. Da. 
Thomas Portarlington Travers, soţul meu. 

— Portarlington? Am făcut eu, niţeluş zguduit. 

— Adineauri a venit să tândălească la mine în cameră. 

Am încuviinţat din cap în cunoştinţă de cauză. Mi-am adus 
aminte că îmi vorbise despre asta. Cu ocazia aia, dacă-ţi 
aminteşti, o observase cum îşi pune mâinile-n cap. 

— Înţeleg. Da, până acum am înţeles. Decorul e camera 
ta. Te găseşte aşezată. Unchiul Tom intră în scenă, tândălind. ŞI 
după aia? 

Preţ de-o clipă tăcu. Apoi glăsui cu o voce care pentru ea 
era în surdină. Adică, deşi vazele de pe polita şemineului au 
zornăit, n-au picat şi bucăţi de tencuială din tavan. 

— Mai bine îţi povestesc totul. 

— Te rog, bătrână strămoaşă. E cel mai bine să-ţi descarci 
sufletul, orice-ar fi. 

Mai înghiţi o dată ca alt tăuraş rănit. 

— Nu-i cine ştie ce de povestit. 

— Bine, am zis, căci era târziu şi avusesem o zi grea. 

— Îţi aminteşti despre ce discutam când ai ajuns aici în 
seara asta. Bertie, creatură dezgustătoare ce eşti, spuse ea 
deviind temporar de la tema principală, mustata aia a ta e cel 
mai obscen lucru pe care mi-a fost dat să-L văd în afara 
coşmarelor. Parcă te aruncă într-o altă lume, una înfricoşătoare. 
Ce te-a îndemnat să comiţi un asemenea act pripit? 

Am ţâţâit cu puţintică severitate. 

— Lasă mustaţa, bătrână rudă de sânge. Dac-o laşi în 
pace, te lasă şi ea în pace. Ce spuneai? In discuţia noastră din 
seara asta. 

Acceptă muştruluiala cu o încuviinţare posomorâtă din 
cap. 


— Da, nu trebuie să divaghez. Trebuie să rămân la 
subiectul principal. 

— Să te ţii de el ca scaiul. 

— În discuţia noastră din seara asta, tu ai spus că te 
întrebi cum de-am reuşit să-L fac pe Tom să scoată banii pentru 
plata foiletonului lui Daphne Dolores Morehead. lţi aminteşti? 

— Da. Încă mă întreb. 

— Păi, e foarte simplu. N-am reuşit. 

— Hă? 

— Tom n-a contribuit nici măcar cu un penny. 

— Şi atunci cum. 

— Îţi spun eu cum. Mi-am amanetat colierul de perle. 

M-am zgâit la ea. Ei bine, presupun că plin de venerație ar 
fi cuvântul potrivit. O cunoşteam pe femeia asta încă din 
fragedă pruncie, de când scânceam şi regurgitam mâncarea în 
braţele doicii mele, dacă-mi scuzi exprimarea, şi rămăsesem cu 
impresia că mottoul ei călăuzitor în viaţă era „Merge orice”, dar 
asta părea o chestiune serioasă chiar şi pentru cineva fără nici o 
limită. 

— L-ai amanetat? Am întrebat. 

— L-am amanetat. 

— Adică l-ai pus ca zălog? L-ai pus amanet? L-ai zălogit? 

— Într-adevăr. N-am avut de ales. Îmi trebuia foiletonul ăla 
pentru a săra mina, iar Tom a refuzat categoric să-mi dea măcar 
cinci lire pentru a potoli setea de bani a vampiroaicei ăsteia de 
Morehead. „Absurd, absurd”, zicea el încontinuu. „Nici nu intră 
în discuţie, nici nu intră în discuţie.” Aşa că m-am strecurat până 
la Londra, am dus colierul la Aspinall's, le-am spus să facă o 
copie şi apoi m-am dus la agentul de amanet. lar când spun 
agent de amanet, e o figură de stil. Tipul meu era mult mai sus- 
pus. Mai curând un cămătar, aşa l-ai putea numi. 

Am fluierat un acord sau două. 

— Atunci obiectul ăla pe care l-am luat pentru tine azi- 
dimineaţă e un fals? 

— Un fals bun. 

— La naiba! Am exclamat. Da' ştiu că voi, mătuşile, aveţi 
o viaţă zbuciumată. 

Am şovăit. Detestam să rănesc un suflet cumsecade, mai 
ales într-un moment când era îngrijorat, dar mi se părea că e de 
datoria nepoților să sublinieze hibele. 


— lar când. Mi-e teamă că asta o să-ţi strice ziua, dar ce-o 
să se întâmple când o să afle unchiul Tom? 

— Exact asta e problema. . 

— Aşa mă gândeam şi eu. Inghiţi ca al treilea tăuraş rănit. 

— Dacă n-aş fi avut ghinionul ăsta nenorocit, n-ar fi aflat 
nici într-un milion de ani. Presupun că Tom, Dumnezeu să-L 
binecuvânteze, n-ar observa niciodată diferenţa dintre un ciuruc 
şi diamantul Koh-i-Noorl. 

Am priceput ce zicea. Unchiul Tom, după cum am mai 
spus, e un colecţionar împătimit de argintărie veche şi nu mai 
are ce să înveţe de la tine despre fofeze de sfeşnic, ornamente 

1. Diamant indian din Antichitate cu frunze, panglici de 
ghirlande sau cu motto heraldic, dar, pentru el, bijuteriile sunt, 
la fel ca pentru majoritatea bărbaţilor, un mister de nedezlegat. 

— Dar o să afle mâine-seară şi îţi zic şi de ce. Ti-am spus 
că adineauri a venit la mine în cameră. Ei bine, o vreme ne-am 
spus unul altuia o grămadă de baliverne, totul fiind foarte 
agreabil şi cordial, când, din senin, Tom. Of, Doamne! 

l-am administrat încă o bătaie uşoară şi consolatoare pe 
bibilică. 

— Vino-ţi în fire, bătrână rubedenie. Ce-a făcut din senin? 

— Din senin mi-a zis că Sidcup ăsta, lordul care vine 
mâine, nu e numai specialist în argintărie veche, ci şi în bijuterii, 
şi că avea de gând să-L roage, dacă tot e aici, să arunce o 
privire colierului meu. 

— Fir-ar să fie! 

— A spus că de multe ori i s-a părut că bandiții care i l-au 
vândut au profitat de naivitatea lui şi i-au luat prea mulţi bani. 
Sidcup, a zis el, o să fie în stare să-L lămurească în privinţa asta. 

— Fir-ar al naibii! 

— Bine zis „Fir-ar să fie!”, tot aşa şi „Fir-ar al naibii!”. 

— Şi de-aia ţi-ai pus mâinile-n cap şi te-ai clătinat? 

— Da. Cât timp crezi că o să-i ia diavolului ăstuia sub 
formă umană să-şi dea seama că perlele alea sunt un fals şi să 
ciripească? 

Probabil vreo zece secunde, dacă nu chiar mai puţin. Şi 
apoi ce-o să se-ntâmple? Imi poţi reproşa că m-am clătinat? 

Cu siguranţă că nu puteam. In locul ei şi eu m-aş fi clătinat 
şi încă m-aş mai fi clătinat de mama focului. Un tip mult mai 
tălâmb decât Bertram Wooster ar fi fost în stare să-şi dea seama 


că mătuşa asta care şedea în faţa mea, cu mâinile înfipte cu 
nădejde în părul ei făcut permanent, era o mătuşă care intrase 
în bucluc până-n gât. În viaţa ei apăruse subit o criză care 
ameninţa, dacă prietenii ei binevoitori nu se ocupau cu dibăcie 
de chestiune, să-i azvârle tot căminul fix în căldarea de topit. 

Am studiat destul de în profunzime instituţia maritală şi 
ştiu ce se întâmplă dacă o turturea descoperă ceva 
compromiţător despre cealaltă turturea. Bingo Little deseori îmi 
spune că, dacă doamna Little ar fi izbutit să afle despre el 
anumite lucruri pe care ar fi fost foarte probabil să le afle, luna 
s-ar fi prăbuşit de pe cer şi civilizaţia s-ar fi zguduit din temelie. 
Am auzit cam acelaşi lucru şi de la alţi soţi pe care-i cunosc şi, 
bineînţeles, dezastre similare se întâmplă şi când soţioara e 
prinsă cu cioara vopsită. 

Până acum, mătuşa Dahlia fusese întotdeauna şefa la 
Brinkley Court şi instituise un guvern centralizat, dar dacă 
unchiul Tom afla că îşi amanetase colierul de perle ca să 
cumpere o povestire în foileton pentru chestia pe care, dintr-un 
motiv sau altul, o numea mereu „Cămaşa de noapte a 
cucoanei”, un săptămânal de care nu i-a plăcut încă de la 
început, ea ar fi ajuns cam în aceeaşi postură ca unul dintre 
suveranii sau dictatorii ăia care se trezesc din somn într-o bună 
zi şi descoperă că populaţia s-a răzvrătit împotriva lor şi se 
manifestă aruncând cu bombe. Unchiul Tom e de obicei o 
bătrână secătură amabilă, dar chiar şi bătrânele secături 
amabile pot deveni ca dracu' de nesuferite în anumite 
împrejurări. 

— Pe cinstea mea! Am spus eu, ducându-mi un deget la 
bărbie. Nu-i prea minunat. 

— E sfârşitul lumii. 

— Spui că individul ăsta, Sidcup, vine mâine aici? Asta nu- 
ţi lasă prea mult timp să-ţi aranjezi afacerile. Nu-i de mirare că-i 
trimiţi SOS-uri lui Jeeves. 

— Doar el mă poate salva de-o soartă mai crâncenă decât 
moartea. 

— Dar oare chiar şi Jeeves o putea să-ţi rezolve problema? 

— Mă bizui pe el. În fond, e un rezolvator al naibii de 
priceput. 

— Într-adevăr. 


— Pe tine, de-a lungul timpului, te-a scos din mocirle 
foarte adânci. 

— Categoric. Spun adesea că nu-i nimeni ca el, nimeni. Ar 
trebui să vină dintr-un moment într-altul. S-a dus să-mi aducă o 
stacană cu vechea licoare familiară. 

In ochii ei apăru o sclipire bizară. 

— Prima oară eu pun laba pe ea! Am bătut-o uşurel pe 
mână. 

— Fireşte, am spus, fireşte. Se-nţelege de la sine. N-o să-L 
vezi pe Bertram Wooster că monopolizează rezerva de băutură 
când o mătuşă suferindă stă lângă el cu limba scoasă. Ai mai 
multă nevoie decât mine de ea, aşa cum nu-ştiu-cine i-a zis celui 
de pe targă. Ah! 

Jeeves intrase ducând elixirul nici cu o frântură de 
secundă mai devreme decât ne trebuia. Am luat cupa şi i-am 
oferit-o rubedeniei vârstnice cu un gest curtenitor. Cu un scurt 
„Hai noroc”, a băut cu nesaţ. Apoi eu am terminat ce mai 
rămăsese dintr-o singură înghiţitură. 

— A, Jeeves, am spus. 

— Domnule? 

— Ciuleşte-ţi urechile. 

— Prea bine, domnule. 

N-am avut nevoie decât să-i arunc o singură privire surorii 
răposatului meu tată pentru a-mi da seama că eu eram cel care 
trebuia să-i facă o prezentare clară a res-ului. După ce-şi 
umezise lutul, ea căzuse într-un soi de comă încremenită, 
holbându-se orbeşte în gol şi manifestând tendinţa de a gâfâi, 
aidoma unei ciute înfierbântate fugărită de vânători. Nici nu era 
de mirare. Puţine femei ar fi fost într-o dispoziţie zburdalnică 
dacă Soarta ar fi pus sub ele un baton de trotil. Imi închipui că 
sentimentele ei, după ce unchiul Tom spusese ce-avea de zis, 
fuseseră probabil foarte asemănătoare cu acelea pe care, fără 
îndoială, deseori le trăise pe vremuri la vânătoare, când 
armăsarul ei, după ce o aruncase din şa, o luase la sănătoasa 
sărind peste ea. Şi deşi rumena Hippocrenel, din care îşi 
înghiţise porţia, fusese zdravănă şi plină de înţelesuri profunde, 
nu izbutise decât s-o zgândărească la suprafaţă. 

— O situaţie destul de încurcată a apărut de sub trapa 
unei capcane, Jeeves, şi ne-am bucura dacă ne-ai oferi 
îndrumarea şi sfatul tău. Aşa stau lucrurile. Mătuşa Dahlia are 


un colier de perle, un cadou de Crăciun de la unchiul Tom, al 
cărui al doilea nume, bag mâna-n foc că nu-L ştii, e 
Portarlington. Ala pe care l-ai luat azi-dimineaţă de la Aspinali's. 
Până aici ai înţeles? 

— Da, domnule. 

— Păi, aici se îngroaşă gluma. Nu e un colier de perle, 
dacă mă-nţelegi. Din motive pe care nu-i nevoie să le enumăr, 
ea a amanetat surpriza de Crăciun a unchiului Tom. Acum are la 
ea o imitație lipsită de aproape orice valoare. 

— Da, domnule. 

— Nu pari prea uimit. 

— Nu, domnule. Mi-am dat seama de acest lucru când am 
văzut colierul azi-dimineaţă. Am sesizat imediat că mi se dăduse 
o copie cu perle de cultură. 

— Doamne sfinte! Chiar atât de uşor se vede? 

1. Izvor de pe muntele Helicon, în Grecia, sacru pentru 
muze şi considerat a fi o sursă a inspiraţiei poetice. 

— O, nu, domnule. N-am nici o îndoială că ar păcăli un 
ochi neavizat. Dar am petrecut odată câteva luni studiind 
bijuterii, sub tutela unui văr de-al meu care se ocupă cu aşa 
ceva. O perlă veritabilă nu are miez. 

— Ce nu are? 

— Miez, domnule. În interior. Perla de cultură are. O perlă 
de cultură diferă de una veritabilă în această privinţă, căci se 
obţine introducând într-o stridie o substanţă străină în scopul de 
a o irita şi de a o face să acopere substanţa cu mai multe 
straturi de sidef. Obiectul iritant natural este întotdeauna atât 
de mic, încât nu se vede, dar miezul unei imitații de cultură se 
poate distinge de obicei doar ţinând perla de cultură sub o 
lumină puternică. Aşa am făcut şi cu colierul doamnei Travers. 
N-am avut nevoie de endoscop. 

— Ce? 

— Endoscop, domnule. Un instrument care îţi permite să 
vezi în interiorul perlei de cultură şi să identifici miezul. 

Am devenit conştient de-o durere adâncă trecătoare 
pentru lumea stridiilor, imaginându-mi şi probabil nu greşeam 
că viaţa bietelor scoici bivalve probabil e compusă din 
blestemăţie după blestemăţie, dar sentimentul meu dominant 
era consternarea. 

— Doamne apără-mă, Jeeves! Tu chiar le ştii pe toate? 


— O, nu, domnule. Întâmplător, bijuteriile sunt un hobby 
de-al meu. La diamante testul ar fi diferit, fireşte. Pentru a 
verifica autenticitatea unui diamant ar fi necesar să iei un ac de 
gramofon cu vârf de safir care are, după cum fără îndoială că 
ştiţi, corindon cu duritatea 9 şi să faci o mică zgărietură de 
probă pe spatele pietrei suspecte. Un diamant veritabil, nu este 
nevoie să vă amintesc, este singura substanţă cu duritatea 10 
pe scala de duritate a lui Mohs. Majoritatea obiectelor dure din 
jurul nostru au aproximativ 7 pe scala de duritate. Dar ce 
ziceaţi, domnule? 

Încă mai clipeam un picuţ. Când Jeeves se dezlănţuie din 
plin, deseori are efectul ăsta asupra mea. Cu un efort straşnic 
mi-am venit în fire şi am putut să continui. 

— Ei bine, cam ăsta-i şpilul, am spus. Colierul mătuşii 
Dahlia, cel care se află acum în posesia ei, este, după cum ti-au 
sugerat-o şi simţurile tale antrenate, o masă fremătătoare de 
miezuri şi nu valorează nici cât o ceapă degerată. Aşa. Ei bine, 
uite care-i chestia. Dacă n-ar fi intervenit şi alte complicaţii, 
totul ar fi fost în regulă, pentru că unchiul Tom n-ar putea să 
vadă diferenţa dintre un colier veritabil şi o imitație nici dacă s- 
ar chinui luni întregi. Dar a apărut o complicaţie cât carul. Un 
amic de-al lui vine mâine să se uite la el, iar amicul ăsta, ca şi 
tine, e expert în bijuterii. Îţi dai seama ce-o să se-ntâmple în 
clipa când se uită cruciş la substitutul ăla fără valoare. 
Demascare, ruină, jale şi disperare. Când o să afle adevărul, 
unchiul Tom o să-şi iasă din pepeni, iar reputaţia mătuşii Dahlia 
o să se prăbuşească de tot printre vinuri şi spirtoase. M-ai 
înţeles, Jeeves? 

— Da, domnule. 

— Atunci spune ce părere ai. 

— Este inoportun, domnule. 

N-aş fi zis că ar fi putut ceva s-o scoată din transă pe 
mătuşa cea distrusă, dar chestia asta îi veni de hac. Ţâşni din 
scaunul în care se prăbuşise, aidoma unui fazan care-şi ia 
zborul. 

— inoportun?! Ce cuvânt ai folosit?! Am empatizat cu 
tulburarea ei, dar am oprit-o cu o mână ridicată. 

— Te rog, bătrână rubedenie, Jeeves, după cum spui, e 
niţeluş cam inoportună chestia, dar am senzaţia că o să ai de 


prezentat comitetului şi ceva constructiv. Ne bucurăm să-ţi 
auzim soluţia. 

Îşi lăsă un muşchi din colţul gurii să zvâcnească plin de 
regret. 

— Fiind o problemă de-o asemenea însemnătate, 
domnule, teamă mi-e că nu sunt în stare să improvizez pe loc o 
soluţie, dacă pot spune aşa. Vă cer să-mi acordaţi puţin timp 
pentru a mă gândi la această chestiune. Îmi permiteţi, poate, să 
mă plimb puţin pe coridor? 

— Sigur, Jeeves. Plimbă-te pe orice coridor vrei. 

— Mulţumesc, domnule. Sper să mă înapoiez în curând cu 
o sugestie care vă va satisface. 

Am închis uşa în urma lui şi m-am răsucit spre vârstnica, 
care, stacojie la faţă, încă mai bolborosea „Inoportun”. 

— Ştiu ce crezi, bătrână rudă de sânge, am zis. Ar fi 
trebuit să te previn că Jeeves niciodată nu ţopăie de colo-colo şi 
nu-şi dă ochii peste cap când îi dai o veste senzaţională, ci 
preferă să-şi păstreze o impasivitate calmă de broască împăiată. 

— Inoportun! 

— Am învăţat să nu mă las afectat cine ştie ce de asta, 
deşi uneori, aşa cum eram cât p-aci să fac şi în seara asta, îi 
administrez o muştruluială cam severă, căci am învăţat din 
experienţă. 

— Inoportun, pentru numele lui Dumnezeu! Inoportun! 

— Ştiu, ştiu. Atitudinea asta a lui îţi cam întinde un picuţ 
nervii, nu-i aşa? Dar, după cum spuneam, am învăţat din 
experienţă că întotdeauna urmează o soluţie desăvârşită a 
problemei, oricare ar fi ea. După cum e expresia, dacă apar 
broaştele împăiate, atunci soluţiile desăvârşite nu sunt departe. 

Îşi îndreptă umerii. Puteam să văd sclipirea de speranţă 
cum îi răsărea în ochi. 

— Chiar crezi că o să găsească o soluţie? 

— Sunt convins. Întotdeauna găseşte soluţia. Mi-aş dori să 
am o liră pentru fiecare soluţie pe care a găsit-o de cânda 
început să slujească sub stindardul lui Wooster. Aminteşte-ţi 
cum m-a ajutat să-L pun la punct pe Roderick Spode la Totleigh 
Towers. 

— Aşa a făcut, nu? 


— Fără doar şi poate. Acum Spode reprezenta un pericol 
sumbru, iar în clipa următoare nu era decât un simplu boţ de 
gelatină fără nici un colţ şi se târa la picioarele mele. 

Te poţi bizui de la sine înţeles pe Jeeves. A, am făcut eu 
pe când uşa se deschidea. Uite-L că vine, cu capul bombat în 
spate şi ochii scăpărându-i de inteligenţă şi câte şi mai câte. Te- 
ai gândit la ceva, Jeeves? 

— Da, domnule. 

— Ştiam eu. Tocmai spuneam că întotdeauna găseşti 
soluţia. Păi, zi-ne-o. 

— Există o metodă prin care doamna Travers poate fi 
smulsă din volbura necazurilor. Shakespeare. 

Nu ştiam de ce mi se adresa cu numele de Sheakespeare, 
dar i-am făcut semn să continue. 

— Continuă, Jeeves. 

A procedat întocmai, răsucindu-se acum spre mătuşa 
Dahlia, care se zgâia la el aidoma unui urs pe punctul să 
primească o chiflă cu stafide. 

— În cazul în care, după cum mi-a zis domnul Wooster, 
doamnă, specialistul în bijuterii ni se va alătura în curând, s-ar 
părea că cel mai bun plan este să facem colierul să dispară 
înainte de sosirea lui. Ca să mă exprim mai clar, doamnă, 
continuă el, ca replică la întrebarea femeii spumegânde dacă 
avea cumva impresia că ea ar fi un afurisit de magician. Mă 
gândeam la ceva de genul unui furt, în urma căruia să fie 
sustrasă bijuteria. Vă puteţi da seama cu uşurinţă, doamnă, că, 
dacă gentlemanul care vine să examineze colierul nu găseşte 
nici un colier de examinat. 

— Atunci nu va putea să-L examineze? 

— Întocmai, doamnă. Rem acu tetigisti. Mi-am clătinat 
bostanul. Mă aşteptam la ceva mai bun. Mi se părea că măreţul 
creier o cam luase razna şi asta mă mâhnea. 

— Dar, Jeeves, am zis cu blândeţe în voce, unde o să 
găseşti hoţul? La prăvălie? 

— Mă gândeam că aţi putea consimţi să preluaţi 
dumneavoastră această sarcină, domnule. 

— Eu? 

— Da, la naiba, zise mătuşa Dahlia, iar mutra i se lumină 
aidoma unui reflector care închipuie luna într-un decor de 
teatru. Ai mare dreptate, Jeeves! Nu te-ar deranja să faci pentru 


mine un asemenea flecuşteţ, nu-i aşa, Bertie? Bineînţeles că nu. 
Ai prins ideea? lei o scară, o propteşti sub fereastra mea, intri, 
şterpeleşti colierul şi o tuleşti cu el. lar eu mâine mă duc la Tom 
scăldată în lacrimi şi spun: „Tom! Perlele mele! Au dispărut! Un 
tâlhar s-a furişat azi-noapte înăuntru şi le-a furat în timp ce 
dormeam”. Asta-i ideea, nu-i aşa, Jeeves? 

— Întocmai, doamnă. Este o misiune uşoară pentru 
domnul Wooster. Am observat că, de la ultima mea vizită la 
Brinkley Court, grilajul de protecţie de la ferestre a fost scos. 

— Da, eu am pus să se facă asta după ce am rămas atunci 
pe-afară. Îţi aduci aminte? 

— Foarte bine, doamnă. 

— Aşa că nu mai e nimic care să te-mpiedice, Bertie. 

— Da, nimic, dar. 

Am făcut o pauză. Fusesem cât p-aci să spun „Nimic în 
afară de refuzul meu ferm şi absolut să mă înham în vreun fel la 
misiunea asta”, dar m-am abținut înainte ca aceste cuvinte să- 
mi iasă de pe buze. Mi-am dat seama că exageram în ce 
priveşte pericolul şi dificultatea acţiunii. 

În fond, credeam eu, era lipsită de orice risc. O ispravă 
ridicol de uşoară pentru agilitatea şi sprinteneala mea. Cam 
neplăcut, bineînţeles, că trebuia să mă duc afară la ora asta din 
noapte, dar eram gata să o fac pentru a-i readuce bujorii în 
obrăjori femeii care, pe vremea când mai eram încă în leagăn şi 
purtam bavetă, mă legăna adesea pe genunchi, fără să mai 
pomenesc şi de faptul că îmi salvase viaţa odată, când mă 
înecasem cu o suzetă. 

— Nimic, am replicat eu cu amabilitate. Absolut nimic. Tu 
pune-mi la dispoziţie colierul, iar eu mă ocup de restul. Care-i 
camera ta? 

— Ultima pe stânga. 

— Bine. 

— Pe stânga, cretinule. Acum mă duc acolo să mă 
pregătesc. La dracu', Jeeves, mi-ai luat o piatră de pe inimă. Nu 
te deranjează dacă o să mă auzi cum cânt prin casă, nu? 

— Deloc, doamnă. 

— Probabil că o să mă apuc de asta mâine-dimineaţă. 

— Oricând doriţi, doamnă. 


Jeeves închise uşa după ea cu un zâmbet indulgent sau cu 
cea mai apropiată chestie de un zâmbet indulgent care-i 
apăruse vreodată pe mutră. 

— Mă bucur să o văd atât de fericită pe doamna Travers, 
domnule. 

— Da, fără îndoială că ai înveselit-o ca o băutură 
revigorantă. Nu-i dificil să găsesc o scară, să-nţeleg. 

— O, nu, domnule. Întâmplător am remarcat că există una 
afară, la şopronul de lângă grădina de legume. 

— Şi eu, că veni vorba. Cu siguranţă că e încă acolo, aşa 
că hai să mergem. Dacă e să. Care-i expresia aia a ta? 

— Dacă e s-o facem, atunci mai bine o facem cât mai 
repede, domnule. 

— Aşa e. N-are sens s-o mai lălăim. 

— Da, domnule. În viaţa omului apare uneori un val în a 
cărui voie trebuie să se lase, dacă vrea să fie purtat spre 
reuşită. 

— Exact, am spus. 

Nici eu n-aş fi zis-o mai bine. 

Această tentativă riscantă s-a desfăşurat fără nici un 
impediment, spre mulţumirea mea. Am găsit scara lângă 
şopron, după cum se prefigurase, şi am târât-o peste munţi şi 
văi până la locul dorit. Am rezemat-o de perete. Am urcat pe ea. 
Cât ai zice peşte, mă deplasam în tăcere prin cameră, după ce 
intrasem pe fereastră. 

Ei bine, nu chiar atât de în tăcere, de fapt, căci am intrat 
în coliziune cu o măsuţă care se afla întâmplător pe traiectoria 
mea şi am răsturnat-o cu un zgomot măricel. 

— Cine-i acolo? A întrebat o voce din beznă, cu o undă de 
uimire speriată. 

Asta m-a amuzat. „Aha”, mi-am spus eu în sinea mea cu 
veselie, „mătuşa Dahlia îşi intră în rol şi îi adaugă cât mai 
trebuie pentru a face din el un succes”. Ce artistă, m-am 
minunat eu. 

Apoi a spus încă o dată „Cine-i acolo?” şi m-am simţit de 
parcă o mână îngheţată m-a înşfăcat de inimă. 

Căci vocea nu era a afurisitei mele de mătuşi, ci era vocea 
lui Florence Craye. În clipa următoare lumina a inundat camera 
şi am văzut-o cum stătea în vârful patului, cu o bonetă roz pe 
cap. 


Capitolul 13 

Nu ştiu dacă ştiţi din întâmplare poezia care se numeşte 
Atacul cavaleriei uşoare, de tipul ăla, Tennyson, de care a 
pomenit Jeeves când a vorbit despre individul care avea puterea 
altor zece. E, cred, destul de faimos, iar eu mereu trebuia să 
recit din el pe la vreo şapte ani, când eram convocat în 
sufragerie să le prezint oaspeţilor o anumită faţetă a tânărului 
Wooster. „Bertie recită atât de frumos”, obişnuia să spună 
mama mea greşind în aprecierea ei, aş putea spune, pentru că, 
practic, întotdeauna încurcam versurile - şi, după ce încercam 
să fug la adăpost şi eram adus cu forţa înapoi, mă apuca 
depresia. 

Ei bine, ce voiam să spun, înainte de a bate niţeluş câmpii 
pe tema scumpei mele copilării, e că, deşi odată cu trecerea 
anilor cea mai mare parte a poeziei despre care vorbeam mi-a 
pierit din memorie, încă îmi amintesc poanta. Chestia sună, 
după cum probabil că ştiţi: 

Tam tam ta-ra-ra-ra pam Tam tam ta-ra-ra-ra pam Tam 
tam ta-ra-ra-ra pam şi apoi ne luăm revanşa şi ajungem la şpil, 
adică: 

Cineva se înşală amarnic. 

Mereu îmi amintesc fragmentul ăsta, iar motivul pentru 
care pomenesc acum de el este că, aşa cum stăteam eu clipind 
la fata asta cu bonetă roz, mă simţeam exact la fel cum probabil 
că se simţiseră tipii ăia din cavaleria uşoară. Evident că cineva 
se înşelase amarnic, iar acel cineva era mătuşa Dahlia. De ce 
îmi spusese că fereastra ei e ultima pe stânga, când numai 
ultima pe stânga nu era, nu puteam să-mi imaginez. De pomană 
încercai să găseşti ceea ce Stilton Cheesewright ar fi numit o 
intenţie ascunsă. 

Însă n-are rost să te înhami la corvoada de a descifra 
procesele mentale ale mătuşilor şi oricum n-aveam timp de 
speculaţii inutile. Primul lucru pe care un bărbat sensibil trebuie 
să-L facă atunci când intră ca buldozerul în dormitorul unei fete 
în toiul nopţii e să înjghebe o conversaţie, şi de asta m-am 
apucat eu acum. În asemenea împrejurări nimic nu e mai rău 
decât o pauză penibilă în conversaţie sau o tăcere stânjenitoare. 

— A, bună, am făcut eu cu o voce cât mai cristalină şi mai 
veselă. Hei, îmi pare nespus de rău că am dat aşa buzna peste 
tine într-un moment când, fără îndoială, croşetai la mâneca 


destrămată a somnului, dar m-am dus în grădină să iau o gură 
de aer şi mi-am dat seama că am rămas pe-afară, aşa încât m- 
am gândit că ideal ar fi să nu scol toată casa, ci să mă strecor 
înăuntru prin prima fereastră deschisă pe care am văzut-o. Ştii 
cum e când scoli toată casa. Nu încântă pe nimeni. 

Aş fi spus mai multe, elaborând subiectul, întrucât mi se 
părea că o nimerisem. Mult mai bine, vreau să zic, decât să 
pretind că sunt somnambul. Adică toată chestia aia cu „Unde 
mă aflu?”. Prea al naibii de aiurea. Dar ea izbucni brusc într-un 
râs din ăla de-al ei. 

— Of, Bertie! Exclamă ea şi, reţine, nu pe tonul ăla de 
lehamite plictisită cu care mi se adresează de obicei fetele. Ce 
romantic eşti! 

— Hă? 

Mai susură o dată. Mă simţeam uşurat, fireşte, dându-mi 
seama că nu avea intenţia să ţipe după ajutor şi alte chestii de 
genul ăsta, dar trebuie să mărturisesc că mi se părea destul de 
dificil să fac faţă veseliei ăsteia. Probabil că şi ţie ţi s-a întâmplat 
să auzi pe cineva cum râde în hohote ca o hienă şi să n-ai nici 
cea mai vagă idee din ce motiv. Te pune într-o postură 
inferioară. 

Se uita la mine oareşicum ciudat, de parcă aş fi fost un 
ţânc la care ţinea, deşi recunoştea că are paie în cap. 

— E exact genul de chestie pe care ai face-o tu! Continuă 
ea. [i-am zis că nu mai sunt logodită cu D'Arcy Cheesewright, 
iar tu ai venit în fugă la mine. N-ai putut să aştepţi până 
dimineaţă, nu-i aşa? Presupun că te gândeai să mă săruţi dulce 
în timp ce dormeam, nu? 

Am săltat vreo douăzeci de centimetri în direcţia 
tavanului. Eram îngrozit şi cred că pe bună dreptate. Adică, fir- 
ar al naibii, unui tip care întotdeauna s-a mândrit cu delicateţea 
scrupuloasă pe care o manifestă în relaţiile cu sexul opus, nu-i 
place când lumea îşi închipuie că se caţără intenţionat pe scări 
la ora unu noaptea pentru a săruta fete în timp ce dorm. 

— Doamne sfinte, nu! Am exclamat eu, ridicând scaunul 
pe care îl dărâmasem şi agitându-mă. Nimic nu-i mai departe de 
intenţiile mele. Înţeleg că n-ai fost prea atentă adineauri, când 
îţi descriam situaţia. Spuneam, deşi nu m-ai auzit, că m-am dus 
să iau o gură de aer în grădină şi am descoperit că am rămas 
pe-afară. 


A susurat încă o dată. Expresia aia de genul mă-uit-cu- 
afecţiune-la-copilul-idiot i s-a accentuat pe chip. 

— Doar n-oi crede că sunt furioasă, nu-i aşa? Bineînţeles 
că nu sunt. M-ai înduioşat. Sărută-mă, Bertie. 

Păi, trebuie să fii politicos. Am făcut cum mi s-a zis cu un 
sentiment de jenă că se depăşea un picuţ orice limită. Nu-mi 
plăcea deloc cum ieşiseră lucrurile, toată chestia părându-mi-se 
mult prea franţuzească. Când m-am desprins din clinci şi am 
făcut un pas în spate, mi-am dat seama că expresia de pe faţa 
ei se schimbase. Acum se uita la mine oareşicum meditativ, 
dacă mă-nţelegi, cam ca o guvernantă care aruncă o privire 
fulgerătoare unui elev nou. 

— Mama greşeşte, a spus ea. 

— Care mamă? 

— Mătuşa ta, Agatha. Asta m-a surprins. 

— li spui „mamă”? A, păi, bine, dacă aşa îţi place. E 
opţiunea ta, bineînţeles. Cu ce a greşit? 

— Cu tine. Mereu insistă că eşti un nătărău plicticos şi 
superficial, care de mulţi ani ar fi trebuit băgat la balamuc. 

Mi-am îndreptat cu mândrie ţinuta, căci îmi atinsese mai 
mult sau mai puţin o coardă sensibilă. Deci aşa obişnuia femeia 
să behăie despre mine, până i se făcea rău, când nu eram de 
faţă, nu? Frumoasă treabă. Femeia asta, îmi pare rău că te bat 
la cap cu ea, pe al cărei fiu dezgustător l-am crescut practic la 
pieptul meu, adică, atunci când trece prin Londra în drum spre 
şcoală, îl cazez în reşedinţa mea şi nu numai că îl ţin în puf, dar, 
într-un mod foarte altruist, îl duc şi la Old Vie sau la Madame 
Tussaud. Nu mai există recunoştinţă pe lumea asta? 

— Asta zice, nu-i aşa? 

— E foarte amuzant când vorbeşte despre tine. 

— Amuzant, hă? 

— Ea a spus că ai un creier de păuniţă. Acum, bineînţeles, 
dacă mi-aş fi dorit să şi profit, aveam admirabila ocazie să 
abordez subiectul ăsta al păuniţelor şi să mă dumiresc ce loc 
ocupau pe scala prietenelor noastre înaripate în ce priveşte IQ- 
ul, dar am lăsat chestiunea în urmă. 

Şi-a aranjat boneta, pe care recenta îmbrăţişare o 
înclinase niţeluş într-o parte. Încă se mai uita la mine oareşicum 
meditativ. 

— Spune că eşti papagal. 


— Ce? 

— Papagal. 

— Nu înţeleg. 

— E o expresie din aia de modă veche. Vrea să spună, 
cred, că te consideră un tip de prost-gust şi un pierde-vară. Dar 
i-am spus că se înşală şi că ai mai multe calităţi decât bănuieşte 
lumea. Mi-am dat seama de asta când te-am găsit în ziua aia în 
librărie, când cumpărai Burniţa. Îţi aminteşti? 

Nu uitasem incidentul. Toată chestia fusese o neînțelegere 
nefericită. Îi promisesem lui Jeeves că-i cumpăr operele unui 
individ pe nume Spinoza un soi de filosof sau aşa ceva, din câte- 
am înţeles - iar tipul de la librărie, după ce şi-a exprimat opinia 
că nu exista nici un individ pe nume Spinoza, îmi dăduse 
Burniţa, fiindcă îşi închipuia că probabil asta căutam, şi, abia o 
înhăţasem, când a intrat Florence. Instantaneu a presupus că 
cumpărasem drăcovenia şi mi-a dat pe ea un autograf cu stiloul 
ei cu cerneală verde. 

— Atunci mi-am dat seama că bâjbâi orbeşte după lumină 
şi încerci să te cultivi, citind literatură de calitate, că în 
străfundurile tale zace ceva care are nevoie să fie scos la 
suprafaţă. Ar fi o sarcină fascinantă, mi-am Spus eu în sinea 
mea, să stimulez potenţialităţile latente ale minţii tale 
îmbobocite. Ca şi cum ai îngriji o floare sfioasă şi întârziată. 

Mă împotriveam destul de puternic. Floare sfioasă şi 
întârziată, ce să-ţi spun, cugetam eu. Eram pe punctul de a 
spune ceva muşcător, ca de pildă „Ei, nu zău!”, când ea 
continuă: 

— Ştiu că te pot cizela, Bertie. Vrei să devii mai bun şi 
lupta e pe jumătate câştigată. 

Ce-ai citit în ultima vreme? 

— Păi, dintr-un motiv sau altul, n-am prea avut timp să 
citesc zilele astea, dar tocmai mă preocupă o chestie care se 
cheamă Misterul racului roz. Silueta ei subţire era mai mult sau 
mai puţin ascunsă sub aşternut, dar am căpătat senzaţia că un 
junghi o străbătuse din cap până-n picioare. 

— Of, Bertie! Făcu ea cu o intonaţie mai apropiată de cea 
normală. 

— Păi, e al naibii de bună, am insistat eu cu dârzenie. 
Baronetul ăsta, sir Eustace Willoughby, e găsit în bibliotecă cu 
capul zdrobit. 


O expresie de suferinţă îi apăru pe chip. 

— Te rog! Icni ea. Of, Doamne. Teamă mi-e Că o să fie 
muncă grea să-ţi stimulez potenţialităţile latente ale minţii tale 
îmbobocite. 

— În locul tău nici n-aş încerca. Sfatul meu e s-o laşi baltă. 

— Dar detest gândul că te las în mocirlă, unde nu faci 
altceva decât să fumezi şi să bei la Clubul Trântorilor. 

Am pus-o la punct. În privinţa asta se înşela. 

— Mai joc şi darts. 

— Darts! 

— De fapt în curând o să fiu campion la club. O să câştig 
fluierând. Întreabă pe oricine. 

— Cum îţi poţi pierde vremea în felul ăsta, când mai bine 
ai citi T. S. Eliot? Mi-ar plăcea să te văd. 

N-a spus cum i-ar fi plăcut să mă vadă, deşi am bănuit că 
era ceva scârbos şi educativ, căci în clipa asta cineva a ciocănit 
în uşă. 

Era ultimul lucru la care m-aş fi aşteptat, iar inima mi-a 
zvâcnit în piept aidoma unui somon în sezonul de împerechere 
şi s-a îmbârligat de dinţii din faţă. M-am uitat înspre uşă cu ceea 
ce l-am auzit pe Jeeves că numeşte o suspiciune sălbatică, 
transpiraţia prelingându-mi-se pe frunte. 

Şi Florence, am observat, era puţintel uimită. S-ar 
presupune că nu se aşteptase, când o pornise spre Brinkley 
Court, ca dormitorul ei să fie o asemenea sală de întruniri. E un 
cântec pe care obişnuiam să-L cânt mai demult, cu un refren ce 
începea cu cuvintele: „Hai să mergem cu toţii la Maud acasă”. 
Cam acelaşi sentiment, pare-mi-se, îi anima şi pe musafirii din 
casa mătuşii Dahlia, şi asta, bineînţeles, o supăra pe biata 
copilă. La unu noaptea, fetelor le place puţină solitudine, iar ea 
n-ar fi putut avea parte de mai puţină solitudine, nici dacă ar fi 
ţinut un bufet într-un hipodrom. 

— Cine-i acolo? Zbieră ea. 

— Eu, răspunse o voce joasă şi vibrantă, iar Florence îşi 
trase o palmă pe gât, chestie pe care n-am ştiut că ar face-o 
cineva în alt loc decât pe scenă. 

Căci vocea era a lui G. D'Arcy Cheesewright. Pe scurt, 
omul intrase iar pe felie. Cu o mină vizibil înfrigurată, Florence 
se întinse după halat, iar în conduita ei, pe când sărise din 
aşternut, am remarcat o nuanţă pronunţată de tălpi pe pietre 


încinse. Ea e o § fată din aia modernă, echilibrată, calmă şi 
flegmatică, la care, de regulă, rareori poţi vedea mai mult decât 
o sprânceană ridicată, dar eu îmi puteam da seama că, totuşi, 
chestia asta, de a-L avea pe Stilton pe post de musafir agreabil 
într-un moment când camera ei era înţesată de Wooster-i o 
zdruncinase binişor. 

— Ce vrei? 

— Ţi-am adus scrisorile. 

— Lasă-le pe preşul din faţa uşii. 

— Nu le las pe preş. Imi doresc să stau faţă-n faţă cu tine. 

— La ora asta? Nu intri la mine în cameră! 

— Aici, spuse răspicat Stilton, faci o afurisită de greşeală. 
O să intru la tine în cameră. Imi amintesc că Jeeves a spus odată 
ceva despre ochii poetului, care priveau frenetic încoace şi- 
ncolo, de la cer la pământ şi de la pământ la cer. Cam în acelaşi 
fel priveau şi ochii lui Florence. Imi puteam da seama ce o 
tulbura, fireşte. Era vechea problemă care întotdeauna îi 
agasează şi pe tipii din romanele polițiste cum să scape de 
cadavru în cazul ăsta, de cel al lui Bertram. Dacă Stilton îşi 
propunea să intre, esenţial era ca Bertram să fie pus 
deocamdată la păstrare pe undeva, dar întrebarea era unde 
anume. 

In cealaltă parte a camerei se afla un dulap, iar ea o tăie 
până acolo şi deschise uşa. 

— Hai mai repede! Şuieră ea şi e o porcărie dacă crezi că 
nu poţi şuiera un cuvânt care n-are nici un „s” în el. 

Ei i-a reuşit fără nici un efort. 

— Aici înăuntru! 

Sugestia mi s-a părut bună. Am intrat în dulap, iar ea a 
închis uşa după mine. 

Ei bine, de fapt, cum n-o mai ajutau degetele inerte, 
presupun, n-a închis-o, ci a lăsat-o întredeschisă. In consecinţă 
am putut să ascult conversaţia care a urmat la fel de limpede de 
parcă ar fi fost la radio. 

Stilton a început-o. 

— Uite scrisorile tale, spuse înţepat. 

— Mulţumesc, zise ea înţepată. 

— Pentru nimic, spuse el înţepat. 

— Pune-le pe măsuţa de toaletă, zise ea înţepată. 

— S-a făcut! Spuse el înţepat. 


Nu ştiu dacă am mai văzut atâţia vorbitori înţepaţi într-o 
seară. 

După o scurtă pauză, în care am presupus că punea 
corespondenţa unde i se poruncise, Stilton continuă: 

— Ai primit telegrama mea? 

— Bineînţeles că am primit telegrama ta. 

— Ai observat că mi-am ras mustaţa? 

— Da. 

— A fost primul lucru pe care l-am făcut după ce am aflat 
de înşelătoria ta clandestină. 

— Cum adică, înşelătoria mea clandestină? 

— Dacă nu crezi că a te strecura pe furiş în cluburi de 
noapte cu păduchi ca Wooster e o înşelătorie clandestină, m-ar 
distra extrem de tare să-mi spui şi mie cum ai descrie aşa ceva. 

— Ştii foarte bine că îmi trebuia pentru atmosfera din 
carte. 

— Ho! 

— Şi nu mai spune „Ho!”. 

— Ba o să zic „Ho!”, replică Stilton cu însufleţire. Cartea 
ta, ce să-ţi zic! Nu cred că există nici o carte. Nu cred că ai scris 
vreodată ceva. 

— Zău? Şi atunci ce spui de Burniţa, care acum a ajuns la 
a cincea ediţie şi în curând va fi tradusă într-o limbă 
scandinavă? 

— Probabil e opera păduchelui de Gorringe. 

Mi-am imaginat că la insulta asta grosolană, ochii lui 
Florence au scos scântei. Vocea pe care a glăsuit fără îndoială 
că o sugera. 

— Domnule Cheesewright, eşti cam beat! 

— Ba deloc. 

— Atunci sigur eşti nebun şi mi-aş dori să-ţi cari de aici 
capul ăla al tău ca un dovleac. 

Mi s-a cam părut, deşi nu pot să fiu sigur, că la aceste 
cuvinte Stilton a scrâşnit din dinţi. Fără îndoială că a fost un 
sunet ciudat, de parcă ar fi pornit o râşniţă de cafea. Vocea care 
pătrunse până în adăpostul meu confortabil tremura hârâit. 

— N-am capul ca un dovleac! 

— Ba da, e ca un dovleac. 

— Nu-i deloc ca un dovleac. Ştiu asta de la o autoritate în 
materie, adică de la Bertie Wooster, care spune că arată mai 


degrabă ca domul de la St Paul. S-a întrerupt şi apoi s-a auzit o 
pocnitură. Probabil că se plesnise pe frunte. Wooster! Răcni el, 
emițând un mârâit animalic. N-am venit aici să discut despre 
capul meu, am venit să discut despre Wooster, reptila târâtoare 
care se furişează pe la spatele oamenilor şi le fură fetele. 
Wooster, distrugătorul de cămine! Wooster, şarpele din iarbă 
lângă care nici o fată nu e în siguranţă! Wooster, un don cum i-o 
zice modern! Ai complotat pe ascuns cu el tot timpul. Ai crezut 
că mă păcăleşti, nu-i aşa? Ai crezut că nu-mi dau seama de 
nenorocitul tău. Nenorocitul tău. la naiba, cum îi spune. 
Nenorocitul tău. Nu, mi s-a evaporat din minte. 

— Mi-aş dori să-i urmezi exemplul admirabil. 

— Subterfugiu! Ştiam eu că-mi aduc aminte. Crezi că nu 
mi-am dat seama de subterfugiul tău nenorocit? Toată aiureala 
aia că vrei să-mi las mustață. Crezi că nu m-am prins de faptul 
că toată brambureala asta cu mustata n-a fost decât un şiretlic 
care să te ajute să scapi de mine şi să mă înlocuieşti cu şarpele 
din iarbă Wooster? „Cum aş putea să scap de Cheesewright 
ăsta?” ţi-ai spus tu în sinea ta. „îl pun să-şi lase mustață. El o să 
spună al naibii să fiu dacă-mi las vreo afurisită de mustață. ŞI 
atunci o să zic Ho! Nu-ţi laşi, ai? Bine, atunci totul s-a sfârşit 
între noi. Şi am rezolvat-o.” Probabil că a fost un şoc urât pentru 
tine când am fost de acord cu cerința ta. Ţi-a stricat niţeluş 
planurile, îmi închipui. Nu te aşteptai la asta, nu-i aşa? 

Florence glăsui cu o voce care ar fi îngheţat şi un 
eschimos. 

— Uşa e în spatele tău, domnule Cheesewright. Se 
deschide dacă răsuceşti de clanţă. 

Îi replică instantaneu: 

— Lasă uşa. Eu vorbesc despre tine şi leprosul de 
Wooster. Presupun că o să te combini cu el acum, sau mai bine 
zis cu ce-o să mai rămână din el după ce n-o să-L mai calc în 
picioare. Am dreptate? 

— Da. 

— Ai intenţia să te măriţi cu buboiul ăsta uman? 

— Da. 

— Ho! 

Ei bine, nu ştiu cum te-ai fi purtat în locul meu la auzul 
acestor cuvinte, când ţi-ai fi dat seama că răul se întinsese atât 
de mult. Probabil că ai fi zvâcnit vârtos la fel ca mine. Fără 


îndoială că ar fi trebuit să-mi prevăd soarta iminentă, dar, dintr- 
un motiv sau altul, probabil fiindcă mă gândisem atât de multă 
vreme la Stilton, nu se întâmplase aşa. Anunţul ăsta neaşteptat 
al logodnei mele cu o fată despre care aveam cea mai sumbră 
părere mă zguduise până-n străfunduri şi, prin urmare, după 
cum spuneam, am zvâcnit vârtos. 

Şi, fireşte, singurul loc unde nu e tocmai înţelept să 
zvâcneşti vârtos, dacă-ţi doreşti să nu te faci remarcat şi să 
rămâi incognito, e un dulap din camera unei femei. Ce obiecte 
au tăbărât asupra mea, dărâmate de mişcarea mea bruscă, n-aş 
putea spune, dar cred că au fost cutii de pălării. Orice ar fi fost, 
au răsunat în noaptea tihnită aidoma cărbunelui care se 
prăbuşeşte în pivniţă printr-un tobogan, iar eu am auzit un țipăt 
ascuţit. O clipă mai târziu, o mână forţă uşa, deschizând-o, şi o 
faţă injectată se zgâi la mine pe când îmi îndepărtam cutiile de 
pălării, asta dacă erau cutii de pălării, din păr. 

— Ho! Exclamă Stilton, vorbind cu dificultate, aidoma unei 
pisici cu un os de peşte în gât. leşi de acolo, târâtoare, adăugă 
el, agăţându-se de urechea mea stângă şi trăgând cu nădejde 
de ea. 

Am ieşit ca un dop dintr-o sticlă. 

Capitolul 14 

Întotdeauna e un picuţ cam dificil să ştii ce să spui în 
asemenea împrejurări. Am zis: 

— A, aici erai, Stilton. Ce seară frumoasă, dar mi s-a părut 
c-o dădusem în bară, căci el doar s-a bâţâit de parcă ar fi avut o 
gânganie pe spate şi şi-a sporit vâlvătăile din privire. 

Mi-am dat seama că aveam nevoie de multicică delicateţe 
şi tact pentru a calma spiritele. 

— Fără îndoială că eşti surprins. Am început eu, dar el 
ridică o mână, de parcă ar fi fost din nou în poliţie şi ar fi dirijat 
circulaţia. 

Apoi glăsui pe o voce calmă, deşi tunătoare: 

— O să te aştept pe coridor, Wooster, spuse el şi ieşi pe 
uşă. 

Am înţeles ce anume îl făcuse să vorbească aşa. Era acel 
preux chevalier din el care se manifestase. Poţi să întărâţi un 
Cheesewright până face spume la gură, dar n-o să izbuteşti să-i 
ştergi din minte că e un fost student al colegiului Eton şi un 
sahib sadea. Foştii studenţi de la Eton n-or să se încaiere de faţă 


cu un membru al celuilalt sex. Nici sahibii sadea. Aşteaptă până 
când sunt singuri cu reprezentantul părţii adverse în vreun 
cotlon retras. 

Eram întru totul de acord cu delicateţea sentimentelor 
sale, căci mă simţeam în al nouălea cer după plecarea lui. Îmi 
dădeam seama că acum devenise posibil să evit orice chestie 
neplăcută, executând una dintre manevrele alea subtile de 
retragere, pe care marii generali şi le păstrează în mânecă 
pentru împrejurările când lucrurile se încing prea zdravăn. Ai 
zice că l-ai prins la înghesuială pe unul dintre generalii ăştia şi 
eşti gata să te năpusteşti asupra lui, dar cu uimire şi 
amărăciune, tocmai când ţi-ai tras jambierele şi dai un ultim 
luciu armelor, observi că nu-i acolo. S-a retras pe calea lui ferată 
strategică, luându-şi şi trupele cu el. 

Ţinând cont de scara aia care mă aştepta cu nerăbdare, 
eu mă găseam într-o postură similară. Coridoarele nu însemnau 
nimic pentru mine. N-aveam nevoie să ies pe nici un coridor. Tot 
ce aveam de făcut era să mă strecor afară pe fereastră, să-mi 
pun piciorul pe stinghia de sus şi să o ţin tot aşa până ajungeam 
pe teren solid. 

Insă există o circumstanţă care le vine de hac chiar şi 
celor mai măreţi generali, adică, dacă insul merge şontâc-şontâc 
până la gară ca să-şi cumpere bilet şi descoperă că între timp 
calea lui ferată strategică a fost aruncată în aer. În clipa aia o 
să-L găseşti scărpinându-se în cap şi muşcându-şi buza de jos. 
lar acum şi mie mi-a venit de hac o catastrofă oareşicum 
asemănătoare. Apropiindu-mă de fereastră şi uitându-mă afară, 
mi-am dat seama că scara nu se mai afla acolo. Cândva în 
decursul recentei conversații, se evaporase, fără a lăsa nici o 
aşchie în urma ei. 

Ce se alesese de ea reprezenta pentru mine un mister de 
nedezlegat, dar de chestia asta puteam să mă ocup şi mai 
târziu. In clipa aia, era clar, crema creierului lui Wooster trebuia 
să se dedice unei chestiuni mai urgente cu alte cuvinte, cum 
aveam să plec din cameră fără să ies pe uşă şi să mă trezesc 
într-un spaţiu restrâns cu Stilton, ultima persoană cu care un om 
zvelt şi-ar dori să se afle în spaţii restrânse, mai ales dacă ţinem 
cont de dispoziţia în care se găsea. l-am spus asta lui Florence, 
iar ea a fost de acord cu mine, aidoma lui Sherlock Holmes, că 


problema prezenta fără îndoială anumite aspecte demne de 
interes. 

— Nu poţi să stai aici toată noaptea, spuse ea. 

Am confirmat justeţea afirmației, dar am adăugat că pe 
moment nu-mi dădeam seama ce naiba aş putea să fac. 

— N-ai vrea cumva să înnozi cearceafurile şi să mă ajuţi să 
cobor pe ele? 

— Nu, n-aş vrea. De ce nu sari? 

— Şi să mă fac terci? 

— Sau nu. 

— Dacă stau să mă gândesc mai bine, poate că asta o să 
fac. 

— Ei bine, nu poţi să faci omletă fără să spargi ouăle. 

l-am aruncat o privire. Mi s-a părut cel mai cretin lucru pe 
care l-am auzit de la o fată şi la viaţa mea am auzit de la fete o 
sumedenie de lucruri cretine. Eram pe punctul de a spune: „Tu 
şi afurisitele tale de omlete!” când ceva păru că-mi face poc în 
creier şi m-am simţit de parcă aş fi înghiţit o doză dintr-o 
băutură revigorantă de genul unui tonic care îl face pe un 
invalid imobilizat la pat să se ridice şi să danseze samba. 
Bertram era din nou în formă. Cu o mână fermă am deschis uşa. 
lar când Stilton a înaintat spre mine, asemenea unui ucigaş în 
serie care se apucă de treabă, l-am potolit cu forţa privirii 
umane. A 

— Stai o clipă, Stilton, am spus eu cu gingăşie. Inainte de 
a-i da frâu, dacă asta-i expresia pe care o caut, furiei tale 
pătimaşe, nu uita că m-ai nimerit la tragerea la sorţi pentru 
concursul de darts de la Clubul Trântorilor. 

A fost suficient. Oprindu-se brusc, ca şi cum s-ar fi lovit de 
un felinar pe stradă, a rămas cu ochii holbaţi ca pisica din zicală. 
Pisicile din zicale, mi-a spus Jeeves, îl lasă pe „Nu îndrăznesc” 
să-L aştepte pe „Aş vrea”, iar eu puteam să văd cu ochiul liber 
că exact asta făcea şi Stilton. 

Îndepărtând cu un bobârnac un fir de praf de pe mâneca 
mea şi zâmbind delicat, m-am apucat să torn gaz pe foc. 

— Îţi dai seama cum stau lucrurile? Am întrebat. Când mi- 
ai tras numele, te-ai delimitat de oamenii obişnuiţi. Ca să fie mai 
limpede chiar şi pentru cea mai mediocră inteligenţă. Şi mă 
refer la a ta, dragul meu Cheesewright. pe când un om obişnuit, 
văzându-mă că mă plimb pe Piccadilly, spune doar „A, uite-L pe 


Bertram Wooster”, tu, după ce m-ai tras la sorţi, zici: „Uite cele 
cincizeci şi şase de lire şi zece şilingi” şi probabil fugi după mine 
să-mi spui să fiu atent când traversez strada, pentru că în ziua 
de azi traficul e atât de periculos. 

Stilton ridică o mână şi îşi mângâie bărbia, îmi puteam da 
seama că vorbele mele nu fuseseră în vânt. Suflecându-mi 
mânecile, am continuat: 

— Cum crezi că o să câştig concursul ăla de aruncat săgeți 
şi o să-ţi bag aproape şaizeci de lire în buzunar dacă ţie ţi se 
năzare să dai cu pumnul? la pune-ţi bibilica la contribuţie, 
dragul meu Cheesewright. 

A fost o luptă crâncenă, fireşte, dar n-a durat mult. 
Rațiunea a câştigat. Cu un mârâit răguşit care-i sugera cu 
elocventă zbuciumul sufletesc, a făcut un pas îndărăt şi, cu un 
voios „Păi, noapte bună, bătrâne” şi o fluturare binevoitoare a 
mâinii, m-am retras şi m-am dus la mine în cameră. 

Pe când intram pe uşă, mătuşa Dahlia, îmbrăcată cu un 
halat cafeniu, se ridică de pe scaunul pe care şezuse şi mă ţintui 
cu o privire scăpărătoare, chinuindu-se să-şi recapete darul 
vorbirii. 

— Hăi! Icni ea, înecându-se cu cuvântul, aidoma unui 
pechinez cu un cotlet cât un bulgăre, prea mare pentru forţele 
lui plăpânde. 

După care, neizbutind să vorbească, rămase aşa în 
picioare şi gâlgâi. 

Trebuie să spun că mi s-a părut cam deplasat în 
circumstanţele de faţă. Vreau să zic, dacă ar fi fost îndreptăţit 
cineva să aibă priviri scăpărătoare şi necazuri cu corzile vocale, 
eu eram acela, după părerea mea. Adică, să ne gândim cum 
stăteau lucrurile. Din cauza gafei făcute de femeia asta cu paie- 
n cap când a împărţit ordinele în divizie, eu eram trecut în 
catastif să merg către altar cu Florence Craye şi fusesem supus 
la chinuri care ar fi putut foarte bine să-mi lase sechele 
permanente în gingaşii mei centri nervoşi. Afirmam cu tărie că 
nu meritam nici pe departe să fiu țintuit cu priviri scăpărătoare 
şi să se gâlgâie la mine, ci mă simţeam îndreptăţit să pretind o 
explicaţie precisă şi să n-o las baltă până n-o primesc. 

Pe când îmi dregeam vocea pentru a-i spune asta, ea 
izbuti să-şi stăpânească emoţiile îndeajuns cât să poată vorbi. 


— Hăi! Făcu ea, arătând ca o femeie-profet minor pe 
punctul să blesteme păcatele poporului. Aş putea să-ţi răpesc 
din timpul tău preţios cât să te întreb ce mama dracului crezi că 
faci, tinere Bertram cu faţa ca o plăcintă? Acum e vreo unu şi 
douăzeci noaptea şi n-ai mişcat un deget. Ai impresia că o să 
stau trează toată noaptea, până când o să catadicseşti tu să te 
apuci de-o sarcină simplă şi uşoară, pe care un copil infirm de 
şase ani ar fi putut s-o ducă la bun sfârşit şi să se mai şi spele 
pe deasupra într-un sfert de oră? Presupun că pentru voi, 
londonezii desfrânaţi, seara abia a început, dar noi, ţăranii, 
ţinem la somnul nostru. Care-i treaba? De ce ai întârziat? Ce 
naiba ai făcut până acum, tânără bucată scabroasă de brânză? 

Am scos un râset răguşit şi lipsit de veselie. Inţelegându- 
mi greşit intenţia, m-a implorat să păstrez imitatul animalelor de 
fermă pentru un moment mai propice. Mi-am spus în sinea mea 
că trebuie să fiu calm. Calm. 

— Înainte de a-ţi răspunde la întrebare, rubedenie 
vârstnică, am zis, abţinându-mă cu un efort straşnic să 
răbufnesc, dă-mi voie să-ţi pun şi eu una. Te-ar deranja să mă 
informezi şi pe mine în câteva cuvinte simple de ce mi-ai spus 
că fereastra ta e ultima pe stânga? 

— Chiar e ultima pe stânga. 

— Ba să mă ierţi. 

— Cum te uiţi dinspre casă. 

— Aha, dacă te uiţi dinspre casă? O lumină strălucitoare 
se pogori asupra mea. Credeam că ai vrut să spui dacă te uiţi 
spre casă. 

— Dacă te uiţi spre casă, atunci bineînţeles că e. Se 
întrerupse cu o chiuitură îngrozită şi se zgâi la mine cu o 
cantitate măricică de suspiciuni din alea sălbatice. Nu-mi spune 
că ai greşit camera. 

— Cu greu aş fi putut greşi-o mai mult. 

— A cui era? 

— A lui Florence Craye. 

Fluieră. Era evident că nu-i scăpase tragedia situaţiei. 

— Era în pat? 

— Cu o bonetă roz pe cap. 

— Şi s-a trezit şi te-a văzut acolo? 

— Aproape instantaneu. Am răsturnat o măsuţă sau aşa 
ceva. 


Fluieră încă o dată. 

— Acum trebuie să te însori cu fata. 

— Categoric. 

— Deşi mă îndoiesc că o să te vrea de bărbat. 

— Deţin informaţii complete direct de la sursă care te 
contrazic. 

— Tu ai aranjat asta? 

— Ea a aranjat-o. Suntem logodiţi. 

— In pofida mustăţii ăleia? 

— li place mustaţa. 

— Zău? Ce morbid. Dar cum rămâne cu Cheesewright? 
Credeam că e logodită cu el, parcă aşa spuneai. 

— Nu mai e. S-a anulat. 

— Au rupt-o? 

— De tot. 

— lar acum te-a luat pe tine la rând? 

— Aşa e. _ 

O expresie îngrijorată îi apăru pe chip. In ciuda atitudinii ei 
uneori cam brutale şi a invectivelor deocheate pe care mi le 
aruncă uneori, mă iubeşte foarte mult şi ţine la bunăstarea mea. 

— E cam prea intelectuală pentru tine, nu-i aşa? Din câte 
o cunosc, cât ai zice peşte o să te pună să citeşti W. H. Auden. 

— A făcut o aluzie la ceva de genul ăsta, deşi, dacă-mi 
amintesc bine, T. S. Eliot a fost numele pe care L-a menţionat. 

— lşi propune să te cizeleze? 

— Aşa am înţeles. 

— N-o să-ţi placă. 

— Nu. 

Încuviinţă cu mărinimie din cap. 

— Bărbaţilor nu le place asta. Eu pun fericirea din căsnicia 
mea pe seama faptului că nu l-am atins nici cu un deget pe 
Tom. Agatha încearcă să-L modeleze pe Worplesdon şi am 
senzaţia că el suferă îngrozitor. De curând L-a obligat să renunţe 
la fumat, iar el s-a purtat ca un urs cu piciorul prins într-o 
capcană. Florence ţi-a zis să te laşi de fumat? 

— Încă nu. 

— O s-o facă. lar după aia o să urmeze cocktailurile. Se 
zgâi la mine cu multicică cum-i-o-spune. Puteai să-ţi dai seama 
că o cuprinseseră remuşcările. Teamă mi-e că te-am cam vârât 
într-un oareşice bucluc, marioneta mea. 


— Nu te mai gândi la asta, bătrână rudă, am spus. Se mai 
întâmplă. Situaţia grea în care eşti tu, şi nu eu, mă nelinişteşte. 
Trebuie să te scoatem din vâltoarea necazurilor, după cum zice 
Jeeves. Orice altceva îşi cam pierde însemnătatea. Gândurile la 
propria-mi persoană sunt doar în proporţia în care e şi vermutul 
faţă de gin într-un martini cam tăricel. 

Se emoţionă vizibil. Dacă nu mă-nşel prea tare, ochii i se 
umeziră de lacrimi nevărsate. 

— Foarte altruist din partea ta, Bertie dragă. 

— Câtuşi de puţin, câtuşi de puţin. 

— La prima vedere, n-ai fi zis că ai un suflet nobil. 

— Cine n-ar fi zis uitându-se la mine? 

— lar dacă aşa vrei, tot ce pot spune e că îţi face cinste şi 
hai să ne punem în mişcare. Mai bine te-ai duce şi ai muta scara 
aia sub fereastra care trebuie. 

— Adică fereastra din stânga. 

— Păi, hai să-i spunem fereastra corectă. Mi-am făcut 
curaj să-i dau vestea cea rea. 

— A, am făcut eu, dar treci cu vederea probabil pentru că 
am uitat să-ţi spun faptul că a apărut o hibă care ameninţă să 
ne zădărnicească planurile şi obiectivele. Scara nu-i acolo. 

— Unde? 

— Sub fereastra care trebuie sau, mai bine zis, sub 
fereastra greşită. Dispăruse când m-am uitat pe geam. 

— Aiurea. Scările nu dispar ca măgarul în ceaţă. 

— Ba da, te asigur, la Brinkley Court, Brinkley-în- 
combinaţie-cu-Snodsfield-în-theMarsh. Nu ştiu cum e în altă 
parte, dar la Brinkley Court dispar, dacă-ţi iei ochii de pe ele 
chiar şi o clipă. 

— Vrei să spui că scara a dispărut? 

— Exact asta încercam să zic. Şi-a strâns corturile ca 
arabii şi a tulit-o de acolo fără să scoată un sunet. 

Ea căpătă o culoare intensă de vineţiu, iar eu m-am gândit 
că o să trântească vreo înjurătură vânătorească, întrucât e o 
femeie care rareori nu spune lucrurilor pe nume când se 
înflăcărează, dar în clipa asta, uşa se deschise şi unchiul Tom 
intră în cameră. Eram prea distrat ca să-mi pot da seama dacă 
umbla în dorul lelii sau nu, dar o privire mi-a fost îndeajuns ca 
să-mi dau seama că îl apucase bâzdâcul. 


— Dahlia! Exclamă el. Mi s-a părut că-ţi aud vocea. De ce 
eşti trează la ora asta? 

— Pe Bertie îl durea capul, replică bătrâna rubedenie cu 
mintea ageră. Îi dădeam o aspirină. Te simţi mai bine acum, 
Bertie? 

— Se poate remarca o uşoară ameliorare, am asigurat-o 
eu, având şi eu o minte ageră. Şi tu eşti treaz la ora asta târzie, 
nu-i aşa, unchiule Tom? 

— Da, zise mătuşa Dahlia. Da' tu de ce eşti treaz la ora 
asta, bătrânul meu la bine şi la rău? Ar fi trebuit să dormi de 
mult. 

Unchiul Tom clătină din cap. Avea un aer grav. 

— Să dorm, băbuţă? În noaptea asta n-o să dorm. Sunt 
mult prea îngrijorat. Locul ăsta e înţesat de hoţi. 

— De hoţi? De unde ţi-a venit ideea asta? Eu n-am văzut 
nici un hoţ. Dar tu, Bertie? 

— Niciunul. Mi-amintesc că mi s-a părut foarte ciudat. 

— Probabil ai văzut o bufniţă sau aşa ceva, Tom. 

— Am văzut o scară. Când îmi făceam plimbarea de 
dinainte de culcare. Era rezemată de perete sub o fereastră. La 
tanc am luat-o de acolo. Dacă mai întârziam un minut, hoţii s-ar 
fi scurs înăuntru cu miile. 

Mătuşa Dahlia şi cu mine am schimbat o privire. Cred că 
amândoi ne simţeam mai bine acum, că misterul scării 
dispărute fusese dezlegat. E o chestie ciudată, dar oricât de 
aficionado ar fi cineva de misterele sub formă literară, când îşi 
fac apariţia în viaţa reală aproape întotdeauna îţi dau bătăi de 
cap. 

A încercat să-L liniştească. 

— Probabil că e doar o scară pe care a folosit-o unul din 
grădinari şi a uitat s-o pună la locul ei. Deşi, bineînţeles, 
continuă ea meditativ, crezând fără îndoială că n-ar strica niţică 
pregătire a terenului, presupun că întotdeauna există o şansă ca 
un spărgător să-şi încerce norocul cu colierul ăla al meu valoros 
de perle. Uitasem de asta. 

— Eu nu, spuse unchiul Tom. A fost primul lucru la care m- 
am gândit. M-am dus direct la tine în cameră, l-am luat şi l-am 
încuiat în seiful din salon. Un hoţ ar trebui să fie destul de 
deştept să-L scoată de acolo, adăugă el cu o mândrie modestă 


şi apoi o şterse, lăsând în urma lui ceea ce am auzit din când în 
când că s-ar numi o tăcere apăsătoare. 

Mătuşa se uită la nepot, iar nepotul se uită la mătuşă. 

— Fir-ar al naibii! Făcu ea prima, reînnodând firul 
conversaţiei. Acum ce ne facem? 

Am fost de acord că situaţia era cam încurcată, într- 
adevăr, era cam dificil să-ţi dai seama din prima cum ar fi putut 
fi mai încâlcită. 

— Ce şanse sunt să aflăm combinaţia? 

— Nici o şansă. 

— Mă-ntreb dacă Jeeves poate să spargă un seif. 

Se lumină la faţă. 

— Bag mâna-n foc că poate. Jeeves poate să facă orice. 
Du-te şi adu-L încoace. 

Am bâţâit exasperat din căpăţână. 

— Cum mama naibii să-L aduc? Nu ştiu care-i camera lui. 
Tu ştii? 

— Nu. 

— Păi, nu pot să mă duc din uşă-n uşă şi să trezesc tot 
personalul domestic. Cine mă crezi? Paul Revere1? 

Am făcut o pauză să-i aştept răspunsul şi cine crezi că a 
intrat pe uşă, nimeni altul decât Jeeves în carne şi oase. Deşi ora 
era târzie, omul şi-a făcut apariţia. 

— Mă scuzaţi, domnule, spuse el, mă bucur să văd că nu 
v-am întrerupt somnul dulce. Am îndrăznit să vin şi să mă 
interesez dacă lucrurile au decurs satisfăcător. Aţi avut succes 
în misiunea dumneavoastră, domnule? 

Mi-am clătinat nuca de cocos. 

— Nu, Jeeves. Am acţionat pe căi misterioase, dar am fost 
împiedicat de oareşicare intervenţii divine, am zis eu şi, cu 
câteva cuvinte 

1. Artizan de argintărie american cunoscut pentru 
călătoria lui de la miezul nopţii (subiectul unei poezii de 
Longfellow) pentru a-i avertiza pe coloniştii din Lexington şi 
Concord că vin trupele britanice. 

Răspicate, l-am pus la curent. Deci colierul se află acum în 
seif, am conchis, iar problema, după părerea mea şi a mătuşii 
Dahlia, e cum naiba să-L scoatem de acolo. Înţelegi cum stau 
lucrurile? 

— Da, domnule. E inoportun. 


Mătuşa Dahlia a emis un țipăt înflăcărat. 

— Nu face asta! Bubui ea cu o înfocare teribilă. Dacă mai 
aud o dată cuvântul „inoportun”. Poţi să spargi un seif, Jeeves? 

— Nu, doamnă. 

— Nu spune „Nu, doamnă” cu atâta nepăsare. De unde ştii 
că nu poţi? 

— Sunt necesare o educaţie şi o şcolarizare speciale, 
doamnă. 

— Atunci am încurcat-o, spuse mătuşa Dahlia, 
îndreptându-se spre uşă. 

Avea chipul posomorât şi îndârjit. Parcă ar fi fost o 
marchiză pe punctul de a se sui în căruţa care o duce la eşafod, 
pe vremea când se petreceau lucruri din astea dezagreabile în 
Franţa. 

— Ai asistat cumva la cutremurul din San Francisco, 
Jeeves? 

— Nu, doamnă. N-am vizitat niciodată vreun oraş de pe 
coasta de vest a Statelor Unite. 

— Mă gândeam doar că, dacă ai fi fost acolo, ce o să se 
întâmple mâine, când o să vină lordul ăsta, Sidcup, şi o să-i 
spună adevărul lui Tom, o să-ţi amintească de vremurile apuse. 
Ei bine, noapte bună tuturor. Mă grăbesc să-mi fac somnul de 
frumuseţe. 

Şi-a luat tălpăşiţa, ca o siluetă impunătoare ce era. Clubul 
Quorn îşi antrenează cum se cuvine fiicele. Nu arăta nici o 
slăbiciune. Prinse în vijelia circumstanțelor, după cum îmi 
amintesc că a zis odată Jeeves, nici nu tresar, nici nu se vaită. l- 
am menţionat asta pe când uşa se închidea, iar el a fost de 
acord că aşa stăteau lucrurile. 

— Sub tam-taram-pam-pam sau cum naiba o fi. Cum e 
mai departe? p 

— Sub loviturile sorții cădeau capetele. Imi cer iertare, 
domnule. Sângerânde, dar neaplecate, domnule. 

— Aşa e. Asta-i a ta? 

— Nu, domnule. A regretatului William Ernest Henley, 
1849-1903. 

— Hă? 

— Titlul poemului este Invictus. Dar am înţeles bine, 
doamna Travers a spus că lordul Sidcup este aşteptat să 
sosească? 


— Vine mâine. 

— El este gentlemanul despre care spuneaţi că va 
examina colierul doamnei Travers? 

— Ăsta-i individul. 

— Atunci îmi închipui că totul este în regulă, domnule. 

Am tresărit. Mi s-a părut că n-am înţeles bine ce a zis. Ori 
asta, ori vorbea în dodii. 

— Zici că totul e în regulă, Jeeves? 

— Da, domnule. Nu ştiţi cine este lordul Sidcup, domnule? 

— N-am auzit în viaţa mea de el. 

— Poate că vi-L amintiţi, domnule, sub numele de domnul 
Roderick Spode. 

M-am zgâit la el. Ai fi putut să mă dobori cu o răsuflare. 

— Roderick Spode? 

— Da, domnule. 

— Adică Roderick Spode de la Totleigh Towers? 

— Întocmai, domnule. A primit de curând titlul după 
decesul răposatului său unchi, lordul Sidcup. 

— Doamne păzeşte, Jeeves! 

— Da, domnule. Cred că veţi fi de acord cu mine, 
domnule, că, în aceste circumstanţe, problema cu care se 
confruntă doamna Travers are o soluţie facilă. Un cuvânt 
strecurat înălţimii Sale, care să-i reamintească de faptul că 
vinde lenjerie de damă sub pseudonimul Eulalie Soeurs, va 
cântări greu în munca de a-L îndupleca să păstreze o tăcere 
plină de delicateţe cu privire la neautenticitatea colierului. Când 
am fost în vizită la Totleigh Towers, vă aduceţi aminte că 
domnul Spode, aşa cum se numea el pe atunci, a manifestat 
neîndoios o reţinere în ce priveşte darea în vileag a chestiunii. 

— Pe cinstea mea, Jeeves! 

— Da, domnule. M-am gândit să vă menţionez acest lucru. 
Noapte bună, domnule. Se prelinse afară. 

Capitolul 15 

Noi, Wooster-ii, nu ne trezim niciodată devreme, iar în 
dimineaţa următoare, soarele deja urcase binişor pe bolta 
cerului când m-am sculat şi am salutat noua zi. Şi tocmai 
terminasem de înfulecat niscaiva ouă jumări şi o cafea 
revigorantă, când uşa s-a deschis, de parcă ar fi lovit-o un 
uragan, şi mătuşa Dahlia a intrat făcând piruete. 


Folosesc dinadins cuvântul „piruete”, căci în mişcările ei 
exista o elasticitate care îţi sărea imediat în ochi. Nu rămăsese 
nici o urmă din îndoliata ofilită pe care o afişase noaptea 
trecută. Femeia evident că se întrecuse pe sine. 

— Bertie, spuse ea după un scurt discurs introductiv, în 
cursul căruia mi-a zis că sunt un tânăr leneş, căruia ar trebui să- 
i fie ruşine că se tăvăleşte în aşternut într-una dintre, dacă te 
interesa părerea ei, cele mai sprinţare şi fericite zile ale 
voiosului an. Tocmai am discutat cu Jeeves şi dacă ar exista pe 
faţa pământului vreun om care să salveze viaţa prietenilor săi la 
nevoie, atunci el e ăla. 

Dac-ar fi după mine, mi-aş ridica pălăria în faţa lui Jeeves. 

După ce făcu o scurtă pauză pentru a-şi exprima opinia că 
mustaţa mea e o ofensă împotriva omenirii, dar i se părea că un 
bun insecticid ar putea-o curăța, ea continuă: 

— Mi-a zis că lordul Sidcup care vine astăzi aici e chiar 
vechiul nostru amic Roderick Spode. 

Am încuviinţat din cap. Din exuberanţa ei am dedus că 
probabil îi spusese vestea cea bună. 

— Corect, am zis. Se pare că, fără ştirea noastră, Spode a 
fost chiar de la început nepotul secret al posesorului titlului şi, 
de la sejurul ăla al nostru la Totleigh Towers, ultimul s-a mutat 
cu locuinţa, din câte-nţeleg, lângă luceafărul de dimineaţă, 
îmbrâncindu-L pe o treaptă mai sus de pe scara socială. Jeeves 
ţi-a spus şi ţie, din câte văd, despre Eulalie Soeurs, nu? 

— Totul. De ce nu mi-ai povestit şi mie despre asta? Ştii 
cât de mult îmi place să râd un pic. 

Mi-am întins mâinile într-un gest larg şi plin de demnitate, 
răsturnând cafetiera care, din fericire, era goală. 

— Aveam buzele pecetluite. 

— Tu şi buzele tale! 

— Bine, eu şi buzele mele. Dar repet. Informaţia mi-a fost 
împărtăşită în secret. 

— Ai fi putut să i-o spui şi mătuşicii tale. Am clătinat din 
cap. Femeile nu înţeleg lucrurile astea. Noblesse oblige nu 
înseamnă nimic pentru sexul mai blând. 

— Nu împărtăşeşti confidente făcute în secret nici măcar 
mătuşicilor, dacă vrei să te dai drept om de încredere. 

— Păi, oricum, ştiu toate faptele şi o să-L am pe Spode, 
alias Sidcup, la degetul mic. Doamne, continuă ea cu o expresie 


absentă de extaz pe chip, cât de bine îmi amintesc de ziua aia 
de la Totleigh Towers. Era acolo, înaintând spre tine cu ochi 
scăpărători şi spume la gură, iar tu ţi-ai îndreptat umerii, rece ca 
un castravete, aşa cum ar spune Anatole, şi ai zis: „Un moment, 
Spode, doar un moment. Poate te-ar interesa să afli că ştiu totul 
despre Eulalie”. La naiba, cât te-am mai admirat! 

— Nu mă miră. 

— Ai fost ca un îmblânzitor din ăla de lei de prin circuri 
care sfidează regii ucigaşi şi mâncători de oameni ai junglei. 

— Cu siguranţă că a existat o asemănare. 

— Şi cum s-a mai dezumflat! N-am văzut niciodată aşa 
ceva. In faţa ochilor mei s-a pleoştit ca o şosetă udă. Şi o s-o 
mai facă o dată când ajunge aici în seara asta. 

— lţi propui să-L iei deoparte şi să-i spui că-i cunoşti 
secretul ruşinos? 

— Exact. O să-i recomand viguros ca, atunci când Tom îi 
arată colierul, să spună că e o bijuterie frumoasă şi că merită şi 
ultimul bănuţ. Asta nu poate da greş. Închipuie-ţi, să fie patron 
la Eulalie Soeurs! Probabil câştigă bani cu ghiotura de pe urma 
prăvăliei. Am fost acolo luna trecută şi am cumpărat nişte 
pantalonaşi tiviţi cu volănaşe, iar magazinul era plin de clienţi. 
Banii curgeau şiroaie. Apropo, băiete, că veni vorba de 
pantalonaşi tiviţi cu volănaşe, Florence mi i-a arătat adineauri 
pe ai ei. Nu mă refer la cei de pe ea, ci la trusoul său. Voia să-mi 
afle părerea. Şi-mi pare rău să-ţi spun, bietul meu mieluşel, zise 
ea privindu-mă cu o compasiune de mătuşă, că lucrurile par 
destul de serioase în privinţa asta. 

— Zău? 

— Foarte serioase. E extrem de hotărâtă să pună la treabă 
clopotele de nuntă. Cândva în noiembrie, pare ea să creadă, la 
biserica St George din Hanover Square. Deja vorbeşte fără nici o 
reţinere despre domnişoare de onoare şi meniuri. Se întrerupse 
şi mă privi cu oareşice surprindere. Nu pari prea supărat, spuse 
ea. Eşti un bărbat din ăla de oţel călit despre care citeşti prin 
cărţi? 

Mi-am întins iarăşi mâinile în lateral, de data asta fără să 
mai fac nici un dezastru pe tava cu micul dejun. 

— Păi, să-ţi spun, bătrână strămoaşă. Când un tip a fost 
logodit atât de des ca mine şi de fiecare dată a fost salvat de 
spânzurătoare în al doisprezecelea ceas, ajunge să aibă 


încredere în norocul lui. Crede că nu-i totul pierdut până când nu 
l-au prins la propriu la înghesuială în faţa altarului, cu orga 
cântând Ah, iubire desăvârşită, iar preotul spunând: „O iei?”. Pe 
moment, recunosc, sunt în bucluc, dar foarte bine se poate ca, 
cu voia Domnului, să-mi fie dat cândva să ies nevătămat din el. 

— Nu eşti disperat? 

— Deloc. Am mari speranţe că, după ce o să se gândească 
mai bine, sufletele astea două pline de mândrie care s-au 
despărţit or să se întâlnească şi or să se împace, iar eu o să 
scap. Ruptura s-a produs din cauza faptului că. 

— Ştiu. Ea mi-a povestit. 

— Din cauza faptului că Stilton a aflat că am dus-o pe 
Florence la Stridia Bălţată într-o seară acum vreo săptămână şi 
a refuzat să creadă că făcusem asta numai ca s-o ajut să vadă 
cum e atmosfera pentru noua ei carte. După ce-o să se calmeze 
şi o să-i vină mintea la cap, poate c-o să-şi dea seama cât de 
tare a greşit şi o s-o implore să-L ierte pentru suspiciunile lui 
josnice. Aşa cred, aşa sper. 

A fost de acord că aveam oareşice dreptate şi m-a lăudat 
pentru modul în care gândeam şi care, după părerea ei, era just. 
Cutezanţa mea îi amintea, zicea ea, de cea a spartanilor la 
Termopile, oriunde o fi fost asta. 

— Dar el e departe de a gândi în felul ăsta deocamdată, 
din câte spune Florence. Spune că e convins că voi doi aţi fost 
împreună la o băută deşănţată. Şi, bineînţeles, a fost un ghinion 
faptul că te-a găsit în dulapul din dormitorul ei la ora unu 
noaptea. 

— Foarte mare. Unul de care m-aş fi lipsit bucuros. 

— Probabil că L-a cam uimit pe tip. Dar ce nu înţeleg e de 
ce nu te-a altoit până scotea untul din tine. Asta aş fi zis că a 
fost prima lui mişcare. 

Am zâmbit imperturbabil. 

— M-a tras la sorţi la turneul de darts de la Clubul 
Trântorilor. 

— Şi ce legătură are cu asta? 

— Draga mea, oare există vreun individ care să-L 
altoiască până scoate untul din el pe un tip pe a cărui măiestrie 
la ţintă se bizuie pentru a câştiga cincizeci şi şase de lire şi zece 
şilingi? 

— A, înţeleg. 


— Şi Stilton la fel. l-am explicat în profunzime situaţia, iar 
el a încetat să mai fie o ameninţare. Oricât de mult i s-ar abate 
gândurile spre altoială-scos-unt, o să fie nevoit să se menţină în 
continuare în postura nonbelicoasă a pisicii blânde din zicală. 
Am găsit bine-mersi ac de cojocul lui. Mai vrei să discuţi ceva cu 
mine? 

— Nu, din câte ştiu. 

— Atunci, dacă te retragi, eu o să mă scol din pat şi o să 
mă îmbrac. 

Pe când uşa se închidea, m-am ridicat din culcuşul de fin 
şi, după ce am făcut o baie, m-am bărbierit, mi-am îmbrăcat 
faţada şi mi-am luat ţigara la o plimbare pe moşia conacului. 

Soarele urcase multicel pe bolta cerească de când nu-L 
mai văzusem, iar căldura lui zglobie îmi sporea optimismul. 
Gândindu-mă la Stilton şi la faptul că i-o copsesem, iar acum era 
scos din joc, m-am trezit că lumea nu mi se părea chiar atât de 
oribilă. Nu ştiu ce te-ar putea încuraja mai mult decât să înfrângi 
prin superioritate tactică un individ mârşav din ăla, care-şi 
vântură gabaritul de colo-colo, pus pe rele. Cam cu aceeaşi 
satisfacţie mută pe care am trăit-o şi atunci când l-am supus pe 
Roderick Spode voinţei mele la Totleigh Towers, chibzuiam şi 
acum la Stilton şi la furia lui mocnită. După cum spusese şi 
mătuşa Dahlia, un îmblânzitor de lei sadea. 

E-adevărat, pe de altă parte mai era şi Florence pare-se că 
deja vorbea degajat despre domnişoare de onoare, meniuri şi St 
George din Hanover Square, iar un bărbat mai slab de înger ar fi 
permis probabil ca umbra ei întunecată să-i înnegureze 
sentimentele de bien-etre. Însă strategia Wooster-ilor e să ia 
lucrurile aşa cum sunt, iar eu îmi concentram atenţia exclusiv 
asupra părţii bune a lucrurilor, spunându-mi în sinea mea că, 
până şi în eventualitatea că amnistia din ceasul al 
doisprezecelea nu s-ar fi materializat şi aş fi fost nevoit să beau 
cupa cu otravă, n-ar fi trebuit s-o fac cu doi ochi vineţii şi o şiră 
a spinării fracturată drept cadouri de nuntă din partea lui G. 
D'Arcy Cheesewright. Orice ar fi fost, măcar cu atâta mă 
alesesem şi eu. 

Pe scurt, eram într-o dispoziţie zburdalnică şi aproape că 
scosesem un „Tra la la” când l-am observat pe Jeeves cum îşi 
face apariţia pâlpâind în ipostaza de public nerăbdător. 

— A, Jeeves, am spus. Ce dimineaţă frumoasă. 


— Extrem de agreabilă, domnule. 

— Mă căutai cumva, Jeeves? 

— Dacă-mi puteţi acorda câteva clipe, domnule. Îmi 
doresc nespus să aflu dacă aţi putea să vă dispensaţi de 
serviciile mele astăzi ca să mă pot duce la Londra. Prânzul de la 
Junior Ganymede, domnule. 

— Credeam că o să fie săptămâna viitoare. 

— Data a fost devansată pentru a putea veni şi 
majordomul lui sir Everard Everett, care pleacă mâine împreună 
cu şeful său în Statele Unite ale Americii. Sir Everard preia 
postul de ambasador al Marii Britanii la Washington. 

— Chiar aşa? Baftă bătrânului buboi. 

— Da, domnule. 

— Te încântă când vezi funcţionari din ăştia 
guvernamentali cum mişună ocupați de colo-colo ca să-şi merite 
salariile. 

— Da, domnule. 

— Adică, dacă eşti plătitor de impozite, contribui cu o 
grămadă la salariile alea. 

— Intocmai, domnule. M-aş bucura dacă aţi putea găsi o 
cale să-mi permiteţi să particip la recepţie, domnule. După cum 
v-am informat, eu prezidez adunarea. 

Păi, fireşte, dacă m-a luat aşa, n-am avut altă opţiune 
decât să accept. 

— Sigur, Jeeves. Dă-i bătaie şi chefuieşte până-ţi scârţâie 
oasele. Poate fi ultima ta şansă, am adăugat eu cu elocvenţă. 

— Domnule? 

— Păi, deseori ai subliniat cât de mare tărăboi fac mahării 
de la Ganymede dacă divulgi secretele din catastiful clubului, iar 
mătuşa Dahlia mi-a spus că i-ai destăinuit întreaga poveste cu 
Spode şi Eulalie Soeurs. N-o să te dea afară cu surle şi trâmbiţe 
dacă se află? 

— Probabilitatea este neglijabilă, domnule, şi mi-am 
asumat bucuros riscul, ştiind că la mijloc stă fericirea doamnei 
Travers. 

— Frumos din partea ta, Jeeves. 

— Mulţumesc, domnule. Mă străduiesc să dau satisfacţie 
tuturor. lar acum cred că, dacă mă scuzaţi, domnule, poate ar 
trebui s-o pornesc către gară. Trenul spre Londra pleacă în 
curând. 


— De ce nu iei maşina mea cu două locuri? 

— Dacă vă puteţi lipsi de ea, domnule, sigur. 

— Bineînţeles. _ 

— Mulţumesc foarte mult, domnule. Imi va fi de mare 
ajutor. 

A tulit-o înspre casă, fără îndoială ca să se ducă şi să-şi ia 
melonul de care nu se desparte niciodată când se află în 
metropolă, şi abia plecase de lângă mine, când mi-am auzit 
numele strigat de-o voce behăitoare, m-am răsucit şi l-am văzut 
pe Percy Gorringe că se apropie de mine, cu ochelarii cu ramă 
de baga sclipindu-i sub razele soarelui. 

Prima mea emoție, văzându-l, a fost surpriza, sentimentul 
că, dintre toţi artiştii din lume pe care i-am cunoscut vreodată, 
el era cel mai imprevizibil. Adică, dintr-un moment într-altul nu 
puteai să ştii ce faţetă o să arate lumii, căci trecea de la 
Furtunos la Cer Senin şi apoi iarăşi la Furtunos, aidoma unui 
barometru la care ceva nu funcţiona cum trebuie. La cina din 
seara trecută fusese de-o veselie debordantă, iar acum, doar cu 
câteva ore mai târziu, iată-L că adoptase încă o dată 
comportamentul ăla de peşte mort, care o făcuse pe mătuşa 
Dahlia să aibă o opinie atât de fermă despre el. Pironindu-mă cu 
nişte ochi sticloşi, dacă sticloşi e cuvântul pe care-L caut, şi fără 
a mai pierde vremea cu vreo salutare preliminară şi alte 
pourparlers, el se apucă instantaneu să-şi descarce sufletul de 
marfa periculoasă care-L apăsa pe inimă. 

— Wooster, zise el, Florence tocmai mi-a spus o poantă 
care m-a şocat! 

Păi, era cam dificil să-mi dau seama ce să-i răspund la 
asta, fireşte. Primul meu impuls a fost să-L întreb ce poantă, 
adăugând că dacă era cea despre episcop şi îmblânzitoarea de 
şerpi, o auzisem deja. Şi, fără îndoială, aş fi strecurat şi un 
cuvânt sau două deplângând indecenţa crescândă a 
vocabularului fetei moderne. Dar am făcut doar „Oh, ah?” şi am 
aşteptat mai multe detalii. 

Ochii lui, aşa cum se întâmplase şi cu Florence noaptea 
trecută, priveau frenetic încoace şi-ncolo, de la cer la pământ şi 
de la pământ la cer. Puteai să-ţi dai seama ce anume îl deranja. 

— Imediat după micul dejun, continuă el, retrăgându-şi 
ochii în orbite şi zgâindu-se încă o dată la mine, am găsit-o 


lângă fâşia de verdeață, tăind flori. M-am dus la ea şi am 
întrebat-o dacă îmi permite să ţin coşul. 

— Foarte politicos din partea ta. 

— Ea mi-a mulţumit şi a spus că s-ar bucura dacă aş face- 
o şi o vreme am discutat despre subiecte neutre. Dintr-una într- 
alta, până la urmă am cerut-o în căsătorie. 

— Bravo! 

— Poftim? 

— Am spus „Bravo!”. 

— De ce ai spus „Bravo!”? 

— Ca un soi de aplauze, de fapt. 

— Înţeleg. Să mă încurajezi. Expresia, din câte ştiu, 
provine din franceză şi înseamnă încurajări cordiale, nu? 

— Aşa e. 

— Atunci, în situaţia de faţă, sunt uimit şi aş putea spune 
cam scârbit să o aud de la tine, Wooster. Poate că ar fi fost mai 
de bun-simţ să te abţii de la batjocură sau zeflemea. 

— Hă? 

— Chiar dacă tu ai câştigat, ăsta nu-i un motiv să îi iei 
peste picior pe cei mai puţin norocoşi. 

— Îmi pare rău. Dacă mi-ai putea da mai multe lămuriri. 

Ţâţâi impacientat. 

— Ţi-am spus că am cerut-o în căsătorie pe Florence şi ți- 
am mai spus că a zis un lucru care m-a şocat profund. Adică mi- 
a spus că e logodită cu tine. 

Acum m-am prins. Mi-am dat seama la ce se referea. 

— Oh, ah, bineînţeles. Categoric. Da, s-ar părea că suntem 
logodiţi. 

— Când s-a întâmplat asta, Wooster? 

— Destul de recent. Fornăi. 

— Foarte recent, îmi închipui, având în vedere că ieri era 
logodită cu Cheesewright. Totul e extrem de confuz, spuse 
Percy iritat. Îmi vâjâie capul. Niciodată nu ştii pe ce picior stai. 

Îi înţelegeam punctul de vedere. 

— Un micut talmeş-balmeş, am confirmat. 

— Mă lasă perplex. Nu-mi pot da seama ce vede la tine. 

— Da. Foarte ciudată toată chestia. O vreme medită 
sumbru. 

— Recenta ei pasiune pentru Cheesewright, spuse el, 
repunând mingea în joc, pe asta o pot înţelege cât de cât. 


Oricare ar fi defectele lui mintale, e un tânăr animal voinic şi 
deseori vezi fete intelectuale atrase de animale tinere şi voinice. 
Bernard Shaw a pus ideea asta la baza unuia dintre primele lui 
romane, Profesiunea lui Cashel Byron. Dar tu! E inexplicabil. Nu 
eşti decât un fluturaş bolnăvicios. 

— De ce spui că sunt un fluturaş bolnăvicios? 

— Dacă te poţi descrie mai bine, m-aş bucura să te aud. 
Nu sunt în stare să văd la tine nici cea mai mică urmă de 
farmec, nici cea mai pricăjită rămăşiţă din orice calitate care ar 
putea-o atrage cu ceva pe o fată ca Florence. Mă uimeşte cum 
de-şi doreşte să te aibă mereu prin preajmă. 

Nu ştiu dacă m-ai putea considera un om ţâfnos. De 
regulă, aş spune că nu. Dar nu-i plăcut să te trezeşti trecut în 
acte sub calificativul de fluturaş bolnăvicios şi mărturisesc că 
am vorbit cam tăios. 

— Ei bine, asta e, am spus eu şi m-am cufundat în tăcere. 

Cum şi el părea puţin înclinat să pălăvrăgească cu mine, 
am rămas unul lângă celălalt, precum doi călugări trapişti care 
întâmplător au dat nas în nas unul cu altul la întrecerile de câini. 
Şi cred că destul de repejor aş fi înclinat scurt din cap şi m-aş fi 
retras, dacă nu m-ar fi oprit cu o exclamaţie similară ca ton şi 
volum cu aceea pe care a scos-o Stilton când m-a descoperit 
împopoţonat cu cutii de pălării în dulapul lui Florence. Se uita la 
mine prin parbrize cu ceea ce părea îngrijorare, ca să nu spun 
groază. Asta m-a buimăcit. Nu se putea să-i ia atâta timp, 
credeam eu, să-mi remarce mustaţa. 

— Wooster! Doamne, apără-mă! Nu porţi pălărie! 

— Nu prea port când sunt la ţară. 

— Sub soarele ăsta fierbinte! Ai putea să faci insolaţie. N- 
ar trebui să-ţi asumi asemenea riscuri. 

Mă simt nevoit să spun că m-am simţit mişcat de-o 
asemenea solicitudine. Mare parte din iritarea pe care o 
simţisem mi-a dispărut. Vreau să spun, nu sunt mulţi indivizi 
care să manifeste un asemenea interes pentru bunăstarea 
tipilor care, practic, sunt pentru ei nişte străini. Asta arată, mă 
gândeam eu, că omul poate spune o grămadă de tâmpenii 
despre fluturi bolnăvicioşi şi încă să aibă un suflet sensibil sub 
ceea ce-mi închipui că se consideră de regulă a fi un exterior 
niţeluş cam dezgustător. 

— Nu-ţi face griji, am spus, potolindu-i tulburarea. 


— Dar îmi fac griji, răspunse el tăios. Îmi susţin cu toată 
tăria părerea că ori ar trebui să-ţi iei pălăria, ori să stai la 
umbră. Nu vreau să-ţi fac scandal, dar, fireşte, sănătatea ta mă 
preocupă foarte mult. Vezi tu, te-am tras la sorţi la concursul de 
darts de la Clubul Trântorilor. 

Asta m-a lăsat perplex. Nu înţelegeam nimic. Mi s-a părut 
pur şi simplu că delirează. 

— Ce-ai făcut? Cum adică m-ai tras la sorţi la concursul de 
darts de la Clubul Trântorilor? 

— M-am exprimat greşit. Eram tulburat. Ar fi trebuit să 
spun că te-am cumpărat de la Cheesewright. El mi-a vândut 
biletul cu numele tău. Aşa că să nu te mire că mă tulbură când 
te văd că umbli sub soarele ăsta puternic fără pălărie. 

Intr-o carieră presărată din belşug cu şocuri urâte, am mai 
avut din când în când ocazia să mă clatin şi să mă bâţâi niţeluş, 
dar rareori m-am mai clătinat şi m-am bâţâit cu mai mult zel ca 
acum, la auzul cuvintelor lui îngrozitoare. Noaptea trecută 
spusesem despre mătuşa Dahlia, dacă-ţi aminteşti, că era ca un 
plop tremurător. In clipa de faţă descrierea mi s-ar fi potrivit ca 
o mănuşă. 
` Potopul ăsta de emoţii se poate înţelege uşor, cred. 
Intreaga mea politică externă, după cum am mai explicat, se 
baza pe faptul că îi băgasem pumnul în gură lui Stilton, iar 
acum, pare-mi-se, la naiba, că până la urmă nu făcusem nici o 
scofală. Incă o dată se găsea în ipostaza unui asirian perfect 
îndreptăţit să dea buzna ca un lup în mijlocul turmei, cu toate 
trupele lui strălucind în roşu şi auriu, iar acum îmi îngheţa 
sângele-n vine când îmi dădeam seama că setea lui de 
răzbunare era atât de pronunţată, încât, în loc să renunţe la 
obiectivele lui de război, era gata să sacrifice cincizeci şi şase de 
lire şi ceva mărunţiş. 

— Probabil că există multă bunătate ascunsă în 
Cheesewright, continuă Percy. Mărturisesc cu sinceritate că l-am 
judecat greşit şi, dacă n-aş fi predat deja şpaltul, aş fi retras 
chestia aia, Caliban în amurg din Parnassus. Mi-a zis că sigur tu 
o să câştigi concursul ăsta de aruncat săgeți, şi totuşi s-a oferit 
de bunăvoie să-mi vândă la un preţ modic biletul cu numele tău, 
pentru că, a spus el, a început să-i placă foarte mult de mine şi 
vrea să-mi facă o favoare. Un gest măreț, generos şi cordial, 


care îţi redă încrederea în omenire. Apropo, Cheesewright te 
caută. Vrea să vorbească ceva cu tine. 

Şi-a repetat sfatul cu privire la pălărie şi a tulit-o, iar eu 
am rămas pironit locului o vreme lunguţă, cu toate mădularele 
tepene şi cu bibilica amorţită încercând să se lupte cu problema 
asta hidoasă care apăruse. Era limpede că trebuia să fac, la 
rândul meu, o mişcare diabolic de deşteaptă şi încă s-o fac 
repejor, dar ce mişcare diabolic de deşteaptă? Asta era ceea ce 
s-ar numi hiba. 

Vezi tu, nu puteam s-o şterg pur şi simplu din zona 
periculoasă, adică tocmai ce mi-ar fi plăcut să fac. Era neapărat 
nevoie să fiu printre cei din Brinkley Court când sosea Spode 
diseară. Deşi mătuşa Dahlia vorbise lejer despre faptul că o să-L 
joace pe degete, era uşor de închipuit că planul ei o putea da în 
bară, caz în care prezenţa la faţa locului a unui nepot cu mintea 
ageră era esenţială. Wooster-ii nu le lasă baltă pe mătuşi în 
clipele de cumpănă. 

Prin urmare, eliminând aripile de turturea la care aş fi 
atentat cu dragă inimă, ce soluţie îmi mai rămânea? Recunosc 
deschis că timp de cinci minute sau aşa ceva, chestia m-a dat 
gata. 

Dar deseori s-a spus despre Bertram Wooster că în clipele 
de restrişte are talentul neobişnuit de a fi năpădit de inspiraţie 
şi asta s-a întâmplat şi acum. Brusc, m-a fulgerat un gând, 
aidoma unui trandafir înflorit, înroşindu-mi fruntea, iar eu mi-am 
luat picioarele la spinare şi am tăiat-o spre grajduri, unde era 
găzduită maşina mea cu două locuri. Era posibil ca Jeeves să n-o 
fi luat încă pe lungul drum ce ducea la clubul Junior Ganymede, 
iar dacă aşa stăteau lucrurile, atunci îmi găsisem salvarea. 

Capitolul 16 

Dacă te numeri printre cei mai răsăriţi, care niciodată nu 
sunt mai fericiţi decât atunci când se destind cu operele lui B. 
Wooster, atunci probabil că ai dat peste un fragment anterior 
din memoriile mele, unde mă preocupa o vizită pe care o 
făcusem împreună cu Jeeves la Deverill Hali, reşedinţa de la ţară 
a lui Esmond Haddock, judecător de pace, şi îţi aminteşti că, pe 
când ne aflam sub acoperişul lui Haddock, Jeeves L-a prins pe 
Thos, fiul mătuşii mele Agatha, cu ceea ce e cunoscut sub 
numele de măciucă şi, foarte prudent din partea lui, i-a 
confiscat-o, fiind de părere şi cine n-ar fi fost în locul lui? Că era 


ultimul lucru la care ar fi trebuit să aibă acces tânărul derbedeu 
cu tendinţe criminale. Gândul care îmi înroşise fruntea în 
maniera pe care ţi-am descris-o era: Oare Jeeves încă o mai 
avea? Totul depindea de asta. 

L-am descoperit deja gătit cu veşminte de gală şi cu 
melonul pe cap, fiind pe punctul să-şi pună piciorul pe demaror. 
Dacă aş fi întârziat câteva secunde, nu l-aş mai fi prins. In mare 
grabă şi fără a pierde vremea, am inaugurat concursul cine-ştie- 
câştigă. 

— Jeeves, am zis, lasă-ţi gândurile să se întoarcă la vizita 
noastră de la Deverill Hali. Ţi le laşi? 

— Da, domnule. 

— Atunci urmăreşte-mă cu atenţie în continuare. Tânărul 
Thos, fiul mătuşii mele Agatha, era acolo. 

— Întocmai, domnule. 

— Cu intenţia de a o folosi pe spinarea unui coleg de 
şcoală de-al lui pe nume Puturosul, care-i devenise nesuferit 
dintr-un motiv sau altul, el îşi cumpărase din Londra o măciucă. 

— Sau un blackjack, dacă folosim denumirea americană. 

— Lasă denumirile americane, Jeeves. Tu i-ai luat arma. 

— Mi s-a părut un lucru înţelept, domnule. 

— A fost cel mai înţelept lucru din lume. Aici nu încape 
discuţie. Dă-i drumul prin comunitate unui derbedeu ca tânărul 
Thos cu o măciucă la el şi uite-aşa semeni sămânţa dezastrelor 
şi. Care-i cuvântul, Jeeves? Ceva despre clisme. 

— Cataclisme, domnule? 

— Asta era. Cataclisme. Fără îndoială că ai făcut ce 
trebuia. Dar nu despre asta vorbim acum. Mă refer la altceva. 
Măciuca aia, unde e? 

— Printre lucrurile mele din apartament, domnule. 

— Te conduc până la Londra şi o iau de acolo. 

— Aş putea să o aduc eu când mă întorc, domnule. 

Am executat câţiva paşi de dans. Când se întoarce, ce să- 
ţi zic! Şi când o să fie asta? Probabil noaptea târziu, pentru că 
gaşca dintr-un loc atât de în vogă precum Junior Ganymede nu- 
şi termină petrecerea imediat după masa de prânz. Ştiu eu ce se 
întâmplă când majordomii ăştia nebunatici se dezlănţuie. Stau 
prin preajmă până dimineaţă, bând vârtos, cântând în deplină 
armonie şi în general chiuind aidoma unei gloate de băieţi într-o 
cârciumă din Vestul Sălbatic. Ar fi însemnat ca pe tot parcursul 


unei lungi zile de vară să fiu lipsit de orice apărare, o pradă 
lejeră pentru Stilton care, după cum tocmai fusesem informat, 
umbla de colo-colo cu limba scoasă, căutând ceva de devorat. 

— Nu-mi foloseşte la nimic, Jeeves. Am nevoie de ea 
imediat. Nu diseară, nu de miercuri într-o săptămână, ci cât mai 
repede cu putinţă. Sunt urmărit cu îndârjire de Cheesewright, 
Jeeves. 

— Într-adevăr, domnule? 

— lar dacă vreau să fac față provocării lui Cheesewright, 
am nevoie de-o armă. Are o putere cât zece inşi şi, dacă mă 
prinde neînarmat, o să mă facă praf şi pulbere, înainte de a i se 
mişca vreun fir de păr din cap. 

— Foarte bine zis, domnule, dacă-mi permiteţi, iar 
diagnosticul situaţiei este absolut corect. Forţa domnului 
Cheesewright vă va zdrobi ca pe o muscă. 

— Exact. 

— Vă va distruge cu o singură lovitură. V-ar rupe în două 
cu mâinile goale. V-ar sfărâma fiecare oscior. 

M-am încruntat niţeluş. Mă bucuram că aprecia gravitatea 
situaţiei, dar amănuntele astea brute despre fizicul meu mi se 
păreau oareşicum deplasate. 

— Nu-i nevoie să fii atât de dramatic, Jeeves, am spus cu o 
undă de răceală în voce. Vreau să zic doar că, dacă sunt înarmat 
cu o măciucă, îl pot înfrunta pe tip fără nici o reţinere. Eşti de 
acord? 

— Hotărât lucru, domnule. 

— Atunci dă-te mai încolo, am spus şi m-am trântit pe 
scaunul liber. 

Măciuca asta despre care vorbeam era un baston mic din 
cauciuc despre care, la prima vedere, n-ai fi zis că ar putea face 
faţă unui adversar de gabaritul lui Stilton Cheesewright. Adică, 
în stare de repaus, nu părea deloc să fie o chestie atât de dură. 
Dar eu o văzusem şi în acţiune şi eram pe deplin la curent cu 
ceea ce Florence ar fi zis că sunt potenţialităţile ei latente. Intr-o 
noapte la Deverill Hali, din cele mai întemeiate motive, dar e 
prea mult de povestit ca să intrăm acum în detalii, Jeeves a avut 
ocazia să pocnească cu ea un poliţist un ofiţer entuziast, 
polițistul Dobbs - iar copoiul miruit s-a prăbuşit pe pământ 
aidoma ploii blânde din ceruri. 


Există un cântec interpretat frecvent de diaconi la 
concertele din sat, care sună aşa: 

Nu mi-e teamă de nici un duşman în armură lucitoare, 
Oricât de ascuţită şi de scânteietoare ar fi lancea-i. 

Sau e „ascuţită şi iute”? Nu-mi amintesc. Nu că ar conta. 
Chestia e că vorbele astea îmi descriau perfect atitudinea. 
Exprimau foarte pe scurt ce simţeam eu. Cu măciuca aia la mine 
m-aş fi simţit nonşalant şi încrezător, indiferent câţi Stilton-i s-ar 
fi năpustit asupra mea cu fălcile spumegânde. 

Totul a decurs conform planului. După o călătorie 
agreabilă cu maşina, am aruncat ancora la uşa de la Berkeley 
Mansions şi ne-am îndreptat către apartament. Aici, după cum 
se prefigurase, se afla măciuca. Jeeves mi-a înmânat-o, eu i-am 
mulţumit cu câteva cuvinte bine alese, el a plecat la cheful lui, 
iar eu, după câteva îmbucături de prânz la Clubul Trântorilor, m- 
am instalat în maşina cu două locuri şi i-am îndreptat botul spre 
ţinutul Worcestershire. 

Prima persoană cu care m-am întâlnit, pe când treceam 
prin portalul de la Brinkley Court câteva ore mai târziu, a fost 
mătuşa Dahlia. Era în salon, mergând de colo-colo, asemenea 
unei tigroaice înnebunite de suferinţă. Exuberanţa de azi- 
dimineaţă îi pierise complet, preschimbând-o iarăşi în mătuşa 
trasă la faţă de ieri, iar eu am devenit conştient de un acces de 
îngrijorare. 

— Fir-ar al naibii! Am exclamat. Care-i treaba, bătrână 
rubedenie? Nu-mi spune că strategia aia a ta n-a funcţionat. 

Trase bosumflată un şut într-un scaun bine plasat, 
proiectându-L în zbor către locuri neştiute. 

— N-a avut nici o şansă să funcţioneze. 

— De ce? Spode n-a venit? 

Se zgâi prin preajmă-i cu o privire sumbră, pare-se, cu 
speranţa de a mai găsi încă un scaun în care să tragă un şut. 
Neexistând vreunul în sfera ei de influenţă, trase un şut în 
canapea. 

— Ba a venit, cum să nu, şi ce s-a întâmplat? Până să-L 
pot trage deoparte ca să-i strecor vreun cuvânt, Tom L-a luat pe 
sus în camera colecţiilor ca să arunce o privire argintăriei lui 
scârboase. Stau acolo de mai bine de-o oră şi cât or să mai stea, 
numai Dumnezeu ştie. 


Mi-am ţuguiat buzele. Ar fi trebuit, credeam eu, să 
anticipeze ceva de genul ăsta. 

— Nu-L poţi dezlipi de acolo? 

— Nici o forţă omenească nu poate dezlipi un om cu care 
Tom discută despre colecţia lui de argintărie veche. Stă cu ochii 
scăpărându-i pe el. Tot ce pot spera e că o să fie atât de 
preocupat de partea cu argintăria, încât o să uite complet de 
colier. 

Ultimul lucru pe care şi-L doreşte un nepot binevoitor e să- 
şi îmbrâncească o mătuşă intrată la apă şi mai adânc în mocirla 
disperării, dar, la auzul chestiei ăsteia, am fost nevoit să clatin 
din cap. 

— Mira-m-aş. 

Îi mai trase canapelei una sănătoasă. 

— Şi eu m-aş mira. Din cauza asta m-a apucat bâzdâcul şi 
din clipă în clipă o să încep să urlu ca o bocitoare. Mai devreme 
sau mai târziu tot o să-şi amintească să-L ducă pe Spode la seif, 
iar eu îmi spun în sinea mea: Când? Când? Mă simt ca. Cine era 
individul care stătea cu sabia legănându-i-se deasupra capului, 
care atârna de un fir de păr, şi se întreba cât timp o să treacă 
până cade şi îi face o rană urâtă? 

Aici mă dăduse gata. Nimeni din cunoscuţii mei. Şi, în mod 
sigur, niciunul din tipii de la Trântori. 

— Mi-e teamă că nu pot să-ţi spun aşa ceva. Jeeves ar 
putea să ştie. 

La auzul numelui cinstitului bărbat, ochii i se luminară. 

— Jeeves! Bineînţeles! Pe el îl vreau. Unde e? 

— La Londra. M-a rugat să-i dau o zi liberă. Astăzi a fost 
recepţia lunară la prânz de la Junior Ganymede. 

Scoase un sunet care ar fi putut fi urletul bocitoarei de 
care tocmai pomenise şi îmi aruncă o privire pe care în zilele ei 
vânătoreşti i-ar fi aruncat-o unui ogar cu probleme psihice, 
observându-L cum îşi abandonează îndatoririle profesionale 
pentru a fugări un iepure. 

— L-ai lăsat să plece pe Jeeves într-un moment ca ăsta, 
când niciodată n-am avut mai multă nevoie de el? 

— Nu m-a lăsat inima să-L refuz. Prezida adunarea. O să 
se întoarcă în curând. 

— Dar până atunci. 


Ar fi spus mai multe. Mult mai multe, dacă îi 
interpretasem corect mesajul din privire. Dar până să se pună în 
mişcare, o chestie cu perciuni cobori pe scară şi Percy ni se 
alătură. 

Văzându-mă, se opri brusc. 

— Wooster! Era vădit foarte agitat. Unde-ai fost toată ziua, 
Wooster? 

l-am spus că mă dusesem cu maşina până la Londra, iar el 
îşi tinu respiraţia cu un şuierat. 

— Pe zăpuşeala asta? Asta nu poate să-ţi prindă bine. Nu 
trebuie să te suprasoliciţi, Wooster. Trebuie să-ţi drămuieşti 
forţele. 

Îşi alesese prost momentul să se bage-n discuţie. Bătrâna 
rubedenie se răsuci spre el, de parcă ar fi fost cineva care ori 
avertizase vulpea, ori voia s-o împuște. 

— Gorringe, fugar diabolic cu faţă palidă de oaie ce eşti, 
bubui ea, uitând, sau aşa îmi închipui, că era gazdă, cară-te de- 
aici, fir-ai tu să fii! Suntem în şedinţă. 

Presupun că, dacă te învârteşti printre editorii de reviste 
poetice, asta te întăreşte şi te face impasibil la atacuri verbale, 
căci Percy, de la care te-ai fi aşteptat pe bună dreptate să se 
ofilească, nu se ofili câtuşi de puţin, ci îşi îndreptă cât de mult 
putu umerii, adică până se înălţă la vreun metru optzeci şi cinci, 
şi îi replică voiniceşte: 

— Îmi pare rău că v-am deranjat într-un moment 
nepotrivit, doamnă Travers, dar am pentru dumneavoastră un 
mesaj de la Maman. Maman ar vrea să vorbească cu 
dumneavoastră, îşi doreşte să vă întreb dacă v-ar conveni să 
vină la dumneavoastră în cameră. 

Mătuşa Dahlia de emotie îşi azvârli mâinile în sus. Puteam 
să înţeleg ce simţea. Ultimul lucru pe care şi-L doreşte o femeie 
când e înnebunită de suferinţă este să stea la o şuetă cu cineva 
ca măicuţa Trotter. 

— Nu acum! 

— Atunci poate mai târziu? 

— E ceva important? 

— Am căpătat impresia că e foarte important. 

Mătuşa Dahlia scoase un oftat adânc, oftatul unei femei 
care simte că are prea multe de înghiţit într-un timp prea scurt. 


— Of, bine. Spune-i că o să mă văd cu ea peste jumătate 
de oră. Mă duc înapoi la camera colecţiilor, Bertie. E posibil ca 
Tom să se fi oprit deja. Dar mai am ceva de spus, adăugă ea în 
timp ce se îndepărta. Următorul gargui inuman care-şi bagă 
nasul unde nu-i fierbe oala şi îmi distrage atenţia când încerc să 
mă lupt cu probleme vitale o face pe riscul lui. Să-şi scrie 
testamentul şi să dea comandă de crini! 

Dispăru cu vreo şaizeci de kilometri la oră, iar Percy o 
urmări cu o privire indulgentă cum se retrăgea. 

— Ce personaj ciudat, spuse el. 

Am fost de acord cu el că bătrâna rubedenie era uneori 
ciudată. 

— Îmi aduce aminte puţin de editoarea revistei Parnassus. 
Aceeaşi tendinţă să-şi fluture braţele şi să urle când e tulburată. 
Dar să revenim la drumul ăsta al tău la Londra. Ce te-a făcut să 
te duci acolo? 

— A, una sau două chestii de care a trebuit să mă ocup. 

— Păi, sunt mulţumit că te-ai întors cu bine. Mortalitatea 
pe drumurile publice e atât de mare zilele astea. Sper că 
întotdeauna conduci cu prudenţă, Wooster, nu? Fără viteză prea 
mare? Fără depăşiri în curbe? Excelent, excelent. Dar noi toţi 
ne-am făcut griji din pricina ta. Nu ne-am putut da seama unde 
ai plecat. Mai ales Cheesewright era îngrijorat. Părea să creadă 
că ai dispărut de tot şi zicea că are tot soiul de chestii pe care 
speră să le discute cu tine. Trebuie să-L anunţ că te-ai întors. O 
să se simtă uşurat. 

O tuli cu paşi mici, iar eu mi-am aprins o ţigară 
nonşalantă, calm şi stăpân pe mine până-n măduva oaselor. 
Probabil că fumasem deja jumătate din ea şi tocmai făcusem un 
rotocol bunicel de fum, când se auzi tropăitul unor paşi şi Stilton 
se profilă la orizont. 

Am vârât o mână în buzunar şi am înşfăcat strâns bătrâna 
armă mortală. 

Capitolul 17 

Nu ştiu dacă ai văzut vreodată un tigru din junglă care 
trage adânc aerul în piept, pregătindu-se să execute un plonjon 
şi să aterizeze cu ambele picioare în spinarea vreunui animal de 
specie inferioară. Probabil că nu, şi, de fapt, nici eu. Dar îmi 
imaginez că un tigru din junglă într-o asemenea împrejurare ar 
arăta. Cu excepţia faptului, bineînţeles, că n-ar avea o faţă 


rozalie şi un cap ca un dovleac. Exact cum arăta G. D'Arcy 
Cheesewright, pe când ochii i se opriseră pe silueta lui Wooster. 
Preţ de vreo două clipe, rămase pe loc, umflându-şi şi 
dezumflându-şi pieptul. Apoi spuse, după cum prevăzusem: 

— Ho! 

Acordul caracteristic lui, ai putea zice. 

Nonşalanţa mea continua să rămână imperturbabilă. N-are 
nici un sens să spun că atitudinea buboiului nu era 
amenințătoare. Era amenințătoare în ultimul hal. Dar, cu mâna 
pe măciucă, l-am înfruntat fără nici o tresărire. Aidoma soţiei lui 
Cezar, eram gata de orice. 

L-am salutat printr-o înclinare nepăsătoare a capului. 

— A, Stilton, am făcut. Cum merge treaba? Întrebarea 
păru că pune capac fierbinţelii care-L cuprinsese. Scrâşni dintr- 
un dinte sau doi. 

— Îţi arăt eu cum merge treaba! Te-am căutat toată ziua. 

— Ai vreun motiv să mă vezi? 

— Mi-aş dori să-ţi smulg capul de pe umeri şi să te oblig 
să-L înghiţi. 

Am mai înclinat o dată din cap, la fel de nepăsător ca mai 
devreme. 

— O, da. Ai mai pomenit o dată de dorinţa asta şi azi- 
noapte, nu-i aşa? Acum îmi amintesc. Păi, îmi pare rău, Stilton, 
dar mi-e teamă că n-ai ce-i face. Am alte planuri. Fără îndoială 
că Percy Gorringe ţi-a spus că am dat o fugă până la Londra azi- 
dimineaţă. M-am dus să iau asta, am zis eu şi, scoțând cel mai 
bun prieten al omului zvelt, l-am fluturat sugestiv. 

Există un dezavantaj când nu ai mustață, acela că, dacă 
nu ţi-ai lăsat aşa ceva, atunci nici nu ai ce să răsuceşti când eşti 
buimăcit. Nu poţi decât să stai cu falca de jos căzută, aidoma 
unui crin ostenit, arătând ca un dobitoc fără seamăn şi exact 
asta făcea acum şi Stilton. Toată atitudinea lui semăna cu aceea 
a unui asirian care, după ce s-a năpustit ca un lup asupra 
turmei, găseşte la faţa locului nu miei, ci pisici sălbatice, şi, 
fireşte, nimic altceva nu-L poate face pe un asirian să se simtă 
mai prost. 

— Ăsta-i un mic dispozitiv uimitor de eficient, am 
continuat eu, turnând gaz pe foc. Citeşti o grămadă despre ele 
prin romanele polițiste. Se numeşte măciucă, deşi blackjack 
este, cred, termenul american. 


A respirat hârâit, cu ochii bulbucaţi. Presupun că nu mai 
păţise niciodată o chestie similară, întotdeauna ai parte şi de 
experienţe noi. 

— Lasă jos chestia aia! Făcu el cu o voce cavernoasă. 

— Îmi propun să o las jos, am replicat eu, iute ca săgeata. 
Îmi propun să o las jos al naibii de rapid în clipa când faci vreo 
mişcare şi, deşi sunt doar un începător în mânuirea măciucii, nu 
văd cum n-aş izbuti să nimeresc pe undeva un cap atât de mare 
ca al tău. Şi atunci în ce postură o să fii, Cheesewright? intins pe 
jos, scumpul meu prieten, acolo o să fii, iar eu o să-mi scutur 
lejer mâinile de praf şi o să pun instrumentul din nou în buzunar. 
Dacă se află în posesia unei chestii din astea, chiar şi cel mai 
firav slăbănog poate să doboare la pământ cel mai fioros bătăuş 
mai abitir decât secera, grâul. În două vorbe, Cheesewright, 
sunt înarmat, iar situaţia, după cum mi se pare mie, e 
următoarea. Eu adopt o poziţie confortabilă lăsându-mi 
greutatea pe ambele picioare, tu faci un salt, iar eu, rece ca un 
castravete. 

A fost o prostie să spun chestia asta, adică aceea despre a 
face salturi, pentru că i-a dat idei. A executat unul din ăsta la 
cuvântul „castravete”, cu o asemenea iuţeală, încât m-a prins 
pe picior greşit. Asta-i necazul cu indivizii musculoşi de genul lui 
Stilton. Sunt atât de voinici, încât nu bănuieşti că ar fi în stare să 
o zbughească precum un iepuroi şi să zboare prin aer cu cea 
mai mare uşurinţă, înainte să-mi dau seama ce se întâmplă, 
măciuca, smulsă din strânsoarea mea, plutea până pe partea 
cealaltă a salonului şi ateriza pe podea lângă seiful unchiului 
Tom. 

Am rămas locului, lipsit de orice apărare. 

Păi, când spun că am rămas locului, vorbesc cu 
aproximaţie. În crize din astea, noi, Wooster-ii, nu zăbovim. 
Imediat mi-a devenit foarte clar că Stilton nu era singurul din 
micul nostru cerc care o putea zbughi ca iepuroii. M-aş mira ca 
în toată Australia, unde sunt o droaie de specii de animale, să 
găseşti vreun iepuroi capabil măcar de-o zecime din iuţeala lină 
a fugii cu care m-am desprins de vibrantul centru de activitate. 
Cât ai zice peşte, am făcut un salt de vreo trei metri jumate 
îndărăt şi m-am instalat în spatele canapelei şi deocamdată aici 
s-au oprit lucrurile, căci, de fiecare dată când el se năpustea 
înspre partea mea, aidoma unui ogar de curse, eu mă duceam 


vâjâind pe partea lui, asemenea unui iepure electric, făcându-i 
orice efort nul şi neavenit. Generalii ăia măreţi, despre care 
vorbeam mai devreme, apelează multicel la manevra asta. 
Retragere strategică e termenul tehnic. 

Câtă vreme am ţinut-o aşa cu mişcarea asta gen dăm- 
roată-desişului-de-duzi mi-e greu să spun, dar probabil nu foarte 
multă, căci deja partenerul meu de joacă ritmată începea să dea 
semne de oboseală. Stilton, la fel ca mulţi dintre tipii ăştia 
musculoşi, are înclinația, când nu se antrenează pentru vreo 
întrecere acvatică, să cedeze ispitei plăcerilor trupeşti. lar asta 
are niscaiva consecinţe. La sfârşitul primelor douăsprezece 
runde, în vreme ce eu rămăsesem vioi ca o vrăbiuţă şi eram 
gata să-mi continui lupta în acelaşi fel, chiar dacă ar fi durat 
toată vara, el gâfâia serios, iar fruntea i se umezise de-o 
sudoare onestă. 

Dar, aşa cum deseori se întâmplă în asemenea 
împrejurări, meciul nu s-a jucat până la final. Oprindu-ne o clipă 
înainte de a începe a treisprezecea rundă, am fost întrerupţi de 
venirea lui Seppings, majordomul mătuşii Dahlia, care a intrat 
agale, cu un aer oareşicum oficial. 

Eu, unul, mă bucuram să-L văd, căci sperasem exact la o 
întrerupere de genul ăsta, dar transformarea chestiei într-o 
partidă în trei i-a displăcut vizibil lui Stilton, iar eu puteam să 
înţeleg de ce. Prezenţa omului îl incomoda şi îl împiedica să dea 
tot ce-i mai bun din el. Deja am explicat că Cheesewright-ii au 
un cod de onoare care le interzice să se certe dacă sunt femei 
prin preajmă. Aceeaşi regulă e valabilă şi când membrii 
personalului domestic apar în preajma ringului. Dacă majordomii 
îşi vâră nasul când ei tocmai încearcă să afle ce culoare are pe 
dinăuntru vreo cunoştinţă oarecare, Cheesewright-ii spală 
putina. 

Dar, reţine bine, nu le place să spele putina şi nu-i de 
mirare că, obligat fiind de prezenţa majordomului ăstuia să-şi 
întrerupă ostilitățile, Stilton îl privea cu o duşmănie prost 
ascunsă. Glăsui cu o voce tăioasă: 

— Ce vrei? 

— Uşa, domnule. 

Duşmănia prost ascunsă a lui Stilton deveni şi mai prost 
ascunsă. Ba chiar privirea pe care i-o aruncă lui Seppings era 
înţesată de atâta magnetism animalic dăunător, încât căpătai 


impresia că pe mătuşa Dahlia o păştea un pericol teribil de a se 
trezi în curând cu un majordom în minus. 

— Cum adică, vrei uşa? Care uşă? Ce uşă? De ce naiba 
vrei o uşă? 

Mi-am dat seama că era foarte puţin probabil să se 
lămurească fără nici o explicaţie din partea cuiva, aşa că i-am 
oferit eu una. Întotdeauna îmi place, dacă pot, ca în asemenea 
împrejurări să fac lucrul cuvenit. Dacă îl zgârii pe Bertram 
Wooster, spun eu uneori, o să găseşti dedesubt un cercetaş. 

— Uşa de la intrarea din faţă, Stilton, bătrâne partener de 
dans, este cea la care s-ar presupune că se gândeşte tăicuţul 
Seppings, am zis. Aş îndrăzni să bănuiesc că a sunat cineva la 
uşă. Am dreptate, Seppings? 

— Da, domnule, replică el cu o demnitate reţinută. Soneria 
de la intrarea din faţă a sunat şi, încercând să-mi fac datoria, 
am venit să răspund la uşă. 

Şi, cu o atitudine care sugera că, după părerea lui, asta îl 
va reţine o vreme pe Stilton, a procedat conform planuluCe pot 
băga mâna-n foc că s-a întâmplat, Stilton, bătrână plăcintă, am 
spus eu lămurind lucrurile, e că un musafir oarecare aşteaptă 
afară. 

Am avut dreptate. Seppings deschise larg uşile, urmă o 
licărire de păr blond, se simţi un damf de Chanel No. 5 şi o fată 
pluti înăuntru, o fată pe care am apreciat-o dintr-o singură 
privire ca fiind o minunăţie de primă clasă. 

Cei care-L cunosc cel mai bine pe Bertram Wooster sunt 
conştienţi de faptul că nu e un bărbat care pică imediat pe spate 
când vine vorba de sexul opus. E calm şi critic. Işi cântăreşte 
vorbele. Aşa încât, atunci când o descriu pe fata asta ca fiind o 
minunăţie, o să-nţelegi că era foarte deosebită. Ar fi putut să se 
alăture unui grup de participante la un concurs de frumuseţe, 
iar comisia de arbitri ar fi întins pentru ea covorul roşu. Îţi puteai 
imagina cum fotografii mondeni s-ar bate pe viaţă şi pe moarte 
ca s-o aibă de muşteriu. 

Asemenea eroinei din Misterul racului roz şi, de altfel, 
eroinelor tuturor romanelor polițiste care mi-au picat în mână 
până acum, ea avea părul de culoarea porumbului copt şi ochii 
ca albăstrelele. Dacă mai pui şi un nas cârn, plus o siluetă cu la 
fel de multe rotunjimi ca un montagne russe, atunci n-o să ţi se 
pară un lucru bizar că Stilton, băgându-şi sabia în teacă, se 


apucase să se chiorască la ea cu gura căscată şi o privire 
tâmpă, având aerul unui individ lovit pe neaşteptate de trăsnet. 

— Doamna Travers este acasă? Se interesă vedenia asta, 
adresându-i-se lui Seppings. li spui, te rog, că a venit 
domnişoara Morehead? 

Am rămas perplex. Dintr-un oareşice motiv, poate pentru 
că avea trei nume, imaginea pe care mi-o formasem în minte 
despre Daphne Dolores Morehead era a unei femei în vârstă, cu 
o faţă de cal şi un pince-nez cu ramă aurită, prins de nasturele 
cel mai de sus al bluzei cu un şnur negru. Văzând-o în carne şi 
oase şi din cap până-n picioare, m-am trezit că laud 
înţelepciunea de care dăduse dovadă mătuşa Dahlia când o 
invitase la Brinkley Court, probabil ca să dea o mână de ajutor la 
vânzarea Budoarului. Câteva cuvinte din partea ei, care să-i dea 
sfatul să-L cumpere, ar fi avut mare trecere pe lângă L. G. 
Trotter, credeam eu. Fără îndoială că era un soţ devotat şi 
minunat, credincios până-n străfunduri soţiei sale, dar chiar şi 
soţii devotați şi minunaţi au tendinţa să reacționeze vârtos când 
fete de genul lui D. D. Morehead încep să le aplice tratamentul 
A. 

Stilton încă se holba la ea ca un buldog pus în faţa unei 
ciozvârte de jumătate de kilogram, iar acum, cu ochii ei de 
culoarea albăstrelelor, care se obişnuiseră deja cu lumina slabă 
din salon, îi aruncă o privire, iar apoi scoase o exclamaţie ce 
părea, într-un mod surprinzător având în vedere cum arăta 
Stilton, să exprime plăcere. 

— Domnule Cheesewright! Făcu ea. Păi, să vezi şi să nu 
crezi! Mi s-a părut mie că ai o faţă cunoscută. li mai aruncă o 
privire. Tu eşti D'Arcy Cheesewright, cel care obişnuia să 
vâslească pentru Oxford? 

Stilton îşi înclină în tăcere căpăţâna. Părea incapabil să 
vorbească. 

— Aşa m-am gândit şi eu. Cineva mi te-a arătat într-un an 
la balul din Săptămâna celor opt1. Dar aproape că nu te-am 
recunoscut. Arăâţi mult mai bine fără ea. Cred că mustăţile sunt 
pur şi simplu îngrozitoare. Mereu zic că un tip care se poate 
înjosi într-atâta încât să poarte mustață ar face mai bine să-şi 
lase barbă. 

N-am putut să nu intervin. 


— Sunt mustăţi şi mustăţi, am spus, răsucindu-mi-o pe a 
mea. Apoi, dându-mi seama că se întreba cine ar fi putut fi 
necunoscutul ăsta zvelt şi cu o înfăţişare distinsă, m-am bătut 
uşurel pe piept. Wooster, Bertram, am zis. Sunt nepotul 
doamnei Travers, iar ea e mătuşa mea. Să te conduc până la 
ea? Probabil că abia aşteaptă să te vadă. 

Îşi ţuguie buzele şovăind, de parcă programul pe care i-L 
sugerasem se abătea în multe privinţe de la idealul ei. 

— Da, presupun că ar trebui să mă duc şi s-o salut, dar cel 
mai mult mi-aş dori să vizitez împrejurimile. E un loc atât de 
frumos. 

Stilton, care acum căpătase o culoare stacojie 
încântătoare, îşi reveni parţial din ameţeală, apucându-se să 
emită o sumedenie de sunete bizare şi sugrumate, aidoma unui 
individ fără cerul gurii care încearcă să recite Gunga Din. Până 
la urmă a apărut la suprafaţă şi ceva coerent. 

— Îmi permiţi să te conduc eu? Întrebă el cu o voce 
răguşită. 

— Tare mult mi-ar plăcea. 

— Ho! Făcu Stilton. 

Începu să vorbească precipitat, de parcă ar fi crezut că 
fusese o neglijenţă din partea lui că n-o spusese mai devreme, 
iar o clipă mai târziu se puseră pe treabă. lar eu, cu o frântură 
din emoţiile lui Daniel care iese în culise din bârlogul leului, m- 
am dus la mine în cameră. 

Acolo era răcoare şi linişte. Mătuşa Dahlia e o femeie care 
crede că trebuie să fie generoasă cu fotoliile şi şezlongurile faţă 
de oaspeţii ei, iar şezlongul ce-mi fusese repartizat mie se mula 
reconfortant pe corpul meu. N-a trecut multă vreme şi o 
moleşeală agreabilă m-a cuprins. Pleoapele ostenite mi s-au 
închis. Am adormit. 

Când m-am trezit, jumătate de oră mai târziu, prima mea 
acţiune a fost să zvâcnesc cu oareşice violenţă. Mintea 
limpezindu-mi-se în urma somnului, îmi amintisem de măciucă. 

M-am ridicat în picioare îngrozit şi am ţâşnit din cameră. 
Era imperativ să intru cât mai repede din nou în posesia acelui 
instrument benefic, căci, deşi în recenta noastră întâlnire îl 
biruisem prin superioritate tactică pe Stilton în runda întâi, 
respingându-i atacul cu tehnica şi jocul meu de glezne superior 
din ring, n-aveam de unde să ştiu când o să fie gata de runda a 


doua. Poate că o întrerupere a ostilităţilor l-ar fi putut descuraja 
o vreme pe Cheesewright, dar nu-L descalifica din postura de 
adversar consecvent. 

Măciuca, după cum îţi aminteşti, zburase prin aer aidoma 
unei stele căzătoare, şi îşi sfârşise călătoria undeva pe lângă 
seiful unchiului Tom, iar eu m-am năpustit ca din puşcă înspre 
locul cu pricina. Şi închipuie-ţi cât de îngrijorat am fost când am 
descoperit, ajungând la destinaţie, că nu era acolo. Modul în 
care dispăreau lucrurile la Brinkley Court. Scări, măciuci şi câte 
şi mai câte. Era îndeajuns să facă pe oricine să se lase păgubaş 
şi să se întoarcă cu faţa la perete. 

lar în clipa asta eu chiar m-am întors cu faţa la perete, 
adică la cel în care era încastrat seiful şi, după aceea, am mai 
zvâcnit încă o dată vârtos. 

Asta pentru că ceea ce văzusem ar fi fost suficient să facă 
pe oricine să zvâcnească cu toată violenţa de care dispunea. 
Preţ de două sau trei clipe pur şi simplu nu mi-a venit să cred. 
„Bertram”, mi-am spus în sinea mea, „tensiunea a fost prea 
mare pentru tine. Ţi se năzare.” Dar nu. Am clipit o dată sau de 
două ori pentru a-mi limpezi privirea, iar după ce am terminat 
cu clipitul, totul rămăsese la fel cum văzusem şi prima oară. 

Uşa seifului era deschisă. 

Capitolul 18 

În împrejurări de genul ăsta îl poţi vedea pe Bertram 
Wooster în cea mai splendidă formă a lui, cu creierul calm 
lucrându-i la rece ca o maşinărie. Vreau să spun, mulţi indivizi, 
văzând uşa seifului deschisă, ar fi pierdut timp preţios holbându- 
se la ea şi întrebându-se de ce era deschisă, cine o deschisese şi 
de ce oare persoana care o deschisese n-o închisese la loc, dar 
nu şi Bertram. Prezintă-i un lucru pe tavă cu garnitură cu tot, iar 
el nu se mocăie şi nici n-o lălăie. Trece la acţiune. O scurtă 
privire aruncată înăuntru, o mică percheziţie şi deja mă 
lămurisem. 

Pe rafturi erau depozitate o jumătate de duzină de cutii de 
bijuterii, iar mie mi-a luat un minut sau două să le deschid şi să 
le examinez conţinutul, dar cercetările mele au scos la iveală 
doar un singur colier de perle, aşa încât am fost scutit de-o 
alegere care să mă pună în încurcătură. Vârând cu iuţeală în 
buzunar bijuteria, am ţâşnit spre vizuina mătuşii Dahlia, aidoma 
iepuroiului cu care semănasem atât de bine la recenta mea 


întrunire cu Stilton. Ea ar fi trebuit să se afle deja acolo, îmi 
ziceam eu, şi gândul că eram pe punctul să readuc fericirea în 
viaţa vrednicei băbuţe îmi aducea o considerabilă satisfacţie. 
Ultima oară când o văzusem, avea atâta nevoie de puţină 
fericire. 

Am găsit-o în statu-quo, după cum prevăzusem, fumând o 
ţigară şi silabisind un text de Agatha Christie, dar nu i-am 
readus fericirea în viaţă, pentru că deja era pe acolo. Am fost 
uluit de schimbarea de atitudine pe care o suferise de când se 
dusese ofilită să vadă dacă unchiul Tom a terminat de discutat 
cu Spode despre argintăria veche. Atunci, dacă-ţi aminteşti, 
avusese aerul că era prinsă în menghină. Acum lăsa impresia că 
descoperise a opta minune a lumii. Ridicându-şi privirea şi 
zărindu-mă, chipul îi strălucea aidoma turului unui şofer de 
autobuz şi nu m-ar fi mirat cine ştie ce dacă ar fi început să 
scoată chiuituri tiroleze. Avea înfăţişarea unei mătuşi care s-a 
hrănit cu nectar şi a băut din laptele Paradisului, iar mie mi-a 
trecut prin cap că, dacă se simţea atât de zglobie înainte de a 
auzi vestea cea bună, s-ar fi putut foarte bine ca, atunci când i-o 
dădeam, să sară în aer ca o bombă. 

Insă n-am izbutit să-i vorbesc despre asul secret din 
mâneca mea, căci, aşa cum deseori se întâmplă când mă aflu 
între patru ochi cu femeia asta, mi-a distrus orice şansă să mai 
strecor şi eu vreun cuvinţel. Chiar de când i-am trecut pragul, 
cuvintele au început să fâlfâie dinspre ea aidoma unor lilieci 
ieşind dintr-un şopron. 

— Bertie! Bubui ea. Exact băiatul pe care voiam să-L văd. 
Bertie, scumpule, am dus bătălia cea dreaptă. ţi aminteşti 
imnul despre „lată cum trupele lui Midian umblă creanga de 
colo-colo”? Continuă cu „Creştine, ridică-te şi zdrobeşte-i” şi 
asta am făcut şi eu, fără nici o îndoială. Lasă-mă să-ţi spun ce s- 
a întâmplat. O să faci ochii cât cepele. 

— Hei, am făcut eu, dar pân-aici mi-a fost. S-a năpustit 
asupra mea ca un tăvălug. 

— Nu demult, când ne-am despărţit pe hol, dacă-ţi 
aminteşti, eram vrăjită, tulburată şi năucă, pentru că nu puteam 
să pun mâna pe Spode şi să-i zic vreo două despre Eulalie 
Soeurs, şi mă duceam spre camera colecţiilor cu slaba speranţă 
că luaseră o pauză. Dar el continua să îndure fără să zică nici 
„pâs”, iar Tom continua să bată câmpii. Şi apoi sângele mi-a 


îngheţat în vene şi camera colecţiilor mi-a jucat în faţa ochilor 
când, fără nici un preambul, Tom a trecut brusc la subiectul 
colierului. „Ai putea să arunci acum o privire”, a spus el. „Sigur”, 
a zis Spode, şi s-au dus într-acolo. 

Făcu o pauză să respire, căci până şi ea trebuie să facă 
asta uneori. 

— Hei! Am exclamat eu. 

Cu plămânii iarăşi plini, continuă: 

— N-aş fi crezut că or să mă ţină picioarele nici măcar cât 
să merg până la uşă, darămite să mai traversez şi coridorul lung 
până în salon, dar m-au ţinut. l-am urmat în ariergarda 
procesiunii, cu genunchii moi, dar am reuşit cumva să ajung 
până acolo. Nu ştiu ce aveam în minte când m-am alăturat 
grupului, presupun că o idee vagă cum că voiam să fiu de faţă 
când Tom avea să primească vestea cea rea, iar eu să-L implor 
cu voce sugrumată să mă ierte. Oricum, m-am dus. Tom a 
deschis seiful, iar eu am rămas pironită locului, de parcă m-aş fi 
preschimbat într-o statuie de sare, ca soţia lui Lot. 

Mi-am adus aminte de incidentul la care se referise, căci 
întâmplător se aflase printre subiectele concursului ăluia de 
cunoştinţe din Biblie pe care îl câştigasem la şcoala mea 
particulară, dar, probabil, pentru tine e o chestie nouă, aşa căo 
să-ţi fac un scurt rezumat. Dintr-un motiv care acum îmi scapă, 
într-o bună zi, pe când se plimba, doamnei Lot i s-a spus să nu 
se uite în urma ei, căci altfel se va preschimba într-o statuie de 
sare, aşa încât, fireşte, ea s-a uitat imediat în urma ei şi, prin 
ceea ce mie mi s-a părut întotdeauna o coincidenţă stranie, s-a 
preschimbat într-o statuie de sare. Să vezi şi să nu crezi, nu? 
Adică, zilele astea nu ştii niciodată pe ce picior stai. 

— Timpul a trecut. Tom a scos cutia cu bijuterii şi i-a dat-o 
lui Spode, care a spus: „A, asta e, nu-i aşa?” sau vreo altă 
remarcă la fel de tâmpită ca asta şi, în clipa aia, cu sabia de 
deasupra capului meu pe punctul de a se prăvăli, Seppinogs şi-a 
făcut apariţia, probabil trimis de îngerul meu păzitor, şi i-a zis lui 
Tom că îl caută cineva la telefon. „Hă? Ce? Ce?” a bâiguit Tom, 
la fel cum face el întotdeauna când i se spune că îl caută cineva 
la telefon, şi a şters-o, urmat de Seppings. Uuf! Exclamă ea şi 
făcu iarăşi o pauză ca să respire. 

— Hei. Am intervenit eu. 


— Îţi imaginezi cum mă simţeam. Norocul ăla uimitor 
schimbase toată treaba. De ore întregi mă tot întrebam cum 
naiba să-L prind între patru ochi pe Spode, iar acum era singur 
cu mine. Poţi să pui pariu că n-am pierdut nici o clipă. 
„închipuie-ţi, lord Sidcup”, am spus eu triumfătoare, „încă n-am 
avut timp să vorbesc cu tine despre toţi prietenii noştri comuni 
şi despre zilele alea fericite de la Totleigh Towers. Ce mai face 
scumpul sir Watkyn Bassett?” am întrebat eu, tot triumfătoare. 
Pur şi simplu îi gânguream la ureche. 

— Hei. Am făcut eu. 

Mă storci cu un gest imperativ. 

— Nu mă întrerupe, fir-ai tu să fii! N-am mai văzut 
niciodată un tip care să vrea în halul ăsta să monopolizeze 
conversaţia, aşa ca tine. Gură-spartă ce eşti. N-ai vrea să asculţi 
când îţi povestesc cea mai tare întâmplare care s-a petrecut pe 
aici de ani de zile? Unde rămăsesem? A, da. „Ce mai face 
scumpul sir Watkyn?” am întrebat eu, iar el a zis că sir Watkyn o 
duce binişor. „Dar drăguţa Madeline?” m-am interesat eu, iar el 
a spus că drăguţa Madeline e în regulă. lar apoi am inspirat 
adânc şi i-am trântit-o. „Şi cum mai merge magazinaşul ăla al 
tău cu lenjerie feminină?” am întrebat eu. „Eulalie Soeurs, aşa 
se cheamă, nu? Sper că încă mai scoate o grămadă de bani.” lar 
în clipa următoare ai fi putut să mă dobori cu o singură suflare. 
Asta pentru că, râzând jovial, el mi-a răspuns: „Eulalie Soeurs? 
A, nu mai am nimic de-a face cu asta. Am vândut-o de mult. 
Acum e o companie”. Şi, pe când stăteam uitându-mă cu gura 
căscată la el, cu întregul meu plan de campanie ţăndări, a spus: 
„Păi, hai să arunc o privire colierului ăstuia. Domnul Travers 
spune că arde de nerăbdare să-mi afle opinia despre el”. Şi a 
apăsat cu degetul mare pe încuietoare, iar cutia de bijuterii s-a 
deschis. Eu tocmai îmi încredinţam sufletul în mâinile Domnului 
şi îmi spuneam în sinea mea că totul s-a sfârşit, când m-am 
împiedicat de ceva, m-am uitat în jos, iar acolo, zăcând pe 
podea. Nici n-o să-ţi vină să crezi. Era o măciucă. 

Făcu încă o pauză, trase rapid o tonă de aer în piept şi 
continuă: 

— Da, dom'ne, o măciucă! Dacă nu ştii cum arată o 
măciucă, bineînţeles, o să-ţi explic eu. E un instrument mic din 
cauciuc, deseori folosit de cei din tagma răufăcătorilor pentru a- 
şi altoi prietenii şi rudele. Aşteaptă până când mama-soacră se 


întoarce cu spatele la ei şi apoi o pocnesc peste pieptenul din 
baga. E ultimul răcnet în lumea interlopă şi iată-L că se afla, 
după cum ziceam, chiar la picioarele mele. 

— Hei. Am făcut eu. 

larăşi m-am ales cu gestul ăla imperativ deasupra nasului. 

— Ei bine, preţ de-o clipă, chestia nu mi-a spus nimic. Am 
ridicat-o instinctiv, ca o gospodină harnică, căreia nu-i place să 
vadă lucruri pe jos, dar n-a însemnat nimic pentru mine. Pur şi 
simplu nu mi-a trecut prin cap că îngerul meu păzitor mi-a 
îndreptat paşii într-acolo şi că îmi arăta cum pot să scap de 
necazuri şi nedumeriri. lar apoi, pe neaşteptate, fulgerător, m- 
am prins. Mi-am dat seama care era ideea bătrânului înger 
păzitor cumsecade. Izbutise până la urmă să-mi pătrundă prin 
craniu şi să ajungă în capul meu sec. Spode stătea acolo, cu 
spatele la mine, scoțând colierul din cutie. 

Am bolborosit un sunet gâlgâitor. 

— Doar nu i-ai tras una cu măciuca?! 

— Ba sigur că i-am tras una cu măciuca. Ce crezi că aş fi 
putut să fac? Ce-ar fi făcut Napoleon? Am legănat-o lejer şi i-am 
tras una cu efect, iar el s-a prăbuşit la pământ fără să ştie de 
unde i-a venit. 

Nu prea-mi venea să cred. Exact cum se prăbuşise şi 
polițistul Dobbs la Deverill Hali. 

— Acum e în pat, convins că a suferit o criză de vertij şi s- 
a lovit cu capul de podea. Nu-ţi face griji în privinţa lui Spode. 
Un somn bun la noapte şi o dietă uşoară, iar mâine o să fie ca 
nou. lar eu am colierul, am colierul, am afurisitul de colier şi am 
senzaţia că aş putea să ridic vreo doi tigri şi să le lovesc 
capetele unul de celălalt! 

M-am uitat la ea cu gura căscată. Capul îmi vâjâia. Prin 
ceata care îmi apăruse în faţa ochilor, ea mi se părea că se 
unduieşte, aidoma unei mătuşi surprinse de un vânt puternic. 

— Spui că ai colierul? Am dârdâit eu. 

— Sigur că-l am. 

— Atunci, am zis eu, cu cea mai hârâită voce care a ieşit 
vreodată din gâtlejul cuiva, ce-i chestia asta pe care o am eu? 

Şi am scos exponatul. 

O oareşice vreme mi s-a părut vădit că nu reuşise să 
urmărească firul povestirii. S-a uitat la colier, apoi la mine, apoi 


iarăşi la colier. Numai după ce i-am explicat pe larg a prins 
şpilul. 

— Bineînţeles, da, a zis ea şi şi-a descreţit fruntea. Acum 
înţeleg totul. Cu toate strigătele alea după Tom şi explicaţiile că 
Spode a avut un soi de criză, ca apoi să-L aud cum spune: „Of, 
Doamne, apără-mă! Acum trebuie să-L cazăm peste noapte pe 
tipul ăsta înfiorător!”, iar după aia să-L urmăresc cum încearcă 
să-L liniştească şi îl ajută pe Seppings să-i transporte rămăşiţele 
în pat şi alte chestii din astea, am uitat să-i sugerez să închidă 
uşa seifului. lar lui Tom, bineînţeles, nici nu i-a trecut prin minte. 
Era prea ocupat să-şi smulgă părul din cap şi să spună că asta, 
fără îndoială, o să fie ultima oară când o să invite la el acasă o 
cunoştinţă de la club, fir-ar al naibii, întrucât se ştie că primul 
lucru de care e în stare o cunoştinţă de la club, când se trezeşte 
la cineva acasă, e să facă crize şi să profite de bunătatea lui ca 
să stea vârât în pat săptămâni întregi. lar apoi vii tu. 

— Cotrobăi prin seif şi găsesc un colier de perle despre 
care, fireşte, îmi închipui că-i al tău. 

— ŞI-L şterpeleşti. Foarte frumos din partea ta, Bertie, 
dragă, şi apreciez intenţiile tale amabile. Dacă ai fi fost aici azi- 
dimineaţă, ţi-aş fi spus că Tom a insistat ca toată lumea să-şi 
pună obiectele de valoare în seif, dar tu ai tras o fugă la Londra. 
Apropo, ce te-a făcut să te duci acolo? 

— M-am dus să iau măciuca, aflată înainte în proprietatea 
lui Thos, fiul mătuşii Agatha. În ultima vreme am avut probleme 
cu tot felul de ameninţări. 

Mi-a aruncat o privire adoratoare, profund emoţionată. 

— Tu ai fost acela, sufletul meu de aur, zise ea cu o voce 
sugrumată, care mi-ai pus la dispoziţie măciuca aia? Eu o 
considerasem o marfă trimisă de îngerul meu păzitor. Of, Bertie, 
dacă am zis vreodată despre tine că eşti un tontălău greu de 
cap, care ar trebui să primească o bursă la vreun azil bun de 
nebuni, atunci îmi retrag cuvintele. 

l-am mulţumit laconic. 

— Şi acum ce-o să se întâmple? 

— Chiui de trei ori şi mă apuc să împrăştii trandafiri din 
pălărie. 

M-am încruntat cu o undă de nerăbdare. 

— Nu vorbesc despre tine, strămoaşă bătrână şi dragă, ci 
despre nepotul tău, Bertram, care e în mocirlă pân' la gât şi se 


poate scufunda din clipă în clipă fără a lăsa nici o urmă. lată-mă 
în posesia colierului de perle al cuiva. 

— Al măicuţii Trotter. Acum îl recunosc. Îl poartă seara. 

— Bine. Până aici totul e OK. Şiragul aparţine, din câte 
ştim, măicuţei Trotter. Asta-i bătut în cuie, dar acum ce-ar fi cel 
mai bine să fac? 

— Îl pui la loc. 

— În seif? 

— Da. ÎI pui la loc în seif. 

Mi s-a părut o idee admirabilă şi m-am întrebat de ce nu 
mă gândisem şi eu la asta. 

— Ai nimerit-o! Am exclamat. Da, îl pun la loc în seif. 

— In locul tău, m-aş duce chiar acum. Cu cât mai repede, 
cu atât mai bine. 

— Asta o să fac. A, apropo, a sosit Daphne Dolores 
Morehead. Se plimbă pe moşie cu Stilton. 

— Cum ţi se pare? 

— Te unge pe suflet când te uiţi la ea, ca să zic aşa. Habar 
n-aveam că aşa arată autoarele de romane în zilele astea. 

Aş fi continuat să exagerez impresia favorabilă pe care mi- 
o lăsase faţada tinerei musafire, dar în clipa asta doamna 
Trotter s-a profilat în cadrul uşii. S-a uitat la mine de parcă ar fi 
crezut că eram, nici mai mult nici mai puţin, un parazit. 

— A, bună seara, domnule Wooster, zise ea oareşicum 
glacial. Speram să vă găsesc singură, doamnă Travers, adăugă 
ea cu tactul lejer care făcea din ea senzaţia oraşului Liverpool. 

— Tocmai plecam, am asigurat-o. Ce seară frumoasă. 

— Foarte frumoasă. 

— Păi, salutare, am zis şi am cârmit spre salon, simţindu- 
mă destul de zburdalnic, căci în curând scăpam de cel puţin o 
parte a necazurilor mele. 

Dacă seiful încă mai era deschis, fireşte. 

Era. Şi tocmai mă întindeam spre el şi eram pe punctul de 
a scoate cu iuţeală cutia de bijuterii ca să-L pun înăuntru, când o 
voce a glăsuit în spatele meu şi, răsucindu-mă aidoma unei 
ciute speriate, l-am văzut pe L. G. Trotter. 

De când venisem la Brinkley Court, nu mă înfrăţisem cine 
ştie ce cu scandalagiul ăsta bătrân cu faţă de nevăstuică. Îmi 
lăsase impresia, aşa cum se întâmplase şi la cina aia a mea, că 
nu se dădea prea mult în vânt după compania celor mai tineri 


decât el. Mă miram că vrea să pălăvrăgească acum cu mine şi 
îmi doream să-şi fi ales un moment mai propice. Cu colierul ăla 
la mine, nu-mi doream decât să fiu singur. 

— Hei, făcu el. Unde e mătuşa ta? 

— La ea în cameră, am replicat eu, vorbeşte cu doamna 
Trotter. 

— Zău? Ei bine, când o vezi, spune-i că m-am dus la 
culcare. 

Asta m-a surprins. 

— La culcare? Sigur? Atât de devreme? 

— Am o criză de dispepsie. Ai cumva la tine vreo pilulă 
pentru digestie? 

— Îmi pare rău. N-am niciuna la mine. 

— La naiba! Exclamă el frecându-se pe abdomen. Mă 
doare înfiorător. Mă simt de parcă aş fi înghiţit vreo două pisici 
sălbatice. Hei, continuă el, schimbând subiectul, de ce e 
deschisă uşa seifului? 

l-am sugerat că probabil o deschisese cineva, iarela 
încuviinţat din cap, de parcă mi-ar fi aprobat teoria. 

— A naibii neglijenţă, spuse el. Uite-aşa te trezeşti că ţi se 
fură lucrurile. 

Şi în faţa ochilor mei bulbucaţi, făcu un pas în faţă şi dădu 
un brânci uşii. Se închise cu o trosnitură. 

— Uuf! Făcu el, masându-şi încă o dată abdomenul şi, cu 
un scurt „Noapte bună”, urcă pe scară, lăsându-mă pironit 
locului. 

Nici soţia lui Lot n-ar fi putut fi mai ţeapănă. 

Orice şansă de a pune chestii la loc în seif se dusese pe 
apa sâmbetei. 

Capitolul 19 

Nu ştiu dacă am o imaginaţie prea bogată probabil că nu - 
dar în circumstamţele de genul celor pe care abia le-am descris, 
n-ai nevoie de-o imaginaţie prea bogată ca să-ţi dai seama ce-o 
să se întâmple. La fel de limpede precum rândul de sus de pe 
planşa unui oftalmolog mi se contura în faţa ochilor ce anume îi 
rezerva viitorul lui Bertram. 

Pe când stăteam acolo, căscând gura la uşa aia închisă, 
mi-a răsărit în minte o imagine care ne reprezenta pe mine şi pe 
un inspector din poliţie, ultimul având alături, în rol secundar, un 
sergent cu o înfăţişare neobişnuit de amenințătoare. 


— Vii cu noi fără să te opui, Wooster? Întreba inspectorul. 

— Cine, eu? Făceam eu, bâţâind din toate mădularele. Nu 
ştiu despre ce vorbeşti. 

— Ha, ha, râdea inspectorul. Asta-i bună. Ei, Fotheringay? 

— Foarte haios, domnule, spunea sergentul. Mă face să 
izbucnesc în râs, zău aşa. 

— E prea târziu să mai încerci ceva, omule, continua 
inspectorul redevenind serios. Jocul s-a sfârşit. Avem dovezi că 
te-ai dus la seif şi ai sustras de acolo un colier scump de perle, 
proprietatea doamnei L. G. Trotter. Dacă asta nu înseamnă 
pentru tine cinci ani la răcoare, o să pierd pariul. 

— Dar, sincer, am crezut că era al mătuşii Dahlia. 

— Ha, ha, râse inspectorul. 

— Ha, ha, ciripi sergentul. 

— Bună poantă, spuse inspectorul. Spune asta juriului şi 
vezi ce-o să creadă. Fotheringay, cătuşele! 

Asta era imaginea care îmi răsărise în minte pe când 
căscam gura la acea uşă închisă şi mă pleoşteam ca un melc cu 
sare pe el. Afară în grădină păsările îşi intonau cântecul de 
seară, iar mie mi se părea că fiecare pasăre în parte spunea: „Ei 
bine, băieţi, Wooster a sfeclit-o. N-o să-L prea vedem vreo câţiva 
ani de acum încolo. Neplăcut, neplăcut. Un tip cumsecade, până 
s-a apucat să încalce legea”. 

Un geamăt cavernos mi-a scăpat de pe buze, dar, înainte 
de-a mai apuca să scot altul, am pornit-o valvârtej spre camera 
mătuşii Dahlia. Când am ajuns acolo, măicuţa Trotter, care ieşea 
pe uşă, mi-a aruncat o privire severă şi şi-a văzut de drum, iar 
eu am intrat în audienţă. Am găsit-o pe bătrâna rubedenie stând 
dreaptă pe scaun, zgâindu-se cu o privire pierdută în gol şi mi s- 
a părut evident că iarăşi se întâmplase un lucru care îi inserase 
niţică gheaţă neagră în dispoziţia ei vioaie. Cartea de Agatha 
Christie îi căzuse din poală nebăgată în seamă, fără îndoială, 
aruncată de-o tresărire îngrozită. 

În mod normal, nici nu-i nevoie s-o spun, strategia mea, 
când găsesc făptura asta bătrână cu suflet de aur arătând de 
parcă ar fi încasat o bătaie pe cinste, e s-o plesnesc între 
omoplaţi şi să o îndemn să-şi ţină capul sus, dar propriile-mi 
necazuri nu-mi dădeau răgaz să încurajez mătuşi. Oricare ar fi 
fost dezastrul sau catastrofa care se abătuse asupra ei, credeam 


eu, cu greu ar fi putut s-o egaleze în importanţă pe cea care se 
abătuse asupra mea. 

— Hei, am făcut eu. Mi s-a întâmplat o chestie 
înfiorătoare! 

Încuviinţă sumbru din cap. Până şi un martir la ananghie 
ar fi fost mai zglobiu. 

— Poţi să pariezi pe şosetele tale galbene că aşa e, 
răspunse ea. Măicuţa Trotter şi-a dat arama pe faţă, naiba s-o 
ia. Îl vrea pe Anatole. 

— Cine nu l-ar vrea? 

Preţ de-o clipă mi s-a părut că a fost pe punctul de a se 
năpusti asupra mea şi de a-i trage una iubitului ei nepot pe 
partea laterală a capului, dar, cu un efort straşnic, s-a calmat. Ei 
bine, când spun „s-a calmat”, nu înseamnă că a încetat să mai 
clocotească cu bulbuci jucăuşi, ci că şi-a rezumat activităţile la 
vorbe. 

— Nu înţelegi, dobitocule? Şi-a dat arama pe faţă şi mi-a 
prezentat condiţiile ei. Spune că o să-L lase pe Trotter să 
cumpere Budoarul numai dacă i-L dau pe Anatole. 

Faptul că reacţia mea la afirmaţia asta teribilă a fost 
aproape inexistentă, nu arată decât cât de straşnic mă 
tulburase situaţia grea în care mă găseam. Cu orice altă ocazie, 
dacă aş fi fost anunţat că exista chiar şi cea mai mică şansă ca 
acest minunat maestru în ale bucatelor să-şi dea demisia şi să 
se ducă pentru a-şi irosi măiestria în atmosfera stearpă din 
locuinţa Trotter-ilor, cu siguranţă că aş fi pălit la faţă, aş fi icnit 
şi m-aş fi bălăngănit pe picioare, dar acum, după cum spuneam, 
la auzul cuvintelor ăstora am rămas practic impasibil. 

— Ei, nu zău? Am făcut eu. Hei, ascultă, bătrână rudă de 
sânge. Tocmai ajunsesem la seif şi eram pe punctul să pun la 
loc perlele Trotter, când vita aia încălţată de L. G. Trotter şi-a 
băgat nasul unde nu-i fierbe oala şi a închis uşa, dejucându-mi 
planurile şi vârându-mă într-un bucluc ca naiba. Tremur ca 
varga. 

— Şi eu. 

— Nu ştiu ce să fac. 

— Nici eu. 

— De pomană caut o cale de ieşire din ceea ce francezii 
numesc impasse. 


— Şi eu la fel, spuse ea, ridicând cartea de Agatha Christie 
şi azvârlind-o spre o vază efemeră. 

Când e profund tulburată, mătuşa Dahlia întotdeauna are 
tendinţa să dea cu şutul sau să arunce lucruri. La Totleigh 
Towers, în timpul unei întruniri foarte zbuciumate, ea a curăţat 
poliţa de deasupra şemineului din dormitorul meu de toate 
obiectele, inclusiv un elefant din ceramică şi o statuetă din 
porțelan a bebeluşului Samuel care se roagă. 

— Presupun că niciodată n-a mai existat vreo femeie care 
să fie pusă în faţa unei asemenea decizii. Pe de-o parte viaţa 
fără Anatole e ceva aproape imposibil. 

— lată-mă potcovit cu colierul ăsta valoros de perle, 
proprietatea doamnei L. G. Trotter, iar când dispariţia lui. 

— De conceput. Pe de altă. 

— O să fie descoperită, o să iasă un mare tărăboi, o să fie 
chemaţi inspectori şi sergenţi. 

— Parte, trebuie să vând Budoarul, pentru că altfel nu pot 
scoate de la amanet colierul. Aşa că. 

— lar eu o să fiu prins cu ceea ce se cunoaşte sub numele 
de cioară vopsită la mine. 

— Cioară! 

— Şi ştii la fel de bine ca mine ce se întâmplă cu cei care 
sunt prinşi cu cioara vopsită la ei. 

— Cioară! Exclamă ea şi oftă visătoare. Mă gândesc la o 
pasăre din aia de-a lui în aspic şi îmi spun în sinea mea că o să 
fiu obligată să rezist o viaţă întreagă fără mâncarea lui Anatole. 
Selle d'agneau a la Grecque! Mignonette de poulet roti Petit 
Duel! Nonats de la Mediterranée au fenouil2! lar apoi mă 
gândesc că trebuie să am simţ practic. Sunt nevoită să 
recuperez colierul ăla şi, dacă singurul mod prin care îl pot lua 
înapoi e să. Afurisite să fie lingurile de supă ale suferinţei! 
Vocifera ea, dacă ăsta-i cuvântul, cu chinul întipărit pe fiecare 
trăsătură a chipului. Mă întreb ce o să zică Tom când o să audă 
că Anatole ne părăseşte! 

— lar eu mă întreb ce o să spună când o să audă că 
nepotul lui o să-şi execute sentinţa la Dartmoor. 

— Hă? 

— Sentința la Dartmoor. 

— Cine o să-şi execute sentinţa la Dartmoor? 

— Eu. 


— Tu? 

— Da. 

— De ce? 

l-am aruncat o privire pe care presupun că, la drept 
vorbind, nici un nepot n-ar trebui să i-o arunce vreunei mătuşi. 
Dar eram exasperat în ultimul hal. 

— Nu m-ai auzit? M-am interesat eu. Mi-a răspuns cu 
aceeaşi înflăcărare: 

— Bineînţeles că n-am auzit. Crezi că atunci când mă 
confrunt cu perspectiva de a-L pierde pe cel mai rafinat bucătar 
din regiunea centrală mai am timp să acord vreo atenţie 
conversaţiei tale insipide? Despre ce bolboroseşti atâta? 

Mi-am îndreptat umerii. Cuvântul „a bolborosi” mă rănise. 

— Menţionam doar că, din pricina dobitocului ăluia de L. 
G. Trotter, care a închis uşa seifului înainte ca eu să pot pune 
acolo colierul fatal, m-am potcovit cu obiectul. L-am descris ca 
fiind o cioară vopsită. 

— Aha, asta spuneai despre cioară? 

— Asta spuneam. De asemenea, am mai îndrăznit să fac 
predicția că aproximativ cât ai zice peşte, inspectorii şi sergenţii 
or să vină să mă aresteze şi or să mă ducă pe sus până la 
închisoare. 

— Ce aiureli. De ce ar crede cineva că ai avut ceva de-a 
face cu asta? 

Am râs. Un râs din ăla scurt şi plin de amărăciune. 

— N-ai senzaţia că or să intre la bănuieli când or să 
descopere drăcovenia în buzunarul pantalonilor mei? In orice 
clipă aş putea fi prins cu marfa asupra mea şi nu-i nevoie să 
citeşti multe cărţi polițiste ca să ştii ce li se întâmplă 
ghinioniştilor nătângi care sunt prinşi cu marfa la ei. O iau pe 
coajă. 

Îmi puteam da seama că o tulburasem profund. Când n- 
am probleme şi sunt degajat, mătuşa asta e uneori 
schimbătoare, rezervată şi greu de mulţumit, iar când eram mai 
mic, deseori mă pocnea peste ureche dacă i se părea că o merit, 
dar dacă un pericol real îl ameninţă pe Bertram, întotdeauna e 
de partea mea şi mă pot bizui pe ea. 

— Asta nu-i prea bine, spuse ea, ridicând un mic scăunel 
pentru picioare şi aruncându-L spre o ciobăniţă din porțelan de 
pe poliţa de deasupra şemineului. 


l-am sprijinit opinia, exprimându-mi părerea că situaţia 
era al naibii de sinistră. 

— Va trebui să. 

— Sst! 

— Hă? 

— Sst! 

— Cum adică, sst? 

Prin interjecția aia voiam să spun că auzisem paşi care se 
apropiau de uşă. Inainte de a-i putea explica asta, clanţa se 
răsuci brusc şi intră unchiul Tom. 

Urechea mi-a sugerat instantaneu că nu era totul în regulă 
cu rubedenia asta prin alianţă. Când unchiul Tom e preocupat 
de ceva, îşi zornăie cheile. Acum le zdrăngănea ca un xilofon. 
Chipul său adoptase expresia aia amărâtă şi necăjită pe care o 
avea de obicei când auzea că sunt aşteptaţi să vină oaspeţi la 
sfârşit de săptămână. 

— E-o pedeapsă cerească! lzbucni el cu un şuierat. 

Mătuşa Dahlia îşi ascunse neliniştea cu ceea ce-mi 
închipui că i se părea un zâmbet blajin. 

— Hei, Tom, vino şi alătură-te nouă. Ce pedeapsă 
cerească? 

— Asta. A mea. Pentru că am fost bleg şi te-am lăsat să-i 
inviţi aici pe Trotter-ii ăştia diabolici. Ştiam eu că o să se 
întâmple ceva îngrozitor. Am simţit-o până-n măduva oaselor. 
Nu poţi să-ţi umpli casa cu oameni ca ăştia fără să rişti un 
dezastru. E logic. El are faţă de nevăstuică, ea are zece kile în 
plus, iar fiul ăla al ei poartă perciuni. A fost o nebunie să-i laşi să 
ne treacă pragul. Ştii ce s-a întâmplat? 

— Nu, ce? 

— Cineva i-a şterpelit colierul. 

— Doamne păzeşte! 

— M-am gândit eu că asta o să te facă să te ridici în 
picioare, zise unchiul Tom pe un ton triumfător sumbru. 
Adineauri m-a târât de guler până în salon şi mi-a spus că vrea 
să-L poarte în seara asta la cină, iar eu am dus-o la seif, l-am 
deschis şi nu era acolo. 

Mi-am spus în sinea mea că trebuie să-mi păstrez calmul. 

— Adică, am zis eu, a dispărut? 

Imi aruncă o privire oareşicum nesuferită. 


— Ai un creier iute ca fulgerul! Exclamă el. Păi, fireşte că 
am. 

— Dar cum ar fi putut să dispară? Am întrebat eu. Seiful 
era deschis? 

— Nu, era închis. Dar probabil că l-am lăsat deschis. Tot 
tămbălăul ăla când l-am dus în pat pe tipul ăsta înfiorător, 
Sidcup, probabil că mi-a distras atenţia. 

Cred că era pe punctul să spună că asta arată ce se poate 
întâmpla când laşi oameni de genul ăsta să-ţi intre în casă, dar 
s-a abținut, amintindu-şi că el fusese cel care îl invitase. 

— Ei bine, asta e, zise el. Se pare că cineva a fost acolo pe 
când noi eram la etaj, a văzut uşa seifului deschisă şi şi-a găsit 
distracţia. Femeia Trotter tună şi fulgeră, doar rugăminţile mele 
stăruitoare au împiedicat-o să cheme imediat poliţia. l-am spus 
că putem obţine rezultate mult mai bune făcând cercetări 
discrete. Nu ne dorim un scandal, am zis eu. Dar mă îndoiesc că 
aş fi convins-o dacă n-ar fi apărut şi tânărul Gorringe care să mă 
susţină. Un tip destul de inteligent, deşi are perciuni. 

Mi-am dres vocea cu nonşalanţă. Cel puţin, am încercat să 
fiu nonşalant. 

— Şi atunci ce măsuri vrei să iei, unchiule Tom? 

— Am de gând să lipsesc de la cină, scuzându-mă că am o 
durere de cap pe care chiar o am, dacă vreţi să ştiţi şi să mă 
duc să percheziţionez camerele. E posibil să descopăr ceva. 
Intre timp, o şterg să beau ceva. Toată chestia asta m-a supărat 
straşnic. Vii şi tu să bem o duşcă, Bertie, băiatul mieu? 

— Cred că o să rămân aici, dacă nu te deranjează, am 
spus. Mătuşa Dahlia şi cu mine pălăvrăgim de una-alta. 

Execută câteva măsuri ultime la chei. 

— Păi, fie cum vrei tu, dar mie mi se pare ciudat, în starea 
de spirit în care sunt acum, să refuze cineva o băutură. N-aş fi 
crezut că se poate una ca asta. 

Pe când uşa se închidea în urma lui, mătuşa Dahlia îşi 
scoase aerul din piept de parcă ar fi horcăit. 

— Fir-ar al naibii! Făcu ea. 

Mie mi se păreau les mots justes. 

— Ce-ar trebui să facem acum, tu ce crezi? Am întrebat. 

— Ştiu ce mi-ar plăcea mie să fac. Mi-ar plăcea să-i prezint 
toată situaţia lui Jeeves, asta dacă anumiţi tontălăi nu l-ar fi 


lăsat să plece cu turle şi trâmbiţe la Londra exact când aveam 
mai multă nevoie de el. 

— Poate s-a întors deja. 

— Sună după Seppings şi întreabă-L. Am apăsat soneria. 

— A, Seppings, am spus eu când a intrat şi ne-a luat cu Aţi 
sunat, doamnă. Jeeves s-a întors? 

— Da, domnule. 

— Atunci trimite-L aici cât mai repede, am zis. 

Şi, peste câteva clipe, omul se afla printre noi, arătând 
atât de dotat şi de inteligent, încât inima mi-a tresăltat de parcă 
aş fi zărit un curcubeu pe cer. 

— Of, Jeeves, am scheunat. 

— Of, Jeeves, scheună mătuşa Dahlia, cot la cot cu mine. 

— Spune tu prima, am zis. 

— Nu, începe tu, replică ea, cedându-mi cuvântul cu 
amabilitate. Situaţia ta e mai urâtă decât a mea. A mea poate 
să aştepte. 

Asta m-a impresionat. 

— Foarte frumos din partea ta, bătrână cumsecade, am zis 
eu. Apreciez. Jeeves, fii foarte atent, te rog. Au apărut anumite 
probleme. 

— Da, domnule? 

— Două în total. 

— Da, domnule? 

— Să le spunem problema A şi problema B? 

— Sigur, domnule, dacă doriţi. 

— Atunci uite problema A, care mă afectează pe mine. 

Am parcurs scenariul, prezentându-i limpede şi corect 
faptele. 

— Deci asta e, Jeeves. Pune-ţi mintea la contribuţie. Dacă 
vrei să te plimbi pe coridor, pentru numele lui Dumnezeu, aşa să 
faci. 

— Nu este necesar, domnule. Ştiu ce trebuie făcut. 

Am spus că m-aş bucura dacă ar aranja ca şi noi doi să 
ştim. 

— Trebuie să-i restituiţi colierul doamnei Trotter, domnule. 

— Vrei să spui, să i-L dau înapoi? 

— Întocmai, domnule. 

— Da, Jeeves, am spus eu şi vocea îmi tremura niţeluş, 
dar n-o să se întrebe cum de am pus ghearele pe el? N-o să-şi 


pună o mie de întrebări şi, după ce şi-a pus o mie de întrebări, 
n-o să se repeadă la telefon ca să comande niscaiva inspectori 
şi sergenţi? 

Un muşchi din colţul gurii îi zvâcni îngăduitor. 

— Restituirea va trebui, fireşte, să fie executată cu 
discreţie, domnule. V-aş sfătui să puneţi bijuteria în dormitorul 
doamnei într-un moment când acesta este liber. Poate atunci 
când ea se va afla la masa de seară. 

— Dar şi eu o să fiu la masa de seară. Nu pot spune: „Ah, 
scuzaţi-mă” şi să o tulesc la etaj exact când se serveşte peştele. 

— Tocmai eram pe punctul de a vă sugera să-mi permiteţi 
mie să mă ocup de această chestiune, domnule. Am mai multă 
libertate de acţiune. 

— Adică o să te ocupi tu de toată brambureala? 

— Dacă îmi daţi mie bijuteria, domnule, aş fi bucuros s-o 
fac. 

i Mă simţeam copleşit. Ardeam de ruşine şi de remuşcări. 
Imi dădeam seama cât de mult greşisem în presupunerea mea 
că vorbise aiurea. 

— La naiba, Jeeves! Asta-i o chestie foarte feudală. 

— Câtuşi de puţin, domnule. 

— Ai rezolvat toată chestia. Rem. Care-i expresia aia a ta? 

— Rem acu tetigisti, domnule. 

— Asta e. Nu înseamnă cumva „Ai pus degetul pe şpil”? 

— Aceasta este traducerea brută din latină, domnule. Sunt 
fericit să vă aduc satisfacţie. Dar din câte am înţeles eu, aţi spus 
că vă mai tulbură şi altceva, nu? 

— Problema Bea mea, Jeeves, zise mătuşa Dahlia, care, pe 
parcursul dialogului, aşteptase în culise, puţintel iritată că o 
împiedicam să ia cuvântul. Se referă la Anatole. 

— Da, doamnă? 

— Doamna Trotter îl vrea. 

— Într-adevăr, doamnă? 

— Şi spune că nu-L lasă pe Trotter să cumpere Budoarul 
dacă nu-L obţine de la mine pe Anatole. Şi ştii cât de important 
e să vând Budoarul. Balega mă-sii! Ţipă cu înflăcărare bătrâna 
rubedenie. Dacă ar exista vreo modalitate să-i implantăm niţică 
şiră a spinării lui L. G. Trotter ca să-L facem s-o înfrunte pe 
femeia asta şi s-o sfideze! 

— Există, doamnă. 


Mătuşa Dahlia sări cam treizeci şi opt de centimetri în sus. 
De parcă răspunsul ăsta calm fusese un pumnal cu formă 
orientală, împlântat în partea cărnoasă a piciorului ei. 

— Ce-ai zis, Jeeves? Ai spus că există? 

— Da, doamnă. Cred că va fi o chestiune acceptabil de 
simplă să-L îndemnăm pe domnul Trotter să nu ţină seama de 
dorinţele doamnei. 

N-am vrut să le stric cheful, dar aici trebuia să intervin. 

— Imi pare teribil de rău că trebuie să-ţi smulg cupa 
bucuriei de la gură, bătrân suflet zbuciumat, am zis eu, dar mi-e 
teamă că toate astea sunt doar iluzii. Revino-ţi în fire, Jeeves. 
Vorbeşti. Fluşturatic cumva? 

— Fluşturatic sau uşuratic, domnule. 

— Mulţumesc, Jeeves. Vorbeşti fluşturatic sau uşuratic 
despre faptul că o să-L îndemni pe L. G. Trotter să-şi scuture 
jugul de pe el şi să-şi sfideze consoarta, dar nu cumva eşti prea. 
la naiba, am uitat cuvântul. 

— Încrezător, domnule? 

Asta era. Increzător. Deşi îi cunosc prea puţin pe cei doi 
iubiţei, ştiu eu bine ce hram poartă L. G. Trotter. Atitudinea lui 
faţă de măicuţa Trotter seamănă cu aceea a unui vierme 
extraordinar de temător faţă de musculoasele găini Plymouth 
sau Orpington. Un singur cuvânt din partea ei şi el se face 
ghem. Aşa că de unde ai scos treaba cu simpla-chestiune-să-nu- 
ţină-seama-de-dorinţe? 

Am crezut că i-am venit de hac cu asta, dar n-a fost aşa. 

— Dacă-mi permiteţi să explic. Am înţeles de la domnul 
Seppings, care a avut ocazia să audă o conversaţie de-a lady-ei, 
că doamna Trotter, fiind ambițioasă din punct de vedere social, 
îşi doreşte extrem de mult ca domnul Trotter să primească un 
titlu nobiliar, doamnă. 

Mătuşa Dahlia încuviinţă din cap. 

— Da, aşa e. Turuie întruna despre asta. Crede că va fi o 
lovitură pentru doamna Alderman Blenkinsop. 

— Întocmai, doamnă. 

Am fost oareşicum surprins. 

— Li se oferă titluri nobiliare indivizilor ca el? 

— O, da, domnule. Un gentleman precum domnul Trotter, 
cu un asemenea rang în lumea presei, este tot timpul într-un 
iminent pericol să primească această decorație. 


— În pericol? Nătăfleţilor ăstora nu le convine să fie 
înnobilaţi? 

— Nu când au o fire rezervată, ca domnul Trotter, 
domnule. | se pare un chin înfiorător. Ar însemna să poarte 
pantaloni scurţi până la genunchi şi să meargă cu spatele ţinând 
o sabie între picioare, adică două lucruri pe care un gentleman 
sensibil cu obiceiuri regulate nu s-ar bucura să le facă. Şi, fără 
îndoială, nu-i surâde deloc ca pentru tot restul vieţii sale toată 
lumea să i se adreseze cu sir Lemuel. 

— Doar nu l-o chema Lemuel? 

— Teamă mi-e că da, domnule. 

— Nu-şi poate folosi al doilea nume? 

— Al doilea nume al său e Gengulphus. 

— La naiba, Jeeves, am spus eu, gândindu-mă la bătrânul 
unchi Tom Portalington, din când în când treaba cu cristelniţa îţi 
mai joacă şi feste, nu? 

— Într-adevăr, domnule. 

Mătuşa Dahlia părea buimacă, aidoma cuiva care se 
străduieşte în zadar să dibuiască şpilul. 

— Şi toate astea folosesc la ceva, Jeeves? 

— Da, doamnă. Eram pe punctul de a îndrăzni să vă 
sugerez că, odată ce domnul Trotter ar afla că, dacă nu 
cumpără Budoarul unei doamne, atunci doamna Trotter va 
descoperi că i s-a oferit un titlu nobiliar şi că el L-a refuzat, este 
foarte posibil ca gentlemanul să devină mult mai maleabil decât 
în trecut, doamnă. 

Asta o izbi pe mătuşa Dahlia fix între ochi, aidoma unui 
ciorap umplut cu nisip umed. Se clătină pe picioare şi mă 
înşfăcă de partea superioară a braţului ca să se sprijine, 
ciupindu-mă ca naiba. Durerea m-a făcut să-i ratez următoarea 
remarcă, deşi era fără îndoială compusă doar din „Fir-ar al 
naibii!” sau „Răţuşca naibii!” sau ceva de genul ăsta, şi 
presupun că n-am pierdut cine ştie ce. După ce s-a împrăştiat 
ceata din faţa ochilor mei şi mi-am venit în fire, Jeeves deja 
vorbea. 

— Se pare că acum câteva luni doamna Trotter a insistat 
ca domnul Trotter să apeleze la serviciile unui valet, un tânăr pe 
nume Worple, iar Worple a izbutit să obţină din coşul de gunoi 
ciorna scrisorii prin care domnul Trotter refuza titlul. De curând 
a devenit membru al clubului Junior Ganymede şi, în 


conformitate cu regula unsprezece, a predat documentul 
secretarului pentru a fi adăugat arhivelor clubului. Prin 
amabilitatea secretarului, am reuşit să-L citesc, şi o fotocopie 
îmi va fi trimisă prin poştă. Cred că, dacă i-aţi menţiona acest 
lucru domnului Trotter, doamnă. 

Mătuşa Dahlia emise o chiuitură asemănătoare ca timbru 
cu acelea pe care fusese obişnuită să le scoată pe vremea 
bătrânului Quorn şi Pitchley, când încuraja o haită de ogari să 
prindă mirosul vânatului şi să-L adulmece cu ambele nări. 

— L-am prins! 

— Aşa s-ar putea bănui, doamnă. 

— Mă duc chiar acum să-L conving. 

— Nu poţi, i-am atras eu atenţia. S-a dus la culcare. O 
mică dispepsie. 

— Atunci mâine imediat după micul dejun, spuse mătuşa 
Dahlia. Ah, Jeeves! 

Emoţia o copleşi din nou şi mă înhăţă de braţ. A fost de 
parcă m-ar fi muşcat un crocodil. 

În dimineaţa următoare, pe la vreo nouă, un spectacol 
nemaivăzut se putea remarca pe scara principală din Brinkley 
Court. Era Bertram Wooster care cobora la micul dejun. 

E un lucru arhicunoscut în anturajul meu că doar în 
împrejurări excepţionale mă bulucesc la masa comunală de 
dimineaţă, căci prefer să molfăi peştele afumat sau ce-o mai fi 
în intimitatea dormitorului meu. Dar un bărbat hotărât poate să- 
şi ia inima-n dinţi şi să facă orice, dacă e necesar, iar eu eram 
decis ca în nici un caz să nu pierd momentul dramatic când 
mătuşa Dahlia o să-şi smulgă perciunii şi o să-i spună unui L. G. 
Trotter chircit că a aflat totul. Mi se părea că asta face toţi banii. 

Deşi niţel cam somnambul, nu ştiu când crezusem cu mai 
multă tărie că ciocârlia colindă văzduhul şi melcul lunecă pe 
spini, că Domnul stă în împărăţia lui şi pacea domneşte pe lume. 
Mulțumită perspicacităţii remarcabile a lui Jeeves, problema 
mătuşii Dahlia fusese rezolvată, iar eu eram în postura - dacă 
mi-aş fi dorit să fiu niţeluş cam obraznic să le râd în nas oricăror 
inspectori şi sergenţi care ar fi putut să-şi bage nasul prin 
preajmă. Ba mai mult, înainte de a mă duce la culcare, cu o 
seară în urmă, pentru orice eventualitate, recuperasem măciuca 
de la bătrâna rubedenie şi acum era din nou în siguranţă la 
mine. Nu-i de mirare că, intrând în sufragerie, îmi venea să 


izbucnesc în triluri şi ciripituri, aidoma unui cânepar, după cum îl 
auzisem pe Jeeves că spune. 

Primul lucru pe care l-am văzut când am intrat pe uşă a 
fost Stilton, care înfuleca şuncă, apoi pe Daphne Dolores 
Morehead, care îşi încheia ospăţul cu pâine prăjită şi 
marmeladă. 

— A, Bertie, bătrâne, zbieră primul, fluturând o furculiţă 
într-o manieră foarte cordială. Aici erai, Bertie, amice. Intră, 
Bertie, prietene, intră. E minunat să te văd atât de înfloritor. 

Cordialitatea lui m-ar fi uimit mai mult dacă n-aş fi 
considerat-o o tactică sau o stratagemă concepută pentru a-mi 
adormi vigilenţa şi pentru a-mi da un fals sentiment de 
siguranţă. Ager şi cu ochii-n patru, m-am dus la măsuţa laterală 
şi, cu mâna stângă, m-am servit cu cârnaţi şi costiţă, ţinându-mi 
mâna dreaptă pe măciucă în buzunarul lateral. Războiul din 
junglă îl învaţă pe om să nu-şi asume nici un risc. 

— Ce dimineaţă frumoasă, am spus eu după ce m-am 
aşezat şi mi-am înmuiat buzele într-o ceaşcă cu cafea. 

— Încântătoare, a fost de acord Morehead, care arăta mai 
mult ca niciodată aidoma unei flori înrourate la crăpatul zorilor. 
D'Arcy o să mă ducă la o plimbare cu barca pe râu. 

— Da, zise Stilton şi îi aruncă o privire înflăcărată. Cred că 
Daphne trebuie să vadă râul. Poţi să-i spui mătuşii tale că n-o să 
ne întoarcem până la prânz. O să luăm cu noi sendvişuri şi ouă 
fierte. 

— Ni le dă majordomul ăla cumsecade. 

— Da, după cum spui, ni le dă majordomul ăla cumsecade, 
care crede că ar merge şi o sticlă din cea mai bună şi mai veche 
licoare. Plecăm numaidecât. 

— Mă duc să mă pregătesc, zise Morehead. 

Se ridică zâmbind radios, iar Stilton, deşi era îmbuibat cu 
şuncă, sări politicos să-i deschidă uşa. Când se întoarse la masă, 
mă găsi agitându-mi oareşicum ostentativ măciuca. Asta păru 
să-L surprindă. 

— Hei! Exclamă el. Ce faci cu chestia aia? 

— A, nimic, am replicat eu cu nonşalanţă, punând-o lângă 
farfurie. Mă gândeam doar s-o ţin la îndemână. 

înghiţi o felie de şuncă cu o expresie cam perplexă pe 
chip. Pe urmă se lumină la faţă. 


— Doamne, apără-mă! Doar n-oi crede căosămă 
năpustesc asupra ta? 

Am zis că îmi trecuse prin cap o idee de genul ăsta, iarel 
a scos un râset amuzat. 

— Doamne sfinte, nu! Te consider cel mai bun şi mai drag 
prieten al meu, bătrâne. 

Mi se părea că, dacă episodul de ieri fusese un exemplu 
de cum se purta el cu cei mai dragi prieteni ai lui, cei care nu-i 
erau chiar atât de dragi probabil că n-o duceau prea bine în 
preajma.-i. l-am spus asta, iar el a râs din nou cu aceeaşi căldură 
pe care ar fi manifestat-o şi pe banca acuzaților din tribunalul 
penal de pe Vinton Street, când Luminăţia Sa îi lasă să scape pe 
fandosiţii ăia ai lui care deranjează poporul. 

— A, asta? Făcu el, scoțând din discuţie incidentul cu o 
fluturare lejeră a mâinii. Nu te mai gândi la asta, dragă amice. 
Scoate-ţi-o din minte, bătrâne. E posibil să fi fost cam supărat în 
împrejurarea la care te referi, dar mi-a trecut. 

— Da? Am făcut eu cu prudenţă. 

— Fără doar şi poate. Acum îmi dau seama că îţi datorez o 
recunoştinţă profundă. Dacă n-ai fi fost tu, încă aş fi logodit cu 
insipida aia de Florence. Mulţumesc, Bertie, bătrâne. 

Ei bine, oi fi zis eu „Pentru puţin” sau „Cu plăcere” sau 
ceva de genul ăsta, dar mă cam apucase ameţeala. Fie că mă 
trezisem aşa de devreme, fie că îl auzisem pe Cheesewright 
cum spune despre Florence că e insipidă, dar mă simţeam ca 
într-un vis. 

— Credeam că o iubeşti, am spus, înfigând o furculiţă 
năucă în cârnatul meu. 

Râse din nou. Doar o masă musculoasă plină de vigoare 
ca G. D'Arcy Cheesewright ar fi fost în stare să fie atât de 
zglobie la ora asta. 

— Cine, eu? Doamne sfinte, nu! Poate că mi-am închipuit 
asta la un moment dat. vreo slăbiciune din aia copilărească. Dar 
când a zis că am capul ca un dovleac, vălul mi-a căzut de pe 
ochi şi am ieşit de sub vrajă. Dovleac, s-o creadă ea! Nu mă 
deranjează să-ţi spun, Bertie, amice, că şi alţii nu pomenesc nici 
un nume au zis despre capul meu că are prestanţă. Da, o ştiu 
dintr-o sursă de încredere că mă face să arăt ca un rege. Asta o 
să-ţi dea o idee vagă despre cât de cretină e tânăra aia afurisită 


de Florence Craye. Pentru mine e o mare uşurare că mi-ai luat-o 
de pe cap. 

Mi-a mai mulţumit o dată, iar eu am spus „Pentru puţin” 
sau poate „Pentru nimic”. Mă simţeam mai năuc ca niciodată. 

— Atunci nu crezi, am zis eu cu un tremur în voce, că 
peste o vreme, când se mai calmează spiritele, o să vă 
împăcaţi? 

— Nici o şansă. 

— S-a mai întâmplat şi altădată. 

— N-o să se mai întâmple. Acum ştiu cum e iubirea 
adevărată, Bertie. Îţi zic eu, când cineva şi nu-i spun numele mă 
priveşte în ochi şi spune că prima oară când m-a văzut în ciuda 
faptului că aveam o mustață la fel de scârboasă ca asta a ta a 
străbătut-o un fior ca un curent electric, ai senzaţia că tocmai ai 
câştigat premiul cel mare la întrecerea de canotaj de la Henley. 
Totul s-a sfârşit între Florence şi mine. E a ta, bătrâne. la-o, 
amice, ia-o. 

Păi, am spus o chestie politicoasă gen „O, mersi”, dar nu 
mă asculta. O voce cristalină L-a strigat pe nume şi, oprindu-se 
doar o secundă să înghită o ultimă bucată de şuncă, a ţâşnit 
afară din cameră, cu faţa radioasă şi ochii scăpărători. 

M-a lăsat cu inima de plumb în pieptu-mi, cu cârnatul şi 
costiţa preschimbate în cenuşă în gură. Îmi dădeam seama că 
pân-aici îmi fusese. Chiar şi pentru cel mai puţin antrenat 
observator era vădit că lui G. D'Arcy Cheesewright i se urcase 
de-a binelea la cap. Morehead preferata era acum la modă, iar 
Craye mediocra fusese pusă la păstrare în pivniţă fără nici un 
pretendent. 

lar eu fusesem atât de sigur că la momentul potrivit or să 
învingă intenţiile mai înțelepte, iar cele două suflete despărțite 
or să regrete crăpătura din chit şi or să decidă să mai facă o 
încercare, scăpându-mă astfel încă o dată de ştreang. Dar nu 
era cazul. Bertram o băgase pe mânecă. Până la urmă trebuia 
să golească cupa amărăciunii. 

Mă apucasem de a doua ceaşcă cu cafea chiar avea gust 
amar când L. G. Trotter a intrat în cameră. 

Ultimul lucru pe care mi-L doream în starea mea lipsită de 
vlagă era să fiu nevoit să fac schimb de idei cu Trotter-i, dar 
când eşti singur în sufragerie cu un individ, o oareşice 
conversaţie e inevitabilă, aşa că, pe când îşi turna ceai într-o 


ceaşcă, am spus că e o dimineaţă frumoasă şi că-i recomand 
cârnaţii şi costiţa. 

A avut o reacţie violentă, bâţâindu-se din tot corpul. 

— Cârnaţi? Făcu el. Costiţă? Făcu el. Nu-mi vorbi mie de 
cârnaţi şi costiţă, spuse. Dispepsia mea e mai rea ca niciodată. 

Păi, dacă voia să dezbată subiectul burticii lui dureroase, 
eu eram pregătit să-L ascult cu bunăvoință, dar el a trecut la 
altă temă de discuţie. 

— Eşti însurat? Întrebă el. 

Am zvâcnit niţeluş şi am spus că încă nu eram căsătorit. 

— Şi nici să nu te însori vreodată dacă ai vreun strop de 
minte, continuă el şi medită sumbru, uitându-se lung la ceaiul 
din faţa lui. Ştii ce se întâmplă când te căsătoreşti? Intri sub 
papuc. Nu mai ai nimic doar al tău. Eşti o nulitate în propria-ţi 
casă. 

Trebuie să mărturisesc că am fost niţeluş surprins să-L 
văd că-i face confidenţe unei persoane care pentru el era, în 
fond, un necunoscut, dar am pus-o pe seama dispepsiei. Fără 
îndoială că junghiurile îl lăsaseră fără rațiune. 

— la un ou, am spus, pentru a-i arăta că eram alături de 
el. 

Se înverzi la faţă şi se strâmbă indescifrabil la mine. 

— N-o să iau nici un ou! Nu-mi mai spune să mănânc. Ai 
impresia că în starea mea aş putea măcar să văd în faţa ochilor 
un ou? De vină e toată mâncarea asta franţuzească. Nici un 
sistem digestiv nu i-ar putea rezista. Căsnicia! A exclamat el, 
revenind la vechiul subiect. Nu-mi vorbi mie despre căsătorie. 
Te însori şi imediat dau buzna peste tine fii vitregi care poartă 
perciuni şi nu fac nici un strop de muncă cinstită. Nu fac decât 
să scrie poezii despre apusuri de soare. Câh! 

Sunt destul de ager de felul meu şi în clipa asta m-a 
fulgerat gândul că era foarte posibil să facă aluzia asta subtilă la 
fiul lui vitreg, Percy. Dar înainte să-mi pot verifica presupunerea, 
camera începu să se umple. Cam înjur de nouă şi douăzeci, căci 
atâta era ceasul atunci, de regulă, personalul unei case din 
provincie se aliniază pentru masă. Mătuşa Dahlia a intrat şi şi-a 
luat un ou ochi. Doamna Trotter a intrat şi şi-a luat un cârnat. 
Percy şi Florence au intrat şi şi-au luat o felie de şuncă şi, 
respectiv, o porţie de eglefin. Întrucât nu era nici urmă de 
unchiul Tom, am presupus că îşi lua în pat micul dejun. Asta 


face în general când are musafiri, rareori simțindu-se în stare să 
le facă faţă până se revigorează un picuţ ca să reziste 
groaznicei torturi. 

Cei prezenţi îşi ţineau capetele aplecate şi coatele îndoite, 
agitându-se puternic să-şi consume raţia, când Seppings îşi făcu 
apariţia cu ziarele de dimineaţă, iar conversaţia, nu că ar fi fost 
cine ştie ce până atunci, lâncezi. O adunare tăcută îl întâmpină 
acum pe nou-venit, un bărbat de vreo doi metri, cu o faţă 
pătrăţoasă şi viguroasă, având o slabă urmă de mustață pe 
centru. Trecuse ceva vreme de când nu-L mai văzusem pe 
Roderick Spode, dar n-am avut nici o dificultate să-L recunosc. 
Era un buboi din ăla care-ţi sare-n ochi şi, dacă-L vezi o singură 
dată, nu-L mai uiţi în veci. 

Părea niţeluş cam palid, m-am gândit eu, de parcă ar fi 
suferit recent o criză de vertij şi s-ar fi izbit cu capul de podea. 
Spuse „Bună dimineaţa” pe ceea ce pentru el era o voce 
oareşicum firavă, iar mătuşa Dahlia îşi ridică privirea de pe Daily 
Mirror. 

— Vai, lord Sidcup! Exclamă ea. N-am crezut că sunteţi în 
stare să veniţi la micul dejun. Sunteţi sigur că e indicat? Vă 
simţiţi mai bine în dimineaţa asta? 

— Mult mai bine, mulţumesc, răspunse el vitejeşte. 
Umflătura a cedat puţin. 

— Mă bucur atât de mult. Cu ajutorul compreselor ălora 
reci. Speram eu să-şi facă efectul. Lordul Sidcup, spuse mătuşa 
Dahlia, a căzut aseară. Credem că motivul a fost o ameţeală 
bruscă. A văzut negru în faţa ochilor, nu-i aşa, lord Sidcup? 

Incuviinţă din cap şi în clipa următoare regretă vizibil că o 
făcuse, căci l-am văzut zvâcnind, aşa cum zvâăcnesc şi eu uneori 
când îmi bălăngăn cu nesăbuinţă bibilica după vreo noapte 
specială de chefuri la Trântori. 

— Da, zise el. A fost o chestie ieşită din comun. Stăteam 
acolo în picioare simţindu-mă minunat de fapt mai bine ca 
oricând - când parcă ceva tare m-a lovit în cap şi nu mi-am mai 
adus aminte nimic până când am ajuns la mine în cameră şi 
dumneavoastră îmi netezeaţi perna, iar majordomul 
dumneavoastră îmi prepara o băutură răcoritoare. 

— Asta-i viaţa, spuse mătuşa Dahlia pe un ton serios. Da, 
domi'ne, asta-i viaţa întotdeauna. Azi eşti şi mâine nu mai eşti, 


spun eu deseori. Bertie, năzdrăvane, ieşi de-aici cu porcăria ta 
de ţigară. Miroase ca un găinaţ de liliac. 

M-am ridicat în picioare, mereu dornic să-i fac pe plac, şi 
parcursesem agale cam jumătate din distanţa până la uşa de 
sticlă, când de pe buzele doamnei L. G. Trotter ieşi brusc ceea 
ce nu pot descrie altfel decât ca fiind un țipăt asurzitor. Nu ştiu 
dacă ai călcat vreodată din greşeală pe o pisică. Cam acelaşi 
lucru. Aruncându-i o scurtă privire, am observat că avea faţa la 
fel de stacojie ca a mătuşii Dahlia. 

— Auu! Icni ea. 

Se zgâia la The Times, care nimerise la ea la Împărțeala 
ziarelor de dimineață, cam la fel cum un locuitor al Indiei s-ar fi 
zgâit la o cobră, dacă ar fi găsit-o cuibărită în cada lui din baie. 

— Fir-ar a. spuse ea, apoi îi pieri piuitul. L. G. Trotter îi 
aruncă aproximativ aceeaşi privire pe care cobra cu pricina i-ar 
fi aruncat-o locuitorului Indiei care ar fi dat buzna peste ea pe 
când îşi făcea baia de dimineaţă. Puteam să înţeleg ce simţea. 
Unui bărbat cu dispepsie, care deja are disensiuni cu nevasta, 
nu-i place să o audă pe acea nevastă cum ţipă din toţi bojocii în 
toiul micului dejun. 

— Ce naiba s-a întâmplat? Tatonă el terenul. 

Pieptul îi tresăltă, aidoma unei mări din decor. 

— Îţi spun eu ce s-a întâmplat. l-au acordat un titlu 
nobiliar lui Robert Blenkinsop! 

— Zău? Făcu L. G. Trotter. La naiba! Femeia lovită de 
năpastă părea să creadă că un „La naiba!” nu era îndeajuns. 

— Asta-i tot ce poţi să spui? 

Nu era. Acum el exclamă „luciii!”. Ea continuă să dea pe- 
afară aidoma unor vulcani din ăia care erup din când în când şi îi 
pun un picuţ pe gânduri pe proprietarii de locuinţe din 
vecinătate. 

— Robert Blenkinsop! Robert Blenkinsop! Ce tâmpenie 
nedreaptă! Nu ştiu unde o să ajungem în ziua de azi. N-am mai 
auzit niciodată o asemenea. Aş putea să te întreb de ce râzi? 

L. G. Trotter se scofâlci sub privirea ei ca o hârtie de 
indigo. 

— Nu râdeam, spuse el pe un ton umil. Doar zâmbeam. 
Mă gândeam la Bobby Blenkinsop cum merge de-a-ndăratelea 
cu pantaloni din satin lungi până la genunchi. 


— 0? Făcu măicuţa Trotter, iar vocea îi răsună în încăpere, 
aidoma celei a unui negustor ambulant care îşi anunţă publicul 
că are de vânzare varză de Bruxelles şi portocale roşii. Păi, dă- 
mi voie să-ţi spun că asta n-o să ţi se întâmple ţie niciodată. 
Dacă ţi se va oferi vreodată un titlu nobiliar, Lemuel, tu o să-L 
refuzi. Ai înţeles? Nu vreau să te înjoseşti aşa. 

Urmă o trosnitură. Era mătuşa Dahlia, căreia îi scăpase 
ceaşca de cafea din mână, şi puteam să-i înţeleg emoția. Se 
simţea exact la fel cum mă simţisem şi eu când am aflat de la 
Percy că biletul pentru concursul de darts cu numele lui Wooster 
pe el îşi schimbase proprietarul, dându-i toată libertatea lui 
Stilton să mă atace cu ghearele şi cu dinţii. Nimic nu înfurie mai 
vârtos o femeie decât să afle că persoana pe care crede că o 
poate juca pe degete nu-i nicidecum la cheremul ei. Departe de 
a putea fi jucat pe degete, L. G. Trotter păşea ţanţoş, ager şi plin 
de eleganţă, cu pălăria lăsată şmechereşte pe o ureche, şi nu 
m-aş fi mirat dacă toată treaba n-o zguduise până-n străfunduri. 

In tăcerea care a urmat după răspunsul lui L. G. Trotter la 
ultimatumul ăsta al nevestei şi care a fost, dacă-mi amintesc 
bine „OK” - Seppings îşi făcu apariţia în pragul uşii. 

Ducea o tavă din argint, iar pe tava asta se afla un colier 
de perle. 

Capitolul 21 

În cercurile în care se învârteşte, este un lucru unanim 
recunoscut că Bertram Wooster nu aruncă cu uşurinţă prosopul, 
acceptându-şi înfrângerea. Sub chestiile alea din cum-i-o-spune 
capul lui, dacă vremea o permite, asta e o regulă sângeroasă, 
dar strictă, şi dacă loviturile şi săgețile crâncenului destin vor 
să-i zdrobească spiritul mândru, atunci trebuie să-şi tragă 
jambierele şi să facă un efort ieşit din comun. 

Cu toate astea, trebuie să mărturisesc că atunci când, 
deja slăbit de faptul că venisem la micul dejun, am asistat la 
spectacolul pe care l-am descris, fără doar şi poate că m-am 
pierdut cu firea. Inima mi-a stat în loc şi, aşa cum se întâmplase 
şi în cazul lui Spode, am văzut negru în faţa ochilor. Printr-o 
negură mohorâtă mi se părea că văd cum un majordom tuciuriu 
îi prezintă o tavă neagră unei măicuţe Trotter care arăta ca 
ultimul om dintr-un spectacol de menestreli. 

Podeaua se unduia sub picioarele mele, de parcă ar fi avut 
loc un cutremur deosebit de puternic. Ochii mei, care reuşiseră 


performanţa să se mişte frenetic în orbite, i-au întâlnit pe cei ai 
mătuşii Dahlia şi am observat că şi ai ei se mişcau. 

Şi totuşi a făcut tot ce-a putut, ca de obicei. 

— Bravo, Seppings! Exclamă ea cu înflăcărare. Cu toţii ne 
întrebam ce s-o fi ales de colierul ăla. E al dumneavoastră, nu, 
doamnă Trotter? 

Măicuţa Trotter scruta tava printr-o lornietă. 

— E al meu, într-adevăr, spuse ea. Dar mi-ar plăcea să 
ştiu cum a ajuns în posesia omului ăstuia. 

Mătuşa Dahlia continuă să facă tot ce putea. 

— Presupun că l-ai găsit pe jos, în salon, Seppings, unde L- 
a scăpat lordul Sidcup când a făcut criza, nu? 

O sugestie al naibii de bună, mi s-a părut mie, şi probabil 
că ar fi avut succes dacă Spode, cretinul dobitoc, nu şi-ar fi 
băgat nasul. 

— Nu văd cum s-ar putea una ca asta, doamnă Travers, 
spuse el pe tonul ăla dispreţuitor al lui care îi atrăsese antipatia 
tuturor. Colierul pe care îl ţineam în mână când mi-am pierdut 
cunoştinţa era al dumneavoastră. Probabil că al doamnei Trotter 
era în seif. 

— Da, zise măicuţa Trotter, iar colierele de perle nu sar 
singure din seifuri. Cred că o să mă duc la telefon şi o să 
vorbesc puţin cu poliţia. 

Mătuşa Dahlia ridică din sprâncene. Tot ce-i posibil ca asta 
să-i fi cerut un efort măricel, dar a reuşit. 

— Nu vă înţeleg, doamnă Trotter, spuse ea făcând pe la 
grande damme. Credeţi că majordomul meu ar sparge seiful şi 
v-ar fura colierul? 

Spode se insinuă iarăşi în discuţie. Era un om din ăla 
nesuferit care nu ştie niciodată când să-şi ţină gura. 

— De ce să-L fi spart? Intrebă el. Nu era nevoie să spargă 
seiful. Uşa era deschisă. 

— Ho! Zbieră măicuţa Trotter, fără a ţine cont de faptul că 
drepturile de autor ale cuvântului îi aparţineau lui Stilton. Deci 
aşa a fost. N-a fost nevoie decât să întindă mâna şi să se 
servească. Telefonul e în salon, parcă, nu? 

Sepping îşi aduse prima contribuţie la acest ospăț al 
raţiunii plin de veselie şi antren. 

— Dacă-mi permiteţi să vă explic, doamnă. Vorbi pe un 
ton sever. Regulile tagmei lui nu permit majordomilor să le 


arunce oaspeţilor priviri amenințătoare, dar, deşi se abţinuse să- 
i arunce o privire amenințătoare, nici prea afectuos nu era. 
Vorbele ei nonşalante despre poliţie şi telefoane îl jigniseră şi 
era destul de limpede că nici în ruptul capului n-ar fi ales-o pe 
măicuţa Trotter pentru a-L însoţi la următoarea drumeţie lungă. 

— Nu eu am găsit colierul, doamnă. Acţionând conform 
instrucţiunilor doamnei Travers, am iniţiat o percheziţie în 
camerele personalului domestic şi am descoperit obiectul în 
dormitorul servitorului personal al domnului Wooster, domnul 
Jeeves. Când i-am atras atenţia asupra acestui lucru, m-a 
informat că îl găsise pe jos în salon. 

— Chiar aşa? Păi, spune-i omului ăstuia, Jeeves, să vină 
imediat aici. 

— Prea bine, doamnă. 

Seppings se retrase, iar eu aş fi dat aproape orice să mă 
pot retrage, căci, peste vreo câteva clipe, îmi dădeam eu 
seama, Bertram Wooster o să fie nevoit să spună adevărul şi să 
povestească totul, trâmbiţând în faţa întregii lumi despre 
preocupările recente ale mătuşii Dahlia, dacă a trâmbiţa e 
cuvântul pe care-L caut, şi acoperind-o pe nenorocita băbuţă de 
ruşine şi confuzie. Deşi fidelitatea feudală fără îndoială că avea 
să-L facă pe Jeeves să tacă mâlc, n-ai cum să-L laşi pe un tip să 
tacă mâlc, dacă asta înseamnă c-ar putea să atragă asupra lui o 
sentinţă exemplară, însoţită şi de câteva remarci aspre ale 
judecătorului. Orice-ar fi fost, toate porcăriile trebuiau date în 
vileag. Codul de onoare al Wooster-ilor e foarte strict în privinţa 
asta. 

Uitându-mă la mătuşa Dahlia, îmi puteam da seama că şi 
ea gândea cam la fel şi nu era deloc încântată. Cu un chip atât 
de roşu ca al ei, n-ar fi avut cum să se albească la faţă, dar avea 
buzele ţuguiate, iar mâna, pe când ungea cu marmeladă o felie 
de pâine prăjită, îi tremura vizibil. Pe mutra ei era întipărită 
expresia unei femei care n-avea nevoie de nici o ghicitoare sau 
bilă de cristal ca s-o înştiinţeze că în curând buba o să se 
spargă. 

Mă zgâiam la ea atât de concentrat că doar când tăcerea 
a fost întreruptă de-o tuse discretă mi-am dat seama că Jeeves 
se alăturase găştii. 

Stătea în picioare pe margine, manifestând o atitudine 
respectuoasă şi imperturbabilă. 


— Doamnă? Făcu el. 

— Hei, tu! Exclamă măicuţa Trotter. 

A continuat să rămână respectuos şi imperturbabil. Dacă îi 
displăcea să i se adreseze cineva cu „Hei, tu!”, nimic din 
înfăţişarea lui n-o sugera. 

— Colierul ăsta, zise măicuţa Trotter, aruncându-i două 
blesteme prin lornietă. Majordomul spune că L-a găsit la tine în 
cameră. 

— Da, doamnă. După micul dejun plănuiam să mă 
interesez cine este proprietarul lui. 

— Ei, nu zău? 

— Am presupus că este o bijuterie ieftină care aparţine 
unei cameriste. 

— Că e. ce? 

A tuşit încă o dată, acea tuse respectuoasă a lui care sună 
de parcă o oaie bine-crescută şi-ar drege vocea pe o creastă 
îndepărtată de munte. 

— Imediat mi-am dat seama că e doar o imitație ieftină, 
făcută din perle de cultură, doamnă, spuse el. 

Nu ştiu dacă ştii întâmplător expresia „o tăcere buimacă”. 
Eu am dat peste ea în cărţi când unul dintre personaje a trântit 
o bombă în mijlocul adunării, iar mie mi s-a părut întotdeauna 
că asta e o descriere corectă a liniştii ăleia tâmpe care se 
aşterne în asemenea împrejurări. Tăcerea care se pogori asupra 
mesei de la micul dejun din Brinkley Court, după ce Jeeves rosti 
cuvintele astea, era al naibii de buimacă. 

L. G. Trotter a fost primul care a întrerupt-o. 

— Ce? O imitație ieftină? Am plătit cinci mii de lire pentru 
colierul ăla. 

— Bineînţeles că da, spuse măicuţa Trotter cu o bâţâială 
arţăgoasă a scăfârliei. Individul e beat. 

M-am simţit nevoit să intervin în dezbateri şi să spulber 
duhoarea suspiciunilor care se insinuaseră sau ce-or face 
duhorile. 

— Beat? Am făcut eu. La zece dimineaţa? O teorie 
caraghioasă. Dar chestiunea poate fi verificată cu uşurinţă. 
Jeeves, zi: „Capra crapă piatra-n patru. Crăpa-i-ar capul caprei în 
patru cum a crăpat capra piatra-n patru”. 

A procedat întocmai cu o dicţie limpede precum cristalul, 
dacă nu chiar şi mai limpede. 


— Vezi? Am făcut eu şi mi-am încheiat pledoaria. 

Mătuşa Dahlia, care înflorise ca o varză împrospătată cu 
vreo sută de mililitri din substanţa trebuincioasă dintr-o 
stropitoare, vorbi şi ea, dând o mână de ajutor. 

— Te poţi bizui pe Jeeves, spuse ea. Dacă el crede că-i o 
copie, atunci aşa e. Se pricepe la bijuterii. 

— Întocmai, am adăugat eu. Ştie o grămadă de lucruri. A 
cercetat problema sub îndrumarea unei mătuşi de meserie. 

— Văr, domnule. 

— Da, bineînţeles, văr. Îmi cer scuze, Jeeves. 

— N-aveţi de ce, domnule. Spode se vâri iar în discuţie. 

— Arată-mi colierul, zise el pe un ton poruncitor. 

Jeeves îi duse tava. 

— Cred, domnule, că veţi fi de acord cu mine. 

Spode luă obiectul de pe tavă, se uită la el, adulmecă şi îşi 
spuse părerea. 

— Foarte corect. O imitație, şi încă una cam proastă. 

— N-ai cum să fii sigur de asta, spuse Percy şi se ofili 
niţeluş. 

— N-am cum să fiu sigur de asta? Se zbârli Spode, aidoma 
unei viespi ale cărei sentimente au fost ofensate de-o remarcă 
lipsită de tact. N-am cum să fiu sigur de asta? 

— Bineînţeles că e sigur de asta, am spus eu nu chiar 
bătându-L uşurel pe spate, ci aruncându-i o privire care sugera o 
bătaie uşoară pe spate şi faptul că Bertram Wooster e de partea 
lui. Ştie, aşa cum toată lumea ştie, că perlele de cultură au un 
miez. Tu ai ochit imediat miezul, nu-i aşa, Spode, bătrâne, sau 
mai bine zis lord Sidcup, bătrâne? 

Aveam de gând să vorbesc despre tehnica introducerii 
unei substanţe străine în stridie pentru a o păcăli, făcând-o să 
acopere substanţa străină cu straturi de sidef chestie care şi 
acum mi se pare o farsă mârşavă pe care s-o joci unei scoici 
care nu vrea decât să fie lăsată în pace cu gândurile ei - dar 
Spode se ridică în picioare. Era supărat foc. 

— Şi toate astea la micul dejun! Exclamă el şi îl 
înţelegeam. 

Acasă la el, fără îndoială că se concentra asupra oului de 
dimineaţă într-o izolare tihnită, cu ziarul cotidian rezemat de 
cafetieră şi fără nici o aiureală din asta plină de patimă violentă 
zumzăind peste tot în jurul lui. Se şterse la gură şi plecă prin uşa 


de sticlă, zvâcnind şi punându-şi mâinile în cap, în timp ce L. G. 
Trotter glăsui cu o voce care a fost cât p-aci să-i crape ceaşca 
de cafea. 

— Emily! Explică-mi! 

Măicuţa Trotter îşi puse lornieta la treabă, dar ar fi putut la 
fel de bine să folosească şi un monocilu la cât efect a avut 
asupra lui. S-a holbat şi el la ea şi îmi închipui nu pot să fiu 
sigur, bineînţeles, căci era cu spatele la mine - că în privirea lui 
fixă exista o undă de asprime călită care a topit tot zvăcul din 
oasele ei. In orice caz, când a vorbit, glasu-i a fost precum ceea 
ce l-am auzit pe Jeeves că numeşte întâiul tril al păsărilor încă 
netrezite bine din somn. 

— N-am nici o explicaţie, a. da, dârdâi ea. Aveam de gând 
să zic „murmură”, dar dârdâitul îi descrie mai bine starea. L. G. 
Trotter zbieră ca o focă. 

— Eu am, spuse el. l-ai dat iarăşi bani pe ascuns fratelui 
ăluia al tău. 

Asta era prima oară când auzeam despre vreun frate al 
măicuţei Trotter, dar nu m-am mirat. Din experienţă ştiu că 
toate soțiile de oameni de afaceri prosperi au fraţi dubioşi în 
fundal, cărora le strecoară din când în când niscaiva gologani. 

— Ba nu! 

— Nu mă minti! 

— Of! Zbieră femeia, aplecându-şi şi mai abitir capul, iar 
imaginea a fost prea greu de suportat pentru Percy. 

In tot acest răstimp, el stătuse crispat pe scaunul lui, 
lăsând impresia că fusese împăiat de un taxidermist priceput, 
dar acum, mişcat de tulburarea mamei sale, s-a ridicat în 
picioare manifestând atitudinea cuiva care e pe punctul să dea 
o replică la un toast al unei organizaţii de femei. Semăna niţeluş 
cu o pisică pe o alee necunoscută, care se aşteaptă să 
primească dintr-o clipă în alta o cărămidă în coaste, dar vocea 
lui, deşi răguşită, era fermă. 

— Eu pot să explic totul. Maman e nevinovată. A vrut să 
dea la curăţat colierul. Mi L-a încredinţat mie să-L duc la bijutier, 
iar eu l-am amanetat şi am comandat o imitație. Aveam nevoie 
urgentă de bani. 

Mătuşa Dahlia emise un ei-fir-aş-a-naibii! 

— Ce chestie incredibilă! Exclamă ea. Ai mai auzit pe 
cineva să facă una ca asta, Bertie? 


— Trebuie să mărturisesc că-i o noutate pentru mine. 

— Uluitor, nu? 

— Bizar, ai putea să spui. 

— Şi totuşi asta e. 

— Da, asta e. 

— Aveam nevoie de-o mie de lire ca să investesc în piesă, 
zise Percy. 

L. G. Trotter, care avea o voce în plină formă în dimineaţa 
asta, scoase un urlet care făcu să zdrăngăne argintăria. A fost 
un noroc pentru Spode că o ştersese şi acum se afla prea 
departe ca să-L mai audă, căci sigur n-ar fi fost benefic pentru 
capul lui. Chiar şi eu, deşi sunt un bărbat viguros, am sărit în sus 
vreo doi metri. 

— Ai investit o mie de lire într-o piesă de teatru? 

— Într-o anumită piesă, zise Percy. A lui Florence şi a mea. 
Dramatizarea mea a romanului ei, Burniţa. Unul dintre 
investitorii noştri ne-a lăsat baltă şi, ca să n-o dezamăgesc pe 
femeia iubită. 

Florence se zgâia la el cu ochii cât cepele. Dacă-ţi 
aminteşti, i-am descris expresia pe care a adoptat-o când mi-a 
văzut pentru prima oară mustaţa ca având o nuanţă de Trezire a 
Sufletului. De data asta era şi mai pronunţată. Se vedea de lao 
poştă. 

— Percy! Ai făcut asta pentru mine? 

— Şi aş mai face-o şi altă dată, spuse Percy. Pe L. G. 
Trotter L-a apucat vorbăria. Dacă şi-a început discursul cu 
cuvintele „lucii!”, nu pot să fiu sigur, dar în fiecare silabă a lui 
exista câte un „lucii!” implicit. Pe individ îl apucase bâzdâcul, 
cum s-ar zice, şi îi plângeai de milă măicuţei Trotter, oricât de 
puţin ti-ar fi plăcut de ea. Regimul ei luase sfârşit. Pân' aici îi 
fusese. De acum încolo era evident cine o să fie fuhrerul din 
casa Trotter. Viermele de ieri sau mai bine zis viermele de acum 
zece minute - se preschimbase într-un vierme în straie de tigru. 

— Ce?! Scheună mătuşa Dahlia. 

— lar în clipa când ne întoarcem în Liverpool, o iei de la 
cel mai de jos nivel din companie, aşa cum ar fi trebuit să faci 
acum doi ani, dacă nu m-aş fi lăsat înduplecat în pofida oricărui 
bun-simţ. Cinci mii de lire am plătit pentru colierul ăla, iar tu. 

Emoţia îl copleşi şi făcu o pauză. 


— Dar, domnule Trotter! Din vocea mătuşii Dahlia 
răzbătea suferinţa. Doar nu pleci în dimineaţa asta! 

— Ba da. Crezi că am de gând să mai suport încă o masă 
din aia de prânz a bucătarului tău francez? 

— Dar speram să nu pleci până când nu lămurim 
chestiunea asta cu cumpărarea Budoarului. Imi acorzi câteva 
minute în bibliotecă? 

— N-am timp de asta. Am de gând să merg cu maşina la 
Market Snodsbury şi să mă duc la doctor. Poate am o şansă să 
poată face ceva în privinţa durerii mele. Cam pe aici se pare că 
mă doare, spuse L. G. Trotter, arătând spre al patrulea nasture 
de la vestă. 

— Ttt, zise mătuşa Dahlia; şi eu am făcut la fel, dar nimeni 
altcineva nu şi-a exprimat compasiunea la care suferindul avea 
tot dreptul să se aştepte. 

Florence încă îl sorbea pe Percy cu toţi ochii care îi stăteau 
la dispoziţie, iar Percy încă se apleca îndatoritor asupra măicuţei 
Trotter, care şedea arătând ca un supravieţuitor al exploziei 
unei bombe. 

— Vino, maman, spuse Percy, săltând-o de pe locul unde 
se aciuase. O să-ţi umezesc tâmplele cu apă de colonie. 

Cu o privire plină de reproşuri aruncată lui L. G. Trotter, o 
conduse cu blândeţe afară din cameră. Cel mai bun prieten al 
unei mame e băiatul ei. 

Mătuşa Dahlia încă mai părea perplexă, iar eu ştiam ce 
era în mintea ei. Dacă îl lăsa pe Trotter să plece la Liverpool, o 
băga pe mânecă. Negocieri delicate ca vânzarea unui 
săptămânal pentru sexul mai blând unui client care opune o 
droaie de rezistenţă la cumpărare nu pot fi purtate cu succes 
prin poştă. Trebuie să-i ai pe indivizii ca L. G. Trotter la faţa 
locului, să le frămânţi braţele şi, în general, să îi impresionezi cu 
personalitatea ta. 

— Jeeves! Am răcnit. 

Nu ştiu de ce, pentru că nu-mi dădeam seama ce-ar fi 
putut face ca s-o ajute. 

A revenit la viaţă plin de respect. Pe parcursul ultimului 
schimb de replici, el stătuse în fundal cu expresia aia detaşată 
de broască împăiată pe faţă, pe care o adoptă întotdeauna când 
asistă la un spectacol gratuit, dar la care nu găseşte de cuviinţă 


să participe. Şi m-am binedispus când am înţeles din privirea lui 
că o să se alieze cu noi. 

— Dacă-mi permiteţi să fac o sugestie, domnule. 

— Da, Jeeves? 

— Mi se pare că o poţiune matinală de-a mea îi va alina 
durerea domnului Trotter. 

Am gâlgâit. Am priceput ideea. 

— Adică un întăritor din ăla pe care îl prepari uneori 
pentru mine, când bătrânul meu cap are nevoie? 

— Întocmai, domnule. 

— Şi oare o să-şi facă efectul şi în cazul domnului Trotter, 
sau o să fie pe dos? 

— O, da, domnule. Acţionează direct asupra organelor 
interne. 

Era îndeajuns. Mi-am dat seama că, la fel ca întotdeauna, 
el câştigase. M-am răsucit spre L. G. Trotter. 

— Ai auzit? 

— Nu. De ce crezi că aş asculta lucruri. L-am oprit cu un 
gest din ăla de-al meu. : 

— Ei bine, ascultă acum, am zis. Inveseleşte-te, L. G. 
Trotter, căci a sosit infanteria marină a Statelor Unite. Nu-i 
nevoie de nici un doctor. Du-te cu Jeeves şi o să-ți prepare o 
poţiune care o să-ţi vindece bătrâna burtică până s-apuci să spui 
„Lemuel Gengulphus”. 

Se uită la Jeeves teribil de suspicios. Am auzit-o pe mătuşa 
Dahlia cum icneşte. 

— Are dreptate? 

— Da, domnule. Vă pot garanta eficacitatea preparatului. 

L. G. Trotter emise un „Uuf!” asurzitor. 

— Hai să mergem, spuse el laconic. 

— Vin cu tine ca să te ţin de mână, zise mătuşa Dahlia. 

— Incă ceva, am spus eu, pe când procesiunea începea să 
se prelingă spre ieşire. Când înghiţi chestia, o să ai pe moment 
iluzia că ai fost lovit de trăsnet. Nu-i da nici o atenţie. Face parte 
din tratament. Dar ai grijă de ochii tăi, pentru că se poate, dacă 
nu îi reţii, să ţâşnească din orbitele părinteşti şi să ricoşeze în 
peretele opus. 

Au ieşit din cameră, iar eu am rămas singur cu Florence. 

E o chestie ciudată, dar, cu toată harababura de 
evenimente recente, nu mi-a dat prin cap că, oamenii 
retrăgându-se în grupuri de câte doi sau câte trei, iar, în cazul 
lui Spode, de unul singur, inevitabil o să vină şi vremea când o 
să rămân între patru ochi cu mironosiţa asta, în ceea ce se 
cheamă solitude ă deux. lar acum, când lucrurile luaseră 
întorsătura asta dezagreabilă, era dificil să-mi dau seama cum 
să încep conversaţia. Dar am făcut o încercare de acelaşi gen cu 
aceea pe care o făcusem când mă trezisem prins la-nghesuială 
cu L. G. Trotter. 

— Vrei să-ţi aduc un cârnat? Am întrebat-o eu. 

A respins oferta cu o fluturare a mâinii. Era evident că 
tulburarea din sufletul ei nu putea fi alinată de niscaiva cârnaţi. 

— Of, Bertie, spuse ea şi apoi luă o pauză. 

— Sau o felie de şuncă? 

Clătină din cap. Şunca părea să fie pe piaţă un 
medicament de acelaşi soi cu cârnaţi. 

— Of, Bertie, zise ea încă o dată. 

— Sunt fix în faţa ta, am spus eu pe un ton încurajator. 

— Bertie, nu ştiu ce să fac. 

A mai oftat o dată, iar eu am aşteptat să mai răsară ceva. 
Am respins ideea vagă să-i ofer nişte peşte afumat. E-o chestie 
prea tâmpită, adică, să tot sugerezi mâncăruri din meniu, 
aidoma unui chelner care încearcă să ajute un client să ia o 
decizie. 

— Mă simt îngrozitor! Exclamă ea. 

— Arăţi OK, am asigurat-o eu, dar ea respinse drăguţul 
compliment cu o altă fluturare a mâinii. 

Preţ de-o clipă rămase iarăşi tăcută, apoi glăsui brusc: 

— E vorba de Percy. 

Eu molfăiam o felie de pâine prăjită când ea a vorbit, dar 
din politeţe am lăsat-o jos. 

— Percy? Am făcut. 

— Of, Bertie, continuă ea, iar din felul cum i se bâţâia 
nasul mi-am dat seama că era cam întoarsă pe dos. Tot ce s-a 
întâmplat adineauri. Când a spus că n-o dezamăgeşte pe femeia 
iubită. Când mi-am dat seama ce-a făcut. Doar de dragul meu. 

— Înţeleg ce vrei să spui, am zis. Foarte frumos din partea 
lui. 


— Mi s-a întâmplat ceva. A fost de parcă l-aş fi văzut 
pentru prima oară cu adevărat pe Percy. Întotdeauna i-am 
admirat intelectul, fireşte, dar acum a fost altceva. Mi se părea 
că priveam în adâncul sufletului lui şi ce-am văzut acolo. 

— Frumuşel, nu-i aşa? M-am interesat eu încurajând-o să 
continue. 

Inspiră adânc. 

— Am fost copleşită. Am fost consternată. Mi-am dat 
seama că e exact ca Rollo Beaminster. 

Preţ de-o clipă nu m-am prins. Apoi mi-am amintit. 

— O, da, ah. N-ai prea reuşit să-mi spui despre Rollo decât 
că era prost dispus. 

— A, asta la începutul naraţiunii, înainte să se împace cu 
Sylvia. 

— S-au împăcat, nu-i aşa? 

— Da. Ea a privit în adâncul sufletului lui şi şi-a dat seama 
că pentru ea nu putea exista nimeni altcineva. 

Am subliniat deja faptul că, în dimineaţa asta, mintea mea 
era în cea mai strălucită formă şi, la auzul cuvintelor ăstora, am 
căpătat impresia distinctă că la ora actuală era destul de pro- 
Percy. Bineînţeles, puteam să greşesc, deşi nu mi se părea, ba 
chiar credeam că ăsta e un subiect care merită să fie dezbătut 
în continuare. În viaţa omului, aşa cum bine zice Jeeves, apare 
uneori un val în a cărui voie trebuie să se lase, dacă vrea să fie 
purtat spre reuşită. 

— Hei, am făcut eu, ştii la ce mă gândesc? De ce nu te 
măriţi cu Percy? 

A zvâcnit. Mi-am dat seama că dârdâia. Se mişcă, se clinti, 
păru să simtă fiorul vieţii în adâncul inimii. În ochii ei, pe când se 
zgâia la mine, nu era deloc dificil să zăreşti scânteia speranţei. 

— Dar sunt logodită cu tine, îngăimă ea, dându-mi 
oareşicum impresia că şi-ar fi tras singură palme că a fost atât 
de idioată. 

— O, asta se poate aranja uşor, am spus cu însufleţire în 
voce. Rupe-o, ăsta e sfatul meu. N-ai avea chef să ai tot timpul 
prin preajmă un fluturaş bolnăvicios ca mine, tu îţi doreşti mai 
curând un tovarăş de suflet, un tip care poartă numărul nouă la 
pălărie, cu care poţi să te ţii de mână şi să discuţi despre T. S. 
Eliot. lar Percy le are pe toate. 


Se sufocă niţeluş. Scânteia speranţei era acum foarte 
pronunţată. 

— Bertie! Îmi redai libertatea? 

— Sigur, sigur. Sunt teribil de dărâmat, bineînţeles, şi alte 
chestii din astea, dar aşa rămâne. 

— Of, Bertie! 

Se năpusti asupra mea şi mă sărută. Neplăcut, fireşte, dar 
trebuie să faci faţă chestiilor ăstora. Aşa cum l-am auzit odată 
pe Anatole că spune, trebuie să accepţi şi multe rele pe lângă 
una bună. 

Încă ne mai strângeam într-o îmbrăţişare încleştată, când 
tăcerea căci ne îmbrăţişam pe tăcute a fost întreruptă de ceva 
ce sună ca un schelălăit sfâşietor al unui câine de prin partea 
locului, care s-a lovit cu nasul de piciorul mesei. 

Nu era un câine. Era Percy. Stătea acolo, părând complet 
distrus, şi nu-L învinovăţeam. Fireşte, suferi groaznic dacă 
iubeşti o fată şi intri într-o cameră unde o găseşti îmbârligată cu 
alt tip. 

Îşi veni în fire cu un efort zdravăn. 

— Continuaţi, spuse el, continuaţi. Îmi pare rău că v-am 
întrerupt. 

Se opri cu un icnet sugrumat, iar eu am observat că a fost 
o surpriză straşnică pentru el când Florence, desprinzându-se 
brusc de mine, ţâşni ca un iepuroi aproape de rangul lui 
Cheesewright-Wooster şi se aruncă în braţele lui. 

— Hă, ce? Făcu el, evident nepicându-i fisa. 

— Te iubesc, Percy! 

— Zău? Preţ de-o clipă se lumină la faţă. Apoi se înnegri la 
loc. Dar eşti logodită cu Wooster, spuse el sumbru, privindu-mă 
într-o manieră care sugera că, după părerea lui, indivizii ca mine 
erau vinovaţi de jumătate din relele de pe lume. 

M-am dus la masă şi am luat încă o felie de pâine prăjită. 
Desigur, rece, dar îmi place pâinea prăjită rece dacă am şi unt 
din belşug. 

— Nu, s-a anulat, am zis eu. Dă-i drumul, amice. Ai undă 
verde. 

Vocea lui Florence tremura. 

— Bertie mi-a redat libertatea, Percy. Îl sărutam pentru că 
îi sunt teribil de recunoscătoare. Când i-am spus că te iubesc, 
mi-a redat libertatea. 


Se putea vedea că asta îl impresionase pe Percy. 

— Hei! Foarte frumos din partea lui. 

— Aşa e el. Bertie e cavaler get-beget. 

— Cu siguranţă că da. Sunt uluit. N-ai zice dacă te uiţi la 
el. 

Mă cam săturasem de oameni care spuneau că n-ai zice 
dacă te uiţi la mine şi e foarte posibil ca în momentul ăsta să fi 
spus ceva. Dar, înainte de a reuşi să-mi găsesc cuvintele, 
Florence bolborosi ceva care echivala practic cu un scâncet plin 
de suferinţă. 

— Dar, Percy, cum o să ne descurcăm? Eu n-am decât o 
mică alocaţie pentru haine. 

Nu i-am priceput ideea. Nici Percy. Obscură, mi se părea 
mie, şi îmi puteam da seama că şi lui. 

— Ce-are-a face una cu alta? Întrebă el. Florence îşi frânse 
mâinile, o chestie despre care aud mereu, dar n-am mai văzut-o 
niciodată pe viu. E un soi de mişcare circulară pornind de la 
încheieturi. 

— Adică, eu nu am bani şi nici tu n-ai nici un sfanţ, în afară 
de cei pe care o să ţi-i dea tatăl tău vitreg când începi să lucrezi 
pentru el. Va trebui să locuim în Liverpool. Eu nu pot să locuiesc 
în Liverpool! 

Păi, fireşte, multă lume o face, din câte am înţeles eu, dar 
mi-am dat seama ce voia să spună. Sufletul ei îi rămăsese în 
partea boemă a Londrei, Bloomsbury, Chelsea, cu sendvişuri şi 
absint în vechiul atelier şi alte chestii de genul ăsta, şi nu-i 
surâdea să renunţe la ele. Presupun că acolo, în Liverpool, nu 
există ateliere. 

— Mda, făcu Percy. 

— Înţelegi ce zic? 

— A, mda, făcu Percy. 

Evident nu era în apele lui. O lumină bizară îi năpădise 
ochelarii cu ramă de baga, iar perciunii i se bâţâiau uşurel. Preţ 
de-o clipă rămase încremenit, lăsându-L pe „Nu îndrăznesc” să-L 
aştepte pe „Aş vrea”. Apoi glăsui. 

— Florence, trebuie să-ţi mărturisesc ceva. Nu prea ştiu 
cum să-ţi spun. Adevărul e că poziţia mea financiară este destul 
de solidă. Nu sunt bogat, dar am un venit satisfăcător, îndeajuns 
de mare încât să întreţin o familie. N-am nici o intenţie să mă 
duc la Liverpool. 


Florence se holbă la el. Aveam idee la ce se gândea: că, 
deşi era încă devreme, deja se abţiguise puţintel. Avea aerul 
unei fete pe punctul să-L pună să spună „Capra crapă piatra-n 
patru. Crăpa-i-ar capul caprei în patru cum a crăpat capra 
piatra-n patru”. Insă n-a zis decât: 

— Dar, Percy dragă, n-ai cum să câştigi atâta cu poeziile 
tale, nu? 

Preţ de-o clipă s-a jucat distrat cu degetele sale. Îţi puteai 
da seama că încerca să-şi facă curaj ca să dezvăluie o chestie 
pe care ar fi preferat s-o păstreze secretă. Am avut şi eu aceeaşi 
experienţă când am fost luat la trei păzeşte de mătuşa Agatha. 

— Intr-adevăr, spuse el. N-am câştigat decât cincisprezece 
şilingi pe chestia aia a mea, Caliban în amurg pentru Parnassus, 
şi a trebuit să mă lupt ca un tigru să primesc şi atât. Editoarea 
nu voia să-mi dea decât doisprezece şilingi şi şase penny. Dar 
am. Şi altă sursă de venit. 

— Nu înţeleg, îşi plecă fruntea. 

— O să înţelegi. Profitul. Aăă. Sursei ăsteia alternative a 
fost de aproape opt sute de lire anul trecut, iar anul ăsta ar 
trebui să fie dublu, căci agentul meu a reuşit să mă introducă şi 
pe piaţa americană. Florence, o să fii dezamăgită de mine, dar 
trebuie să-ţi spun. Scriu romane polițiste sub pseudonimul Rex 
West. 

Nu mă uitam la Florence, aşa că nu ştiam dacă era 
dezamăgită de el sau nu, dar eu cu siguranţă nu eram. M-am 
holbat la el buimăcit. 

— Rex West? Fir-aş al naibii! Tu ai scris Misterul racului 
roz? Am icnit eu. 

Încă o dată îşi plecă fruntea. 

— Da. Şi Crimă în violet, Cazul gogoşii otrăvite şi 
Inspectorul Biffen vede cadavrul. 

Pe astea nu mi le procurasem, dar l-am asigurat că n-o să 
pierd vremea şi o să mi le trec pe lista cărţilor pe care voiam să 
mi le cumpăr, apoi am continuat, punându-i o întrebare care mă 
preocupase de ceva vreme. 

— Şi cine a fost cel care L-a pocnit pe sir Eustace 
Willoughby cu instrumentul ăla bont? 

Cu o voce răguşită şi plată, zise: 

— Burwash, majordomul. Am scos un țipăt. 

— Aşa bănuiam şi eu! Am bănuit asta de la început! 


Aş fi studiat în continuare opera asta a lui, întrebându-L 
cum născocea chestii din astea şi dacă avea un orar fix de lucru 
sau dacă aştepta să-L podidească inspiraţia, dar Florence luă din 
nou cuvântul. Departe de a fi dezamăgită de el, i se cuibări în 
braţe şi îi acoperi faţa cu sărutări înflăcărate. 

— Percy! Era de-a dreptul înnebunită după individ. Cred că 
e minunat! Ce teribil de deştept din partea ta! 

El se bălăngăni pe picioare. 

— Nu eşti dezgustată? 

— Bineînţeles că nu. Sunt extrem de încântată. Acum 
lucrezi la ceva? 

— La o nuvelă. Mă gândesc să-i pun titlul Sângele 
vorbeşte. O să aibă în jur de treizeci de mii de cuvinte. Agentul 
meu spune că revistele astea americane preferă ceea ce ei 
numesc una mică, o expresie colocvială, îmi închipui, pentru un 
material care poate fi publicat într-un singur număr. 

— Trebuie să-mi povesteşti totul despre asta, zise 
Florence, luându-L de braţ şi îndreptându-se spre uşa de sticlă. 

— Hei, stai o clipă, am spus. 

— Da? Făcu Percy, răsucindu-se. Ce-i, Wooster? Zi repede. 
Sunt ocupat. 

— Îmi dai un autograf? Zâmbi. 

— Chiar îţi doreşti aşa ceva? 

— Sunt un mare admirator al operelor tale. 

— Bravo! Exclamă Percy. 

L-a scris pe spatele unui plic, apoi au ieşit ţinându-se de 
mână, tinerii ăştia doi care o porneau împreună pe lungul drum 
al vieţii. lar eu, simţindu-mă niţeluş cam flămând după scena 
asta sentimentală, m-am aşezat şi am înfulecat încă o porţie de 
cârnaţi şi costiţă. 

Cu asta mă ocupam când uşa s-a deschis şi mătuşa Dahlia 
a intrat. Mi-a fost suficientă o privire pentru a-mi da seama că 
lucrurile stăteau bine pentru vârstnica rubedenie. Intr-o 
împrejurare anterioară spusesem despre faţa ei că lucea 
precum turul unui şofer de autobuz. Aşa era şi acum. Nici dacă 
ar fi fost aleasă Regina Primăverii nu ar fi fost mai înfloritoare. 

— L. G. Trotter a semnat actele? Am întrebat eu. 

— O s-o facă după ce-şi recuperează globii oculari. Ai avut 
mare dreptate cu globii lui oculari. Ultima oară când i-am văzut 
ricoşau dintr-un perete într-altul, iar el fugea să îi prindă. Bertie, 


zise bătrâna strămoaşă, vorbind cu o voce plină de venerație, ce 
pune Jeeves în poţiunile alea ale lui? 

Am clătinat din cap. 

— Numai el şi Dumnezeu ştiu, am spus pe un ton serios. 

— Par foarte tari. Mi-amintesc că am citit odată pe undeva 
despre un câine care a înghiţit o sticlă întreagă de sos cu boia 
de ardei iute. Din descriere părea că a oferit un adevărat 
spectacol. Trotter a reacţionat într-o manieră similară. Îmi 
imaginez că dinamita a fost unul dintre ingrediente. 

— Foarte probabil, am spus. Dar hai să nu vorbim despre 
câini şi sosuri cu boia de ardei iute. Hai mai bine să discutăm 
despre deznodămintele noastre fericite. 

— Deznodăminte? La plural? Eu m-am ales cu un 
deznodământ fericit, sigur că da, dar tu. 

— Şi eu. Florence. 

— Doar nu vrei să spui că a rupt-o? 

— O să se mărite cu Percy. 

— Bertie, băiatul meu zâmbăreţ! 

— Nu ţi-am spus că am încredere în steaua mea 
călăuzitoare? Morala întregii chestiuni, după părerea mea, e că 
nu poţi necăji la nesfârşit un bărbat cumsecade ori mi-am 
înclinat eu uşurel capul în direcţia ei - o femeie cumsecade. Ce 
lecţie ar trebui să fie şi asta pentru noi, bătrână rudă de sânge, 
să nu te dai bătut niciodată şi să nu disperi niciodată. Oricât de 
sumbre ar părea lucrurile. 

Eram pe punctul de a adăuga „şi oricât de negri norii”, 
apoi să continui vorbind despre faptul că mai devreme sau mai 
târziu soarele zâmbeşte printre nori, dar, în clipa asta, Jeeves 
intră pâlpâind în cameră. 

— Scuzaţi-mă, doamnă. Puteţi să vă duceţi la domnul 
Trotter în bibliotecă, doamnă? Vă aşteaptă acolo. 

Deşi mătuşii Dahlia i-ar fi trebuit un cal să ia viteză, chiar 
şi pe jos a scos un timp excelent până la uşă. 

— Cum se simte? Întrebă ea, răsucindu-se în pragul uşii. 

— Complet însănătoşit, doamnă, mă bucur s-o zic. Spune 
că ar cuteza să mănânce un sendviş şi să bea un pahar cu lapte 
după ce vă încheiaţi întrunirea. 

Ea îi aruncă o privire lungă şi plină de adoraţie. 

— Jeeves, spuse ea, eşti unic. Ştiam eu că o să mă salvezi. 

— Vă mulţumesc foarte mult, doamnă. 


— Ai testat vreodată poţiunile alea ale tale pe un cadavru? 

— Încă nu, doamnă. 

— Ar trebui s-o faci, spuse bătrâna rubedenie şi ţopăi 
afară din cameră, de parcă ar fi fost unul dintre armăsarii ăia 
focoşi care, deşi eu, personal, n-am auzit niciodată, fac „Ha!” 
printre trâmbiţe. 

În urma ei se aşternu tăcerea, căci eu gândeam profund. 
Dezbăteam în sinea mea dacă să fac un pas deosebit de 
important sau dacă, dimpotrivă, să nu-L fac şi, în clipe din astea, 
lumea nu vorbeşte, ci cântăreşte argumentele pro şi contra. Pe 
scurt, mă aflam într-un punct de răscruce. 

Mustaţa aia a mea. i 

Pro: îmi plăcea la nebunie micuța. Imi plăcea şi cum îmi 
stătea cu ea. Speram să o îngrijesc de-a lungul anilor cu atâta 
devoțiune, încât să i se ducă faima în tot târgul. 

Contra: Dar oare, mă întrebam eu în sinea mea, eram în 
siguranţă câtă vreme o purtam? Amintindu-mi ce efect avusese 
asupra lui Florence Craye, îmi dădeam bine seama că mă făcea 
prea fermecător. Şi atunci mă pândea din umbră pericolul. Când 
devii prea fermecător, ţi se pot întâmpla tot felul de chestii de 
care n-ai nici un chef, dacă mă-nţelegi. 

O linişte ciudată se pogori asupra mea. Luasem o 
hotărâre. 

— Jeeves, am spus eu şi am simţit un junghi trecător; de 
ce nu? Am şi eu slăbiciunile mele. Jeeves, am zis, am de gând 
să-mi rad mustaţa. 

Sprânceana stângă îi tremură, arătându-mi cât de profund 
îl emoţionaseră vorbele mele. 

— Într-adevăr, domnule? 

— Da, ţi-ai câştigat dreptul la sacrificiul ăsta. După ce-mi 
fac plinul. Buni cârnaţii ăştia. 

— Da, domnule. 

— Fără îndoială, sunt făcuţi din porci mulţumiţi. Ai mâncat 
şi tu din ei la micul dejun? 

— Da, domnule. 

— Păi, cum spuneam, după ce-mi fac plinul, o să urc la 
mine în cameră, o să-mi săpunesc buza de sus, o să iau briciul 
în mână. Şi voilă! 

— Mulţumesc foarte mult, domnule, zise el. 


SFÂRŞIT 


1 „Aici sunt, aici rămân”, replică faimoasă a generalului 
Patrice de MacMahon, comandantul trupelor franceze în 
Războiul din Crimeea, la întrebarea lordului Raglan, 
comandantul trupelor britanice, dacă poate rezista asediului 
fortăreței Malakoff. (fr.) 


